\NormalFont\ShortTitle{ያቆቤ ኪታ}

{\MT ያቆቤይ

\par }{\MTB ጻፊዳ ኪታ

\par }{\IMT ጊዶ ቆፋ

\par }{\IP ሃይሲ ያቆቤ ኪታዚ ኣሲ ሃች ሃች ዳና ዱሳ ጊሻስ ዮቲዛዝ ጊዲሺን ኢዚ ጻፌቲዳይ ዱማ ዱማ ዴሬን ላሌቲ ዲዛ ታማኔ ናምኡ ኢስራኤሌ ዛርኬታሳ፤ ሄሳ ጻፊዳዴይ ኑኒ ኑ ኤራቴꬅ ኦሶን ፔይሻና ኦጌ ጊሻስ ኣማኒዛ ኣሳ ሞኮ ጊሻሲኔ ኣማሌ ሎኤꬃና ኦጌ ቤሲዛ ዮኦታ ቆንጪሲዛ ሃሳያታ ሌሚሶራ ቤሴስ። ማንቆቴꬃ ጊሻስ፥ ፓጬ ጊሻስ፥ ሎኦ ኣማሌ ጊሻስ፥ ቃንጌቴꬃ ጊሻስ፥ ኣማኖ ጊሻሲኔ ሎኦ ኦሶ ጊሻስ ኢንጻርሳ ኢታቴꬃ ጊሻሲኔ ሎኤቴꬃ ጊሻስ፥ ኣꬎ ኤራቴꬃ ጊሻስ ኢሶይ ኢሳራ ኦሻ ጊሻስ፥ ኦቶሬቴꬃ ጊሻሲኔ ኣሽኬቴꬃ ጊሻስ፥ ሃራ ኣሳ ቦላ ፒርዳ ጊሻስ፥ ጬቄቴꬃ ጊሻስ፥ ዳንዳያ ጊሻሲኔ ዎሳ ጊሻስ፥ ኣማኒዛይቲ ኦꬃናስ ቤሲዛ ሚሻታ ሁኤን ሁኤን ጻፊዴስ።

\par }{\IP ሃ ኪታዚ ኣማኖይ ኣማኖ ዱሳን ኦሴታና ቤሲዛ ኦጌታ ሎኤꬂ ቆንጪሴስ።

\par }{\IOT ሃ ማጻፋይ ኦይኪዳ ኩሜꬃ ቆፋ

\par }{\IO ጌሎሶ
{\IOR{1፡1}}

\par }{\IO ኣማኖኔ ኣꬎ ኤራቴꬅ
{\IOR{1፡2-8}}

\par }{\IO ማንቆቴꬂኔ ዱሬቴꬅ
{\IOR{1፡9-11}}

\par }{\IO ፓጬ
{\IOR{1፡12-18}}

\par }{\IO ጾሳ ቃላ ሲዪዲ ኦሶን ፔይሾ
{\IOR{1፡19-27}}

\par }{\IO ኦጌይ ባይንዳ ማዶ ማዶንታ ማላ ኢሜቲዳ ቆፊሶ
{\IOR{2፡1-13}}

\par }{\IO ኣማኖኔ ኦሶ
{\IOR{2፡14-26}}

\par }{\IO ኣማኒዛዴኔ ኢዛ ሃሳያ
{\IOR{3፡1-18}}

\par }{\IO ኣማኒዛዴኔ ሃይሳ ሃ ኣላሜዛ
{\IOR{4፡1—5፡6}}

\par }{\IO ዱማ ዱማ ሃኖታ ጊሻስ ኢሜቲዳ ዞሬ
{\IOR{5፡7-20}}



\par }\ChapOne{1}{\PP \VerseOne{1}ጾሳ ኦሳንቻኔ ዬሱስ ኪርስቶሳ ኦሳንቻ ጊዲዳ ያቆቤፔ ቢታ ቦላ ላሌቲዳ ታማኔ ናምኡ ኮቻታስ ሳሮቴꬂ ኢንቴስ ጊዶ።
\XREF{}{{\XO 1:1 }{\XT{ማቶ 13፡55፤ ማር 6፡3፤ ሃዋ 15፡13፤ ጋላ 1፡19}}}


\par }{\SH ሜቶኔ ፓጬ
\par }
{\PP \VS{2}ታ ኢሻቶ! ኢንቴ ቦላ ዱማ ዱማ ዋዬይ ጋኪኮ ሄሳ ዉርሲ ኡፋይሳን ቆዲቴ።

\VS{3}ጋሶይካ ኢንቴ ኣማኖ ፓጬቴꬂ ኢንቴስ ዳንዳያ ኢሚዛይሳ ኢንቴ ኤሬታ።

\VS{4}ኢንቴ ዳንዳያን ሚኒ ኤቃናይሲ ኢንቴስ ኢሲ ሚሺካ ፓጮንታ ኩሜꬃ ኣሲኔ ዎሶይ ባይንዳይታ ጊዳና ማላ ኦꬆ።

\VS{5}ኢንቴ ጊዶፌ ኦናስካ ኤራቴꬂ ፓጪኮ ኦናካ ሌቆንታ ባ ኪያቴꬃራ ኡባስ ኢሚዛ ጾሳ ዎሶ፤ ኢዛዴስካ ኢሜታና።

\VS{6}ጊዶ ኣቲን ሲꬌይ ባይንዳ ኣማኖን ዎሶ፤ ጋሶይካ ሲꬊዛዴይ ኣባ ቃꬂዛ ዳምባላ ጫርኮ ማላ።

\VS{7}ሄሳዴይ ጎዳፔ ኣይኮካ ዴማና ጊዲ ቆፖፎ።

\VS{8}ሄሳዴይ ናምኡ ቆፋን ኦይኬቲዲ ባ ቢዛ ኦጌ ቦላ ያኔ ሃ ጊዛ ኣሳ ማላ።


\par }{\PP \VS{9}ካሴ ዚቃ ዱሳን ዲዛዴ ጾሲ ꬎቁ ሂስታና ጊሻስ ኡፋዬቶ።

\VS{10}ኣሳ ዱሬቴꬂ ማታ ጪሻ ማላ ቆካና ጊሻስ ዱሳን ꬎቁ ጊዳዴይ ጾሲ ኢዛ ዚቂ ሂስቲኮ ኡፋዬቶ።

\VS{11}ኣርሼይ ጹጊዲ ማታ ሹሊሴስ፤ ማታ ጪሻይካ ሹሌስ፤ ኢዛ ሎኤቴꬂካ ꬋዬስ፤ ሄሳꬆካ ዱሬይ ሃች ሃች ዳቡርሳን ዲሺን ኢዛ ዱሬቴꬂ ꬋዬስ።


\par }{\PP \VS{12}ፓጬን ሚኒ ኤቂዳዴይ ኢዚ ኣንጄቲዳዴ፤ ጋሶይካ ኢዚ ፓጬራ ኤቄቲሺን ጾሲ ባና ዶሲዛይታስ ኢሚዳ ሂዶታ ዴኦ ኣኪሊሌ ኢዚ ኤካና።

\VS{13}ኦኒካ ፓጬቲዛ ጊዲኮ ታና ጾሲ ፓጬስ ጎፖ፤ ጋሶይካ ጾሲ ኣሴ ኢታን ፓጬና፤ ኢዚ ኦናካ ፓጪ ኤሬና።

\VS{14}ጊዶ ኣቲን ኢሲ ኢሲ ኣሲ ፓጬቲዛይ ባርካ ባ ኢታ ኣሞ ካሊሼኔ ባሌቲሼ ፓጬቴስ።

\VS{15}ኣሞይ ቃንꬃቲዲ ናጋራ ዬሌስ፤ ናጋራይካ ዲጪዳፔ ጉዬ ሃይቆ ዬሌስ።


\par }{\PP \VS{16}ታ ሲቆ ኢሻቶ! ኢንቴ ባሌቶፍቴ።

\VS{17}ሎኦ ኢሞቴꬂኔ ኩሜꬃ ኣንጆይ ዉሪ ቦላ ሳሎ ፖኦታ ኣዋፔ ዎꬌቴስ፤ ኢዛ ኣቻን ያኔ ሃ ዩዪዛ ኤሾይካ ዴና።

\VS{18}ኑ ኢዛ ሜꬌቴꬃስ ኮይሮ ባይራታ ጊዳና ማላ ባ ሼኔኒኔ ባ ቱማ ቃላን ኑና ዬሊዴስ።


\par }{\SH ሲዪዳይሳ ኦሶ
\par }
{\PP \VS{19}ዶሴቲዳ ታ ኢሻቶ! ሃይሳ ዩሺ ቆፒቴ፤ ኣሲ ዉሪካ ሲያናስ ኤሶቶ፤ ሃሳያሲኔ ሃንቆስ ኤሶቶፖ።

\VS{20}ኣሳ ሃንቆይ ጾሳ ጺሎቴꬅ ኦꬄና።

\VS{21}ሄሳ ጊሻስ ቱናቴꬂኔ ዳልጊዳ ኢታቴꬂ ኢንቴፌ ኬሲ ዬጊዲ ኢንቴ ሼምፖ ኣሻናስ ዳንዳይዛ ኢንቴ ጊዶን ቶኬቲዳ ቃላ ኣሽኬቴꬃራ ኤኪቴ።


\par }{\PP \VS{22}ቃላይ ጊዛይሳ ኦꬂቴ ኣቲን ሜላ ሲስ ጻላ ሲዪዛዴንታ ጊዲዲ ኢንቴርካ ኢንቴና ባሌꬆፍቴ።

\VS{23}ቃላ ሲዪሼ ሲዪዳ ቃላይ ጊዛይሳ ኦꬆንታዴይ ባ ኣይፌሶ ማስቶቴራ ጼሊዛ ኣሳ ማላ።

\VS{24}ባና ጼሊ ቤኢዲ ቤስ፤ ኢዚ ኣይ ሚሳቲዛኮ ሄራካ ባሌቲቼስ።

\VS{25}ጊዶ ኣቲን ባና ጌሺዛ ሎኦ ዎጋ ጼሊ ቤኢዲ ኢዛን ሚኒዛዴይ ባ ሲዪዳይሳ ኦꬂዛዴይኔ ባሎንታዴይ ኢዚ ባ ኦሶን ኣንጄቲዳዴ ጊዳና።


\par }{\PP \VS{26}ባ ዶና ናጎንታ ባርካ ባ ዎዚና ባሌꬂሼ ታ ኣማናይስ ጊዛዴይ ባርካ ባና ባሌꬄስ፤ ኢዛ ኣማኖይካ ሃዳ ኣማኖ።

\VS{27}ጾሳ ኣዋ ሲንꬃን ኢታቴꬂ ባይንዳ ሎኦ ኣማኖይ ኣያኔ ኣዋይ ሃይቂዳ ናይታ፥ ኢስታ ኣዚናቲ ሃይቂዳ ማጫሳታ ሜቶቴቲሺን ማዶኔ ሃይሳ ኣላሜዛ ቱናቴꬃፌ ባና ናጎ።




\par }\Chap{2}{\SH ኦጌይ ባይንዳ ማዶ ኮሼና
\par }
{\PP \VerseOne{1}ታ ኢሻቶ! ኢንቴ ቦንቼቲዳ ጎዳ ዬሱስ ኪርስቶሳ ኣማኒዛይታ ጊዲዳ ማላ ኣሴ ቤሶንታ ኦጌራ ማዶፍቴ።

\VS{2-3}ዎርቃ ዪች ቢራꬌን ኣꬂዲ ሎኦ ማይኦ ማይኢዳ ኣሲ ኢንቴ ሺቂዛሶ ዪኮ ሄሳꬆካ ቂታ ማይኦ ማይኢዳዴይ ሄ ሺቂዛሶዛ ዪኮ ቃሴካ ሃራ ቂታ ማይኦ ማይኢዳ ማንቆ ኣሲ ጌሊኮ ሎኦ ማይኢዳይሳ ዱማ ቦንቾ ቦንቺዲ፥ «ኔስ ቤሲዛ ሎኦ ኡቲዛሶ ሄሳ ቤያ» ጊዲ ሃንኮ ማንቆዛ ቃሴ፥ «ኔ ሄን ሄሳን ኤቃ፤ ዎይኮ ሃ ያ፤ ታ ጋርሳን ዉጌን ኡታ» ኢንቴ ጊኮ፥

\VS{4}ኢንቴ ኢንቴ ጊዶን ቤሶንታ ማዶ ኦꬄታ ጊዴኬቲ? ቃሴካ ኢንቴ ኢታ ቆፋን ኦይኬቲዳ ኢታ ፒርዳ ፒርዲዛይታ ጊዴኬቲ?


\par }{\PP \VS{5}ታ ሲቆ ኢሻቶ! ኣኔ ሲዪቴ፤ ኢስቲ ኣማኖን ዱሬታ ጊዳና ማላ ጾሲ ባና ዶሲዛይታስ ሂዶታ ኢስታስ ኢሚዳ ካዎቴꬃ ኢስቲ ላታና ማላ ሃይሳ ሃ ኣላሜዛን ዲዛ ማንቆታ ዶሪቤኔ?

\VS{6}ኢንቴ ቃሴ ማንቆታ ካዉሼታ፤ ኢንቴና ዋዪሲዛይ ዱሬታ ጊዴቴኔ? ኢንቴና ፒርዳሶ ጎቺዛይ ኢስታ ጊዴቴኔ?

\VS{7}ኢንቴናን ጼይጌቲዳ ቦንቾ ጾሳ ሱንꬅ ዚጊርዛይቲ ኢስታ ጊዴቴኔ?


\par }{\PP \VS{8}ጌሻ ማጻፋን፥ «ኔ ላጌ ኔ ሁኤ ማላ ሲቃ» ጌቴቲ ጻፌቲዳ ካዎ ዎጋ ኢንቴ ፖሊኮ ሎኦ ኦꬄታ።

\VS{9}ኢንቴ ቤሶንታ ማዶ ማዲኮ ናጋራ ኦꬄታ፤ ዎጋ ሲንꬃንካ ኢንቴ ዎጋ ዬꬊዳዴ ጊዲ ቆዴታና።

\VS{10}ጋሶይካ ዎጋ ኡባ ፖሊዛዴይ ቃሴካ ዎጋፔ ኢሲኔይን ꬉጴቲዛ ኣሲ ኡባካ ሞሪዳዴ ማላ ቆዴቴስ።

\VS{11}«ላይማቶፓ» ጊዳዴይ ኢዚካ ዛሪዲ፥ «ዎꬎፓ» ጊዴስ። ኔ ላይማቶንታ ኣጊኮካ ኔኒ ኣስ ዎꬊኮ ዎጋፔ ኣꬊዳዴ ጊዳሳ።
\XREF{}{{\XO 2:11 }{\XT{ኬሳ 20፡13-14፤ ዛሬ 5፡17-18}}}

\VS{12}ኢንቴ ሃሳያ ሃሳይሼ ዎይኮ ኢሲ ሚሽ ኦꬂሼ ኢንቴና ጺሊሲዛ ኣሳ ማላ ጊዲቴ።

\VS{13}ጋሶይካ ማሮንታይ ዉሪካ ማሮይ ባይንዳ ፒርዴታና፤ ማሮይ ፒርዳ ጾኔስ።


\par }{\SH ኣማኖኔ ኦሶ
\par }
{\PP \VS{14}ታ ኢሻቶ! ኢሲ ኣሲ ታስ ኣማኖይ ዴስ ጊኮ ቃሴ ኦሶን ቤሶንታዴ ጊዲኮ ኢዛ ኣይ ማዳኔ? ሄሳ ማላ ኣማኖይ ኢዛ ኣሻኔ?

\VS{15-16}ኣኔ ቆፒቴ፤ ኢሲ ኢሻይ ዎይኮ ኢሲ ሚቺያ ማይኦይ ዎይኮ ሚዛይሲ ባይንዳ ኣጊኮ ኢንቴፌ ኢሳዴይ፥ «ኢንቴ ሳሮን ቢቴ! ኢንቴና ሜጎፎ! ካሊቴ!» ጊኮ ኢስታ ኣሾስ ኮሺዛይሳ ኢሞንታ ኣጊኮ ኣይ ማዳኔ?

\VS{17}ሄሳꬆካ ኦሶይ ባይንዳ ኣማኖይካ ባስ ሃይቂዳይሳ።


\par }{\PP \VS{18}ጊዶ ኣቲን ኢሳዴይ፥ «ታስ ኦሶይ ዴስ፤ ኔስ ኣማኖይ ዴስ፤ ኔኒ ኔ ኣማኖ ኦሶፔ ሻካዳ ታና ቤሳ፤ ታ ቃሴ ታ ኣማኖ ኦሶን ኔና ቤሳና» ጊኮ

\VS{19}ኔ፥ «ኢሲ ጾሲ ዲዛይሳ ኣማናሳ» ሄሲካ ሎኦ፤ ዳይዳንꬃቲካ ሄሳ ማላ ኣማኔቴሲኔ ኬሂ ኮኮሬቴስ።

\VS{20}ኔኖ ኤያዞ! ኦሶይ ባይንዳ ኣማኖስ ጎኣይ ባይንዳይሳ ኤራናስ ማርካ ኮያይ?

\VS{21}ኑ ኣዋ ኣብራሃሜይ ባ ና ዪሳቃ ያርሺዛሶዛ ቦላ ሺሺዳ ዎዴ ኦሶን ጺሊቤኔ?\XREF{}{{\XO 2:21 }{\XT{ሜꬌ 22፡1-14}}}

\VS{22}ሄሳን ባ ኣማኖዛ ኦሶራ ጋꬂ ኦꬂዛይሳ ኔ ቤያሳ፤ ኣማኖይካ ኦሶን ፖሌቲዴስ።

\VS{23}«ኣብራሃሜይ ጾስ ኣማኒዴስ፤ ሄ ኣማኖይ ኢዛስ ጺሎቴꬃን ቆዴቲዴስ» ጊዛ ማጻፋ ቃላይ ፖሌቲዴስ፤ ኢዚካ ጾሲ ዶሲዳዴ ጌቴቲዴስ።
\XREF{}{{\XO 2:23 }{\XT{ሜꬌ 15፡6፤ 2ታሪ 20፡7፤ ኢሳ 41፡8}}}

\VS{24}ሄሳ ጊሻስ ኣሲ ኣማኖን ጻላ ጊዶንታ ኦሶንካ ጺሊዛይሳ ኢንቴ ቤዬታ።


\par }{\PP \VS{25}ሄሳꬆካ ላይማን ዲዛ ኤራኣባ ኪቴቲ ቢዳ ኣሳታ ሞካ ኤካዳ ሃራ ኦጌራ ሞይዛ ዬዲዳ ጊሻስ ባ ኦሶን ጺላቤኬ?\XREF{}{{\XO 2:25 }{\XT{ኢያ 2፡1}}}

\VS{26}ሼምፖፌ ሻኬቲዳ ኣሾይ ሃይቄꬅ ጊዲዳ ማላ ኦሶፔካ ሻኬቲዳ ኣማኖይ ሃይቄꬃ።




\par }\Chap{3}{\SH ባ ዶና ናጎ
\par }
{\PP \VerseOne{1}ታ ኢሻቶ! ኢንቴፌ ዳሮቲ ኣስታማሬታ ጊዶፔቶ፤ ጋሶይካ ኑ ኣስታማሬ ጊዲዳይቲ ኣꬌꬃ ፒርዳ ኤካናይሳ ኢንቴ ኤሬታ።

\VS{2}ኑ ዉሪካ ዳሮ ሚሻን ꬉጴቶስ። ሃሳያን ꬉጴቶንታዴይ ዲኮ ኢዚ ባ ኣሳቴꬅ ሎኤꬂ ናጋናስ ዳንዳይዛ ኩሜꬃ ኣሳ።

\VS{3}ኑኒ ፓራታ ኣዛዛናስ ቢጻላ ባርሲዲ ኑ ኮዪዳ ማላ ኢስታ ኣዛዞስ።

\VS{4}ዎይኮ ኣኔ ማርካቤታ ጼሊቴ፤ ኢስቲ ኣይ ጊታታኔ ጫርኮን ሱጌቲ ቢዛይታ ጊዲኮካ ማርካቤ ላጊዛዴይ ቄሪ ላፋ ላጊዛ ሚሻራ ባ ኮይዛሶ ኤፌስ።

\VS{5}ሄሳꬆካ ኣሳቴꬃ ጋርሳን ኢንጻርሲ ጉꬅ ጊዳ ኡታዳ ጊታ ዎልቃማ ኦቶሮ ኦቶሬታዉስ፤ ቄሪ ታማይ ጊታ ዎራ ዎስቲ ጹጊ ꬋይሲዛኮ ኣኔ ዩሺ ቆፒቴ።

\VS{6}ኢንጻርሲካ ባ ባጋራ ታማ ማላ፤ ቃሴ ኑ ኣሳቴꬃ ጊዶን ዲዛ ኢታ ኣላሜ። ኣሳቴꬃ ዉርሳ ቱኒሳዉሲኔ ኣሳቴꬃ ቦላ ታማ ጉጃዉስ፤ ባስካ ጋናሜ ታማን ጹጌታና።


\par }{\PP \VS{7}ሜሄ፥ ዶኣ፥ ካፎታ፥ ቢታ ቦላ ጎሼቲዛይታኔ ኣባ ጊዶን ዲዛ ሜꬌቴꬃታ ኡባ ኣሲ ሃራና ዳንዳዬስ፤ ኢስቲካ ሃሬቲዳ።

\VS{8}ጊዶ ኣቲን ኢንጻርስ ሃራናስ ዳንዳይዳዴይ ኦኒካ ዴና፤ ዎꬊዛ ማርዜይ ኢዚን ኩሚዳሮኔ ኢዛ ሼምፓ ኤኮንታ ኢታ ሚሻ።

\VS{9}ኑኒ ኑ ኢንጻርሳይራ ጎዳኔ ኣዋ ኣንጆስ፤ ኢዚንካ ጾሳ ሌሚሶን ሜꬌቲዳ ኣሳ ናይታ ዛሪዲ ቃንጎስ።
\XREF{}{{\XO 3:9 }{\XT{ሜꬌ 1፡26}}}

\VS{10}ኣንጆይኔ ቃንጌꬂ ኢሲ ዶናራ ኬዜስ። ታ ኢሻቶ! ሄሲ ሄሳꬆ ሃናናስ ቤሴና።

\VS{11}ኢሲ ፑልቶ ኦላፌ ማልኦ ሃꬂኔ ጫሞ ሃꬂ ፑልቲ ኤሪዜ?

\VS{12}ታ ኢሻቶ! ባላሴ ጌቴቲዛ ሚꬂ ዎጋራ ኣይፌ ዎይኮ ዎይኔ ሚꬂ ባላሴ ሚꬃ ኣይፌ ኣይፋናስ ዳንዳይዜ? ሄሳꬆካ ጫሚዛ ሃꬃፌ ማልኢዛ ሃꬂ ቤታና ዳንዳዬና።


\par }{\SH ናምኡ ቆሞ ኤራቴꬅ
\par }
{\PP \VS{13}ኢንቴ ጋርሳፌ ኣኬካራ ዲዛ ኤራ ኣሲ ኦኔ? ኤራይ ዲዛ ጊዲኮ ኣኔ ባ ኦሶ ኣሽኬቴꬃኒኔ ኣꬎ ኤራቴꬃራ ባ ሎኦ ዱሳን ቤሶ።

\VS{14}ቃሴ ጫሞኔ ቃናቴይ፥ ኢንቴና ጻላ ዶሲዛ ሃኖይ ኢንቴ ዎዚናን ዲዛ ጊዲኮ ኦቶሬቴꬂ ኢንቴስ ሲዬቶፎ፤ ቱማካ ካዶፍቴ።

\VS{15}ሂኒ ማላ ኤራቴꬃያ ሳሎፔ ጊዲኩ፤ ሂና ቃሴ ቢታፌ፥ ኣሾፔኔ ጻላኤፔኮ!

\VS{16}ቃናቴይኔ ባርካ ባና ሲቆይ ዲዛሶን ዋሶይኔ ኢታ ኦሶይ ዉሪ ዴስ።


\par }{\PP \VS{17}ሳሎፔ ጊዲዳ ኤራቴꬃያ ጊዲኮ ኮይሮ ጌሻ፤ ጉዬፔካ ሳሮቴꬅ ዶሲዛሮ፥ ዳንዳይዛሮ፥ ኤሮ ጊዛሮ፥ ማሮቴꬂኔ ሎኦ ኣይፌይ ኩሚዳሮ፤ ቃሴ ዎርዶ ማዶንታሮኔ ኡሎን ጌኔይ ባይንዳሮ።

\VS{18}ሳሮቴꬅ ዶሲዛ ኣሳቲ ሳሮቴꬅ ዜሪዲ ጺሎቴꬃ ኣይፌ ማጼቴስ።




\par }\Chap{4}{\SH ኢንቴናቴꬃ ጾሳስ ሃሪሲቴ
\par }
{\PP \VerseOne{1}ኢንቴ ጊዶን ዲዛ ኦላይኔ ኦሺ ኣዋፔ ዪዴ? ኢንቴ ዎዚናን ዲዛ ኣሞቴꬃፌ ዴንዲዳ ኦላ ጊዴኔ?

\VS{2}ኢንቴ ኣሞቴታ ሺን ዴሜኬታ፤ ኢንቴ ኣስ ዎꬌታኔ ኬሂ ኣሞቴታ ሺን ዴማና ዳንዳዬኬታ፤ ኢንቴ ኢንቴ ጋርሳን ኦዬቲዛ ጊሻሳኔ ኦሌቲዛ ጊሻስ ቃሴ ዎሶንታ ጊሻስ ኢንቴስ ኢሜቴና።

\VS{3}ኢንቴ ኢንቴ ኣሾ ኡፋይሳናስ ኢታ ቆፋን ዎሲዛ ጊሻስ ዎሲዳይሳ ኢንቴ ኤኬኬታ።

\VS{4}ኢንቴኖ ላይማቲዛይቶ! ኣላሜራ ሲቄቴꬂ ጾሳራ ሞርኬቴꬅ ጊዲዳይሳ ኤሬኬቲ? ሄሳ ጊሻስ ሃይሳ ኣላሜዛራ ሲቄቴꬅ ኮይዛይ ዉሪካ ጾሳስ ሞርኬ።

\VS{5}ዎይኮ ጌሻ ማጻፋ ጊዶን፥ «ኑናን ኢዚ ኣይሲዳ ኣያናይ ኑ ኢዛይታ ጊዳና ማላ ዳሮ ኣሞቴስ» ጊዛይሲ ኢንቴስ ጮ ሜላ ጊዳ ሚሳቲዜ?

\VS{6}ጊዶ ኣቲን ኢዚ ባ ኪያቴꬅ ኑስ ጉጂ ኢሜስ፤ ማጻፋይካ፥ «ጾሲ ኦቶራንቻታራ ኤቄቴስ፤ ኣሽኬታስ ጊዲኮ ባ ኪያቴꬅ ኢሜስ» ጊዳይ ሄሳሳ።
\XREF{}{{\XO 4:6 }{\XT{ሌሚ 3፡34}}}


\par }{\PP \VS{7}ሄሳ ጊሻስ ኢንቴና ጾሳስ ሃሪሲቴ፤ ዳቡሎሳራ ኤቄቲቴ፤ ኢዚ ኢንቴፌ ባቃታና።

\VS{8}ጾሳኮ ሺቂቴ፤ ኢዚካ ኢንቴኮ ሺቃና፤ ኢንቴኖ ናጋራንቻቶ! ኢንቴ ኢንቴ ኩሼ ጌሺቴ፤ ኢንቴኖ ናምኡ ቆፋን ቃጺዛይቶ! ኢንቴ ኢንቴ ዎዚና ጌሺቴ።

\VS{9}ዳርሲ ቆፒቴ፤ ሙዞቲቴ፤ ዬኪቴ፤ ኢንቴ ሚቻይ ዬሆን፥ ኡፋይሳይ ቃሴ ሙዞቴꬃን ሲሞ።

\VS{10}ጎዳ ሲንꬃን ኢንቴ ኢንቴና ካዉሺቴ፤ ኢዚ ኢንቴና ꬎቁ ꬎቁ ሂስታና።


\par }{\PP \VS{11}ታ ኢሻቶ! ኢንቴ ኢንቴ ጋርሳን ኢሶይ ኢሳ ሞቶፒቴ፤ ባ ኢሻ ሞቲዛዴይኔ ባ ኢሻ ቦላ ፒርዲዛዴይ ዎጋ ቦላ ኢታ ሃሳዬሲኔ ዎጋ ቦላ ፒርዴስ፤ ሂስቲኮ ኔኒ ዎጋ ቦላ ፒርዲዛዴ ኣቲን ዎጋ ናጊዛዴ ጊዳካ።

\VS{12}ዎጋ ዎꬂዳዴይኔ ፒርዲዛዴይ ኢሳዴ ጻላ፤ ኢዚካ ꬋይሳናሲኔ ኣሻናስ ዳንዳይዛዴ፤ ጊዶ ኣቲን ኔ ላጌ ቦላ ፒርዲዛዴይ ኔ ኦኔ?


\par }{\SH ጬቄታናስ ቤሴና
\par }
{\PP \VS{13}«ኢንቴ ሃች ዎይኮ ዎንቶ ሃኖ ሃ ካታማዮ ዎይኮ ሂኖ ሄ ካታማዮ ኑ ባና፤ ሂስቲዲ ሄን ኢዚን ኢሲ ላይꬅ ኡታናኔ ዛልኢ ዎꬊሳና» ጊዛይቶ! ኣኔ ሃ ሲዪቴ።

\VS{14}ዎንቶ ሃናናይሳ ኢንቴ ኤሬኬታ፤ ኢንቴ ሼምፖይ ኢዛ ኣዜ? ኢንቴ ጉꬃ ዎዴ ኣይፌን ቤቲዲ ꬋይዛ ሃꬃ ፔንታ ማላ።

\VS{15}ሄሳ ጋናፔ፥ «ጎዳ ሼኔ ጊዲኮኔ ኑ ፓጻ ዲኮ ሄሳካ ሃይሳካ ኦꬃና» ጋናስ ኢንቴስ ቤሴስ።

\VS{16}ሃኢ ጊዲኮ ኢንቴ ኦቶሬቴꬃን ጬቄቴታ፤ ሄሳ ማላ ኦቶሬቴꬂ ዉሪካ ኢታ።

\VS{17}ሄሳ ጊሻስ ሎኦ ጊዲዛይሳ ኦꬃናስ ቤሲዛይሳ ኤሪሼ ኦꬆንታዴስ ናጋራ ጊዳና።




\par }\Chap{5}{\SH ዱሬታስ ኢሜቲዳ ዞሬ
\par }
{\PP \VerseOne{1}ሂስቲኮ ኢንቴኖ ዱሬ ኣሳቶ! ኣኔ ሲዪቴ። ቡሮ ኢንቴ ቦላ ጋካና ሜቶዛ ጊሻስ ዬኪቴ፤ «ዉ! ዉይ» ጊ ዋሲቴ።

\VS{2}ኢንቴ ሃሮይ ቡቂዴስ፤ ኢንቴ ማይኦካ ቢላይ ሚዴስ።

\VS{3}ኢንቴ ዎርቃይኔ ኢንቴ ቢራይ ሺይዴስ፤ ሄ ሺይዳይሲካ ኢንቴ ቦላ ማርካቴሲኔ ኢንቴ ኣሾ ታማ ማላ ጹጌስ፤ ዎዴ ዉርሴꬃስ ሚሼ ኢንቴ ሺሺዴታ።

\VS{4}ኢንቴ ኢንቴ ዎዚናን ዎꬂቴ፤ ኢንቴ ካꬅ ማጺሼ ፔይዳይታስ ኢስታ ዎልቃ ዋጋ ኢንቴ ቃንጾንታ ኣጊዳ ጊሻስ ኢንቴ ቦላ ዋሲሼ ኢንቴ ኣቻን ዴቴስ። ካꬅ ማጺዛይታ ዋሶይ ኡባ ዳንዳይዛ ጎዳ ሃይꬃን ጋኪዴስ።
\XREF{}{{\XO 5:4 }{\XT{ዛሬ 24፡14-15}}}

\VS{5}ኢንቴ ቢታ ቦላ ኢሻሎኒኔ ኣልኤቴꬃን ዴኢዴታ፤ ኢንቴ ዎዚና ሹካስ ꬊኪዳ ሜሄ ማላ ሞꬊሲዴታ።

\VS{6}ኢንቴ ኢንቴናራ ኤቄቶንታ ጺሎ ኣሳታ ቦላ ዎርዶ ዎꬂዲ ዎꬊዴታ።


\par }{\SH ሜቶ ዳንዳዮ
\par }
{\PP \VS{7}ሄሳ ጊሻስ ታ ኢሻቶ! ጎዳይ ሃ ያና ጋካናስ ዳንዳይቴ፤ ጎሼ ጎዪዛዴይ ቢታይ ሎኦ ካꬂ ካጻና ጋካናስ ዋኒ ዳንዳይዛኮ ኮይሮ ኢራኔ ዉርሴꬃ ኢራ ኢዚ ዎስቲ ናጊዛኮ ኣኔ ኣኬኪቴ።

\VS{8}ኢንቴካ ሄሳꬆ ዳንዳይቴ፤ ኢንቴ ዎዚና ሚንꬂቴ፤ ጋሶይካ ጎዳ ዩሳ ጋላሲ ማቲዴስ።


\par }{\PP \VS{9}ታ ኢሻቶ! ኢንቴ ኢንቴ ጊዶን ዚጊሬቶፍቴ፤ ኢንቴ ዚጊሬቲኮ ኢንቴ ቦላ ፒርዴታና፤ ፒርዳናዴይ ሄኮ ኢንቴ ፔንጌ ቦላ ኤቂዴስ።

\VS{10}ታ ኢሻቶ! ጎዳ ሱንꬃን ኢንቴስ ዮቲዳ ናቤታ ዋዬቴꬂኔ ኢስታ ዳንዳያ ኢንቴስ ሌሚሶ ሂስቲ ጼሊቴ።

\VS{11}ዳንዳያን ጌንጪዳ ኣሳታ ኑ ኢስታ፥ «ኢስቲ ኣንጄቲዳይታ» ጊ ቆዲዛይሳ ኢንቴ ኤሬታ። ኢዮቢ ዋኒ ዳንዳይዳኮ ኢንቴ ኢዛ ጊሻስ ሲዪዴታ። ጎዳይ ኢዛ ዉርሴꬃን ኣይ ኦꬂዳኮ ኢንቴ ቤዪዴታ፤ ጎዳይ ኣሳስ ኬሂ ሚሼቲዛዴኔ ማሪዛዴ።
\XREF{}{{\XO 5:11 }{\XT{ኢዮ 1፡21-22፤ 2፡10፤ ማዛ 103፡8}}}


\par }{\PP \VS{12}ሃራፔካ ታ ኢሻቶ! ሳሎን ጊዲን ዎይኮ ሳኣን ጊዲን ዎይኮ ኣይ ሚሻንካ ጫቆፍቴ፤ «ኤ» ጋናስ ቤሲዛ ሚሽ ጊዲኮ፥ «ኤ» ጊቴ። «ኣካይ» ጋናስ ጊዲኮ፥ «ኣካይ» ጊቴ፤ ሄሳፌ ሃራ ጊኮ ኢንቴ ቦላ ፒርዴታና።
\XREF{}{{\XO 5:12 }{\XT{ማቶ 5፡34-37}}}


\par }{\SH ኣማኖ ዎሳ
\par }
{\PP \VS{13}ኢንቴ ጋርሳን ሜቶቲዛ ኣሲ ዲዜ? ዲዛ ጊዲኮ ኢዚ ዎሶ። ኡፋዬቲዛዴይ ዲዜ? ዲዛ ጊዲኮ ኡፋይሳ ማዛሙሬ ዬጾ።

\VS{14}ኢንቴ ጊዶን ሳኬቲዛ ኣሲ ዲዜ? ዲኮ ዎሳ ኬꬃ ጪማታ ጼይጎ፤ ኢስቲካ ጎዳ ሱንꬃን ዛይቴ ኢዛ ቦላ ቲይዲ ኢዛስ ዎሴቶ።
\XREF{}{{\XO 5:14 }{\XT{ማር 6፡13}}}

\VS{15}ኣማኖን ዎሲዳ ዎሳይ ሃርጊዳዴ ፓꬃና፤ ጎዳይካ ኢዛ ዴንꬃና፤ ኢዚ ናጋራ ኦꬂዳዴ ጊዲኮካ ጾሲ ኢዛ ማራና።

\VS{16}ሄሳ ጊሻስ ኢንቴካ ኢንቴ ጋርሳን ኢሶይ ኢሳራ ኢንቴ ናጋራ ፓጼቲቴ፤ ፓጻና ማላ ኢሶይ ኢሳስ ዎሲቴ፤ ጺሎ ኣሳ ዎሳይ ዎልቃራ ዴስ፤ ዎልቃማ ኦሶካ ኦꬄስ።

\VS{17}ኤላሲ ኑ ማላካ ኣሳ፤ ኢዚ ኢራይ ቡኮንታ ማላ ሚንꬂ ዎሲን ቢታ ቦላ ሄꬑ ላይꬂኔ ባጋ ጋካናስ ኢራይ ቡኪቤና።
\XREF{}{{\XO 5:17 }{\XT{1ካዎ 17፡1፤ 18፡1}}}

\VS{18}ቃሴካ ዛሪ ዎሲን ኢራይ ሳሎፔ ቢታ ቦላ ቡኪዴስ፤ ቢታይካ ካꬅ ኢሚዴስ።
\XREF{}{{\XO 5:18 }{\XT{1ካዎ 18፡42-45}}}


\par }{\PP \VS{19-20}ታ ኢሻቶ! ኢንቴፌ ኢሳዴይ ቱማፔ ባሌቲን ሃራ ኣሲ ኢዛ ዛሪኮ ሄሳ ዎዚናን ዎꬂቴ፤ ናጋራንቻ ኢዚ ባሌቲዳ ኦጌፔ ዛሪዳዴይ ሄሳዴ ሼምፖ ሃይቆፔ ኣሼሲኔ ኢዛዴ ናጋራ ዳሮዛካ ካሜስ።
\XREF{}{{\XO 5:19-20 }{\XT{ሌሚ 10፡12፤ 1ጴጽ 4፡8}}}

\par }