\NormalFont\ShortTitle{ሌዌታ}

{\MT ሌዌታ ማጻፋ

\par }{\IMT ጊዶ ቆፋ

\par }{\IP ሌዌታ ማጻፋይ ቤኒ ኢስራኤሌ ኣሳስ ዲዛ ጾሳስ ጎይኖ ዎጋ ጊሻሲኔ ኢስታ ኣማኖ ዎጋታ ጊሻስ ሄሳꬆካ ሄ ዎጋታ ኦሶን ፖላና ኣላፌቴꬂ ኢስታስ ዲዛ ቄሴታ ጊሻስ ዮቴስ። ሄ ማጻፋስ ዋና ቆፋይ ጾሳ ጌሻቴꬃ ጊሻስ ዮቶኔ ሄሳꬆካ ጾሳ ዴሬይ ሃይሳ ጊሻስ ኢስራኤሌ ጎዳራ ማታ ጋይቶቴꬂ ዳና ማላ ኢስቲ ኢዛስ ዎስቲ ዎስቲ ጎይናናኮ ኢስታስ ቢርሺ ዮቴስ። ማጻፋዛ ጋርሳን ኬሂ ኤሬቲዳ ኣዛዞታፔ ኢሶይ፥ ዬሱሲ ኦራꬃ ጫቆ ማጻፋን፥ «ናምኣንꬆ ባይራ ኣዛዞ» ጊ ሱንꬂዳይሲ ሼምፖ 19፡18 ቦላ ዲዛይሳ፤ ሄሲካ፥ «ኔኒ ኣሳ ኡባ ኔ ሁኤ ማላ ሲቃ» ጊዛይሳ።

\par }{\IOT ሃ ማጻፋይ ኦይኪዳ ኩሜꬃ ቆፋ

\par }{\IO ሙጹዋታኔ ያርሾ ዎጋ
{\IOR{1፡1—7፡38}}

\par }{\IO ቄሴቴꬃን ኣሮኔኔ ኢዛ ናይታ ሹሜቴꬅ
{\IOR{8፡1—10፡20}}

\par }{\IO ጌሺኔ ቱና ሚሽ ቃሴ ጌሾ ዎጋ
{\IOR{11፡1—15፡33}}

\par }{\IO ናጋራ ዲጎ ጋላስ
{\IOR{16፡1-34}}

\par }{\IO ዱማቴꬂኔ ጎይኖ ዎጋ
{\IOR{17፡1—27፡34}}



\par }\ChapOne{1}{\SH ጹጌቲዛ ያርሾ
\par }
{\PP \VerseOne{1}ጎዳይ ጋይቶቴꬃ ዱንካኔዛ ጊዶን ዲሼ ሙሴ ጼይጊዲ ሂዝጊ ኣዛዚዴስ፥

\VS{2}«ኢስራኤሌ ኣሳይ ጎዳስ ያርሾ ሺሺዛ ዎዴ ኢስቲ ናጋና ዎጋይ ሃይሳፌ ካሊዛይሳ፤ ኢሲ ኢሲ ኣሲ ሚዛፔ ጊዲን ዶርሳፌ ዎይኮ ዴይሻፌ ጊዲን ኣይ ቆሞ ያርሾካ ሺሺዛ ዎዴ፥

\VS{3}ሄሲካ ሚዛፔ ኢሳ ጹጌቲዛ ያርሾስ ሺሻናስ ኮይኮ ኢሲ ቦሬይካ ኢዛ ቦላ ባይንዳ ሚርጎ ቦራ ዶሪዲ ኤሆ፤ ሂስቲኮ ኢዚ ጎዳ ኡፋይሲዛ ያርሾ ጊዳና ማላ ጋይቶቴꬃ ዱንካኔዛ ፔንጌን ሺሾ።

\VS{4}ጹጌቲዛ ያርሾ ሺሺዛዴይ ባ ሺሺዛ ቦራ ሁኤ ቦላ ባ ኩሼ ዎꬆ፤ ሄ ያርሾዚካ ኢዛ ናጋራ ዉርሳናስ ጎዳይ ኤኪዛ ሎኦ ያርሾ ጊዳና።

\VS{5}ሄሳዴይ ሚርጎዛ ሄን ጎዳ ሲንꬃን\FTNT{*}{{\FR 1:5 }{\FT{ጎዳ ሲንꬃን ጌቴቲዛይሲ ጋይቶቴꬃ ዱንካኔን ጉሳ።
}}} ሹኮ፤ ሂስቲኮ ኣሮኔ ዜሬꬃታፔ ጊዲዳ ቄሴቲ ቦራዛ ሱꬃ ጎዳስ ሺሼቶ፤ ጋይቶቴꬃ ዱንካኔን ጌሊዛ ፔንጌ ባጋራ ዲዛ ያርሾ ያርሺዛሶዛ ቦላ ላንቄራ ዩዪ ኣꬋናስ ሱꬃ ዉጼቶ።

\VS{6}ሄሳፌ ጉዬ ሄ ያርሾዛ ሺሺዛይሲ ሄ ሹኬቲዳ ሜሄዛ ጋልባ ሾቂዲ ኬሶ፤ ኣሾዛ ቆሞን ቆሞን ቃንጼሬꬆ።

\VS{7}ቄሴ ኣሮኔ ዜሬꬅ ጊዲዳ ቄሴቲ ያርሾ ያርሺዛሶዛ ቦላ ሚꬅ ጎጲዲ ታማ ኤꬄቶ።

\VS{8}ቄሴዛ ኣሮኔ ዜሬꬅ ጊዲዳ ቄሴቲ ሄ ሜሄዛ ኣሾዛ ቆሞን ቆሞን ሻኪዲ ሁኤዛኔ ሃንዳዛ ጉጂዲ ያርሾ ሺሺዛሶን ኮሬቲዳ ሚꬃ ቦላ ዎꬄቶ።

\VS{9}ሄ ያርሾዛ ሺሺዛይሲ ሄ ሜሄዛ ቃንꬃ ኣሾዛኔ ጉዬ ጌዳታ ሃꬃን ሜጮ፤ ቄሴዚ ያርሾዛ ኡባ ያርሺዛሶዛ ቦላ ጹጎ፤ ሃይሳ ማላ ታማን ጹጌቲዛ ያርሾ ሳዎይ ጎዳ ኡፋይሴስ።


\par }{\PP \VS{10}«ኢዛዴይ ባ ዶርሳፌ ዎይኮ ባ ዴይሻፌ ኢሳ ጹጌቲዛ ያርሾስ ሺሻና ኮይኮ ኢሲ ቦሬይ ኢዛ ቦላ ባይንዳ ꬋርሾ ዎይኮ ኦርጌ ጊዶ።

\VS{11}ሄሳካ ያርሾ ሺሺዛሶዛፔ ፑዴሃ ባጋራ ጾሳ ሲንꬃን ሹኮ፤ ኣሮኔ ዜሬꬅ ጊዲዳ ቄሴቲ ሱꬃ ኤኪዲ ያርሾ ያርሺዛሶዛ ቦላ ዩዪ ኣꬋናስ ዉጼቶ።

\VS{12}ሄ ያርሻ ሺሺዛዴይ ሄ ሹኪዳ ኣሾዛ ቆሞን ቆሞን ቃንጺ ኬሲዳፔ ጉዬ ሄ ኦሶዛስ ዶሬቲዳ ቄሴይ ሄ ኬሲዳ ኣሾዛ ኡባ ሁኤዛኔ ሃንዳዛካ ኢሲፌ ያርሾ ያርሺዛሶን ጎጴቲዲ ታማን ኤጺዛ ሚꬃ ቦላ ዎꬆ፤

\VS{13}ኣዴዚ ሄ ሜሄዛስ ቃንꬃ ኣሾዛኔ ናምኡ ጌዳታ ሃꬃን ሜጮ፤ ቄሴዚካ ሄሳ ኡባ ጎዳስ ያርሾ ኦꬂ ሺሺዲ ያርሾ ሺሺዛሶዛ ቦላ ኡባ ጹጎ፤ ሄሳ ማላ ታማን ጹጌቲዛ ያርሾ ሳዎይ ጾሳ ኡፋይሴስ።


\par }{\PP \VS{14}«ኢሳዴይ ጎዳስ ጹጌቲዛ ያርሾ ካፎፔ ሺሻና ኮይኮ ሃራጴ ጪዬ ዎይኮ ዋኖሴ ጌቴቲዛ ካፎፔ ጊዳናስ ዳንዳዬስ።

\VS{15}ቄሴዚካ ሄ ካፎዛ ኤኪዲ ጌዴ ያርሾዛሶ ሺሺዲ ካፎዛ ቆꬌ ሚርቆ፤ ያርሾዛ ሺሺዳ ታማን ኢዛ ጹጎ፤ ሱꬂካ ያርሾይ ኢዛ ቦላ ሺቂዛይሳ ሚሌራ ዱጌ ጾኬቶ።

\VS{16}ባሌዛኔ ቃንꬃ ኣሾዛ ዱማ ሻኪዲ ያርሾ ኢዛ ቦላ ሺሺዛሶዛፔ ኣርሼይ ሞኪዛ ባጋራ ቢዲንꬂ ቆሌቲዛሶን ዬጌቶ።

\VS{17}ቄፌታ ኦይኪዲ ናምኡ ኬሲ ጳልቂዲ ኣሾዛ ሙሌራ ሻኪ ዬጎንታ ዲሼ ያርሾ ሺሺዛሶዛ ቦላ ዲዛ ታማን ሙሌራ ጹጎ፤ ሄሳ ማላ ታማን ጹጌቲዛ ያርሾ ሳዎይ ጎዳ ኡፋይሴስ።




\par }\Chap{2}{\SH ካꬃ ያርሾ
\par }
{\PP \VerseOne{1}«ኣይ ኣሲካ ጾሳስ ካꬃ ያርሾ ሺሺዛ ዎዴ ሊቆ ꬊሌ ሺሻና ቤሴስ፤ ሄ ꬊሌዛ ቦላ ዎጋራ ዛይቴኔ ኤጻኔ ጉጆ፤

\VS{2}ኣሮኔ ዜሬꬃፌ ጊዲዳ ቄሴታኮ ኤኪ ዮ፤ ሄ ዎዴ ኢዛ ኦሶ ታራይ ጋኪዳ ቄሴይ ሄ ꬊሌዛፔ ባ ኩጳ ኩሜꬃ ዛይቴዛኔ ኤጻኔዛ ኤኪዲ ዉሪካ ጾሳስ ሺቂዳይሳ ኤሪሳናስ ያርሾ ሺሺዛይሳ ቦላ ታማን ጹጎ፤ ሄሳ ማላ ካꬃ ያርሾ ሳዎይ ጾሳ ኡፋይሴስ።

\VS{3}ካꬃ ያርሾፌ ኣቲዳ ꬊሌይ ኣሮኔ ዜሬꬃፌ ጊዲዳ ቄሴታስ ኢሜቶ፤ ሄሲካ ጾሳስ ሺቂዳ ያርሾፌ ሻኬቲ ኤኬቲዳ ጊሻስ ሃራታፔ ኬሂ ዱማቴስ።


\par }{\PP \VS{4}«ያርሾዚ ኡኬꬂ ኡኬቲዛ ባሼን ኡኬቲዳ ጊዲኮካ ኢርሾይ ቦቾንታዝ ጊዶ፤ ኢዚካ ዎጋራ ሚꬃ ዛይቴራ ዋላኬቲዲ ሊቆ ꬊሌራ ኡኬቲዳ ቄሪ ኡኬꬅ ዎይኮ ዛይቴን ጊንዴቲ ኡኬቲዳ ኡኬꬅ ጊዳናስ ቤሴስ።


\par }{\PP \VS{5}«ያርሾዚ ታማ ጮጬን ኮምፔቲዳዝ
\FTNT{*}{{\FR 2:5 }{\FQA{ኮምፓ፡
}}{\FT{ኮምፓ ጌቴቲዛይሲ ታማ ጮጬን ዎይኮ ቦንቆ ታማ ጋርሳን ካꬂዛ ኡኬꬅ።}}} ጊዲኮ ኢርሾይ ቦቾንታ ዎጋራ ሚꬃ ዛይቴይ ጉጄቲዲ ሊቆ ꬊሌፌ ጊጌቲዳዝ ጊዶ።

\VS{6}ኔ ኡኬꬃዛ ባሴሬꬃዳ ኢዛ ቦላ ዎጋራ ሚꬃ ዛይቴ ጉሳዳ ካꬃ ያርሾ ሺሻ።


\par }{\PP \VS{7}«ያርሾዚ ቄሪ ባሼን ኡኬቲዳ ኡኬꬃ ማላ ጊዲኮ ዎጋራ ሚꬃ ዛይቴይ ኢዛን ጉጄቲ ሙኑቄቲዳ ሊቆ ꬊሌፌ ጊጊዳዝ ጊዶ።

\VS{8}ካꬃ ያርሾ ጾሳስ ኢሜቲዛ ያርሾ ሂስታ ቄሴዛስ ኢማ፤ ቄሴዚካ ያርሾ ያርሺዛሶን ያርሾ።

\VS{9}ቄሴዚ ሄሳ ሄ ያርሾዛፔ ባጋ ኤኪዲ ኡባ ጎዳይ ኢዚ ሺሺዳይሳ ዩሺ ቆፓና ማላ ያርሾ ያርሺዛሶን ዲዛ ታማን ጹጎ፤ ሃይሳ ማላ ታማን ጹጌቲዛ ያርሾ ሳዎይ ጎዳ ኡፋይሴስ።

\VS{10}ያርሺሺን ኣቲዳይሲ ቃሴ ቄሴታስ ኢሜቶ፤ ሄሲካ ጎዳስ ሺቂዳ ያርሾፌ ሻኬቲ ኤኬቲዳ ጊሻስ ሃራታፔ ኬሂ ዱማቴስ።


\par }{\PP \VS{11}«ጎዳስ ጹጌቲ ያርሼቲዛ ካꬃ ያርሾራ ሺቂዛ ኢርሾ ጊዲን ዎይኮ ኤስ ጊዲኮካ ኔ ታማን ጹጋናስ ቤሶንታ ጊሻስ ኔ ጎዳስ ሺሺዛ ካꬃ ያርሾን ኡባን ኣይኮ ኢርሾይካ ኢዛን ጌሎፖ።

\VS{12}ላይꬃን ላይꬃን ካꬅ ሺሺዛ ዎዴ ኮይሮ ማጼቲዳ ካꬃፌ ጼራ ያርሾ ኦꬂዲ ጎዳስ ኤኪ ዪቴ፤ ሄ ያርሾዚ ያርሾ ያርሺዛሶዛን ታማን ጹጌቶፎ።

\VS{13}ኣይ ቆሞ ካꬃ ያርሾንካ ማጺኔይ ꬋዮፖ፤ ሄሲ ኔኒ ኔ ጾሳራ ጫቄቲዳ ጫቆ ቃላስ ማላታ፤ ሄሳ ጊሻስ ኔ ሺሺዛ ካꬃ ያርሾ ኡባ ማጺኔራ ማልኢንꬃ ኦꬃ።

\VS{14}ካꬅ ሺሺዛ ኮይሮ ኣጊናን ካꬃ ጼራ ኔ ሺሺዛ ዎዴ ጫጬቲዲ ሺጌቼቲዳ ቲያ ጊዶ።

\VS{15}ሃይሲ ካꬃ ያርሾ ጊዲዳ ጊሻስ ኢዛ ቦላ ዎጋራ ሚꬃ ዛይቴኔ ኤጻኔ ጉጃ።

\VS{16}ቄሴዚካ ሄ ያርሾዛፔ ባጋ ኤኪዲ ኢዚ ጎዳስ ሺቂዳዝ ጊዲዳይሳ ኣኬኪሳና ማላ ዛይቴዛካ፥ ኤጻኔዛካ ኡባ ካꬃራ ኢሲፌ ጹጎ።




\par }\Chap{3}{\SH ኢሲፌቴꬃ ያርሾ
\par }
{\PP \VerseOne{1}«ኣይ ኣሲካ ሳሮቴꬃ ጊሻስ ባ ሜሄፔ ጎዳስ ኢሲፌቴꬃ ያርሾ ሺሺዛ ዎዴ ኢዛ ቦላ ዎሶይ ባይንዳ ሚርጎ ዎይኮ ማጫ ሚዝ ዶሪዲ ኤሆ።

\VS{2}ያርሾ ኤሂዛዴይ ያርሾስ ኢዚ ሺሺዛ ሜሄዛ ቦላ ባ ኩሼ ዎꬂዲ ጋይቶቴꬃ ዱንካኔ ፔንጌ ማታን ሹኮ፤ ኣሮኔ ዜሬꬅ ጊዲዳ ቄሴቲ ሱꬃ ኢዛፔ ኤኪዲ ያርሾይ ያርሼቲዛሶዛ ሚሌዛ ቦላ ዩዪ ኣꬋናስ ዉጼቶ።

\VS{3}ኢሲፌቴꬃ ያርሾስ ሺቂዛ ያርሾዛፔ ጎዳስ ታማን ጹጌቲዛ ያርሾ ጊዲ ሺቃናይቲ ቃንꬃ ኣሾታ ጎዚ ኦይኪዳ ሃንዳ ኩሜꬅ፥

\VS{4}ኪላሆታኔ ኢስታ ቦላ ዲዛ ሃንዳ ሄሳꬆካ ቲሬ ጎዚ ኦይኪዳ ሃንዳታፔ ዶሬቲዳይታ።

\VS{5}ቄሴቲ ሄሳ ኡባ ሃራ ጹጌቲዛ ያርሾራ ጋꬂ ያርሾ ያርሺዛሶን ጹጌቶ፤ ሄሳ ማላ ታማን ጹጌቲዛ ያርሾ ሳዎይ ጎዳ ኡፋይሴስ።


\par }{\PP \VS{6}«ኢሲፌቴꬃስ ሺቂዛ ያርሾይ ዶርሳፌ ዎይኮ ዴይሻፌ ጊዲኮ ኣዴ ዎይኮ ማጫ ጊዲዲ ኢስታ ቦላ ዎሶይ ባይንዳይታ ጊዴቶ።

\VS{7}ኢሲ ኣሲ ጎዳስ ሺሺዛ ያርሾይ ዶርሳ ላቃ ጊዲኮ፥

\VS{8}ባ ኩሼዛ ላቃ ሁኤ ቦላ ዎꬂዲ ዱንካኔዛ ፔንጌ ቦላ ሹኮ፤ ቄሴቲ ሱꬃ ኢዛፔ ኤኪዲ ያርሾ ያርሺዛሶዛ ቦላ ሚሌዛ ዩዪ ኣꬋናስ ዉጼቶ።

\VS{9}ኢሲፌቴꬃ ያርሾስ ሺቂዛ ያርሾዛፔ ጎዳስ ታማን ጹጌቲዛ ያርሾ ጊዲ ሺቃናይቲ ሃንዳዛኔ ዞኮ ሜቄꬃ ጋርሳፌ ቃንጼቲዳ ጎይና ኡባ፥ ቃንꬃ ኣሾ ጎዚ ኦይኪዳ ሃንዳ ኡባ፥

\VS{10}ኪላሆታኔ ኢስታ ጎዚ ኦይኪዳ ሃንዳ ኡባ ቃሴ ቲሬ ካሚ ኦይኪዳ ሎኦ ሃንዳ ኡባ፥

\VS{11}ቄሴዚካ ሄሳ ኡባ ጎዳስ ካꬃ ያርሾ ሂስቲ ሺሺዲ ያርሾ ያርሺዛሶዛ ቦላ ጹጎ።


\par }{\PP \VS{12}«ኢሲ ኣሲ ጎዳስ ያርሾ ዴይሼ ሺሺዛ ጊዲኮ፥

\VS{13}ባ ኩሼ ዴይሻዛ ሁኤ ቦላ ዎꬂዲ ዱንካኔዛ ሲንꬃን ሹኮ፤ ቄሴቲ ሱꬃ ኢዛፔ ኤኪዲ ያርሾይ ያርሼቲዛሶዛ ቦላ ሚሌዛ ዩዪ ኣꬋናስ ዉጼቶ።

\VS{14}ሄ ሹኬቲዳ ኣሾዛፔ ሃይሳፌ ካሊዛ ኣሾ ቆሞታ ካꬃ ያርሾ ኦꬂዲ ጎዳስ ሺሼቶ፤ ሄይቲካ ቃንꬃ ኣሾ ካሚዛ ሃንዳ ኡባ፥

\VS{15}ኪላሆታኔ ኢስታ ጎዚ ኦይኪዳ ሃንዳ፥ ቃሴካ ቲሬ ካሚ ኦይኪዳ ሎኦ ሃንዳዛፔ ኤኬቶ።

\VS{16}ቄሴዚካ ሄሳ ታማን ጹጌቲ ሳዊዛ ያርሾ ኦꬂዲ ያርሾ ያርሺዛሶን ጹጎ፤ ሃንዳይ ዉሪ ጎዳስ ሻኬቲዲ ዱማቶ።

\VS{17}ኢስራኤሌ ናይታፔ ሃንዳ ሚዛዴይ ዎይኮ ሜሄ ሱꬅ ኡዪዛዴይ ዶፖ፤ ሄሲ ዉሪ ኢስራኤሌ ናይቲ ዲዛሶኒኔ ኢስቲ ዲዛ ዎዴ ኡባን ሜርናስ ኤቂ ዲዛ ዎጋ ጊዶ።»




\par }\Chap{4}{\SH ኤሮንታ ኦꬂዳ ናጋራ ጊሻስ ሺቂዛ ያርሾ
\par }
{\PP \VerseOne{1}ጾሲ ሙሴ ሂዝጊ ኣዛዚዴስ፤

\VS{2}«ኔኒ ኢስራኤሌ ናይታስ ዮታናይሲ ሃይሳ፤ ኦኒካ ኤሮንታ ባሌቴꬃን ናጋራ ኦꬂኮ ዎይኮ ኤሮንታ ጎዳ ኣዛዞታፔ ኢሳ ሞሪኮ ሃይሳፌ ካሊዛ ዎጋ ናጎ!


\par }{\PP \VS{3}«ሄ ዎዴ ቲዬቲዳ ቄሴይ ናጋራ ኦꬂዲ ዴሬዚ ናጋራ ኦꬂዳ ሚሳቲሲ ቤቲኮ ኢዛ ቦላ ኢሲ ዎሶይካ ባይንዳ ኢሲ ሚርጎ ቦራ ኤሂዲ ባ ናጋራ ጊሻስ ጎዳስ ያርሾ ሺሾ።

\VS{4}ኮርማዛ ዱንካኔዛ ፔንጌ ኤሂዲ ባ ኩሼ ኢዛ ሁኤ ቦላ ዎꬂዲ ጎዳ ሲንꬃን ሹኮ።

\VS{5}ሄሳፌ ጉዬ ቄሴታ ሃላቃይ ሄ ቦራዛ ሱꬃፌ ጉꬃራ ኤኪዲ ጌዴ ዱንካኔዛ ጊዶ ጌሎ፤

\VS{6}ጎዳ ኬꬃ ማጋላሻስ ሲንꬃ ባጋራ ኤቂዲ ባ ቢራꬌ ሱꬃን ጌልꬂ ጌልꬂ ኬሲዲ ላፑንቶ ጋካናስ ዉጾ።

\VS{7}ኢዛፔ ጉꬃ ሱꬅ ኤኪዲ ዱንካኔዛ ጊዶን ኤጻኔ ያርሺዛሶዛን ኦይዱ ባጋራ ዲዛ ꬌሞታ ቦላ ዎꬆ፤ ሃንኮ ኣቲዳ ሱꬃ ዱንካኔዛን ጌሊዛ ፔንጌ ባጋራ ጹጌቲዛ ያርሾይ ያርሼቲዛሶ ጋርሳን ጉሶ።

\VS{8}ሄ ሚርጎዛ ሃንዳዛ ኡባ፥ ቃንꬃ ኣሾ ካሚ ኦይኪዳ ሃንዳዛካ፥

\VS{9}ኪላሆታካ ኢስታ ጎዚ ኦይኪዳ ሃንዳዛኔ ሄሳꬆካ ቲሬ ካሚ ኦይኪዳ ሞꬌዛፔ ዶሬቲዳይሳ ኤኮ።

\VS{10}ቄሴታ ሃላቃይ ሄሳ ኡባ ኤኪዲ ጹጌቲዛ ያርሾይ ሺቂዛ ያርሾሶዛ ቦላ ጹጎ፤ ኦሶዚካ ኢሲፌቴꬃስ ያርሾይ ሺቂዛ ሜሄዛ ሃንዳፌ ኤኪዲ ጹጌቲዛ ያርሾስ ሺቂዛ ማላ ሃኖ።

\VS{11}ጊዶ ኣቲን ጋልባዛ፥ ኣሾዛ፥ ሁኤዛኔ ቶሆታ፥ ማራጬዛራኔ ቃንꬃ ኣሾ፥

\VS{12}ሄራፔ ጌዴ ካሬ ኬሶ፤ ጌዴ ቢዲንꬅ ኬሲ ቆሊዛሶ፥ ቱኖንታሶ ኤፊዲ ሚꬂ ሺሺዲ ታማን ጹጎ።


\par }{\PP \VS{13}«ኢስራኤሌ ኣሳይ ኤሮንታ ባላ ኦꬂኮ ዎይኮ ኤሮንታ ጎዳ ኣዛዞፔ ኢሲኖ ሞሪዳ ጊዲኮ ሄ ናጋራይካ ኣሳፔ ጌሚኮ፥

\VS{14}ሄ ኦሴቲዳ ናጋራይ ኤሬቲዳ ማላ ሄራካ ዴሬዚ ሄ ናጋራ ጊሻስ ያርሾስ ኢሲ ሚርጎ ኤሆ፤ ኢዛካ ኣሳይ ጋይቶቴꬃ ዱንካኔ ሲንꬄ ሺሾ።

\VS{15}ዴራ ሃላቃቲ ባንታ ኩሼ ሚርጎዛ ሁኤ ቦላ ዎꬂን ሄን ቦራዚ ጎዳ ሲንꬃን ሹኬቶ።

\VS{16}ቲዬቲዳ ቄሴይ ሄ ሚርጎዛ ሱꬃፌ ጉꬃራ ኤኪዲ ጌዴ ዱንካኔዛን ጌሎ፤

\VS{17}ጎዳ ኬꬃ ማጋላሻስ ሲንꬃ ባጋራ ጊዲዲ ባ ኩሼ ቢራꬌታ ላፑንቶ ሱꬃን ጌልꬂ ጌልꬂ ኬሲዲ ጾሳ ሲንꬃን ዉጾ።

\VS{18}ቃሴካ ጉꬃ ሱꬅ ኤኪዲ ዱንካኔ ጊዶን ዲዛ ኤጻኔ ኢዛ ቦላ ያርሺዛሶዛስ ኦይዱ ባጋራ ዲዛ ꬌሞታ ቦላ ዎꬆ፤ ኣቲዳ ሱꬃ ቃሴ ጌዴ ዱንካኔን ጌሊዛሶን ጹጌቲዛ ያርሾይ ያርሼቲዛሶዛ ጋርሳን ጉሶ።

\VS{19}ሄሳፌ ቃሴ ሄ ሚርጎ ሞꬌዛ ኡባ ኤኪዲ ያርሾ ያርሺዛሶዛ ቦላ ጹጎ።

\VS{20}ኦሶዚ ዉሪካ ናጋራ ጊሻስ ሺቂዛ ሚርጎ ያርሺዛይሳꬆ ኦꬄቶ፤ ቲዬቲዳ ቄሴዚ ዴራፔ ናጋራ ዲጋና፤ ዴራሲካ ኣቶ ጌቴታና።

\VS{21}ሄሳፌ ጉዬ ሚርጎዛ ኣሳይ ዲዛሶፔ ጌዴ ካሬ ኬሲዲ ባ ናጋራ ጊሻስ ሺሺዳ ሚርጎዛ ካሴ ጹጎይሳꬆ ጹጎ፤ ሄሲካ ዴሬዛ ናጋራፔ ጌሺዛ ያርሾ ጊዳና።


\par }{\PP \VS{22}«ናጋራ ኦꬂዳዴይኔ ኤሮንታ ዲሼ ባሌቴꬃን ጎዳ ባ ጾሳ ኣዛዞታፔ ኢሲኒዮ ሞሪዳዴይ ኢዚ ዴሬ ካሌꬂዛዴ ጊዲኮ፥

\VS{23}ባ ኦꬂዳ ናጋራ ኢዚ ኤሪዳ ማላ ሄራካ ኢሲ ቦሬይ ኢዛ ቦላ ባይንዳ ዴይሻ ኦርጌ ባ ናጋራፔ ማሬታናስ ያርሾ ሺሾ።

\VS{24}ባ ኩሼ ዴይሻ ሁኤ ቦላ ዎꬂዲ ያርሾ ያርሺዛሶዛፔ ፑዴሃ ባጋራ ጹጌቲዛ ያርሾስ ሺቂዛ ሜሄቲ ሹኬቲዛሶን ጎዳ ሲንꬃን ሹኮ። ሄሲካ ናጋራ ዲጊዛ ያርሾ ጊዳና።

\VS{25}ቄሴዚ ሄ ሹኬቲዳ ሜሄዛ ሱꬃን ባ ቢራꬌታ ጌልꬂ ጌልꬂ ኬሲዲ ኦይዱ ባጋራ ዲዛ ꬌሞታ ቲዮ፤ ኢዛፔ ኣቲዳ ሱꬃ ያርሾይ ያርሼቲዛሶዛ ጋርሳን ጉሶ።

\VS{26}ሃንዳዛ ኡባ ያርሾ ያርሺዛሶዛ ቦላ ጹጎ፤ ሄ ኦሶይ ካሴ ኢሲፌቴꬃ ያርሾስ ሺሺዳ ሜሄታ ሃንዳ ጹጎይሳꬆ ኦꬄቶ፤ ሄሳꬆ ቄሴዚ ዴሬዛ ካሌꬂዛዴ ናጋራ ዉርሳናስ ያርሾ ሺሾ፤ ኢዛስካ ኣቶ ጌቴታና።


\par }{\PP \VS{27}«ናጋራ ኦꬂዳዴይኔ ኤሮንታ ዲሼ ባሌቴꬃን ጎዳ ኣዛዞታፔ ኢሲኒዮ ሞሪዳዴይ ሃንኮ ዴራ ጊዶፌ ጊዲኮ፥

\VS{28}ባ ኦꬂዳ ናጋራ ኢዚ ኤሪዳ ማላ ሄራካ ኢዚ ቦላ ኢሲ ቦሬይካ ባይንዳ ማጫ ዴይሽ ባ ናጋራ ጊሻስ ሺሾ።

\VS{29}ባ ኩሼ ሄ ዴይሻይ ሁኤ ቦላ ዎꬆ፤ ያርሾ ያርሺዛሶፔ ፑዴሃ ባጋራ ጹጌቲዛ ያርሾስ ሺቂዛ ሜሄቲ ሹኬቲዛሶን ሹኮ።

\VS{30}ቄሴዚካ ሄ ሹኬቲዳ ዴይሻይ ሱꬃን ባ ቢራꬌታ ጌልꬂ ጌልꬂ ኬሲዲ ኦይዱ ባጋራ ዲዛ ꬌሞታ ቲዮ፤ ኢዛፔ ኣቲዳ ሱꬃ ያርሾይ ያርሼቲዛሶዛ ጋርሳን ጉሶ።

\VS{31}ኢሲፌቴꬃስ ሺቂዛ ያርሾስ ሺቂዛ ሜሄታ ሞꬌ ቦላራ ሾቂ ኬሲዛይሳꬆ ሃይሳ ሃ ሜሄዛ ሞꬌካ ኡባ ቦላራ ሾቂ ዲጎ፤ ሳዎዚ ጎዳ ኡፋይሲዛ ያርሾ ኦꬂዲ ያርሺዛሶዛ ቦላ ጹጎ፤ ሄሳꬆ ቄሴዚ ሄ ኣዴዛ ናጋራ ኢዛፔ ዲጋናስ ያርሾ ሺሾ፤ ኢዛዴስካ ኣቶ ጌቴታና።
\XREF{}{{\XO 4:31 }{\XT{ታይ 15፡27-28}}}


\par }{\PP \VS{32}«ሄ ኣዴዚ ባ ናጋራፔ ማሬታናስ ያርሾስ ዶርስ ሺሻና ኮይኮ ኢዚ ቦላ ኣይኮ ቦሬይ ባይንዳ ማጫ ዶርስ ሺሾ።

\VS{33}ኢዛዴይካ ዶርሳይ ሁኤ ቦላ ባ ኩሼ ዎꬆ፤ ያርሾ ያርሺዛሶፔ ፑዴሃ ባጋን ጹጌቲዛ ያርሾስ ሺቂዛ ሜሄቲ ሹኬቲዛሶን ሹኮ።

\VS{34}ቄሴዚ ቃሴ ዶርሳይ ሱꬃን ባ ቢራꬌ ጌልꬂ ጌልꬂ ኬሲዲ ያርሾ ያርሺዛሶዛስ ኦይዱ ባጋራ ዲዛ ꬌሞታ ሱꬃራ ቲዮ፤ ኢዛፔ ኣቲዳ ሱꬃ ያርሾ ያርሺዛሶ ጋርሳን ጉሶ።

\VS{35}ሄሳፌ ካሊዲ ኢሲፌቴꬃ ያርሾስ ሺቂዛ ሜሄታ ሞꬌ ሾቂ ኤኪዛይሳ ማላ ሃ ዶርሳይ ሞꬌካ ኡባ ሾቂ ዲጎ፤ ሄሳካ ጎዳስ ሺቂዛ ካꬃ ያርሾስ ሺሺዛሶዛ ቦላ ጹጎ፤ ሄሳꬆ ቄሴዚ ሄ ኣዴዛ ናጋራ ኢዛፔ ዲጋናስ ያርሾ ሺሾ፤ ኢዛዴስካ ኣቶ ጌቴታና።




\par }\Chap{5}{\SH ቆሆ ያርሾይ ሺቂዛ ጋሶታ
\par }
{\PP \VerseOne{1}«ኢሳዴይ ባ ቤኢዳ ሚሼ ማርካታና ማላ ፒርዳ ፒርዲዛሶ ጼይጌቲዲ ባ ቤኢዳይሳ ዎይኮ ባ ኤሪዛይሳ ማርካቶንታ ኢጺኮ ሄሲ ኢዛስ ናጋራ ጊዳና፤ ሄሳ ጊሻስ ኢዛዴይ ኦይሼታና።


\par }{\PP \VS{2}«ኣይ ኣሲካ ኤሮንታ ዲሼ ዎጋን ዲጌቲዳ ዶኣታ ባዉታ፥ ሜሄታ ባዉታ ዎይኮ ቲራን ቢታራ ጎሼቲዛ ሜꬌቴꬃታ ባዉታ ቦቺዳዴይ ቱኔስ፤ ሄሲካ ኢዛዴስ ናጋራ ጊዴስ።


\par }{\PP \VS{3}«ኣይ ኣሲካ ኤሮንታ ዲሺን ኣሳፔ ጎጊ ኬዚዲ ቱኒሲዛ ሚሽ ቦቺኮ ኢዛዴይ ሄሳ ኤሪዳ ጋላሳፌ ዶሚዲ ኢዛስ ናጋራ ጊዴስ።


\par }{\PP \VS{4}«ኣይ ኣሲካ ኢታስ ጊዲን ኪያስ ጊዲን ዩሺ ቆፖንታ ጮ ሜላ ኣዲና ኣዲኔቲኮ ኢዛዴይ ኦꬂዳ ሞሮዛ ዛሪ ኣኬኪዳ ዎዴፔ ዶሚዲ ኢዛዴስ ናጋራ ጊዳና።


\par }{\PP \VS{5}«ኣይ ኣሲካ ሃይታ ሃ ሚሻታፔ ኢሳን ቆሂ ቤቲኮ ባ ናጋራ ቆንጪሲ ፓጻናስ ቤሴስ።

\VS{6}ኢዛዴይ ባ ናጋራ ጊሻስ ማጫ ዶርስ ዎይኮ ማጫ ዴይሽ ያርሻናስ ኤሆ፤ ቄሴይካ ኢዛፔ ኤኪዲ ኢዛዴ ናጋራ ዉርሳናስ ጎዳ ሲንꬃን ያርሾ።


\par }{\PP \VS{7}«ኣይ ኣሲካ ባ ኦꬂዳ ናጋራ ጊሻስ ዶርስ ዎይኮ ዴይሼ ሺሻናስ ዳንዳዮንታዝ ጊዲኮ ናምኡ ሃራጴታ ዎይኮ ሃራጴ ጪዬታ ኤሂዲ ኢሲኒዮ ናጋራ ያርሾስ ናምኣንꬃዮካ ጹጌቲዛ ያርሾስ ጾሳ ሲንꬅ ሺሾ።

\VS{8}ኤሂዲ ቄሴዛስ ኢሞ፤ ቄሴዚካ ቆሆ ያርሾስ ሺቂዛ ካፎይ ቆꬌ ቃንጾንታ ሚርቂዲ ቆሆ ያርሾስ ሺሾ።

\VS{9}ሱꬃፌ ጉꬃራ ኤኪዲ ያርሾ ያርሾዛሶዛ ቦላ ዩዪ ኣꬋናስ ዉጾ፤ ኣቲዳ ሱꬃ ያርሾ ያርሺዛሶ ጋርሳን ዉጾ፤ ሄሲካ ናጋራ ዉርሶ ያርሾ ጊዳና።

\VS{10}ሃንኮ ኣቲዳ ካፎዮ ዲዛ ዎጋ ማላ ጹጌቲዛ ያርሾ ሂስቲ ሺሾ፤ ሄሳꬆ ኦꬂዲ ቄሴዚ ኢዛዴ ናጋራ ዉርሳናስ ያርሾ፤ ኢታ ኦꬂዳዴስ ኢዛ ናጋራይ ኣቶ ጌቴታና።

\VS{11}ኢዛዴይ ናምኡ ሃራጴታ ሺሻናስ ዳንዳዮንታይሳ ጊዲኮ ባ ናጋራ ጊሻስ ኢሲ ኪሎ ሊቆ ꬊሌ ኤሆ፤ ሄሲካ ናጋራ ያርሾስ ጊዲዛ ጊሻስ ዎጋራ ዛይቴይ ዎይኮ ኤጻኔይ ኢዛን ጉጄቶፎ።

\VS{12}ኢዛካ ኤሂዲ ቄሴዛስ ኢሞ፤ ቄሴዚካ ሄ ꬊሌዛፔ ባ ኩሼን ኩጳቲ ኤኪዲ ጎዳስ ሺቂዛ ካꬃ ያርሾራ ኢሲፌ ጋꬂ ሃሳኢሳናስ ያርሾ ያርሺዛሶዛ ቦላ ጹጎ፤ ሄሲካ ናጋራ ጊሻስ ሺቂዛ ያርሾ።

\VS{13}ኣይ ኣሲካ ሃይታንታ ማላ ናጋራታፔ ኢሳ ኦꬂኮ ቄሴዚ ሄሳ ማላ ኦꬂዲ ኢዛዴይ ኦꬂዳ ናጋራ ዉርሳናስ ያርሾ ሺሾ፤ ሄሳዴስካ ኣቶ ጌቴታና፤ ሃንኮ ኣቲዳ ꬊሌይ ካꬃ ያርሾይ ቄሴዛስ ኣቲዛ ማላ ኢዛስ ጊዶ።»


\par }{\SH ቆሆ ጊሻስ ሺቂዛ ያርሾ ሺሾ ማራ
\par }
{\PP \VS{14}ጎዳይ ሙሴስ ሂዝጊዴስ፥

\VS{15}«ኣይ ኣሲካ ጎዳስ ኢማናስ ቤሲዛይሳ ኤሮንታ ኣጊዲ ኢሞንታ ኣጊኮ ኢዛስ ናጋራ ጊዲዳ ጊሻስ ኢሲ ዎሶይ ኢዛ ቦላ ባይንዳ ꬋርሾ ቆሆስ ጊዲዛ ያርሾ ጎዳስ ሺሾ፤ ኢዛ ዋጋ ሄሬጋይካ ካሴ ጾሳ ኬꬃን ኤሬቲዳ ሄሬጋ ማላ ጊዶ፤ ሄሲካ ቆሆ ጊሻስ ሺቂዛ ያርሾ።

\VS{16}ጎዳስ ኢማናስ ቤሲሺን ኢዛዴይ ኢሞንታ ኣጊዳይሳ ጪጎ፤ ሄሳፌካ ቦላራ ሃይሳ ሃ ሄሬጋስ ኢቻሻፔ ኢሲ ኩሼ ጉጂዲ ቄሴዚካ ኢዚ ኤሂዳ ꬋርሻራ ጋጊዲ ናጋራ ያርሾ ኦꬂዲ ኤሂዳዴ ናጋራ ዉርሳና፤ ሄ ሞሮ ኦꬂዳይሲ ኣቶ ጌቴታና።


\par }{\PP \VS{17}«ኣይ ኣሲካ ኤሮንታ ዲሼ ጎዳይ ኦꬆፍቴ ጊዳ ኣዛዞታፔ ኢሲኒዮ ሞሪኮ ኢዛዴስ ናጋራ፤ ሄ ናጋራ ጊሻስ ኢዛዴይ ኦይሼታና።

\VS{18}ኢዛዴይካ ባ ሞሪዳ ሞሮዛ ጊሻስ ባ ሜሄታ ጊዶፌ ኢዛ ቦላ ኢሲ ዎሶይ ባይንዳ ꬋርሾ ቄሴዛኮ ኤሆ፤ ኢዚ ኤሂዳይሳ ዎጋይ ካሴ ቆሆ ያርሾስ ጪጊዛ ዋጋ ኬሲዛዝ ጊዶ፤ ቄሴዚካ ሄሳꬆ ኣሲ ኤሮንታ ኦꬂዳ ሞሮዛ ጌሾ፤ ኢዛዴይካ ማሬታና።

\VS{19}ሄሲካ ቆሆ ጊሻስ ሺቂዛ ያርሾ፤ ኢዛዴይካ ጎዳ ሲንꬃን ሞሮ ኦꬂዳ ጊሻስ ናጋራንቻ።»




\par }\Chap{6}{\PP \VerseOne{1}ጎዳይ ሙሴስ ሂዝጊዴስ፥

\VS{2}«ኦኒካ ኣሲ ኢዛስ ሃዳራ ዎይኮ ታልኤ ኢሚዳ ሚሽ ካዲዲ ባ ላጌ ባሌꬆን ናጋራ ኦꬂዲ ሄሳን ጎዳ ሚሺሲኮ ዎይኮ ኣሳ ሚሼ ቦንቂ ኤኪኮ ዎይኮ ባሌꬂኮ፥

\VS{3}ዎይኮ ኣሳፔ ዎꬊ ꬋይዳ ሚሼ ዴሚ ኤኪዲ ታ ቤያቤኬ ጊ ዎርዶራ ጫቂኮ ኣሲ ኦꬂዛ ሃ ሞሮታ ኡባፌ ኢሲኔይን ቆሂኮ፥

\VS{4}ኣይ ኣሲካ ሃይሳ ማላ ናጋራ ኦꬂኮ ኢዚ ካይሶን ኤኪዳይሳ ኢዛስ ሃዳራ ኢሜቲዳይሳ ዎይኮ ꬋዪን ዴሚ ኤኪዳይሳ ዛሮ።

\VS{5}ዎርዶራ ጫቂ ኤኪዳይሳ ኡባ ቆሆ ያርሾ ሺሺዛ ዎዴ ካሴ ባ ኤኮይሳ ቦላ ኢቻሻፔ ኢሲ ኩሼ ጉጂዲ ዛሮ።

\VS{6}ባ ቆሂዳይሳስ ኤዳ ጊዳና ማላ ኢዛ ቦላ ኢሲ ዎሶይ ባይንዳ ꬋርሾ ጎዳስ ያርሻና ማላ ቄሴኮ ኤሆ፤ ኢዛ ዎጋይካ ካሴ ቆሆ ያርሾስ ጪጌቲዛ ዋጋ ኬሲዛዝ ጊዶ።

\VS{7}ቄሴዚካ ሄ ኣዴዛ ናጋራ ዲጋና ማላ ጎዳ ሲንꬃን ያርሾ፤ ኢዛዴስካ ኣቶ ጌቴታና።»\XREF{}{{\XO 6:7 }{\XT{ታይ 5፡5-8}}}


\par }{\SH ጹጌቲዛ ያርሾ
\par }
{\PP \VS{8}ጎዳይ ሙሴ ሂዝጊዴስ፥

\VS{9}«ኔኒ ኣሮኔሲኔ ኢዛ ናይታስ ኢስቲ ናጋና ማላ ኔ ኢስታስ ኢማና ኣዛዞይ ሃይሳፌ ካሊዛይሳ፤ ጹጌቲዛ ያርሾይ ፓጬይ ባይንዳ ጋዴይ ዎንታና ጋካናስ ያርሺዛሶዛ ቦላ ኡባ ዎዴ ታማይ ኤጺሼ ኣቆ።

\VS{10}ቄሴዚ ላይኖፔ ዳዴቲዳ ቃሚሳኔ ሱሬ ማይኢዲ ጹጌቲዛ ያርሾዛ ታማይ ሚዳይሳፌ ጉዬ ኣቲዳ ቢዲንꬃ ሄፔ ያርሾ ያርሺዛሶዛፔ ሚሌ ባጋራ ቆሎ።

\VS{11}ሄሳፌ ጉዬ ባ ማይኢዳ ማይኦ ላሚዲ ቢዲንꬃዛ ቶኪ ኤኪዲ ኣሲ ዲዛሶፔ ጌዴ ካሬ ኬሲዲ ማራራ ሎኦሶን ቆሎ።

\VS{12}ያርሺዛሶ ቦላ ዲዛ ታማይ ቶኦንታ ኡባ ዎዴ ኤጺሼ ዶ፤ ኣይዴካ ቶኦፖ፤ ቄሴዚካ ዎንታ ዎንታ ታማን ሚꬅ ጉጆ፤ ኢዛ ቦላ ጹጌቲዛ ያርሾ ኡባ ዎዴ ጊግሲ ዎꬂዲ ኢሲፌቴꬃ ያርሾስ ሺቂዛ ሃንዳ ጹጎ።

\VS{13}ያርሾ ያርሺዛሶዛ ቦላ ዲዛ ታማይ ኡባ ዎዴ ቶኦንታ ኤጻናስ ቤሴስ።


\par }{\SH ካꬃ ያርሾ
\par }
{\PP \VS{14}«ካꬃ ያርሾ ሺሾ ጊሻስ ዎꬂዳ ዎጋቲ ሃይሳፌ ካሊዛይታ፤ ኣሮኔ ባጋፌ ጊዲዳ ቄሴዚ ካꬃ ያርሾ ያርሺዛሶ ሲንꬃ ባጋራ ጾሳስ ያርሾ።

\VS{15}ካሌꬂዲ ዛይቴራ ዲዛ ሊቆ ꬊሌ ኩጳቲ ኤኪዲኔ ካꬃ ያርሾ ቦላ ዲዛ ኤጻኔዛ ኡባ ዴንꬂዲ ጎዳስ ሺሺዳይሳ ኤሪሳና ማላ ያርሾ ሺሺዛሶ ቦላ ጹጎ፤ ሄሳ ሳዎይካ ጎዳ ኡፋይሲዛ ያርሾ ጊዳና።

\VS{16}ሄሳፌ ኣቲዳይሳ ቄሴቲ ሜቶ፤ ኢዛንካ ኢርሾይ ጌሎንታ ዲሺን ኡኪዲ ጎዳይ ዎሴቲዛ ጌሻ ዱንካናሲ ሲንꬃ ባጋራ ዲዛ ዴምባ ቦላ ሜቶ።

\VS{17}ሄሲካ ኢዛን ኢርሾይ ጌሎንታ ኡኬታናስ ቤሴስ፤ ታኒ ጎዳይ ታማን ጹጌቲዛ ካꬃ ያርሾፌ ሃይሳ ኢስታ ጊሻ ሂስታ ኢማዲስ፤ ሄሲካ ናጋራ ጊሻሲኔ ቆሆ ጊሻስ ሺሺዛ ያርሾ ማላ ዉሪካ ኬሂ ዱማቲዳዛ።

\VS{18}ዎዴ ዎዴናስ ኣሮኔ ዜሬꬃፌ ኣቱማ ጊዲ ዬሌቲዳይ ዉሪ ጎዳስ ሺቂዛ ያርሾፌ ሻኬቲዲ ዱማ ኢዛስ ጊሻ ኢሜቲዳይሲ ሄሲ ኢዛስ ጊሻ ጊዲዳ ጊሻስ ኢዚ ባ ጊሻ ማናስ ዳንዳዬስ፤ ኦኒካ ሄሳ ሄ ያርሾዛ ቦቺዳዴይ ጎዳስ ዱማቲዳዴ ጊዳና ቤሴስ።»


\par }{\PP \VS{19}ጎዳይ ሙሴስ ሂዝጊዴስ፥

\VS{20}«ኣሮኔይ ዎይኮ ኢዛ ዜሬꬃቲ ቄሴቴꬃን ሹሜቲዛ ጋላስ ኢስቲ ጾሳስ ሺሻና ካꬃ ያርሾይ ኡባ ዎዴ ኢሲ ኪሎ ጊዲዛ ሊቆ ꬊሌ ካꬃ ያርሾ ኦꬂዲ ጎዳስ ሺሼቶ፤ ሄሳፌ ባጋ ማላዶ፥ ባጋ ኦማርስ ያርሼቶ።

\VS{21}ዛይቴን ሎኤꬂ ሙኑቄቲዲ ባሼን ኡኬቶ። ሄሳፌ ጉዬ ካꬃ ያርሾዛ ባሴሬꬂዲ ሳዎዚ ጎዳ ኡፋይሲዛ ሳዎ ጊዳና ማላ ጾሳስ ሺቆ።

\VS{22}ሃይሳፌ ያና ላይꬃታን ቄሴ ጊዲዲ ኦꬂዛ ኣሮኔ ዜሬꬂ ዉሪካ ሃይሳ ሃ ዎጋ ፖሎ፤ ሃይሲ ጾሳስ ሺቂዛ ያርሾ ጊዲዲ ሙሌራ ጹጌቶ።

\VS{23}ቄሴዚ ሺሺዛ ካꬃ ያርሾዚ ኩሜꬅ ጹጌቶ ኣቲን ኣሲ ኢዛፔ ሞፖ።»


\par }{\SH ናጋራ ጊሻስ ሺቂዛ ያርሾ
\par }
{\PP \VS{24}ጎዳይ ሙሴ ሂዝጊ ኣዛዚዴስ፥

\VS{25}«ኣሮኔሲኔ ኢዛ ናይታስ ኔ ሂዝጋ ዮታ፥ ‹ናጋራ ጊሻስ ያርሼቲዛ ያርሾ ዎጋይ ሃይሳፌ ካሊዛይሳ፥ ጹጌቲዛ ያርሾ ሜሄይ ሹኬቲዛሶን ናጋራ ጊሻስ ያርሼቲዛ ያርሾ ሜሄይካ ሄን ጎዳ ሲንꬃን ሹኬቶ፤ ሄሲካ ኬሂ ዱማ ያርሾ።

\VS{26}ሄ ያርሾዛካ ሺሺዛ ቄሴዚ ዱማቲዳሶን ጋይቶቴꬃ ዱንካኔዚ ዲዛ ጊቤዛ ጊዶን ዲዛ ዴምባን ኣሾዛ ሞ።

\VS{27}ኣስ ጊዲን ሃራ ኣይ ሚሺካ ሄ ኣሾዛ ቦቺኮ ዱማታና፤ ሄ ሜሄዛ ሱꬂ ኢዛ ቦላ ፒንጺዳ ኣይ ማይኦይካ ጾሳስ ዱማቲዳሶን ሜጬቶ።

\VS{28}ሄ ኣሾይ ኢዛን ዶይሴቲዳ ማና ሚሺ ሜቆ፤ ኣሾይ ጻርቂማላ ቢራታን ዶይሴቲኮ ሄ ጻርቂማላ ቢራታዚ ቂጬቲዲ ሃꬃን ሜጬቶ።

\VS{29}ቄሴታ ዜሬꬃፌ ጊዲዳ ኣቱማ ና ኡባይ ሄሳ ሄ ያርሾዛፔ ሞ፤ ሄሲካ ኬሂ ዱማ ያርሾ።

\VS{30}ጊዶ ኣቲን ናጋራ ጌሾስ ኦሴቲዛ ዎጋን ሱꬃይ ጋይቶቴꬃ ዱንካኔ ጊዶ ጌሊዳ ጊዲኮ ሄ ሜሄዛ ኣሾዚ ታማን ጹጌቶ ኣቲን ሜቴቶፎ።




\par }\Chap{7}{\SH ቆሆ ጊሻስ ሺቂዛ ያርሾ
\par }
{\PP \VerseOne{1}« ‹ኬሂ ዱማ ጊዲዳ ጊሻስ ቆሆ ጋሶን ሺቂዛ ያርሾ ዎጋይ ሃይሳፌ ካሊዛይሳ፥

\VS{2}ቆሆ ያርሾስ ሺቂዳ ሜሄይ ጹጌቲዛ ያርሾስ ሺቂዛ ሜሄቲ ሹኬቲዛሶን ሄን ሹኬቶ፤ ሱꬃካ ያርሾ ያርሺዛሶዛ ቦላ ዩዪ ኣꬋናስ ዉጼቶ።

\VS{3}ሞꬌ ኡባ ሺሾ፤ ሄሲካ ጎይና ሃንዳ፥ ቃንꬃ ኣሾ ጎዚ ኦይኪዳ ሞꬌይ፥

\VS{4}ኪላሆታ፥ ኢስታ ካሚ ኦይኪዳ ሞꬌታኔ ሄሳꬆካ ቲሬ ካሚ ኦይኪዳ ሞꬌታ ኢሲ ቦላ ያርሼቶ።

\VS{5}ያርሾ ያርሺዛሶን ዲዛ ሞꬌ ኡባ ቄሴዚ ጾሳስ ታማን ጹጊ ያርሾ፤ ሄሲካ ቆሆ ጊሻስ ሺቂዛ ያርሾ።

\VS{6}ቄሴታ ዜሬꬅ ጊዲዳ ኣቱማ ኣሲ ኡባይ ሄ ያርሾዛ ኣሾ ሞ፤ ጊዶ ኣቲን ሄ ያርሾዚ ዱማ ጊዲዳ ጊሻስ ኢዛስ ዱማ ጊጌቲዳሶን ሞ።


\par }{\PP \VS{7}« ‹ናጋራ ዉርሳናስ ሺቂዛ ያርሾሲኔ ቆሆስ ሺቂዛ ያርሾ ጊዶን ናምኣታስካ ኦꬂዛ ኢሲ ዎጋይ ዴስ፤ ሄሲካ ሄ ሹኬቲዛ ሜሄዛ ኣሾይ ያርሾዛ ሺሺዛ ቄሴዛስ ማና ማላ ኢዛስ ኢሜቴስ።

\VS{8}ጹጌቲዛ ያርሾስ ሺቂዛ ሜሄዛ ጋልባይ ሾቄቲዲ ያርሾዛ ያርሺዳ ቄሴዛስ ኢሜቴስ።

\VS{9}ታማ ጮጬን ኮምፔቲዳ ካꬃ ያርሾይ ዉሪ ዎይኮ ዶይሲዛ ሚሻን ዶይሴቲዳዚኔ ባሼን ኡኬቲዳ ካꬃ ያርሾ ኡባይ ያርሾ ሺሺዛ ቄሴዛስ ኢሜቶ።

\VS{10}ዛይቴን ሙኑቄቲዳዝ ጊዲኮ ዎይኮ ጮ ሙኑቄቶንታ ካꬃ ያርሾ ኡባይ ኣሮኔ ዜሬꬃታፔ ጊዲዳ ቄሴታስ ኡባስ ኢሜቶ፤ ኢስቲካ ኢዛ ባ ጋርሳን ኢሲ ጊና ጊሼቲ ኤኬቶ።


\par }{\SH ኢሲፌቴꬃ ጊሻስ ሺቂዛ ያርሾ
\par }
{\PP \VS{11}« ‹ኣሲ ጎዳስ ሺሺዛ ኢሲፌቴꬃ ያርሾ ዎጋይ ሃይሳፌ ካሊዛይሳ፤

\VS{12}ኢሲ ኣሲ ጎዳስ ጋላታ ያርሾ ሺሻና ኮይኮ ባ ኤሂዛ ጋላታ ያርሾዛራ ኢርሾይ ኢዛን ጌሎንታ ዛይቴን ሙኑቄቲ ኡኬቲዳ ኡኬꬅ፥ ኢርሾይ ኢዛን ጌሎንታ ሌኤን ኡኬቲዲ ዛይቴን ቲዬቲዳ ኡኬꬅ፥ ሊቆ ꬊሌፌ ዛይቴን ሙኑቄቲዳ ኡኬꬅ ያርሾ።

\VS{13}ጋላታስ ሺቂዛ ኢሲፌቴꬃ ያርሾዛራ ጋꬂ ኢሞታስ ጊዳና ማላ ኢርሾን ሙኑቄቲ ኡኬቲዳ ኡኬꬅ ሺሾ።

\VS{14}ኡኬቲዳ ዱማ ዱማ ቆሞ ኡኬꬃታፔ ኢሲ ኢሲ ኡኬꬅ ጎዳስ ዱማ ያርሾ ሂስቲ ሺሾ፤ ሄ ኢሲፌቴꬃ ያርሾስ ሺቂዛ ሱꬃ ኤኪዲ ያርሾ ሺሺዛሶዛ ዩዪ ኣꬋናስ ዉጺዛ ቄሴዛስ ጊሻ ጊዶ።

\VS{15}ጋላታስ ሺቂዛ ኢሲፌቴꬃ ያርሾዛስ ሺቂዛ ኣሾይ ሄ ያርሼቲዛ ጋላስ ሜቴቶ ኣቲን ሃራ ጋላሳስ ኣቶፎ።

\VS{16}ኢሲ ኣሲ ሺሺዛ ያርሾይ ኣዲና ጋሶ ዎይኮ ባ ዶሳን ጮ ኢሚዛ ኢሲፌቴꬃ ያርሾ ጊዲኮ ሄ ያርሾዚ ሺቂዳ ጋላስ ሜቴቶ፤ ኢዛፔ ኣቲዳ ኡባይ ዎንቴꬃ ጋላስ ሜቴቶ።

\VS{17}ሄሳፌካ ቲርፒዲ ሄꬓንꬆ ጋላስ ጋካናስ ኣቲዳ ኣሾይ ታማን ጹጌቶ፤

\VS{18}ሄꬓንꬆ ጋላስ ጋካናስ ኣቲዳ ኣይ ኣሾይካ ሜቴቲዛ ጊዲኮ ሄ ያርሾዛ ሺሺዳዴ ያርሾዚ ኤኬቴና፤ ያርሾዚ ያርሼቲዳ ማላ ቆዴቴና፤ ሄ ያርሾይካ ቱና ጊዲ ቆዴታና፤ ሄ ኣሾዛ ሚዳዴይ ባ ናጋራን ኦይሼታና።


\par }{\PP \VS{19}« ‹ቱና ጊዲዳዛራ ቦሼቲዳ ኣሾይ ታማን ጹጌቶ ኣቲን ሜቴቶፎ፤ ሃንኮ ቱኖንታ ኣቲዳ ኣሾዛ ዎጋ ማላ ባና ጌሻቴꬃን ናጊዳዴይ ሞ።

\VS{20}ጊዶ ኣቲን ጌሽ ጊዶንታ ኣይ ኣሲካ ጾሳስ ሺቂዛ ኢሲፌቴꬃ ያርሾ ኣሾዛ ሚኮ ጎዳ ዴራ ጊዶፌ ሻኬቲ ኪቾ።

\VS{21}ኣይ ኣሲካ ጌሽ ጊዶንታ ሚሽ ዎይኮ ሜዶሳታኔ ጎጊዛ ቱና ሚሽ ቦቺዲ ኢሲፌቴꬃስ ሺቂዛ ያርሾ ኣሾ ሚኮ ሄሳዴይ ጎዳ ዴራ ጊዶፌ ሻኬቲ ꬋዮ።› »\FTNT{*}{{\FR 7:21 }{\FT{ሜዶሳታ ጊዛይሳስ ቢርሼꬃይ ሜሄታ፥ ዶኣታኔ ኣሳታ ጉሳ።
}}}


\par }{\PP \VS{22}ጎዳይ ሙሴስ፥

\VS{23}«ኔኒ ኢስራኤሌ ኣሳስ፥ ‹ቦራ ዎይኮ ሚዛ ሞꬌ፥ ዶርሳ ሞꬌ ዎይኮ ዴይሻ ሞꬌ ሞፒቴ።

\VS{24}ባዉታ ሃይቂዳ ሜሄ ሞꬌይ ዎይኮ ዶኣይ ዎꬊዳ ሜሄ ሞꬌይ ሃራ ኦሶስ ኤኬቶ ኣቲን ኣይ ኣሲካ ኢዛ ሞፖ።

\VS{25}ጹጌቲ ጎዳስ ያርሾ ሺቂዛ ሜሄ ሞꬌ ሚዛዴይ ኦኒካ ጾሳ ዴራ ጊዶፌ ሻኬቲ ꬋዮ።

\VS{26}ኢንቴ ኣዋን ዲኮካ ኢንቴ ዲዛሶን ካፎ ሱꬅ ዎይኮ ሜሄ ሱꬅ ኡዮፒቴ፤

\VS{27}ሱꬅ ኡዪዛዴይ ኦኒካ ጾሳ ዴሬ ጊዶፌ ሻኬቲ ꬋዮ› ጊ ዮቲዴስ» ጊዴስ።
\XREF{}{{\XO 7:27 }{\XT{ሜꬌ 9፡4፤ ሌዌ 17፡10-14፤ 19፡26፤ ዛሬ 12፡16፤ 23፡16፥23}}}


\par }{\SH ቄሴታ ጋኪዛ ጊሻ
\par }
{\PP \VS{28}ጎዳይ ሙሴስ፥

\VS{29}«ኔኒ ኢስራኤሌ ኣሳስ፥ ‹ኣይ ኣሲካ ኢሲፌቴꬃ ያርሾ ሺሺዛ ጊዲኮ ኢዛፔ ባጋ ሻኪዲ ጎዳስ ዱማ ያርሾ ሂስቲ ኤሆ።

\VS{30}ሄ ኢዚ ኤሆይሳካ ጎዳስ ጹጌቲዛ ያርሾ ሂስቲ ሺሾ፤ ሞꬌዛካ ኣንጋሶዛራ ጎዳ ሲንꬃን ያኔ ሃ ቃሴꬂ ሺሺዛ ያርሾ ሂስቲ ሺሾ።

\VS{31}ቄሴዚ ቃሴ ሞꬌዛ ያርሾ ያርሺዛሶዛ ቦላ ጹጎ፤ ኣንጋሶዚ ጊዲኮ ቄሴታስ ኢሜቶ።

\VS{32}ኢንቴ ኢሲፌቴꬃ ያርሾዛፔ ኡሻቻ ሚሳ ቄሴዛስ ጊሻ ሂስቲ ኢሚቴ፤

\VS{33}ኢሲፌቴꬃ ያርሾዛ ሱꬃኔ ሞꬌዛ ሺሺዛ ቄሴዚ ኡሻቻ ሚሳ ባ ጊሻ ሂስቲ ኤኮ።

\VS{34}ኢስራኤሌ ኣሳ ኢሲፌቴꬃ ያርሾፌ ያኔ ሃ ቃሴꬂዳ ኣንጋሶዛኔ ያርሾስ ሺሺዳ ሚሳ ኤካዳ ቄሴ ኣሮኔሲኔ ኢዛ ኣቱማ ናይታስ ኢማዲስ፤ ሄሲካ ኡባ ዎዴ ኢስራኤሌ ኣሳፔ ኢስታስ ጊሻ ጊዳና ማላ ኢማዲስ› ጋዳ ዮታ» ጊዴስ።


\par }{\PP \VS{35}ሃይሲካ ጎዳይ ኣሮኔኔ ኢዛ ናይታ ቄሴ ሂስቲ ሹሚዳ ጋላስ ጎዳስ ሺቂዲ ጹጌቲዛ ያርሾፌ ቄሴታ ጊሻ ጊዳና ማላ ሻኪዳዛ።

\VS{36}ሄ ጋላሲካ ኢስቲ ቲዬቲዳ፤ ጎዳይ ሄሳ ሄ ያርሼቲዛይሳፌ ቄሴታስ ኢማና ማላ ኢስራኤሌ ኣሳ ኣዛዚዴስ፤ ሄሲካ ጉዬፔ ያና ዎዴ ኡባን ኢስራኤሌ ናይታስ ኢስታ ጊሻ ሂስቲ ኢማና ማላ ኦꬂዴስ።


\par }{\PP \VS{37}ሄሳ ጊሻስ ጹጌቲዛ ያርሾ ጊሻሲኔ ካꬃ ያርሾ ጊሻስ፥ ናጋራፔ ማሮቴꬃስ ሺቂዛ ያርሾ ጊሻሲኔ ቆሆ ጊሻስ፥ ኤዳ ያርሾ ጊሻስ፥ ቄሴቴꬃ ጊሻስ ሺቂዛ ያርሾኔ ኢሲፌቴꬃ ያርሾ ፖላናስ ዎꬂዳ ዎጋቲ ሃይታንታ።

\VS{38}ሄይቲካ ባዞን ሲና ዙማ ቦላ ኢስራኤሌ ናይቲ ያርሾ ሺሻና ማላ ኣዛዚዳ ዎዴ ሄ ጋላስ ጎዳይ ሙሴስ ሃይታ ኣዛዞታ ኢሚዴስ።




\par }\Chap{8}{\SH ኣሮኔይኔ ኢዛ ናይቲ ቄሴቴꬃ ኦሶስ ሱሜꬅ
\par }
{\R (ኬሳ 29፡1-37)

\par }{\PP \VerseOne{1}ጎዳይ ሙሴስ፥

\VS{2}«ኣሮኔኔ ኢዛ ኣቱማ ናይታ፥ ቄሴቴꬃ ማይኦዛካ፥ ቲዬቲዛ ዛይቴዛ፥ ናጋራ ጌሾስ ሺቂዛ ኮርማ ቦራ፥ ናምኡ ꬋርሾኔ ኢርሾይ ጌሎንታ ኡኬቲዳ ኡኬꬂ ኢዛን ዲዛ ሌማቴዛ ኢስታራ ኤካ ያ።

\VS{3}ኩሜꬃ ኢስራኤሌ ናይታ ጼይጋዳ ጋይቶቴꬃ ዱንካኔዛ ፔንጌን ሺሻ» ጊዴስ።


\par }{\PP \VS{4}ሙሴይካ ጎዳይ ኢዛስ ዮቲዳ ማላ ኦꬂዴስ፤ ዴሬይካ ጋይቶቴꬃ ዱንካኔ ፔንጌን ሺቂዴስ።

\VS{5}ሙሴይካ ዴራስ፥ «ኦሴታና ማላ ጎዳይ ኣዛዞይሲ ሃይሳኮ!» ጊዴስ።

\VS{6}ሙሴይካ ኣሮኔኔ ኢዛ ኣቱማ ናይታ ዴራ ሲንꬅ ሺሺዲ ሃꬃን ሜጪዴስ።

\VS{7}ኣሮኔ ቃሚሳ ማላ ኣዱሳ ማይኦ ማይዚዲ፥ ካቦርቴካ ኢዛ ቦላ ጎጲ ማይዚዲ ዳንጮ ዳንጪሲዴስ፤ ሄሳ ቦላካ ኤፉዴ ጌቴቲዛ ማይኦ ማይዚዲ ኢዛካ ዱማ ሂላቴꬃን ኦሴቲዳ ቃባቶን ኦይሴꬂዲ ዳንጪዴስ።

\VS{8}ኤፉዴ ጌቴቲዛ ማይኦዛስ ቲራ ቦላ ኪሴይ ሲኬቲዲ ኡሪሜኔ ቱሚሜ ጌቴቲዛይታ ኢዛ ጊዶን ዎꬂዴስ።

\VS{9}ኢዛ ሁኤ ቦላካ ጎሴ ጻጺ ዎꬂዲ ሄ ጻꬃ ጎሳ ቦላ ሲንꬃ ባጋራ ጎዳይ ሙሴስ ዮቲዳ ማላ ዎርቃፌ ኦሴቲዳ ሴሎይ ጌሻቴꬃስ ማላታ ጊዳና ማላ ካላቻ ኢዛ ቦላ ዎꬂዴስ።

\VS{10}ሄሳፌ ጉዬ ሙሴይ ቲዬቲዛ ዛይቴዛ ኤኪዲ ጋይቶቴꬃ ዱንካኔዛኔ ኢዛን ዲዛ ኡባ ቲይዲ ጎዳ ኦሶስ ዱማሲዴስ።

\VS{11}ዛይቴዛፔ ጉꬃራ ኤኪዲ ያርሾ ያርሺዛሶዛ ቦላ ላፑንቶ ዉጺዴስ፤ ቃሴካ ጎዳ ኦሶስ ዱማታና ማላ ያርሾ ያርሺዛሶዛኔ ኢዛ ኦሶስ ጊጌቲዳ ሚሻታ ኩሜꬃ ቦላ ሄሳꬆካ ኢዛን ሜጬቲዛ ሳኔዛኔ ሳኔዛ ኢዛ ቦላ ዎꬂዛይሳ ቦላካ ዉጺዴስ።

\VS{12}ቲዬቲዛ ዛይቴዛ ኣሮኔ ሁኤን ጉሲዲ ጎዳ ኦሶስ ኢዛ ዱማሲዴስ።

\VS{13}ካሌꬂዲካ ሙሴይ ጎዳይ ኢዛ ኣዛዚዳ ማላ ኣሮኔ ኣቱማ ናይታ ሲንꬅ ሺሺዲ ኣዱሳ ማይኦ ማይዚዴስ፤ ጼሳን ቃባቶ ዳንጪሲዲ ኢስታ ሁኤን ቆቤ ዎꬂዴስ።


\par }{\PP \VS{14}ሄሳፌ ጉዬ ሙሴይ ናጋራ ጊሻስ ያርሻናስ ኮርማ ቦራ ኤሂዴስ፤ ኣሮኔይኔ ኢዛ ናይቲ ኮርማ ቦራዛ ቦላ ባ ኩሼ ዎꬂዳ።

\VS{15}ሙሴይካ ቦራዛ ሹኪዴስ፤ ቦራ ሱꬃን ባ ቢራꬌ ጌልꬂዲ ያርሾ ያርሺዛሶዛስ ኦይዱ ባጋን ዲዛ ꬌሞታ ቲይዲ ጌሺዴስ፤ ሄሳፌ ኣቲዳ ሱꬃ ያርሾ ያርሺዛሶዛ ጋርሳን ጉሲዴስ፤ ሄሳ ማላን ያርሾ ያርሺዛሶዛ ጎዳስ ሻኪ ዱማሲዴስ።

\VS{16}ሙሴይ ሹኬቲዳ ሜሄዛ ቃንꬃ ኣሾዛ ቦላ ዲዛ ሞꬌዛ ኡባ፥ ቲሬ ካሚ ኦይኪዳ ሞꬌዛ፥ ኪላሆታኔ ኢስታ ካሚ ኦይኪዳ ሞꬌዛ ኡባ ኤኪዲ ያርሾ ያርሺዛሶዛ ቦላ ጹጊዴስ።

\VS{17}ኮርማዛ ኣሾፔ ኣቲዳይሳኔ ማራጬዛ ኤኪዲ ጎዳይ ኢዛ ኣዛዚዳ ማላ ኣሳይ ዲዛሶፔ ጌዴ ሃሲዲ ጹጊዴስ።


\par }{\PP \VS{18}ሄሳፌ ጉዬ ሙሴይ ጹጌቲዛ ያርሾስ ሺቂዛ ዶርሳ ꬋርሾ ኤሂን ኣሮኔይኔ ኢዛ ናይቲ ꬋርሾዛ ሁኤ ቦላ ባ ኩሼ ዎꬂዳ።

\VS{19}ሙሴይካ ꬋርሻ ሹኪዴስ፤ ሱꬃካ ያርሾ ያርሺዛሶዛ ቦላ ዩዪ ኣꬋናስ ዉጺዴስ።

\VS{20}ꬋርሾዛ ኣሻ ቆሞን ቆሞን ቃንጺዲ ኬሲዴስ፤ ሁኤዛ፥ ቆሞን ቆሞን ቃንጼቲዳ ኣሾታኔ ሞꬌዛ ጹጊዴስ።

\VS{21}ጎዳይ ኢዛ ኣዛዚዳ ማላ ሙሴይ ቃንꬃ ኣሾታኔ ቶሆታ ሃꬃን ሜጪዴስ፤ ሄ ꬋርሾዛ ኣሾ ኡባ ጎዳስ ታማን ጹጌቲ ሳዊዛ ያርሾ ኦꬂዲ ያርሾ ያርሺዛሶዛ ቦላ ጹጊዴስ።


\par }{\PP \VS{22}ሄሳፌ ካሊዲ ሙሴይ ቄሴቴꬃ ሱንꬃስ ናምኣንꬆ ꬋርሾዛ ኤሂዴስ፤ ኣሮኔይኔ ኢዛ ኣቱማ ናይቲ ባ ኩሼ ꬋርሻ ሁኤ ቦላ ዎꬂዳ።

\VS{23}ሙሴይ ꬋርሻ ሹኪዴስ፤ ሱꬃፌ ጉꬃራ ኤኪዲ ኣሮኔስ ኡሻቻ ሃይꬃ ጼራ፥ ኡሻቻ ማንꬃ ቢራꬌኔ ኡሻቻ ቶሆ ማንꬃ ቢራꬌ\FTNT{*}{{\FR 8:23 }{\FQA{ማንꬃ ቢራꬌ፡
}}{\FT{ማንꬃ ቢራꬌ ጊዛይሳ ኢሲ ኢሲ ባጋ ጋሞꬆ ቃላን ኣዴ ቢራꬌ ጌቴቴስ።
}}} ቲይዴስ።

\VS{24}ቃሴካ ኣሮኔ ናይታ ዴራ ሲንꬅ ሺሺዲ ኢስታ ኡሻቻ ሃይꬃታ ጼራኔ ኡሻቻ ኩሼ ማንꬃ ቢራꬌታኔ ኡሻቻ ቶሆታ ማንꬃ ቢራꬌታ ቲይዴስ፤ ሄሳፌ ቲርፒዳ ሱꬃ ያርሾ ያርሺዛሶዛ ቦላ ዩዪ ኣꬋናስ ዉጺዴስ።

\VS{25}ሃንዳ፥ ጎይና፥ ቃንꬃ ኣሾ ካሚ ኦይኪዳ ሞꬌ ኡባ፥ ቲሬ ካሚ ኦይኪዳ ሞꬌ፥ ኪላሆታካ፥ ኪላሆታ ቦላ ዲዛ ሞꬌዛኔ ኡሻቻ ሚሴዛ ኤኪዴስ።

\VS{26}ኢርሾይ ቦቾንታ ጎዳስ ዱማ ኡኬꬂ ኢዛን ዲዛ ሌማቴዛፔ ኢሲ ዳቦ ኤኪዴስ፤ ሄሳꬆካ ዛይቴን ሙኑቄቲ ኡኬቲዳ ዳቦይ ኢዛን ዲዛ ሌማቴዛፔ ኢሲ ዳቦኔ ሌኤ ኡኬꬅ ኤኪዲ ሞꬌዛ ቦላኔ ኡሻቻ ሚሳ ቦላ ዎꬂዴስ።

\VS{27}ሄ ካꬃ ኡባ ኤኪዲ ኣሮኔ ኩሼኒኔ ኢዛ ናይታ ኩሼን ኦይꬂዴስ፤ ኢስቲካ ኦይኪዲ ያኔ ሃ ቃሴꬂዲ ጎዳስ ያርሾ ሺሺዳ።

\VS{28}ሄሳፌ ቃሴ ሙሴይ ኢስታ ኩሼፔ ኤኪዲ ቄሴቴꬃ ያርሾ ጊዳና ማላ ሺቂዲ ጹጌቲዛ ያርሾፌ ቦላራ ዎꬂዲ ያርሾ ያርሺዛሶዛ ቦላ ዎꬂዲ ጹጊዴስ፤ ሄሲካ ኢዛ ሳዎይ ጎዳ ኡፋይሲዛ ካꬃ ያርሾ።

\VS{29}ሙሴይ ቃሴካ ኣንጋሶዛ ኤኪዲ ያኔ ሃ ቃሴꬂዲ ጎዳስ ሺሺዴስ፤ ሙሴይ ኡባካ ጎዳይ ኢዛ ኣዛዚዳ ማላ ቄሴቴꬃ ሱንꬅ ሱማናስ ሺሺዛ ꬋርሾፌ ሙሴ ጊሻይ ሄሳ።


\par }{\PP \VS{30}ሙሴይ ቲዬቲዛ ዛይቴፔኔ ያርሾ ያርሺዛሶዛን ዲዛ ሱꬃፌ ጉꬃራ ኤኪዲ ኣሮኔ ቦላ፥ ኣሮኔ ናይታ ቦላኔ ቃሴካ ኢስታ ማይኦ ቦላ ዉጺዴስ፤ ሄሳ ማላን ሙሴይ ኢስታኔ ኢስታ ማይኦ ኡባ ጎዳስ ዱማሲዴስ።


\par }{\PP \VS{31}ሙሴይ ኣሮኔኔ ኢዛ ኣቱማ ናይታስ፥ «ኣሾዛ ጋይቶቴꬃ ዱንካኔ ፔንጌን ዶይሲቴ፤ ኣሮኔይኔ ኢዛ ናይቲ ማና ማላ ጎዳይ ኣዛዚዳይሳ ቄሴቴꬃ ሱንꬅ ሱሚዛ ዎዴ ያርሾ ኢዛራ ሺሺዛ ሌማቴን ዲዛ ኡኬꬃራ ሄን ሚቴ።

\VS{32}ኣሾዛፔ ዎይኮ ኡኬꬃዛፔ ቲርፒኮ ታማን ጹጊቴ።

\VS{33}ኢንቴ ቄሴቴꬃ ሱንꬅ ሱሚዛ ዎጋይ ፖሌታናስ ላፑን ጋላስ ኤኪዛ ጊሻስ ሄ ላፑን ጋላሳይ ዉራና ጋካናስ ጋይቶቴꬃ ዱንካኔዛ ፔንጌፌ ኪቾፍቴ።

\VS{34}ኢንቴና ናጋራፔ ጌሻናስ ሃይሳ ሃች ኑ ኦꬂዳ ዎጋ ፖላና ማላ ጾሳይ ኑና ኣዛዚዴስ።

\VS{35}ሄሳ ጊሻስ ጎዳይ ኣዛዚዳይሳ ፖላናስ ላፑን ጋላስ ኩሜꬅ ጋላሲኔ ኦማርስ ጋይቶቴꬃ ዱንካኔዛ ፔንጌፌ ኪቾፍቴ፤ ጎዳ ዎጋካ ናጊቴ፤ ሂስቶንታ ኣጊኮ ኢንቴ ሃይቃና፤ ታና ጎዳይ ኣዛዚዳ ዎጋይ ሃይሳ» ጊዴስ።

\VS{36}ኣሮኔይኔ ኢዛ ናይቲ ሙሴ ባጋራ ጎዳይ ኣዛዚዳይሳ ኡባ ፖሊዳ።




\par }\Chap{9}{\SH ኣሮኔይ ጎዳስ ሺሺዳ ያርሾ
\par }
{\PP \VerseOne{1}ኦስፑንꬃ ጋላሳን ሙሴይ ኣሮኔ፥ ኢዛ ኣቱማ ናይታኔ ኢስራኤሌ ኣሳ ካሌꬂዛ ጪማታ ጼይጊዴስ፤

\VS{2}ኣሮኔካ፥ «ኢሲ ዎሶይካ ኢስታ ቦላ ባይንዳ ኢሲ ሚርጎኔ ኢሲ ꬋርሾ ኤካዳ ሚርጎዛ ናጋራ ጊሻስ ያርሺዛ ያርሾ ꬋርሾዛ ጹጌቲዛ ያርሾ ሂስታ ጎዳስ ያርሻ።

\VS{3}ሄሳፌ ጉዬ ኢስራኤሌ ናይታ ናጋራ ጊሻስ ሺቂዛ ያርሾስ ዴይሻ ኦርጌኔ ኢስታ ቦላ ኣይኮ ዎሶይ ባይንዳ ኢሲ ላይꬃ ማራራኔ ኢሲ ላይꬃ ዶርሳ ላቃ ጹጌቲዛ ያርሾስ ኤሃና ማላ ዮታ።

\VS{4}ቃሴካ ኢሲ ኮርማኔ ኢሲ ዶርሳ ላቃ ኢሲፌቴꬃ ያርሾስ ኤሄቶ፤ ሄይታንታ ዛይቴን ጊንዴቲዳ ካꬃ ያርሾራ ጎዳስ ያርሾ ሺሼቶ፤ ሄሳ ኡባ ኦꬄቶ፤ ጋሶይካ ጾሲ ኢስታስ ሃች ቆንጫና» ጊዴስ።

\VS{5}ኢስቲካ ሙሴይ ኢስታ ኣዛዚዳይሳ ኡባ ዱንካኔዛ ፔንጌ ኤሂዳ፤ ኣሳይ ዉሪካ ጎዳ ሲንꬃን ሺቂ ኤቂዴስ።

\VS{6}ሙሴይ ኢስታስ፥ «ጎዳ ቦንቾይ ኢንቴስ ቆንጫና ማላ ኢንቴ ኦꬃናስ ጎዳይ ኢንቴና ኣዛዚዳ ኣዛዞይ ሃይሳ» ጊዴስ።

\VS{7}ቃሴካ ሙሴይ ኣሮኔስ፥ «ጌዴ ያርሾይ ያርሼቲዛሶ ሺቃዳ ኔ ናጋራኔ ዴሬዛ ናጋራ ዉርሳናስ ሺቂዛ ያርሾኔ ጹጌቲዛ ያርሾ ያርሻ፤ ሄሳ ኡባ ጎዳይ ዴሬዛ ናጋራ ዉርሳና ማላ ኢዚ ኔና ኣዛዚዳ ማላ ሺሻ» ጊዴስ።
\XREF{}{{\XO 9:7 }{\XT{ኢብ 7፡27}}}


\par }{\PP \VS{8}ኣሮኔይካ ያርሾ ያርሺዛሶ ቢዲ ኮይሮ ባ ናጋራ ጊሻስ ሺቂዛ ያርሾስ ሺቂዛ ሚርጎዛ ሹኪዴስ።

\VS{9}ኢዛ ናይቲ ሱꬃ ኢዛስ ኤሂዳ፤ ኢዚካ ሱꬃን ባ ቢራꬌ ጌልꬂ ኬሲዲ ያርሾ ያርሺዛሶዛ ቦላ ዲዛ ꬌሞታ ሱꬅ ቲይዴስ፤ ኣቲዳ ሱꬃ ያርሾ ያርሺዛሶ ጋርሳን ጉሲዴስ።

\VS{10}ሄሳፌ ካሌꬂዲ ሞꬌዛ፥ ኪላሆታኔ ቲሬ ካሚ ኦይኪዳ ሞꬌታ ኤኪዲ ጎዳይ ሙሴ ኣዛዚዳ ማላ ያርሾ ያርሺዛሶዛ ቦላ ጹጊዴስ።

\VS{11}ኣሾዛኔ ጋልባዛ ቃሴ ኣሳይ ዲዛሶፔ ጌዴ ሃራሶ ሃሲዲ ጹጊዴስ።


\par }{\PP \VS{12}ሄሳፌ ጉዬ ኣሮኔይ ጹጌቲዛ ያርሾስ ሹኪዴስ፤ ሂስቲን ኢዛ ናይቲ ሱꬃ ኢዛስ ኤሂዳ፤ ኢዚካ ሱꬃዛ ኤኪዲ ያርሾ ያርሺዛሶዛ ቦላ ዩዪ ኣꬋናስ ዉጺዴስ።

\VS{13}ኢዛ ናይቲ ጹጌቲዛ ያርሾስ ሹኬቲዳ ኣሾዛ ቆሞን ቆሞን ሁኤዛራ ጋꬂ ኢዛስ ኤሂ ኢሚዳ፤ ኢዚካ ሄሳ ኡባ ያርሾ ያርሺዛሶዛ ቦላ ጹጊዴስ።

\VS{14}ሄሳፌ ቃሴካ ቃንꬃ ኣሾዛኔ ጉዬ ቶሆታ ሃꬃን ሜጪዲ ያርሾ ያርሺዛሶዛ ቦላ ጹጌቲዛ ያርሾዛራ ኢሲፌ ጋꬂ ጹጌቲዛሶን ጹጊዴስ።

\VS{15}ሄሳፌ ካሌꬂዲ ኣሮኔይ ዴሬዛ ናጋራ ጊሻስ ሹኬቲዛ ዴይሻ ኦርጌ ኤኪ ሹኪዲ ባ ናጋራ ጊሻስ ያርሺዳይሳꬆ ያርሺዴስ።

\VS{16}ጹጌቲዛ ያርሾዛ ኤሂዲ ካሴ ዲዛ ዎጋ ማላ ያርሺዴስ።

\VS{17}ካꬃ ያርሾዛካ ሺሺዴስ፤ ꬊሌዛፔ ኩጳ ኩሜꬅ ኤኪዲ ያርሾ ያርሺዛሶዛ ቦላ ጹጊዴስ፤ ሄሲካ ጹጌቲዛ ያርሾስ ማላዶ ማላዶ ሺቂዛ ያርሾዛ ቦላ ጉጄቲዲ ሺቂዴስ።


\par }{\PP \VS{18}ኮርማ ቦራኔ ꬋርሾዛ ሹኪዲ ዴሬዛ ጊሻስ ኢሲፌቴꬃ ያርሾ ሺሺዴስ፤ ኢዛ ናይቲካ ሱꬃ ኢዛስ ኤሂዳ፤ ኢዚካ ሱꬃ ኤኪዲ ያርሾ ያርሺዛሶዛ ዩዪ ኣꬋናስ ዉጺዴስ።
\XREF{}{{\XO 9:18 }{\XT{ሌዌ 3፡1-11}}}

\VS{19}ኣሮኔይካ ኮርማ ቦራ ሞꬌዛ፥ ꬋርሻ ሞꬌዛ፥ ኡባካ ጎይና ቶልꬆዛ፥ ቃንꬃ ኣሾ ካሚ ኦይኪዳ ሞꬌዛኔ ቲሬ ካሚ ኦይኪዳ ሞꬌዛ ዶሬቲዳይሳ ቲሬታኔ ኢስታ ቦላ ዲዛ ሞꬌዛ ኤኪዲ፥

\VS{20}ሄ ሜሄታ ኣንጋሶ ጼራ ቦላ ዎꬂዳ፤ ኣሮኔይ ሞꬌዛ ኡባካ ያርሾ ያርሺዛሶዛ ቦላ ጹጊዴስ።

\VS{21}ኣንጋሶታኔ ኡሻቻ ጌዳ ኣሾታ ሙሴይ ኣዛዚዳ ማላ ያኔ ሃ ቃሴꬂዲ ጎዳስ ዱማ ያርሾ ሂስቲ ሺሺዴስ።


\par }{\PP \VS{22}ኣሮኔይ ናጋራ ጊሻስ ሺቂዛ ያርሾ፥ ጹጌቲዛ ያርሾኔ ኢሲፌቴꬃ ጊሻስ ሺቂዛ ያርሾ ያርሺዳፔ ጉዬ ባ ኩሼ ꬎቁ ሂስቲዲ ዴራ ኣንጂዲ ዎꬊዴስ።\XREF{}{{\XO 9:22 }{\XT{ታይ 6፡22-26}}}

\VS{23}ሙሴይኔ ኣሮኔይ ጋይቶቴꬃ ዱንካኔ ጊዶ ጌሊዳ፤ ሄፔ ኬዚሼ ዴሬዛ ኣንጂዳ፤ ጎዳ ቦንቾይ ኣሳ ኡባስ ቆንጪዴስ።

\VS{24}ኣሳይ ቆፖንታ ዲሺን ጎዳ ኣቻፌ ኪቴቲዳ ታማይ ዪዲ ያርሾ ያርሺዛሶዛ ቦላ ዲዛ ያርሾስ ሺቂዳ ሃንዳዛ ኡባ ሚዴስ፤ ዴሬዚካ ዉሪ ሄሳ ቤኢዲ ኢሊሊ ጊዴሲኔ ዉሪካ ሆኪ ጎይኒዴስ።




\par }\Chap{10}{\SH ናዳቤይኔ ኣብዮይ ኦꬂዳ ሞሮ
\par }
{\PP \VerseOne{1}ናዳቤይኔ ኣቢሁ ጌቴቲዛ ኣሮኔ ና ናምኣቲ ኢሶይ ኢሶይ ባስ ባስ ኤጻኔ ጩዋሲዛ ጺና ኤኪዲ ቦንቆ ታማ ኢዛን ጉጂዳ፤ ቃሴካ ኤጻኔካ ኢዛን ጉጂዲ ጎዳስ ሺሺዳ፤ ሄ ኢስቲ ኤኪዳ ታማይ ጎዳስ ዱማቲዳ ታማ ጊዶንታ ጊሻስ ኢስቲ ሄሳ ማላ ታማ ሺሻና ማላ ጎዳይ ኢስታ ኣዛዚቤና።
 
\VS{2}ኢስቲ ቆፖንታ ጾሳ ኣቻፌ ዪዳ ታማይ ኢስታ ሚዳ ጊሻስ ኢስቲ ጎዳ ሲንꬃን ሃይቂዳ።

\VS{3}ሙሴይ ቃሴ ኣሮኔስ፥ «ጎዳይ፥ ‹ታ ሲንꬄ ሺቂዲ ታስ ኦꬂዛይታስ ታኒ ታ ጌሻቴꬃ ቆንጪሳና፤ ታኒካ ታ ዴሬዛ ኣቻን ቦንቼቲዳዴ ጊዳና› ጊዲ ኢዚ ኣሳ ካሴ ቆፍሲዳይሲ ሃይሳ» ጊዴስ። ኣሮኔይካ ኣይ ዛሮካ ኢሞንታ ጮኡ ጊዴስ።


\par }{\PP \VS{4}ሙሴይካ ኣሮኔስ ኣዋ ኢሻ ኡዚኤሌ ናይታ ሚሻኤሌኔ ኤልጻፋኔ ጼይጊዲ፥ «ሃ ዪቴ! ሃይሳ ኢንቴ ኢሻታ ኣሃ ጌሻ ዱንካኔፔ ዴንꬂዲ ኣሲ ዲዛሶፔ ጌዴ ሃራሶ ኤፍቴ» ጊዴስ።

\VS{5}ኢስቲካ ቄሴቴꬃ ማይኦዛ ሃይቂዳይታ ኣሃ ቦላፌ ኬሶንታ ዲሼ ቢዲ ሙሴይ ኣዛዚዳ ማላ ኣሳታ ኣሃ ኣሳይ ዲዛሶፔ ጌዴ ሃራሶ ኤፊዳ።

\VS{6}ሄሳፌ ካሊዲ ሙሴይ ኣሮኔስ፥ ኢዛ ና ኤልኤዜሬሲኔ ኢታማሬስ፥ «ኢንቴ ሃይቆንታ ማላኔ ጎዳ ሃንቆይ ዴራ ቦላ ዮንታ ማላ ሃይቂዳይታስ ሚሼቲዲ ኢንቴ ሁኤ ቡጮፍቴ፤ ኢንቴ ማይኦካ ዳኮፍቴ፤ ጊዶ ኣቲን ሃንኮ ኢስራኤሌ ናይቲ ጎዳ ኣቻፌ ዪዳ ታማን ሃይቂዳይታስ ዬካና ዳንዳዬቴስ።

\VS{7}ኢንቴ ጎዳይ ኣዛዚን ቲዬቲዛ ቲዮ ዛይቴን ቲዬቲዳ ጊሻስ ኢንቴ ሃይቆንታ ማላ ጋይቶቴꬃ ዱንካኔ ፔንጌፌ ካሬ ኬዞፒቴ» ጊዴስ። ኢስቲካ ሙሴይ ኣዛዚዳ ማላ ሃኒዳ።


\par }{\SH ቄሴታስ ዎꬊዳ ዎጋ
\par }
{\PP \VS{8}ጎዳይ ኣሮኔስ ሂዝጊዴስ፥

\VS{9}«ኔኒኔ ኔ ናይቲ ዎይኔፔ ኦሴቲዳ ኡሹ ዎይኮ ሃራ ማꬆሲዛ ኡሹ ኡዪዲ ጋይቶቴꬃ ዱንካኔዛን ኢንቴ ጌሎንታ ማላ ናጌቲቴ፤ ሂስቶንታ ኣጊኮ ኢንቴ ሃይቃና፤ ሃይሲ ሃ ዎጋዚ ኢንቴፌካ ጉዬን ያና ዬሌታ ኡባ ማታንካ ሜርናስ ናጌታናስ ቤሴስ።

\VS{10}ኢንቴ ዱማቲዳይታኔ ዱማቶንታይታ፥ ጌሺኔ ቱና ጊዲዳይታ ጊዶን ዲዛ ዱማቴꬃ ሻኪ ኤራናስ ቤሴስ።

\VS{11}ታ ኢንቴስ ሙሴ ባጋራ ኢሚዳ ዎጋ ኡባ ኢስራኤሌ ናይታ ታማርሲቴ።»


\par }{\PP \VS{12}ሙሴይካ ኣሮኔኔ ኣቲዳ ኢዛ ና ናምኣታ ኤልኤዜሬኔ ኢታማሬስ፥ «ጎዳስ ታማን ጹጌቲ ሺቂዳ ካꬃፌ ኤኪዲ ኢርሾይ ቦቾንታ ኡኬꬅ ኡኪቴ፤ ኢዚካ ኬሂ ዱማቲዳ ያርሾ ጊዲዳ ጊሻስ ያርሾ ያርሺዛሶዛ ኣቻን ሚቴ።

\VS{13}ጎዳስ ታማን ጹጌቲ ሺቂዛ ካꬃ ያርሾፌ ሻኬቲዲ ኢንቴሲኔ ኢንቴ ናይታስ ኢሜቲዳ ጊሻ ጊዲዳ ጊሻስ ኢንቴ ኢዛ ጎዳስ ዱማቲዳሶን ሚቴ፤ ኢንቴ ሄሳꬆ ሂስታና ማላ ጾሲ ታና ኣዛዚዴስ።
\XREF{}{{\XO 10:13 }{\XT{ሌዌ 6፡14-18}}}

\VS{14}ጊዶ ኣቲን ያኔ ሃ ቃሴꬆን ዱማ ያርሾ ጊዲዲ ጎዳስ ሺቂዳፔ ጉዬ ቄሴታ ጊሻ ጊዳና ማላ ጌቴቲዳ ጊሻስ ኣንጋሶዛኔ ሚሴዛ ኔኒኔ ኔ ኬꬃን ዲዛ ኔ ማጫ ናይቲ ማንዴታ፤ ሄሳ ሄ ዎጋካ ጎዳስ ዱማቲዳሶን ማንዴታ፤ ሄሲካ ኢስራኤሌ ኣሳይ ኢሲፌቴꬃ ጊሻስ ሺሺዛ ያርሾ ኡባፌ ሻኬቲ ኔሲኔ ኔ ናይታስ ኢሜቲዴስ።

\VS{15}ሺቂዳ ሚሴዛኔ ኣንጋሶዛ ጎዳ ሲንꬃን ያኔ ሃ ቃሴꬂ ሺሺዛ ያርሾዛ ማላ ቃሴꬃናስ ኤሄቶ፤ ሄሲካ ጎዳይ ኣዛዚዳ ማላ ሜርናስ ኔሲኔ ኔ ናይታስ ጊሻ ጊዶ» ጊዴስ።


\par }{\PP \VS{16}ሙሴይ ናጋራ ጊሻስ ሺቂዳ ያርሾስ ሺቂዳ ዴይሻ ኦይቺ ሲዪዲ ኢዚ ጹጌቲዳይሳ ኤሪዴስ፤ ሄሳ ጊሻስ ሙሴይ ኤልኤዜሬ ቦላኔ ኢታማሬ ቦላ ሃንቄቲዲ፥

\VS{17}«ኢንቴ ናጋራ ጊሻስ ሺቂዳ ያርሾዛ ጾሳስ ዱማቲዳሶን ኣዛስ ሚቤኬቲ? ያርሾዚ ጎዳስ ኬሂ ዱማ፤ ኢዚ ዴሬዛፔ ናጋራኔ ቆሆ ዉርሳና ማላ ጎዳይ ሄሳ ኢንቴስ ኢሚዳዛ።

\VS{18}ሱꬃዚ ጌዴ ጎዳስ ዱማቲዳ ዱንካኔዛን ጌሎንታ ጊሻሲኔ ታ ኢንቴና ኣዛዚዳ ማላ ኢንቴ ሄ ዱማቲዳሶን ሺቂዳ ያርሾዛ ኢንቴ ማናስ ቤሴስ» ጊዴስ።

\VS{19}ኣሮኔይካ ሙሴስ፥ «ናጋራ ጊሻስ ሺቂዛ ጹጌቲዛ ያርሾ ሄኮ ሃች ኣሳይ ጾሳ ሲንꬅ ኤኪ ዪዴስ፤ ታናካ ሃይሳ ማላ ሜቶይ ጋኪዴስ፤ ሂስቲን ሃች ናጋራ ጊሻስ ሺቂዛ ያርሾዛ ታ ሚዳኮ ጎዳይ ኡፋዬታናሺን ኣቲዴ?» ጊዴስ፤

\VS{20}ሙሴይካ ሄሳ ሲዪዲ ኢዚ ዛሪዳ ቃላን ኡፋዬቲዴስ።




\par }\Chap{11}{\SH ሜቴቲዛኔ ሜቴቶንታ ሜሄታኔ ዶኣታ
\par }
{\R (ዛሬ 14፡3-21)

\par }{\PP \VerseOne{1}ጎዳይ ሙሴሲኔ ኣሮኔስ ሂዝጊዴስ፥

\VS{2}«ሃይሳ ኢስራኤሌ ናይታስ ዮቲቴ፥ ‹ቢታ ቦላ ዲዛ ዶኣታፔኔ ሜሄታፔ ኢንቴ ማናይቲ ሃይሳፌ ካሊ ዲዛይታ፥

\VS{3}ቶሆ ቂንጪፊሌይ ጳልቄꬃታኔ ባንቺኪዛይታ ሚቴ።


\par }{\PP \VS{4}« ‹ጊዶ ኣቲን ባንቺኪዛይታ ጊዲ ኡቲዲ ቂንጪፊሌይ ጳልቄቶንታይታ ዎይኮ ባንቺኮንታይታ ጊዲ ኡቲዲ ቂንጪፊሌይ ጳልቄቲዳይታ ሞፒቴ፤ ጋሜላይ ባንቺኬስ ሺን ቂንጪፊሌይ ጳልቄቶንታ ጊሻስ ኢዚ ኢንቴስ ቱና ጊዶ።

\VS{5}ጉፓሌይ ባንቺኬስ ሺን ቂንጪፊሌይ ጳልቄቶንታ ጊሻስ ኢዚ ኢንቴስ ቱና ጊዶ።

\VS{6}ሃርባይኖይ\FTNT{*}{{\FR 11:6 }{\FQA{ሃርባይኖ፡
}}{\FT{ሃርባይኖይ ኢሲ ኢሲ ባጋ ጋሞꬆ ቃላን ኤቼ ጌቴቴስ።
}}} ባንቺኬሲሺን ቂንጪፊሌይ ጳልቄቶንታ ጊሻስ ኢዚ ኢንቴስ ቱና ጊዶ።

\VS{7}ጉዱንꬂካ ሞፒቴ፤ ኢዛ ቂንጪፊሌይ ጳልቄꬅ ጊዲኮካ ኢዚ ባንቺኮንታ ጊሻስ ኢንቴስ ቱና ጊዲ ቆዴቶ።

\VS{8}ሄይታንቲ ቱና ጊዲዳ ጊሻስ ኢስታ ኣሾ ሞፒቴ፤ ሃራይ ኣቶሺን ኢስታ ኣሃካ ቦቾፍቴ።


\par }{\PP \VS{9}« ‹ኣባ ጊዶኒኔ ሻፋ ሃꬃታ ጊዶን ዲዛ ሜꬌቴꬃታ ኣባ ጊዶፌ ቄፌይኔ ፖቆ ማላ ጋልባይ ዲዛ ኡባ ሚቴ።

\VS{10}ኣባ ጊዶኒኔ ሻፋ ሃꬃ ጊዶን ዲዛ ሜꬌቴꬃታፔኔ ሼምፖራ ፓጻ ዲዛ ሃራ ሜꬌቴꬃታ ኡባ ጊዶፌ ቄፌይኔ ፖቄቲዛ ጋልባይ ባይንዳ ኡባይ ኢንቴስ ቱና ጊዲዳ ጊሻስ ሞፒቴ።

\VS{11}ሄይታንቲ ቱና ጊዲዳ ጊሻስ ኢስታ ኣሾ ሞፒቴ፤ ሃራይ ኣቶሺን ኢስታ ኣሃካ ቦቾፍቴ።

\VS{12}ሄሳ ጊሻስ ሃꬃ ጊዶን ዲዛ ቄፌይኔ ፖቄቲዛ ጋልባይ ኢስታ ቦላ ባይንዳ ሜꬌቴꬃቲ ዉሪካ ኢንቴ ኣቻን ኢጼቲዳይታ ጊዴቶ።


\par }{\PP \VS{13}« ‹ካፎታፔ ሃይሳፌ ካሊዛይቲ ቱና ጊዲዳ ጊሻስ ሞፒቴ። ሄይታንቲካ ጎሌ፥ ቆሎ፥ ዎሌ
\FTNT{†}{{\FR 11:13 }{\FQA{ዎሌ፡
}}{\FT{ዎሌይ ኢሲ ኢሲ ባጋ ጋሞꬆ ቃላን ዎዳ ዎይኮ ዉኮ ጌቴቴስ።
}}}

\VS{14}ጺሎ፥ ዱማ ዱማ ቆሞ ጲርጮታ።

\VS{15}ዱማ ዱማ ቁሮታ

\VS{16}ያንቻ፥ ጫንጬ ጉቶ፥ ሃꬃ ካፎ፥ ጋጬ ዛሬ ኡባ፥

\VS{17}ጉቶ፥ ቢያ፥ ዪንዳሬ
\FTNT{‡}{{\FR 11:17 }{\FQA{ዪንዳሬ፡
}}{\FT{ዪንዳሬይ ኢሲ ኢሲ ባጋ ጋሞꬆ ቃላን ሃዞ ዎይኮ ኦይኣሬ ዎይኮ ሆቃ ጌቴቴስ።
}}}

\VS{18}ዎይኖ፥ ሃꬃ ካፎ፥ ኣንኮ፥

\VS{19}ዚጊሌ፥ ሳቢሳ ካፎ ዛሬ ኡባ፥ ጂንጂላቴ ጌቴቲዛ ካፎኔ ዉርካዉርኮ።


\par }{\PP \VS{20}« ‹ቄፌይ ዲሺን ኦይዱ ቶሆራ ቃጺዛ ሜꬌቴꬃቲ ዉሪካ ቱናታ፤

\VS{21}ሄይታንታ ጊዶፌ ጉፓናስ ማዲዛ ጌዳይ ዲዛ ሜꬌቴꬃታ ሚቴ፤

\VS{22}ሄይቲካ ቦሌ ዛሬታ፥ ጺንጎታ ዛሬታኔ ጉምባሮ ዛሬ ኡባ።

\VS{23}ሂንኮ ቄፌይ ዲሺን ኦይዱ ቶሆራ ሄሜቲዛ ሜꬌቴꬃታ ኢንቴ ቱና ማላ ቆዲቴ።


\par }{\PP \VS{24}« ‹ሃይሳፌ ካሊ ዲዛይታ ቦቺዳዴይ ዉሪ ኦማርስ ጋካናስ ቱና ጊዳና።


\par }{\PP \VS{25}« ‹ሄይታንታ ኣሃ ዴንꬂዳዴይ ዉሪካ ባ ማይኦ ሃꬃን ሜጮ፤ ሜጪኮካ ኦማርስ ጋካናስ ኢዛዴይ ቱና ጊዶ።


\par }{\PP \VS{26}« ‹ቂንጪፊሌይ ኢስታስ ዲሺን ጳልቄቶንታይቲኔ ባንቺኮንታ ሜሄይ ዉሪካ ኢንቴስ ቱና ጊዳና፤ ሄይታንታ ቦቺዳዴይ ዉሪካ ቱኔስ።

\VS{27}ኦይዱ ቶሆራ ዲዛይታፔ ቂንጪፊሌይ ባይንዳ ካንቴን ሄሜቲዛይቲ ዉሪካ ኢንቴ ኣቻን ቱናታ ጊዴቶ፤ ኢስታ ኣሃ ቦቺዳዴይ ኦማርስ ጋካናስ ቱና ጊዶ፤

\VS{28}ሄይታንታ ኣሃ ዴንꬂዳዴይ ዉሪካ ባ ማይኦ ሃꬃን ሜጮ፤ ሜጪኮካ ኦማርስ ጋካናስ ኢዛዴይ ቱና ጊዶ፤ ኢስቲካ ኢንቴ ኣቻን ቱና።


\par }{\PP \VS{29-30}« ‹ቢታራ ጎሼቲዛይታ ጊዶፌ ሃይሳፌ ካሊዛይቲ ኢንቴስ ቱና ጊዴቶ፤ ጊሮይ፥ ኤጬሬይ፥ ዛሬይ፥ ኮርቼይ፥ ሃይላሾይ፥ ጌጌይ፥ ዋካላይኔ፥
\FTNT{§}{{\FR 11:29-30 }{\FQA{ዋካላ፡
}}{\FT{ዋካላይ ኢሲ ኢሲ ባጋ ጋሞꬆ ቃላን ያሮ ጌቴቴስ።
}}} ሻቃንቻይ ኢንቴስ ቱና ጊዴቶ።

\VS{31}ቢታራ ጎሼቲዛ ኡባታፔ ቱና ጊዲዳይቲ ሃይታንታ፤ ኢስታ ጊዲን ዎይኮ ኢስታ ኣሃ ቦቺዛዴይ ዉሪ ኦማርስ ጋካናስ ቱና ጊዶ።

\VS{32}ኢስታ ኣሃይ ኢዛ ቦላ ዎꬊዳ ሚሺ ዉሪካ ቱኔስ፤ ሄሲካ ሚꬃፌ ኦሴቲዳ ሚሻቲ፥ ማይኦቲ፥ ጋልባ፥ ካራጺቴ፥ ኦጎሮኔ ሄይታንታ ሚሳቲዛ ሃራታካ ጉጄስ፤ ኢስታ ኣሃ ቦቺዳ ሚሺ ዉሪካ ሃꬃን ጌሊዲ ጋምኦ፤ ኦማርስ ጋካናስ ቱና ጊዲዲ ሄሳፌ ጉዬ ጌሽ ጊዶ።

\VS{33}ሄይታንታ ኣሃይ ማና ሚሻ ጊዶን ጌሊኮ ሄ ሚሻ ጊዶን ዲዛ ሚሺ ዉሪካ ቱኒዛ ጊሻስ ሄ ማና ሚሻዛ ዎꬊቴ።

\VS{34}ሄ ማና ሚሻፌ ሃꬂ ኢዛ ቦላ ጾኬቲዳ ካꬂ ዉሪካ ቱና ጊዴስ፤ ኢዛን ዲዛ ኡዬቲዛ ሚሺካ ቱና ጊዴስ።

\VS{35}ኣይ ኣሃይካ ቦቺዳ ሚሺ ዉሪካ ቱና ጊዲዳ ጊሻስ ኢዛ ኢጺቴ፤ ማኒ ሜꬊዳ ጮጬ ጊዲን ኦቶይ ሜቆ።

\VS{36}ሄይታንታ ኣሃይ ሃራ ኡባ ቱኒሲዛዝ ጊዲኮካ ፑልቶ ሃꬄኔ ሃꬂ ዲዛ ኦላ ቱኒሴና።

\VS{37}ዜሬꬃስ ኡቲዳ ካꬃ ቦላ ዎꬊኮ ዜሬꬃይ ቱኔና።

\VS{38}ጊዲኮካ ዜሬꬃ ቦላ ሃꬂ ጉኪ ሲሚን ኣሃይ ቦቺኮ ሄ ዜሬꬃይ ሄሳፌ ጉዬ ቱና ጊዴስ።


\par }{\PP \VS{39}« ‹ሜቴቲዛ ሜሄ ጋርሳፌ ኣዋይሲካ ሃይቂን ሄ ሃይቄꬃ ቦቺዳዴይ ኦማርስ ጋካናስ ቱና።

\VS{40}ኣይ ኣሲካ ሄ ሃይቄꬃፌ ሚኮ ባ ማይኦ ሜጮ፤ ኦማርስ ጋካናስ ቱና ጊዶ፤ ኣይ ኣሲካ ሄ ሃይቄꬃ ኣሃ ቶኪኮ ባ ማይኦ ሜጮ፤ ጊዲኮካ ኦማርስ ጋካናስ ኢዛዴይ ቱና ጊዶ።


\par }{\PP \VS{41}« ‹ቢታራ ጎሼቲዛ ኣይ ሜꬌቴꬃቲ ዉሪካ ኢንቴ ኣቻን ሜቴቶንታዚኔ ኢጼቲዳዝ ጊዴቶ።

\VS{42}ቲራን ጎሼቲዛ፥ ኦይዱ ቶሆራ ቢዛይታ፥ ዎይኮ ዳሮ ቶሆይ ዲዛይታ ኡባካ ሞፒቴ፤ ኢስቲ ኢንቴ ማታንካ ኢጼቲዳይታ ጊዴቶ።

\VS{43}ሄይታንታፌ ኣዋይሳካ ሚዲ ኢንቴና ቱኒሶፒቴ።

\VS{44}ታኒ ጎዳ ኢንቴ ጾሳ፤ ታኒ ሃራፔ ዱማ ጊዲዳ ጊሻስ ኢንቴካ ዱማ ጊዲቴ፤ ባ ቲራን ጎሼቲዛይታ ሚዲ ኢንቴርካ ኢንቴና ቱኒሶፒቴ።
\XREF{}{{\XO 11:44 }{\XT{ሌዌ 19፡2፤ 1ጴጽ 1፡16}}}

\VS{45}ኢንቴስ ጎዳ ጊዳናስ ጊብጼፔ ኢንቴና ካሌꬃ ኬሲዳይ ኢንቴ ጾሳይ ታና፤ ሄሳ ጊሻስ ታኒ ዱማ ጊዲዳ ማላ ኢንቴካ ዱማ ጊዲቴ።


\par }{\PP \VS{46}« ‹ሜሄታ፥ ዶኣታ፥ ካፎታ፥ ሃꬃ ጊዶኒኔ ቢታ ቦላ ቲራን ጎሼቲዛ ሜꬌቴꬃታ ኡባ ጊሻስ ኢሜቲዳ ዎጋይ ሃይሳ፤

\VS{47}ዎꬊዳ ዎጋ ማላ ጌሻታኔ ጌሽ ጊዶንታይታ ጊዶን ዲዛ ዱማቴꬅ ሻኪ ኤራናስ ሄሲካ ሜቴቲዛይታኔ ሜቴቶንታይታ ጊዶን ዲዛ ዱማቴꬃ ሻኪ ኤራናስ ኢንቴ ሎኤꬂ ናጌቲቴ።› »




\par }\Chap{12}{\SH ማጫሳይ ዬሊዳፔ ጉዬ ጌሾ ዎጋ
\par }
{\PP \VerseOne{1}ጎዳይ ሙሴስ ሂዝጊዴስ፥

\VS{2}«ኢስራኤሌ ኣሳስ፥ ‹ማጫሲ ሻራዳ ኣቱማ ና ዬሊኮ ካሴ ማጫሳ ዎጋይ ኢዚ ቦላ ቤቲዳ ዎዴ ሃኒዛይሳꬆ ላፑን ጋላስ ጋካናስ ኢዛ ቱና ጊዳዉስ።

\VS{3}ዬሌቲዳ ናዚ ኦስፑንꬃ ጋላስ ቃጻሬታናስ ቤሴስ።
\XREF{}{{\XO 12:3 }{\XT{ሜꬌ 17፡12፤ ሉቃ 2፡21}}}

\VS{4}ሄሳፌ ጉዬ ጋጪኖ ሱꬃይ ኢዚፔ ኤቃና ጋካናሲኔ ኢዛ ዬሎሶፌ 33 ጋላስ ጋካናስ ጾሳስ ዱማቲዳ ኣይ ሚሺካ ቦቻናስ ቤሴና፤ ሄሲካ ኢዛ ጌይዛ ዎዴይ ዉሮንታ ዲሺን ጋይቶቴꬃ ዱንካኔ ጊዶ ጌሉፑ።


\par }{\PP \VS{5}« ‹ሄሳꬆካ ኢሲ ማጫሲ ማጫ ና ዬሊኮ ካሴ ቦላ ቂታይ ኢዚ ቦላ ቤቲዳ ዎዴ ሃኒዛይሳꬆ 14 ጋላስ ጋካናስ ቱና ጊዳዉስ፤ ሄሳፌ ጉዬ ሱꬃይ ኢዚፔ ሲሚን ኢዛ ዬሎሶፌ 66 ጋላስ ጋካናስ ጋምኡ።


\par }{\PP \VS{6}« ‹ኢዛ ጌይዛ ጋላሳቲ ዉሪዛ ዎዴ ኣቱማ ና ጊሻስ ጊዲን ዎይኮ ማጫ ና ጊሻስ ጹጌቲዛ ያርሾስ ኢሲ ላይꬃ ላቃኔ ናጋራፔ ጌያናስ ሺቂዛ ያርሾስ ሃራጴ ዎይኮ ሃራጴ ጪዬ ጋይቶቴꬃ ዱንካኔ ፔንጌ ኤሃዳ ሄን ኦꬂዛ ቄሴስ ኢሙ።

\VS{7}ቄሴዚካ ኢዛ ኢሚዛይሳ ኢዚፔ ኤኪዲ ጎዳስ ያርሾ ሺሾ፤ ማጫሳያካ ኢዛ ዬሊሺን ኢዚፔ ጉኪዳ ሱꬃፌ ጌያዉስ፤ ሃይሲ ኣቱማ ና ዎይኮ ማጫ ና ዬሊዛ ማጫሳስ ዎꬊዳ ዎጋ።
\XREF{}{{\XO 12:7 }{\XT{ሉቃ 2፡24}}}

\VS{8}ዬሊዳ ማጫሳያ ዶርሳ ላቃ ኤሃናስ ዳንዳዮንታሮ ጊዲኮ ናምኡ ሃራጴታ ዎይኮ ናምኡ ዋኖሴታ ኤሁ፤ ናምኣታፔ ኢሶይ ጹጌቲዛ ያርሾስ፥ ሃንኮይሲ ናጋራ ጌሾስ ያርሾ ሺቆ፤ ቄሴዚካ ኢዞ ናጋራፔ ጌሾ፤ ሄሳፌ ጉዬ ኢዛ ጌሽ ጊዳና› ጌስ።»




\par }\Chap{13}{\SH ኣሳስ ጋልባ ቦላ ኬዚዛ ሃርጌ ጊሻስ ኢሜቲዳ ዎጋ
\par }
{\PP \VerseOne{1}ጎዳይ ሙሴሲኔ ኣሮኔስ ሂዝጊዴስ፥

\VS{2}«ኣይ ኣሲካ ኢዛዴ ቦላ ኪጻይ ዎይኮ ሺምፔይ ዎይኮ ኢሊዋይ ኢዛዴ ቦላ ቤቲዲ ቃቻ ሃርጌ ማላ ካሴፔ ጌዴ ዳሪ ዳሪ ቢኮ ኢዛዴ ጌዴ ቄሴ ኣሮኔኮ ዎይኮ ቄሴ ጊዲዳ ኢዛ ናይታፔ ኢሳኮ ኤፌቶ።

\VS{3}ቄሴዚካ ሄ ማዱንꬃ ሎኤꬂ ጼሎ፤ ሄ ማዱንꬃ ሄራን ዲዛ ኢስኬይ ቦጺዛዝ ጊዲኮኔ ማዱንꬃዚ ዱጌ ኦላቲ ቤቲኮ ሄሲ ዳሮ ኢታ ሃራ ኣሳ ቦላ ኣꬊዛ ጋልባ ሃርጌ፤ ቄሴዚ ካሴ ዎጋ ማላ ኢዛዴይ ቱና ጊዲዳይሳ ኣሳስ ኤሪሶ።

\VS{4}ጊዶ ኣቲን ማዱንꬃዚ ቦጺዲ ዱጌ ኦላቶንታ ኣጊኮኔ ኢዛ ሄራን ዲዛ ኢስኬዚካ ቦጾንታ ኣጊኮ ቄሴዚ ሄሳዴ ላፑን ጋላስ ጋካናስ ሶን ካሬ ባ ቦላ ጎርዲ ባርካ ጋምኣና ማላ ኦꬆ።

\VS{5}ላፑንꬆ ጋላስ ቄሴዚ ኢዛ ቃሴካ ፓጪ ጼሎ፤ ኢዚ ኢዛ ፓጪሺን ማዱንꬃይ ካሴፔ ኣይኮካ ዱማቴꬅ ቤሶንታ ኣጊኮ ሃኢካ ሃራ ላፑን ጋላስ ኢዚ ባ ኬꬃን ካሬ ባ ቦላ ጎርዲ ኡታና ማላ ኦꬆ።

\VS{6}ላፑን ጋላሳፌ ጉዬ ቄሴዚ ኢዛ ቃሴካ ፓጪ ጼሎ፤ ኢዚ ፓጪ ጼሊሺን ማዱንꬃይ ጌዴ ዲች ኣጊዲ ካሴፔ ጉጺ ቤቲኮ ሄ ማዱንꬃይ ዴጾ ጊዶንታይሳ ኢዛስ ዮቲዲ ዎጋን ዲዛይሳ ማላ ኢዚ ጌሽ ጊዲዳይሳ ኢዛ ኤሪሶ፤ ኢዛዴይካ ዎጋይ ጊዛ ማላ ጌያናስ ባ ማይኦዛ ሃꬃን ሜጮ።

\VS{7}ሄሲካ ቄሴዚ ኢዚ ጌሽ ጊዲዳይሳ ፓጪዲ ኢዛዴስ ኤሪሲዳፔ ጉዬ ቃሴካ ማዱንꬃይ ካሴፔ ኣኪ ኣኪ ቢኮ ሄሳዴይ ቃሴካ ቄሴዛኮ ሺቆ።

\VS{8}ቄሴዚ ቃሴካ ፓጮ፤ ማዱንꬃይ ካሴፔ ኣኪኮ ኢታ ጋልባ ሃርጌ ጊዲዳ ጊሻስ ዎጋን ዲዛ ማላ ኢዛዴይ ኢታ ጋልባ ሃርጋንቻ ጊዲዳይሳ ኤሪሶ።


\par }{\PP \VS{9}«ኦኒካ ኢዛዴ ኣሾዛ ጋልባ ቦላ ኬዚዛ ሃርጌይ ኦይኪኮ ሄሳዴ ቄሴኮ ኤሄቶ።

\VS{10}ቄሴዚካ ሄ ኢዛዴ ቦላይ ኡዛዚዛኮ ሎኤꬂ ጼሊዲ ኢዛዴ ኣሳቴꬃ ቦላ ዲዛ ኢስኬታ ቦꬂዛ ኪጻ ጊዲኮ ኪጻዚ ኡዛዚዲኔ ሄ ኡዛሳይ ዲዛሶን ዲዛ ጊዲኮ፥

\VS{11}ሄሲ ኢታ ቦላ ጋልባ ሃርጌ ጊዲዛ ጊሻስ ቄሴይ ሄ ሃርጋንቻዚ ቱና ጊዲዳይሳ ኢዛስ ዮቶ፤ ኢዚ ቱኒዳይሲ ኤሬቲዳ ጊሻስ ሄሳ ማላ ኣሲ ካሬይ ጎርዴቲን ኬꬃን ጋምኣናስ ቤሴና።

\VS{12}ሄ ጋልባ ሃርጌዚ ኢዛዴ ቦላ ቶሆ ጹጉንꬃፌ ቢዲ ሁኤ ኢስኬ ጋካናስ ኡባ ጋኪኮ፥

\VS{13}ቄሴዚ ቃሴካ ፓጪ ጼሊዲ ሃርጌዚ ኢዛዴስ ኩሜꬃ ኣሳቴꬃ ጋኪ ማይኢዳ ጊዲኮ ቄሴዚ ሄሳዴ ዎጋ ማላ ጌሽ ጊዲዳይሳ ኤሪሶ፤ ጋሶይካ ኢዛ ቦላይ ኩሜꬅ ላሜቲዲ ቦꬅ ጊዲዳ ጊሻስ ኢዛዴይ ጌሻ።

\VS{14}ጊዶ ኣቲን ማዱንꬃይ ዛሪ ኡዛዚዲ ዞኦ ኣሾ ጊዶፌ ቤሲኮ ሄሳዴይ ቱና ጊዴስ።

\VS{15}ቄሴይ ቃሴካ ዛሪ ፓጪ ጼሊሺን ማዱንꬃይ ኡዛዚሺን ዞኦ ኣሾ ቤይኮ ኢዛዴይ ቱና፤ ኢዚ ቱና ጊዲዳይሳ ኢዛስ ኤሪሶ፤ ጋሶይካ ሃርጌዚ ሃራ ኣሳ ቦላ ኣꬊዛ ሃርጌ ጊዲዳ ጊሻስ ሄሳዴይ ቱና።

\VS{16}ማዱንꬃይ ፓጺዲ ቦቲዛዝ ጊዲኮ ሄሳዴይ ቃሴካ ቄሴኮ ቦ።

\VS{17}ቄሴይካ ፓጪ ጼሊዲ ማዱንꬃይ ቦጺ ቤሲኮ ቄሴይካ ሄሳዴይ ጌሽ ጊዲዳይሳ ኢዛስ ዮቶ፤ ኢዛዴይካ ጌሽ ጊዳና።


\par }{\PP \VS{18}«ኢሳዴይ ካሴ ኪጻይ ኢዛ ቦላ ኬዚዲ ፓጺኮ፥

\VS{19}ቃሴ ጋምኢሼ ካሴ ማዱንꬃይ ዲዛሶን ቦꬃ ኪጻይ ዎይኮ ዞኦ ኢሊዋይ ኬዚኮ ኢዛዴይ ቄሴኮ ቦ።

\VS{20}ቄሴዚ ሎኤꬂ ጼሊዲ ማዱንꬃይ ዱጌ ኣሾ ጊዶ ጌሊ ቤቲኮ ኢዛ ሄራን ዲዛ ኢስኬይ ቦጺ ቤሲኮ ሄሳዴይ ቱና ጊዲዳይሳ ኢዛ ኤሪሶ፤ ጋሶይካ ሄሲ ኪጻ ኦይኪዳይሲ ባ ባጋራ ኢታ ጋልባ ሃርጌ።

\VS{21}ጊዲኮካ ቄሴዚ ፓጪ ጼሊን ጋልባ ቦላ ዲዛ ኢስኬይ ቦቶንታ ኣጊኮኔ ሃንኮ ኣሳቴꬃ ጋልባፌ ኦላቲ ቤሶንታዝ ጊዲኮ ቃላሜ ዱማቴꬃ ጊሻስ ቄሴይ ሄሳዴይ ላፑን ጋላስ ጋካናስ ካሬይ ጎርዴቲን ኬꬃን ጋምኣና ማላ ኦꬆ።

\VS{22}ማዱንꬃይ ዲዛሶይ ካሴፔ ኣኪ ኣኪ ቢኮ ሄሳዴይ ኣሳ ቦላ ኣꬊዛ ኢታ ሃርጌን ኦይኬቲዳ ጊሻስ ኢዚ ቱና ጊዲዳይሳ ኢዛስ ቄሴዚ ዮቶ።

\VS{23}ጊዶ ኣቲን ኢሊዋዚ ካሴፔ ኣኪ ኣኪ ቦንታ ኣጊዲ ካሴ ባ ዲዛሶን ዲኮ ካሴ ኪጻይ ፓጺዳሶ ኣቲን ሃርጌ ዴና፤ ቄሴዚ ኢዚ ጌሽ ጊዲዳይሳ ኤሪሶ።

\VS{24}ካሴ ኢዛ ታማይ ሚዳዴይ ዲኮ ሄ ኢዚ ታማን ሜቴቲዳሶይ ቦꬃ ኢሊዋ ዎይኮ ዞኣናዳን ሃኒ ቤሲኮ፥

\VS{25}ቄሴዚ ኢዛ ፓጪ ጼሎ፤ ሄ ኢሊዋይ ዲዛሶን ሞኪዳ ኢስኬይ ቦꬅ ጊዲኮኔ ሃንኮ ኢዛ ኣቻን ዲዛ ጋልባፌ ዱጌ ኣሾን ጌሊኮ ሄሲ ታማን ጹጌቴꬃ ጋሶን ኣሳፔ ኣሳን ኣꬊዛ ኢታ ጋልባ ሃርጌ፤ ሄሳ ጊሻስ ቄሴይ ሄሳዴይ ቱኒዳይሳ ኢዛስ ኤሪሶ።

\VS{26}ኢዛ ቦላ ሞኪዳ ኢስኬዚ ቦꬃ ኢስኬን ላሜቶንታ ኣጊኮኔ ማዱንꬃዚ ዱጌ ኣሾን ጌሎንታ ኣጊዲ ሾሎቲ ሾሎቲ ቢኮ ቄሴዚ ሎኤꬂ ቤኢዲ ላፑን ጋላስ ጋካናስ ካሬ ኢዛ ቦላ ጎርዲ ዎꬆ።

\VS{27}ቃሴካ ላፑንꬃ ጋላስ ፓጪ ጼሎ፤ ኢዚ ካሴፔ ኣኪ ኣኪ ቢኮ ሄሲ ኢታ ጋልባ ሃርጌ፤ ሄሳ ጊሻስ ሄሳዴይ ቱና ጊዲዳይሳ ቄሴዚ ኢዛ ኤሪሶ።

\VS{28}ማዱንꬃይ ዲዛሶይ ቃሴ ካሴፔ ኣይኮካ ኣኮንታ ኣጊኮኔ ፓጺ ፓጺ ቢኮ ኢዚ ታማይ ሚዳሶ ኣቲን ሃራ ጊዴና፤ ሄሳ ጊሻስ ሄሳዴይ ዎጋ ማላ ጌሽ ጊዲዳይሳ ቄሴይ ኢዛ ኤሪሶ።


\par }{\PP \VS{29}«ኣዴ ጊዲን ማጫስ ጊዲን ሁኤ ቦላ ዎይኮ ሻጋላ ቦላ ማዱንꬂ ዲኮ፥

\VS{30}ቄሴዚ ሄ ማዱንꬃ ፓጪ ጼሊሺን ማዱንꬃይ ዱጌ ኣሾን ጌሊኮ ኢዛ ቦላ ዲዛ ኢስኬይ ጋላልኦ ማላ ጊዲዲ ሌኢ ቤሲኮ ሄሲ ሁኤ ዎይኮ ቡቻ ቃጪሲ ጎኢሲዛ ዳሮ ኢታ ጋልባ ሃርጌ ጊዲዳ ጊሻስ ሄሳዴይ ቱና ጊዲዳይሳ ቄሴዚ ኢዛ ኤሪሶ።

\VS{31}ቃሴካ ቄሴይ ፓጪ ጼሊሺን ማዱንꬃይ ሃንኮ ኢዛ ኣቻን ዲዛ ጋልባፌ ዱጌ ኦላቲ ቤሶንታ ኣጊኮ፥ ኢዛ ቦላ ዲዛ ኢስኬይ ሎኦ ጊዶንታ ኣጊኮ ሄሳዴ ላፑን ጋላስ ጋካናስ ካሬ ጎርዲዲ ኬꬃን ዎꬆ።

\VS{32}ላፑንꬆ ጋላስ ቃሴካ ቄሴዚ ኢዛዴ ፓጪ ጼሎ፤ ካሴፔ ኣኪ ኣኪ ቦንታ ኣጊኮ ቆሩማ ሚሳቲዛ ኢስኬይካ ባይንዳ ኣጊኮኔ ማዱንꬃዚ ዱጌ ኣሾን ጌሎንታ ኣጊኮ፥

\VS{33}ሄሳዴይ ማዱንꬃ ዩዪ ኣꬊ ዲዛ ኢስኬዛ ኡባ ሜዴቶ፤ ቄሴይካ ኢዛ ቃሴካ ላፑን ጋላስ ጋካናስ ካሬይ ኢዛ ቦላ ጎርዴቲን ጋምኣና ማላ ኦꬆ።

\VS{34}ላፑንꬆ ጋላስ ቄሴዚ ቃሴካ ሄ ማዱንꬃ ፓጪ ጼሎ፤ ማዱንꬃይ ካሴፔ ኣኪ ኣኪ ቦንታ ኣጊኮኔ ኣሾ ሚ ኦላሶንታ ኣጊኮ ሄሳዴይ ዲዛ ዎጋ ማላ ጊዲዳይሳ ኢዛ ኤሪሶ፤ ኢዛዴይካ ባ ማይኦ ሜጪዲ ጌሽ ጊዶ።

\VS{35}ጊዶ ኣቲን ኢዚ ጌሽ ጊዲዳይሳ ቆንጪሲዳፔ ጉዬ ማዱንꬃይ ካሴፔ ኣኪ ኣኪ ቢኮ፥

\VS{36}ቄሴዚ ቃሴካ ፓጪ ጼሎ፤ ማዱንꬃይ ኣዳካ ካሴፔ ኣኪዳ ጊዲኮ ኢስኬይ ቆሩሚኮ ዎይኮ ቆሩሞንታ ኣጊኮካ ኢዛዴይ ቱና።

\VS{37}ጊዶ ኣቲን ቄሴዚ ቤዪሺን ማዱንꬃይ ካሴፔ ኣኪ ኣኪ ቦንታ ኣጊኮኔ ሎኦ ኢስኬይ ሞኪኮ ማዱንꬃይ ፓጺዳይሳኔ ኢዛዴይ ጌዪዳይሳ ቄሴዚ ኢዛ ኤሪሶ።


\par }{\PP \VS{38}«ማጫስ ጊዲን ዎይኮ ኣዴ ጊዲን ኢሳዴ ቦላ ኢሊዋይ ኬዚኮ፥

\VS{39}ቄሴዚ ሄ ኢሊዋይ ዲዛዴዛ ፓጪ ጼሎ፤ ኢሊዋይ ዲዛሶይ ጮ ሜላ ፑቃ ቦꬅ ጊዶንታ ኣጊኮ ኢዛ ዳሮ ቆሆንታ ጮ ሜላ ቦላራ ጋልባ ቦላ ኬዚዳ ሺምፔ ጊዲዳ ጊሻስ ሄሳዴይ ዲዛ ዎጋ ማላ ኢዚ ጌሻ።


\par }{\PP \VS{40-41}«ኢሳዴስ ሁኤ ኢስኬይ ጉዬ ባጋራ ዎይኮ ሲንꬃ ባጋራ ቦኣቲኮ ሄሳዴ ቦኣይ ኢዛ ቱኒሴና።

\VS{42}ጊዶ ኣቲን ኢዛ ቦኣ ቦላ ዎይኮ ሊጴ ቦላ ዞኢ ቤሲዛ ቦꬃ ማዱንꬂ ቤቲኮ ሄሲ ኢታ ሃራ ኣሳ ቦላ ኣꬊዛ ጋልባ ሃርጌ።

\VS{43}ቄሴዚ ሄሳዴ ፓጪ ጼሊሺን ሄሲ ሃራ ኣሳ ቦላ ኣꬊዛ ጋልባ ሃርጌ ሚሳቲዲ ዞኢ ቤሲዛ ቦꬃ ማዱንꬅ ጊዲኮ፥

\VS{44}ሄሳዴይ ሃራ ኣሳ ቦላ ኣꬊዛ ኢታ ሃርጌን ኦይኬቲዳ ጊሻስ ኢዛዴይ ቱና ጊዲዳይሳ ቄሴዚ ኢዛዴ ኤሪሶ።

\VS{45}ሄሳ ማላ ሃርጌይ ኢዛ ቦላ ዲዛዴይ ዳኬꬃ ማይኦ ማይኦ፤ ባ ሁኤካ ፒጾፖ፤ ባ ዶና ካሚዲ፥ ‹ታኒ ቱናኮ! ታኒ ቱናኮ!› ጊሼ ዋሶ።

\VS{46}ሄ ሃርጌዚ ኢዛ ቦላ ዲዛ ዎዴ ኡባን ኢዚ ቱና፤ ሄሳ ጊሻስ ኢዚ ኣሲ ዲዛሶፔ ጌዴ ሃራሶ ሃኪዲ ባርካ ዴኦ።


\par }{\SH ኣሳ ቦላ ሃርጌ ጋꬂዛ ቡቃ
\par }
{\PP \VS{47-48}«ኣሳ ቦላ ሃርጌ ጋꬂዛ ቡቃይ ዶርሳ ኢስኬፌ ኦሴቲዳ ማይኦ ቦላ ዎይኮ ኣይ ቆሞ ማይኦ ቦላካ ሃርፓን ዳዴቲዳ ማይኦ ቦላ ዎይኮ ኩሼን ኦሴቲዳ ጋልባ ማይኦ ዎይኮ ጋልባፌ ኦሴቲዳ ማይኦ ቦላ ቤቲኮ፥

\VS{49}ሄ ሃርጌዛስ ማላይ ማታ ማላ ጪሊሊ ቤሲኮ ዎይኮ ዞኢ ቤሲኮ ሄሲ ኢሳፌ ኢሳን ኣꬊዛ ሃርጌ ጊዲዳ ጊሻስ ቄሴዚ ኢዛ ቤዮ።

\VS{50}ቄሴዚ ሄ ሃርጌዛ ሎኤꬂ ጼሊዲ ሄ ማይኦታ ኡባካ ላፑን ጋላስ ጋካናስ ኢሲ ኬꬃን ጌልꬂ ዱማ ዎꬆ።

\VS{51}ላፑንꬆ ጋላስ ቃሴካ ፓጪ ጼሊሺን ኣሳ ቦላ ሃርጌ ጋꬂዛ ቡቃዚ ካሴይሳፌ ዳሪ ቤቲኮ ሄሳ ማላ ማይኦዚ ቱና።

\VS{52}ሄሳ ማላ ማይኦ ቡቃይ ኣሳ ቦላ ሃርጌ ጋꬂዛ ጊሻስ ቄሴዚ ሺሺዲ ሄ ቡቃ ማይኦታ ታማን ጹጎ።


\par }{\PP \VS{53-54}«ቄሴዚ ዛሪ ፓጪ ጼሊሺን ቡቃዚ ካሴፔ ሃ ዳሮንታ ኣጊኮ ማይኦዛ ሃꬃን ሜጫና ማላ ኣዛዞ፤ ሄ ሜጬቲዳ ማይኦዛ ላፑን ጋላስ ጋካናስ ሻኪ ዎꬆ።

\VS{55}ሄሳፌ ቃሴካ ጼሊሺን ካሴፔ ቡቃይ ጉጄቶንታ ኣጊኮኔ ቡቃዛ ሜꬋይ ካሴፔ ላሜቶንታ ኣጊኮ ሃኢካ ኢዚ ቱና፤ ካሴይሳ ቦላ ጊዶራ፥ ካሬራ ቡቃዚ ጉጄቲኮ ሄ ማይኦዚ ታማን ጹጌቶ።

\VS{56}ጊዶ ኣቲን ማይኦዛ ሜጪ ሲሚዳፔ ቄሴዚ ቃሴካ ዛሪ ቤኢዛ ዎዴ ቡቃዚ ካሴፔ ዱጌ ጉጺኮ ቡቃዚ ዲዛሶዮ ጻላ ኢታ ማይኦፌ ጊዲን ዎይኮ ኣፋላ ጊዲን ዳኪ ኬሶ።

\VS{57}ቡቃዚ ቃሴካ ቤቲኮ ሄሲ ጌዴ ዳሪ ዳሪ ቢዛ ጊሻስ ሄ ማይኦዚ ጹጌቶ።

\VS{58}ኣይ ማይኦኔ ጋልባፌ ኦሴቲዳ ኣይ ሚሽ ሜጪሺን ቡቃዚ ኢዛፔ ꬋይኮ ቃሴካ ሜጮ፤ ሄሳፌ ጉዬ ዎጋይ ጊዛ ማላ ማይኦዚ ጌሽ ጊዳና።»


\par }{\PP \VS{59}ሃይሲ ዶርሳ ኢስኬፌ ኦሴቲዳ ማይኦ ቦላ ዎይኮ ኣይ ቆሞ ማይኦ ቦላ ዎይኮ ሃርፓን ዳዴቲዳ ዎይኮ ኩሼን ኦሴቲዳ ማይኦ ቦላ፥ ጋልባ ዎይኮ ጋልባፌ ኦሴቲዳ ማይኦ ቦላ ኣሳ ቦላ ሃርጌ ጋꬂዛ ቡቃይ ቤቲኮ ሄ ማይኦዚ ጌሽ ዎይኮ ቱና ጊዲዳይሳ ኤሪሲዛ ዎጋይ ሃይሳፌ ቦላን ዲዛይሳ።




\par }\Chap{14}{\SH ጋልባ ቦላ ኬዚዛ ኢታ ሃርጌፌ ጌይዛ ዎጋ
\par }
{\PP \VerseOne{1}ጎዳይ ሙሴስ ሂዝጊዴስ፥

\VS{2}«ኢሳዴይ ኣሳቴꬃ ቦላ ዲዛ ኢታ ጋልባ ሃርጌፌ ፓጺዳፔ ጉዬ ጌሾ ዎጋይ ሃይሳፌ ካሊዛይሳ፤ ኢዚ ጌሽ ጊዲዳይሳ ኢዛዴስ ዮቴቲዛ ጋላስ ሄሳዴይ ቄሴኮ ባና ማላ ኢዛስ ዮቴቶ።
\XREF{}{{\XO 14:2 }{\XT{ማቶ 8፡4፤ ማር 1፡44፤ ሉቃ 5፡14፤ 17፡14}}}

\VS{3}ሄ ኢዛስ ዮቴቲዳ ቄሴዚ ኣሲ ዲዛሶፔ ጌዴ ሃራሶ ኬሲዲ ባኮ ዪዳይሳ ሎኤꬂ ጼሎ፤ ኢዛዴይ ሃርጌዛፔ ፓጺዳ ጊዲኮ፥

\VS{4}ቄሴዚ ፓጻ ዲዛ ናምኡ ጌሻ ካፎታኔ ዚጋ ሚꬅ፥ ዞኦ ጺላታ፥ ሂሶጴ ሚꬃ ሃይꬅ ጉጂ ኤኪ ያና ማላ ኣዛዞ።

\VS{5}ሄሳፌ ጉዬ ቄሴዚ ካፎታፔ ኢሳ ፑልቶ ሃꬂ ኢዛን ዲዛ ጉቃ ኬሬ ቦላ ሹኬታና ማላ ኣዛዞ።

\VS{6}ሃንኮ ፓጻ ዲዛ ካፎዛ ኤፊዲ ዚጋ ሚꬃራ፥ ዞኦ ጺላታራኔ ሂሶጴ ሚꬃ ቦንጮራ ኢሲፌ ጋꬂ ካሴ ሹኬቲዳ ካፎዛ ሱꬃን ጌልꬂ ኬሶ።

\VS{7}ሱꬃካ ኣሳቴꬃ ቦላ ዲዛ ጋልባ ሃርጌፌ ፓጺዛዴ ቦላ ላፑንቶ ዉጾ፤ ሄሳፌ ጉዬ ኢዚ ጌሽ ጊዲዳይሳ ኢዛ ኤሪሶ፤ ሃንኮ ፓጻ ዲዛ ካፎዛካ ጌዴ ሃራሶ ኬሲዲ ዴምባን ፒራꬋና ማላ ዬዶ።


\par }{\PP \VS{8}«ኢታ ጋልባ ሃርጌፌ ፓጺዳዴይ ባ ማይኦ ሜጮ፤ ባ ቦላ ዲዛ ኢስኬ ኡባ ሜዴቶ፤ ባ ቦላካ ሜጬቶ፤ ዎጋይ ጊዛ ማላ ኢዚ ጌሽ ጊዳና፤ ሄሳፌ ጉዬ ኣሲ ዲዛሶ ጌላናስ ዳንዳዬስ፤ ጊዶ ኣቲን ላፑን ጋላስ ጋካናስ ኢዚ ባ ዱንካናፔ ካሬን ዴኦ።

\VS{9}ላፑንꬆ ጋላስ ቃሴካ ባ ሁኤ፥ ባ ቡቺኔ ባ ዴሞ፥ ሃራ ኣዋንካ ባ ኣሳቴꬃ ቦላ ዲዛ ኢስኬ ኡባ ሜዴቶ፤ ባ ማይኦ ሃꬃን ሜጮኔ ባ ቦላካ ሜጬቶ፤ ሄሳፌ ጉዬ ኢዚ ጌሽ ጊዳና።


\par }{\PP \VS{10}«ኦስፑንꬃ ጋላስ ኢሲ ዎሶይካ ኢስታ ቦላ ባይንዳ ናምኡ ዶርሳ ላቃታኔ ኢሲ ላይꬃ ኡዞ ኤሆ፤ ካꬃ ያርሾ ጊሻስ ዎጋራ ሚꬃ ዛይቴን ሙኑቄቲዳ ሄꬑ ኪሎ ꬊሌኔ ኢሲ ሊቲሮ ዛይቴስ ሄꬓንꬆ ኩሼ ዎጋራ ሚꬃ ዛይቴ ኤሆ።

\VS{11}ቄሴዚካ ኣዴዚ ኢዚ ኤሂዳ ኡባራ ኢሲ ቦላ ጋይቶቴꬃ ዱንካኔዛ ፔንጌን ጎዳ ሲንꬅ ሺሾ።


\par }{\PP \VS{12}«ሄሳፌ ጉዬ ናምኡ ቄሪ ꬋርሾታፔ ኢሳ ኤኪዲ ኢሲ ሊቲሮስ ሄꬓንꬆ ኩሼ ጊዲዛ ዎጋራ ዛይቴራ ኢሲፌ ጋꬂ ኤኪዲ ቆሆ ጊሻስ ሺቂዛ ያርሾ ሂስቲ ሺሾ፤ ቄሴዚ ሄ ያርሾዛካ ያኔ ሃ ቃሴꬂዛ ያርሾ ሂስቲ ጎዳ ሲንꬃን ቃሴꬂ ሺሾ።

\VS{13}ላቃዛካ ናጋራ ያርሾሲኔ ጹጌቲዛ ያርሾስ ሹኪዛ ጌሻሶሆን ሹኮ፤ ጋሶይካ ቆሆ ጊሻስ ያርሾይ ናጋራ ዉርሳናስ ሺቂዛ ያርሾ ማላ ቄሴዛስ ጊሻ ጊዳና፤ ኢዚካ ኬሂ ዱማ።

\VS{14}ቄሴዚ ቆሆ ያርሾስ ሺቂዛ ሱꬃፌ ጉꬃራ ኤኪዲ ሄ ጌይዛዴስ ኡሻቻ ሃይꬃ ጼራ ኢዛስ ኡሻቻ ኩሼ ማንꬃ ቢራꬌኔ ኡሻቻ ቶሆ ማንꬃ ቢራꬌ ቲዮ።

\VS{15}ቄሴዚ ዎጋራ ሚꬃ ዛይቴዛፔ ጉꬃራ ኤኪዲ ባ ሃዲርሳ ኩሼ ቃኣን ቲጎ።

\VS{16}ባ ኡሻቻ ኩሼ ጼራን ጉꬃራ ኤኪዲ ጾሳ ሲንꬃን ላፑንቶ ዉጾ።

\VS{17}ባ ኩሼ ቃኣን ኣቲዳ ዛይቴዛፔ ጉꬃራ ኤኪዲ ጌይዛዴስ ኡሻቻ ሃይꬃ ጼራ፥ ኡሻቻ ኩሼ ማንꬃ ቢራꬌኔ ኡሻቻ ቶሆ ማንꬃ ቢራꬌ ቲዮ።

\VS{18}ባ ኩሼ ቃኣን ኣቲዳ ዛይቴዛካ ጌይዛዴ ሁኤን ጉሶ፤ ቄሴይ ኢዛዴ ናጋራ ጌሾ።


\par }{\PP \VS{19}«ሄሳፌ ጉዬ ቄሴዚ ባ ቱናቴꬃፌ ጌይዛዴ ናጋራ ዉርሳናስ ሺቂዳ ሜሄ ሹኮ።

\VS{20}ቃሴካ ቄሴዚ ሄ ጹጌቲዛ ያርሾዛ ካꬃ ያርሾዛራ ኢሲፌ ያርሾ ያርሺዛሶዛ ቦላ ዎꬂዲ ጹጎ፤ ሄሳ ማላ ኦሶን ኢዛዴ ናጋራፔ ማሪሴስ፤ ኢዛዴይካ ጌሽ ጊዴስ።


\par }{\PP \VS{21}«ኢዛዴይ ሄሳ ኡባ ኤሃናስ ዳንዳዮንታ ማንቆ ጊዲኮ ጎዳ ሲንꬃን ያኔ ሃ ቃሴꬂዲ ባ ናጋራ ዉርሳናስ ኢሲ ꬋርሾ ላቃ ኤሂዲ ቆሆ ያርሾ ጊሻስ ሺሾ፤ ቃሴ ካꬃ ያርሾዛስካ ዎጋራ ሚꬃ ዛይቴን ሙኑቄቲዳ ኢሲ ኪሎ ሊቆ ꬊሌ ካꬃ ያርሾስ ኤሆ፤ ሄሳꬆካ ኢሲ ሊቲሮስ ሄꬓንꬆ ኩሼ ጊዲዛ ዛይቴ ኤሆ።

\VS{22}ቃሴካ ኢዛ ዎልቃይ ዳንዳይዳ ማላ ናምኡ ሃራጴታ ዎይኮ ናምኡ ዋኖሴታፔ ኢሳ ናጋራ ጊሻስ ያርሾስ፥ ናምኣንꬆዛ ቃሴ ጹጌቲዛ ያርሾስ ኤሆ።


\par }{\PP \VS{23}«ጌሾ ዎጋይ ፖሌቲዛ ኦስፑንꬃ ጋላስ ሄይታ ኡባ ኤሂዲ ጋይቶቴꬃ ዱንካኔ ፔንጌን ጎዳ ሲንꬃን ቄሴስ ኢሞ።

\VS{24}ቄሴዚካ ቆሆ ያርሾስ ሺቂዛ ዶርሳ ላቃኔ ዎጋራ ሚꬃ ዛይቴዛ ኤኪዲ ያኔ ሃ ቃሴꬂዛ ያርሾ ኦꬂ ጎዳ ሲንꬃን ያርሾ።

\VS{25}ቆሆ ጊሻስ ሺቂዛ ያርሾስ ሺቂዳ ዶርሳ ላቃ ሹኮ፤ ሱꬃፌ ጉꬃራ ኤኪዲ ጌይዛዴስ ኡሻቻ ኩሼ ማንꬃ ቢራꬌ፥ ኡሻቻ ቶሆ ማንꬃ ቢራꬌኔ ኡሻቻ ሃይꬃ ጼራ ቲዮ።

\VS{26}ቄሴዚ ዛይቴዛፔ ጉꬃራ ባ ሃዲርሳ ኩሼ ቃኣን ቲጎ።

\VS{27}ባ ኡሻቻ ኩሼ ቢራꬌን ጉꬃራ ቦቺዲ ጾሳ ሲንꬃን ላፑንቶ ዉጾ።

\VS{28}ባ ኩሼ ቃኣን ቲጊዳ ዛይቴፔ ጉꬃራ ኤኪዲ ቆሆ ያርሾ ሱꬃን ቦቺዳሶን ሄሲካ ጌይዛዴስ ኡሻቻ ሃይꬃ ጼራ፥ ኡሻቻ ኩሼ ማንꬃ ቢራꬌ ጼራ፥ ኡሻቻ ቶሆ ማንꬃ ቢራꬌ ጼራ ቦሺሶ።

\VS{29}ቄሴዚ ባ ኩሼን ኣቲዳ ዛይቴዛ ኣዴዛ ሁኤን ጉሶ፤ ሄሳꬆ ኦꬂዲ ጌሾ ዎጋ ጎዳ ሲንꬃን ፖሎ።

\VS{30}ሄሳፌ ጉዬ ሃራጴታ ዎይኮ ዋኖሴታ ጌይዛዴ ዎልቃይ ጋꬂዳ ኬና ቄሴዚ ያርሾ።

\VS{31}ሄይታንታፌ ኢሳ ናጋራስ ሺቂዛ ያርሾስ ናምኣንꬆዛ ቃሴ ጹጌቲዛ ያርሾስ ካꬃ ያርሾራ ጋꬂ ሺሾ፤ ቄሴዚ ኡባካ ሃይሳ ማላን ጌይዛዴ ናጋራፔ ጌሾ።

\VS{32}ኣሳፔ ጌዴ ሃራ ኣሳን ኣꬊዛ ኢታ ጋልባ ሃርጌፌ ጌያናስ ኮሺዛ ዎጋ ፖላናስ ዳንዳዮንታ ማንቆ ኣሳስ ዲዛ ዎጋይ ሃይሳ» ጊዴስ።


\par }{\SH ቡቃይ ቤቲዳ ኬꬅ ጌሾ ዎጋ
\par }
{\PP \VS{33}ጎዳይ ሙሴሲኔ ኣሮኔስ ሂዝጊዴስ፥

\VS{34}«ታኒ ኢንቴስ ኢሚዛ ካናኔ ቢታ ኢንቴ ጌሊዛ ዎዴ ኢሲ ኬꬃን ታኒ ቡቃ ዬጊኮ፥

\VS{35}ሄ ኬꬃዴይ ቢዲ ቄሴዛ፥ ‹ታሶን ኣይ ኢታ ሃርጌይ ዲዛኮ› ጊዲ ዮቶ።

\VS{36}ሶን ዲዛ ሚሽ ኡባይ ቱና ጌቴቶንታ ማላ ቄሴዚ ሄ ኢታ ሃርጋ ቤያናስ ጌላናፔ ካሴቲዲ ሶን ዲዛ ሚሽ ኡባ ካሬ ኬሳና ማላ ኣዛዞ፤ ሄሳፌ ጉዬ ቄሴዚ ጼላናስ ኬꬃ ጊዶ ጌሎ።

\VS{37}ሃርጌዛ ሎኤꬂ ፓጪ ጼሊዛ ዎዴ ኬꬃ ሉኪ ሉኪ ሚዛ ሃርጌዛስ ሜꬋይ ማታ ማላ ጪሊላ ዎይኮ ዞኦ ዎይኮ ፑንጫርካ ሚሳቲ ቤቲኮ፥

\VS{38}ቄሴዚ ሄ ኬꬃፌ ኬዚዲ ኬꬃይ ላፑን ጋላስ ጋካናስ ጎርዴታና ማላ ኦꬆ።

\VS{39}ቄሴዚ ላፑንꬃ ጋላስ ሲሚዲ ቃሴካ ጼሎ፤ ሃርጌዚ ካሴፔ ጌዴ ዳሪ ዳሪ ቢኮ፥

\VS{40}ሃርጌይ ኢስታ ቦላ ቤቲዳ ሹቻቲ ኬꬃፌ ዎጬቲ ኬዚዲ ካታማፔ ጌዴ ካሬን ዲዛ ቱና ሚሽ ዬጌቲዛሶን ዬጌታና ማላ ኣዛዞ።

\VS{41}ሄሳፌ ጉዬ ኬꬃስ ሶ ባጋ ጊሪዲ ሄ ጊሬꬃዛ ካታማፔ ካሬ ባጋራ ቱና ሚሽ ዬጊዛሶን ዬጋና ማላ ኣዛዞ።

\VS{42}ሄሳፌ ጉዬ ካሴ ሹቻታ ሶሆን ሃራ ኦራꬃ ሹቺ ጌሊን ሄ ኬꬃን ሃራ ኦራꬃ ኡርቃይ ሜሼቶ።


\par }{\PP \VS{43}«ሹቻቲ ዲጌቲን ቃሴካ ኡርቃካ ቆቆፊዲ ሃራ ኡርቃን ሜሺ ኦራꬂዳፔ ጉዬ ሄ ሃርጌዛ ማላታይ ቃሴካ ሲሚ ቤቲኮ፥

\VS{44}ቄሴዚ ሲሚ ቢዲ ቤዮ፤ ሃርጌዚ ካሴፔ ጌዴ ኣኪ ኣኪ ቢዛ ማላ ጊዲኮ ሄ ሃርጌይ ኢሳፌ ኢሳን ኣꬊዛ ኢታ ሃርጌ ጊዲዳ ጊሻስ ሄ ኬꬃይ ቱና።

\VS{45}ሄሳ ጊሻስ ሄ ኬꬃይ ላሌታናስ ቤሴስ፤ ሄ ኬꬃ ሹቻይ፥ ሚꬃይኔ ሚሺ፥ ኡርቃይ ዉሪካ ካታማፔ ጌዴ ካሬ ቱና ሚሺ ዬጌቲዛሶን ዬጌቶ።

\VS{46}ጎርዴቲዳፔ ጉዬ ሄ ኬꬃን ጌሊዳ ኣሲ ዉሪካ ኦማርስ ጋካናስ ቱና ጊዴስ።

\VS{47}ሄ ኬꬃን ኢቺዳዴይ ዎይኮ ካꬅ ሚዳዴይ ባ ማይኦ ሜጮ።


\par }{\PP \VS{48}«ኬꬃይ ቃሴካ ኦራጺዲ ሜሼቲዳፔ ጉዬ ቄሴዚ ዪዲ ጼሊሺን ሃርጌዚ ካሴፔ ኣኪ ኣኪ ቦንታ ኣጊኮ፥ ሃርጌዛ ማላታይ ꬋይዳ ጊሻስ፥ ሄ ኬꬃይ ጌሽ ጊዲዳ ጊሻስ ቄሴዚ ኬꬃ ኣዋ ኤሪሶ።

\VS{49}ሄ ኬꬃ ጌሻናስ ናምኡ ካፎ፥ ሊባኖሴ ዚጋ፥ ዞኦ ጺላታኔ ሂሶጴ ጌቴቲዛ ሚꬃ ሃይꬅ ኤሆ።

\VS{50}ካፎታፔ ኢሳ ፑልቶ ሃꬂ ኢዛን ዲዛ ጉቃ ኬሬን ሹኮ፤

\VS{51}ሄሳፌ ጉዬ ዚጋ ሚꬅ፥ ሂሶጴ ሚꬃ ሃይꬅ፥ ዞኦ ጺላታኔ ፓጻ ዲዛ ካፎዛ ኢሲፌ ጋꬂ ኤኪዲ ጉቃ ኬሬን ዲዛ ፑልቶ ሃꬃኒኔ ሃንኮ ሹኬቲዳ ካፎዛ ሱꬃን ጌልꬂ ኬሲዲ ኬꬃዛ ላፑንቶ ኣራጮ።

\VS{52}ቄሴዚ ሄሳꬆ ሂስቲዲ ሄ ኬꬃ ካፎዛ ሱꬃን፥ ፑልቶ ሃꬃን፥ ፓጻ ዲዛ ካፎን፥ ዚጋ ሚꬃን፥ ሂሶጴ ሚꬃ ሃይꬃኒኔ ዞኦ ጺላታን ጌሾ።

\VS{53}ሄሳፌ ጉዬ ፓጻ ዲዛ ካፎዛ ኢዚ ፒራꬊ ባና ማላ ጌዴ ዴምባ ኬሲ ዬዶ፤ ሄሳꬆ ኦꬂዲ ኬꬃ ጌሺዛ ዎጋ ፖሊኮ ኬꬃይካ ጌሽ ጊዴስ።»

\VS{54}ሃይሲ ሃ ዎጋዚ ኢሳፌ ኢሳን ኣꬊዛ ጋልባ ቦላ ኬዚዛ ኣይ ሃርጌስ፥ ቃቻ ሃርጌስ፥

\VS{55}ማይኦ ቦላኔ ኬꬃ ቦላ ኢሳፌ ኢሳን ኣꬊ ኣꬊ ዪዛ ሃርጌስ፥

\VS{56}ኪጻ ሃርጌስ፥ ባꬊንቴሲኔ ኢሊዋ ሃርጌስ፥

\VS{57}ሃይሲ ኣይ ሚሺካ ቱና ዎይኮ ጌሽ ጊዲዳይሳ ሻኪ ኤሪሳናሲኔ ኢሳፌ ኢሳን ኣꬊዛ ኢታ ሃርጌ ዎይኮ ቡቃ ጌሻናስ ዲዛ ዎጋ።




\par }\Chap{15}{\SH ኣሳፔ ጎጊ ኬዚዲ ኣስ ቱኒሲዛ ሚሽ
\par }
{\PP \VerseOne{1}ጎዳይ ሙሴሲኔ ኣሮኔስ ሂዝጊዴስ፥

\VS{2}«ኣይ ኣሳስካ ኢዛዴ ኣሳቴꬃፌ ጎጊዛ ሚሺ ዲኮ ሄሳዴይ ቱና ጋዳ ኢስራኤሌ ኣሳስ ዮታ።

\VS{3}ኣሳቴꬃፌ ጎጊ ኬዚዛይሲ ኣጎንታ ኢጺኮ ዎይኮ ጎጌꬃ ኣጊኮካ ሄሳዴይ ቱና።


\par }{\PP \VS{4}«ሄሳዴይ ኢዛ ቦላ ኢቺዳ ሂꬂ፥ ኡቲዳ ኣይ ሚሺካ ቱና ጊዴስ።

\VS{5}ሂጻዛ ቦቺዳ ኣይ ኣሲካ ባ ማይኦኔ ባ ቦላ ሃꬃን ሜጮ፤ ጊዲኮካ ሄሳዴይ ኦማርስ ጋካናስ ቱና ጊዶ።

\VS{6}ኣሳቴꬃፌ ቱኒሲዛ ሚሺ ጎጊ ኬዚዛ ኣሲ ኡቲዳሶሆን ኡቲዳ ኣይ ኣሲካ ባ ማይኦኔ ባ ቦላ ሃꬃን ሜጮ፤ ጊዲኮካ ሄሳዴይ ኦማርስ ጋካናስ ቱና ጊዶ።


\par }{\PP \VS{7}«ኣሳቴꬃፌ ቱኒሲዛ ሚሺ ጎጊ ኬዚዛ ኣስ ቦቺዳይ ኣይ ኣሲካ ባ ማይኦኔ ባ ቦላ ሃꬃን ሜጮ፤ ጊዲኮካ ኦማርስ ጋካናስ ቱና ጊዶ።


\par }{\PP \VS{8}«ኣሳቴꬃፌ ቱኒሲዛ ሚሺ ጎጊ ኬዚዛ ኣሲ ሃንኮ ፓጻ ዲዛ ኣሳ ቦላ ጩች ጩቲኮ ሄ ጩቻይ ኢዛ ቦቺዳ ኣሲ ባ ማይኦኔ ባ ቦላ ሃꬃን ሜጮ፤ ጊዲኮካ ሄሳዴይ ኦማርስ ጋካናስ ቱና ጊዶ።


\par }{\PP \VS{9}«ኣሳቴꬃፌ ቱኒሲዛ ሚሺ ጎጊ ኬዚዛ ኣሲ ኡቲዳ ኮራ ኡባይ ቱና፤

\VS{10}ሄሳዴይ ኢዛ ቦላ ኡቲዳ ሚሽ ቦቺዳ ኣሲ ኡባይ ኦማርስ ጋካናስ ቱና፤ ጊዶ ኣቲን ሄ ቱኒዳ ኢሲ ሚሻታፔ ኢሳ ዴንꬂዳ ኣይ ኣሲካ ባ ማይኦኔ ባ ቦላ ሜጮ፤ ጊዲኮካ ኢዚ ኦማርስ ጋካናስ ቱና ጊዶ።


\par }{\PP \VS{11}«ኣሳቴꬃፌ ቱኒሲዛ ሚሺ ጎጊ ኬዚዛ ኣሲ ባ ኩሼ ሜጬቶንታ ዲሼ ሃራ ቦቺኮ ሄ ቦሼቲዳዴይ ባ ማይኦኔ ባ ቦላ ሃꬃን ሜጮ፤ ጊዲኮካ ኦማርስ ጋካናስ ቱና ጊዶ።

\VS{12}ኣሳቴꬃፌ ቱኒሲዛ ሚሺ ጎጊ ኬዚዛ ኣስ ቦቺዳ ማና ሚሺ ሜቆ፤ ሚꬃፌ ኦሴቲዳ ሚሺ ዉሪካ ሃꬃን ሜጬቶ።


\par }{\PP \VS{13}«ኣሳቴꬃፌ ቱኒሲዛ ሚሺ ጎጊ ኬዚዛ ኣሲ ሄ ሃርጌዛፔ ፓጺኮ ካሴ ዲዛ ማላ ባ ፓጺዳይሳ ኤሪሳናስ ላፑን ጋላስ ጋካናስ ጋምኢሾ፤ ሄሳፌ ጉዬ ባ ማይኦ ሜጮ፤ ቃሴካ ባ ቦላ ጺሎ ጊዲዳ ፑልቶ ሃꬃን ሜጬቶ፤ ሂስቲዲ ጌሽ ጊዶ።

\VS{14}ኦስፑንꬃ ጋላስ ናምኡ ሃራጴታ ዎይኮ ናምኡ ሃራጴ ጪዬታ ጋይቶቴꬃ ዱንካኔ ፔንጌ ኤፊዲ ጎዳ ሲንꬃን ቄሴዛስ ኢሞ።

\VS{15}ቄሴዚካ ሃራጴታ ኤኪዲ ኢሳ ናጋራ ዉርሶስ ያርሾ፥ ሃንኮይሳ ቃሴ ጹጌቲዛ ያርሾ ሂስቲ ያርሾ፤ ሄሳꬆ ሂስቲዲ ቄሴዚ ሄሳዴ ጎጊ ኬዚዛ ሚሻስ ጌይዛ ዎጋ ጎዳ ሲንꬃን ፖሎ።


\par }{\PP \VS{16}«ኣይ ኣሲካ ኢዛ ኣቱማቴꬃፌ ዜሬꬂ ጉኪኮ ኢዚ ባ ቦላ ሜጬቶ፤ ጊዲኮካ ኦማርስ ጋካናስ ቱና ጊዶ።

\VS{17}ዜሬꬃይ ኢዛ ቦላ ጉኪዳ ኣይ ማይኦ ጊዲን ዎይኮ ጋልባ ጊዲኮ ሃꬃን ሜጬቶ፤ ጊዲኮካ ኦማርስ ጋካናስ ቱና ጊዶ።

\VS{18}ኣዴይ ማጫሳራ ዚንኢ ዴንዲዳፔ ጉዬ ናምኣይካ ባንታ ቦላ ሃꬃን ሜጬቴቶ፤ ጊዲኮካ ኦማርስ ጋካናስ ቱና ጊዴቶ።


\par }{\PP \VS{19}«ማጫሳስ ኣጊናን ኣጊናን ዪዛ ዎጋይ ቤቲኮ ላፑን ጋላስ ጋካናስ ኢዛ ቱና ጊዱ፤ ኢዞ ቦቺዛ ኣይ ኣሲካ ኦማርስ ጋካናስ ቱና ጊዶ።

\VS{20}ማጫሳስ ኣጊናን ኣጊናን ዲዛ ዎጋይ ዪዛ ዎዴ ኢዛ ኡቲዛሶይኔ ኢቺዳሶይ ኡባይ ቱና ጊዶ።

\VS{21}ኢዛ ኢቺዳ ሂጻ ቦቺዳ ኣይ ኣሲካ ባ ማይኦኔ ባ ቦላ ሜጮ፤ ጊዲኮካ ኦማርስ ጋካናስ ቱና ጊዶ፤

\VS{22}ኢዛ ኡቲዳ ኣይ ሚሺካ ቦቺዳዴይ ባ ማይኦኔ ባ ቦላ ሜጮ፤ ጊዲኮካ ኦማርስ ጋካናስ ቱና ጊዶ።

\VS{23}ኢዛ ኢቺዳሶ ዎይኮ ኡቲዳሶ ሚሽ ቦቺዳ ኣይ ኣሲካ ኦማርስ ጋካናስ ቱና ጊዶ።

\VS{24}ኣጊናን ኣጊናን ቤቲዛ ማጫሳ ዎጋይ ዪዛ ዎዴ ኢዚራ ዚንኢዛ ኣይ ኣዴይካ ኢዚ ማላ ቱና ጊዲዛ ጊሻስ ላፑን ጋላስ ጋካናስ ቱና ጊዶ፤ ኢዚ ኢቺዛ ሂጻይ ቱና ጊዴስ።

\VS{25}ኢሲ ማጫሳስ ኣጊናን ኣጊናን ቤቲዛ ማጫሳ ዎጋይ ጉኪዛ ዎዴፔ ዳሮ ጋላስ ጉኪኮ ዎይኮ ኣጊናን ኣጊናን ቤቲዛ ዎዴዛፔ ቦላራ ኣጎንታ ሱꬂ ጉኪኮ ሄ ሱꬃይ ኤቃና ጋካናስ ኢዛ ቱና ጊዳዉስ።

\VS{26}ሄ ዎዴ ኢዛ ኢቺዳ ሂጻ ጊዲን ዎይኮ ኢዛ ኢዛ ቦላ ኡቲዳ ሚሺ ኣጊናን ኣጊናን ቤቲዛ ማጫሳ ዎጋይ ዲዛ ዎዴ ሃኒዛ ማላ ኡባ ዎዴ ቱና።

\VS{27}ሄይታ ቦቺዳ ኣይ ኣሲካ ቱኒዳ ጊሻስ ባ ማይኦኔ ባ ቦላ ሜጮ፤ ጊዲኮካ ኦማርስ ጋካናስ ቱና ጊዶ።


\par }{\PP \VS{28}«ኢዚፔ ጉኪዛ ሱꬃይ ኤቂኮ ሄ ሱꬃይ ኤቆ ጋላሳፌ ቢዲ ላፑን ጋላስ ጋካናስ ጋምኣዳ ሄሳፌ ጉዬ ዎጋይ ጊዛ ማላ ጌዩ።

\VS{29}ኦስፑንꬃ ጋላስ ናምኡ ሃራጴታ ዎይኮ ናምኡ ዋኖሴታ ጋይቶቴꬃ ዱንካኔ ፔንጌ ኤካ ያዳ ቄሴዛስ ኢሙ።

\VS{30}ቄሴዚካ ኢሳ ናጋራፔ ጌሺዛ ያርሾስ ናምኣንꬆዛካ ጹጌቲዛ ያርሾስ ሺሾ፤ ሂስቲዲ ሄ ማጫሳዮ ቱናቴꬃፌ ጌሺዛ ዎጋ ፖሎ።


\par }{\PP \VS{31}«ሄን ኢስታ ጊዶን ዲዛ ጋይቶቴꬃ ዱንካኔ ቱኒሲዲ ሃይቆንታ ማላ ኢስራኤሌ ናይታ ቱኒሲዛ ሚሻፌ ናጊቴ።»


\par }{\PP \VS{32}ቱኒሲዛ ሚሺ ኢዛ ኣሳቴꬃፌ ጎጊ ኬዚዛዴሲኔ ኢዛ ኣቱማቴꬃፌ ዜሬꬂ ጉኪዛዴስ፥

\VS{33}ቃሴካ ኣጊናን ኣጊናን ቤቲዛ ማጫሳ ዎጋይ ቤቲዛ ማጫሳስ ዎይኮ ኣዴ ጊዲን ማጫ ጊዲን ቱኒሲዛ ሚሺ ኢስታ ኣሳቴꬃፌ ጎጊዛ ዎዴ ዎይኮ ጌዮንታ ማጫሳራ ዚንኢዛ ኣቱማሳስ ዎꬊዳ ዎጋይ ሄሳ።




\par }\Chap{16}{\SH ጌሾ ጋላስ
\par }
{\PP \VerseOne{1}ኣሮኔ ኣቱማ ና ናምኣቲ ቤሶንታ ታማ ጎዳ ሲንꬅ ኤኪ ሺቂዳ ጊሻስ ሃይቂዳ፤ ሄሳፌ ጉዬ ጎዳይ ሙሴስ ሂዝጊዴስ፥

\VS{2}«ኔ ኢሻ ኣሮኔይ ታቦታ ቦላን ዲዛ ኣቶ ጊዛሶዛ ካሚዛይሳ ሲንꬃን ማጋላሻፔ ጉዬ ባጋራ ዲዛ ኬሂ ዱማ ጌቴቲዛሶዛ ባ ሼኔ ማላ ኡባ ዎዴ ጌሎንታ ማላ ኢዛስ ዮታ፤ ኢዚ ኡባ ዎዴ ባ ሼኔን ጌሊዛ ጊዲኮ ሃይቃና፤ ጋሶይካ ታኒ ሻራ ጊዶራ ኣቶ ጊዛሶዛ ካማ ቦላ ቆንጫይስ።
\XREF{}{{\XO 16:2 }{\XT{ኢብ 6፡19}}}


\par }{\PP \VS{3}«ኣሮኔይ ናጋራፔ ማሬꬂዛ ያርሾስ ኢሲ ሚርጎ ቦራኔ ቃሴ ጹጌቲዛ ያርሾስ ኢሲ ꬋርሾ ኤኪዲ ኬሂ ዱማ ጌቴቲዛሶዛ ጌሎ።
\XREF{}{{\XO 16:3 }{\XT{ኢብ 9፡7}}}

\VS{4}ኣሮኔይ ኬሂ ዱማ ጌቴቲዛሶ ጌላናፔ ካሴ ማይኦቲ ዱማ ጊዲዳ ጊሻስ ባ ቦላ ሜጬቲዲ ቄሴቴꬃ ማይኦ ማይኦ፤ ሄሲካ ላይኖፔ ኦሴቲዳ ቃሚሳኔ ሱሬ ማይኦ፤ ሄሳꬆካ ላይኖፔ ኦሴቲዳ ቃባቶን ጊጾ፤ ላይኖፔ ኦሴቲዳ ጎሴካ ጎዞ።


\par }{\PP \VS{5}«ኢስራኤሌ ናይታ ማባራይ ናጋራ ጊሻስ ሺሺዛ ያርሾስ ናምኡ ዴይሻ ኦርጌኔ ጹጌቲዛ ያርሾስ ኢሲ ꬋርሾ ኣሮኔስ ኤሄቶ።

\VS{6}ኣሮኔይ ባሲኔ ባሶ ኣሳ ናጋራ ዉርሳናስ ኢሲ ኮርማ ቦራ ያርሾስ ሺሾ።

\VS{7}ሄሳፌ ጉዬ ሄ ናምኡ ዴይሻ ኦርጌታ ጌዴ ጋይቶቴꬃ ዱንካኔዛ ፔንጌን ጎዳ ሲንꬅ ኤፎ።

\VS{8}ሂስቲዲ ሄ ናምኡ ኦርጌታ ቦላ ኢዚ ሳማ ዬጎ፤ ሄይታፔ ኢሶይ፥ ‹ጎዳ› ናምኣንꬆዚ፥ ‹ኣዛዜሌ›\FTNT{*}{{\FR 16:8 }{\FQA{ኣዛዜሌ፡
}}{\FT{ኣዛዜሌ ጊዛይሳስ ኢብራዌ ቃላራ ቢርሼꬂ ኤሬቴና፤ ባዞን ዲዛ ጻላኤ ጊዶንታ ኣጌና ጌቴስ።
}}} ጊዛ ማላታይ ዲዛ ሹቻታ ኦርጌታ ቦላ ዬጎ።

\VS{9}ጎዳስ ጊዛ ማላታይ ኢዛ ቦላ ዎꬊዳ ዴይሻዛ ናጋራፔ ጌሺዛ ያርሾስ ሹኮ።

\VS{10}ኣዛዜሌስ ጊዛ ማላታይ ኢዛ ቦላ ዎꬊዳ ዴይሻዚ ሹኬቶንታ ፓጻ ጎዳስ ሺቆ፤ ዴሬዛ ናጋራ ቶኪዲ ዱጌ ባዞ ዬዴቶ።


\par }{\PP \VS{11}«ኣሮኔይካ ኮርማ ቦራዛ ባ ናጋራ ዉርሳናሲኔ ባሶ ኣሳ ናጋራ ዉርሳናስ ያርሾ ሹኮ።

\VS{12}ቃሴ ጎዳ ሲንꬃን ዲዛ ያርሾ ያርሺዛሶፔ ኤጻኔ ጩዋሲዛ ሚሻ
\FTNT{†}{{\FR 16:12 }{\FQA{ኤጻኔ ጩዋሲዛ ሚሻ፡
}}{\FT{ኤጻኔ ጩዋሲዛ ሚሻ ጊዛይሲ ኣማራꬆ ቃላራ ጺና ጌቴቴስ።
}}} ኩሜꬃ ቦንቆኔ ሊቂ ጋጬቲዳ ናምኡ ዞሌ ሳዊዛ ኤጻኔ ኤኪዲ ማጋላሻ ጊዶን ዲዛ ኬሂ ዱማ ጊዲዳ ኪፊሌ ኤሆ።

\VS{13}ኤጻኔዛ ሄን ጎዳ ሲንꬃን ታማን ዬጎ፤ ኢዚ ኢዛ ቤኢዲ ሃይቆንታ ማላ ኤጻኔዛ ጩዋይ ታቦታ ካሚዛይሳ ኡባ ጌንꬆ።

\VS{14}ኮርማዛ ሱꬃፌ ጉꬃራ ኤኪዲ ኢዛን ባ ቢራꬌ ጌልꬂ ጌልꬂዲ ታቦታ ካማዛ ቦላ ሲንꬃ ባጋራ ኣራጮ፤ ሄሳꬆካ ኢዛፔ ጉꬃራ ጫቆ ቃላ ታቦታ ሲንꬃን ላፑንቶ ዉጾ።


\par }{\PP \VS{15}«ሄሳፌ ጉዬ ሃንኮ ዴሬዛ ናጋራ ጊሻስ ሹኬቲዛ ዴይሻ ሹኮ፤ ኢዛ ሱꬃ ኬሂ ዱማ ጌቴቲዛ ኪፊሌዛ ጌልꬂዲ ካሴ ኮርማዛ ሱꬃ ኦꬆይሳꬆ ኣቶ ጊዛሶ ታቦታ ካማዛ ቦላኒኔ ኢዛስ ሲንꬃ ባጋራ ላፑንቶ ዉጾ።
\XREF{}{{\XO 16:15 }{\XT{ኢብ 9፡12}}}

\VS{16}ሄሳꬆካ ኦꬂዲ ኬሂ ዱማ ጊዲዳ ኪፊሌዛ ኢስራኤሌ ናይታ ቱናቴꬃፌኔ ኢስታ ናጋራ ኡባፌ ጌሻናስ ጌሾ ዎጋ ፖሎ፤ ካሴ ኢስቲ ቱና ሚሽ ኦꬂሺን ኢስታ ጊዶን ዲዛ ጋይቶቴꬃ ዱንካኔዛካ ሄሳꬆ ጌሾ።

\VS{17}ጌሾ ዎጋ ፖላናስ ኣሮኔይ ኬሂ ዱማ ጌቴቲዛ ኪፊሌዛ ጌሊዲ ባ ናጋራ ጊሻስ፥ ባሶ ኣሳ ናጋራ ጊሻሲኔ ኢስራኤሌ ዴሬ ናጋራ ጊሻስ ያርሾ ሺሺ ማሪሲዲ ኬዛና ጋካናስ ኣይ ኣሲካ ጋይቶቴꬃ ዱንካኔዛ ጊዶን ዶፖ።

\VS{18}ሄሳፌ ካሊዲ ኢዚ ጎዳ ሲንꬃን ያርሾ ያርሺዛሶ ኬዚዲ ጌሾ፤ ኮርማ ሱꬃፌኔ ዴይሻ ሱꬃፌ ጉꬃራ ኤኪዲ ያርሾ ያርሺዛሶዛን ዩዪ ኣꬋናስ ዲዛ ꬌሞታ ቲዮ።

\VS{19}ቃሴ ኢስራኤሌ ናይታ ቱናቴꬃፌ ያርሾ ያርሺዛሶዛ ጌሻናሲኔ ዱማሳናስ ሱꬃፌ ጉꬃራ ኤኪዲ ባ ቢራꬌ ጼራን ያርሾ ያርሺዛሶዛ ቦላ ላፑንቶ ዉጾ።


\par }{\SH ባዞ ጎዴቲዛ ዴይሽ
\par }
{\PP \VS{20}«ኣሮኔይ ኬሂ ዱማ ጌቴቲዛሶ፥ ጋይቶቴꬃ ዱንካኔኔ ያርሾ ያርሺዛሶዛ ጌሾ ዎጋ ፖሊዳፔ ጉዬ ሹኬቶንታ ኣቲዳ ባቃ ዴይሻ ኤኪዲ ጎዳስ ሺሾ።

\VS{21}ባ ኩሼ ናምኣታ ዴይሻ ሁኤ ቦላ ዎꬂዲ ዴሬዛ ናጋራ፥ ኢታቴꬃኔ ማካላቴꬃ ኡባ ፓጾ፤ ዴይሻዛ ሁኤ ቦላ ዩሺ ፒቲሼ ዴራ ናጋራ ኢዛ ቦላ ዎꬆ፤ ሄሳፌ ጉዬ ካሴ ዴይሻዛ ኤፋናስ ጊጌቲ ኡቲዳዴ ቦላ ዱጌ ባዞ ዬዴቶ።

\VS{22}ሄሲካ ዴይሻይ ኣሳ ኡባ ናጋራ ኡባ ቶኪዲ ኣይ ኣሲካ ባይንዳሶ ዱጌ ባዞ ሃሲ ዬዶ።


\par }{\PP \VS{23}«ኣሮኔይካ ጋይቶቴꬃ ዱንካና ጊዶ ጌሎ፤ ጌዴ ኬሂ ዱማ ጌቴቲዛ ኪፊሌዛ ጌላናፔ ካሴቲዲ ኢዚ ካሴ ማይኢዳ ቄሴቴꬃ ማይኦዛ ሄን ቃሪ ዎꬆ።\XREF{}{{\XO 16:23 }{\XT{ሂዚ 44፡19}}}

\VS{24}ባ ቦላ ሄን ጌሻሶሆን ሜጬቲዲ ባ ካሴ ማይኢዛ ማይኦ፤ ሄፔ ኬዚዲ ባ ናጋራ ዉርሳናሲኔ ዴራ ናጋራ ዉርሳናስ ጹጌቲዛ ያርሾ ሺሾ።

\VS{25}ናጋራ ዉርሳናስ ሺቂዳ ሜሄዛ ሞꬌ ያርሾ ያርሺዛሶዛ ቦላ ጹጎ።


\par }{\PP \VS{26}«ባዞ ዬዴቲዛ ዴይሻ ዱጌ ባዞ ላጊ ኤፊዳዴይ ጉዬ ኣሳይ ዲዛሶ ሲሚ ጌላናፔ ካሴቲዲ ባ ማይኦ ሜጮ፤ ባ ቦላካ ሜጬቶ፤ ሄሳፌ ጉዬ ኣሳይ ዲዛሶ ጌሎ።

\VS{27}ናጋራ ጊሻስ ያርሼታና ሺቂዳይታኔ ናጋራ ጌሻናስ ኢስታ ሱꬂ ኬሂ ዱማ ኪፊሌ ጌቴቲዛሶ ጌሊዳ ኮርማዛኔ ዴይሻዛ ኣሾይ፥ ጋልባዚኔ ቶጬይ ኣቶንታ ኣሲ ዲዛሶፔ ጌዴ ሃራሶ ቢዲ ጹጌቶ።

\VS{28}ሄሳ ኡባ ጹጊዛዴይ ጹጊዲ ኣሲ ዲዛሶ ሲሚ ጌላናፔ ካሴቲዲ ባ ማይኦ ሃꬃን ሜጮ፤ ባ ቦላካ ሜጬቶ።


\par }{\SH ጌሾ ጋላስ ቦንቻናስ ኢሜቲዳ ዎጋ
\par }
{\PP \VS{29}«ሃይሳፌ ካሊዲ ኢንቴስ ኢሜቲዛ ዎጋታ ሃይሳፌ ጉዬ ያና ላይꬃታን ኡባን ላሜቶንታ ኤቂ ዲዛ ዎጋ ሂስቲዲ ናጊቴ፤ ላይꬃፌ ላፑንꬃ ኣጊናይ ጌሊዳ ታማንꬆ ጋላስ ኢስራኤሌ ዴሬ ኣሳይኔ ኢስታ ጋርሳን ዲዛ ሃራ ዴሬ ኣሳይ ጾማ ጾማናስ ቤሴስ፤ ሄ ጋላስ ኣይ ኦሶይካ ኦሴቶፎ።
\XREF{}{{\XO 16:29 }{\XT{ሌዌ 23፡26-32፤ ታይ 29፡7-11}}}

\VS{30}ሄ ጋላስ ኢንቴ ናጋራይ ኪቻና ማላኔ ኢንቴ ጌያና ማላ ጌሾ ዎጋይ ፖሌቲዛ ጊሻስ ኢንቴ ጎዳ ሲንꬃን ኢንቴ ናጋራ ኡባፌ ጌዪዳይታ ጊዳና።

\VS{31}ሄ ጋላሳይ ጾማ ጋላሲኔ ሼምፖ ሼምፒዛ ሳምባታ ጋላስ ጊዶ፤ ሄሲካ ሜርና ዎጋ ጊዶ፤

\VS{32}ባ ኣዋ ሶሆን ቄሴታ ሃላቃ ጊዳናስ ቲዬቲዳኔ ሹሜቲዳ ቄሴይ ናጋራ ኡባ ዎጋ ፖላናስ ባ ቄሴቴꬃ ማይኦዛ ማይኢዲ ፖሎ።

\VS{33}ኢዚካ ኬሂ ዱማ ኪፊሌዛ፥ ያርሾ ያርሺዛሶዛ፥ ጋይቶቴꬃ ዱንካኔዛ፤ ቄሴታኔ ኢስራኤሌ ኣሳ ኡባ ናጋራ ዉርሶ።

\VS{34}ኢስራኤሌ ኣሳ ናጋራ ኡባ ዎጋ ኢንቴ ላይꬃን ላይꬃን ኢሲቶ ፖላና ማላ ሄሲ ኢንቴስ ሜርናስ ላሜቶንታ ዎጋ ጊዶ።»

\par }{\PP ሄሳꬆ ጎዳይ ኢዛ ኣዛዚዳ ማላ ሙሴይ ኦꬂዴስ።




\par }\Chap{17}{\SH ሱꬂ ኡዬቶንታ ማላ ኢሜቲዳ ዎጋ
\par }
{\PP \VerseOne{1}ጎዳይ ሙሴስ ሂዝጊዴስ፥

\VS{2}« ‹ጎዳይ ኣዛዚዳ ኣዛዞይ ሃይሳ› ጋዳ ኣሮኔስ፥ ኢዛ ናይታሲኔ ኢስራኤሌ ኣሲ ኡባይ ዲዛ ሄራን ዮታ፤

\VS{3}ዎይኮ ባ ዲዛ ሄራፔ ካሬን ቦራ ዎይኮ ዶርስ ዎይኮ ዴይሼ ያርሾ ሹኪዲ፥

\VS{4}ጎዳስ ዱማቲዳሶን ጾሳስ ያርሻናስ ጋይቶቴꬃ ዱንካኔ ፔንጌ ኤሆንታ ኣጊኮ ሄሳዴይ ሱꬃ ጮ ሃዳ ጉሲዳ ማላ ቆዴቲዲ ዴሬ ጊዶፌ ሻኬቲ ጎዴቶ።

\VS{5}ሄሳ ጊሻስ ኢስራኤሌ ናይቲ ኣይ ሜሄ ጊዲን ጮ ዴምባን ሹኮንታ ጎዳ ሲንꬅ ጋይቶቴꬃ ዱንካኔ ፔንጌ ኤሄቶ፤ ሜሄታ ዱንካኔ ፔንጌ ኤሂዲ ቄሴዛስ ኢሜቶ፤ ቄሴዚካ ኢሲፌቴꬃ ያርሾ ሂስቲ ሹኮ።

\VS{6}ቄሴዚካ ሱꬃ ጋይቶቴꬃ ዱንካኔ ፔንጌን ዲዛ ጎዳስ ያርሾ ያርሺዛሶዛ ቦላ ዉጾ፤ ጎዳ ኡፋይሲዛ ሎኦ ሳዎ ጊዳና ማላ ሞꬌዛ ታማን ጹጎ።

\VS{7}ኢስራኤሌ ናይቲ ኢስታ ኣማኖፔ ሃሲዛ ዳይዳንꬃታስ ያርሾ ኦꬂዲ ባ ሜሄ ቤቶሶን ቤቶሶን ያርሾስ ሹካናስ ቤሴና፤ ሄሲካ ኢስታሲኔ ኢስታፌ ጉዬ ዬሌታ ኡባስ ሜርና ዎጋ ጊዲ ዴኦ።


\par }{\PP \VS{8-9}«ኔ ኢስታስ፥ ‹ኢስራኤሌ ናይታፔ ጊዲን ዎይኮ ኢስታራ ዲዛ ሃራ ዴሬ ኣስ ጊዲን ዱንካኔዛ ፔንጌፌ ኣቲን ሃራሶን ኣዋንካ ጎዳስ ጹጌቲዛ ያርሾ ዎይኮ ሃራ ያርሾ ያርሺኮ ሄሳዴይ ጎዳ ዴሬታራ ቆዴታናስ ቤሴና› ጋ ዮታ።


\par }{\PP \VS{10}«ኢስራኤሌ ኣስ ጊዲዳይ ኦኒካ ዎይኮ ኢስራኤሌ ናይታራ ኢሲፌ ዲዛ ሃራ ዴሬ ኣሲ ሱꬅ ኡዪኮ ሄሳዴይ ታ ኣቻን ኢጼቲዳዴ ጊዴስ፤ ታኒ ሄሳዴ ኢዛ ዴሬ ጋርሳፌ ሻካ ꬋይሳና።\XREF{}{{\XO 17:10 }{\XT{ሜꬌ 9፡4፤ ሌዌ 7፡26-29፤ 19፡26፤ ዛሬ 12፡16፥23፤ 15፡23}}}

\VS{11}ሼምፖራ ፓጻ ዲዛ ሜꬌቴꬅ ኡባስ ሼምፖይ ሱꬃ ጊዶን ዴስ፤ ሄሳ ጊሻስ ኣሳ ናጋራ ዉርሳናስ ጉኪዛ ሱꬂ ዉሪካ ያርሾ ያርሺዛሶዛ ቦላ ጉካና ማላ ኢማዲስ፤ ኣሳ ሼምፖ ናጋራፔ ማሪሲዛይ ሱꬃ።\XREF{}{{\XO 17:11 }{\XT{ኢብ 9፡22}}}

\VS{12}ሄሳ ጊሻስ ኢስራኤሌ ኣሳ፥ ‹ኢንቴፌ ዎይኮ ኢንቴ ጊዶን ዲዛ ሃራ ዴሬ ኣሳፔ ኦኒካ ሱꬅ ኡዮፖ› ጋይስ።


\par }{\PP \VS{13}«ኢስራኤሌ ናይታፔ ዎይኮ ኢስታራ ዲዛ ሃራ ዴሬ ኣሳፔ ኦኒካ ኣሾይ ሜቴታና ማላ ኢሜቲዳ ሜሄ ጊዲን ዎይኮ ዎራ ዶኣ ዎይኮ ካፎ ሻንካቲ ኦይኪዲ ኢዛ ሱꬃ ቢታ ቦላ ጉሲዲ ቢታ ኢዛ ቦላ ካሞ።

\VS{14}ጋሶይካ ኣሾ ማይኢዳ ኡባ ሼምፖይ ሱꬃ ጊዶን ዴስ፤ ሄሳ ጊሻስ ታኒ ኢስራኤሌ ኣሳ፥ ‹ኣሾ ማይኢዳ ሜꬌታ ኡባ ሼምፖይ ኢዛ ሱꬃ ጊዶን ዲዛ ጊሻስ ሱꬅ ሞፒቴ፤ ሚዳዴይ ኦኒካ ባ ዴሬ ጊዶፌ ሻኬቲ ꬋዮ› ጋይስ።


\par }{\PP \VS{15}«ኢስራኤሌ ናይታፔ ዎይኮ ሃራ ዴሬ ኣሳፔ ኦኒካ ባዉቲ ሃይቂዳዝ ዎይኮ ዶኣይ ዎꬊዳ ሜሄ ኣሾ ሚኮ ባ ማይኦ ሜጮ፤ ባ ቦላ ሜጬቶ፤ ጊዲኮካ ኦማርስ ጋካናስ ቱና ጊዶ፤ ሄሳፌ ጉዬ ጌሽ ጊዶ።

\VS{16}ባ ማይኦ ሜጮንታ ኣጊኮኔ ባ ቦላ ሜጬቶንታ ኣጊኮ ሄሳዴይ ናጋራ ኦꬂዳ ጊሻስ ባ ናጋራን ኦይሼታና።»




\par }\Chap{18}{\SH ዎጋን ዲጌቲዳ ዚንኦ
\par }
{\PP \VerseOne{1}ጎዳይ ሙሴስ ሂዝጊ ዮቲዴስ፤

\VS{2}«ኢስራኤሌ ናይታስ፥ ‹ታኒ ጎዳ ኢንቴ ጾሳ፤

\VS{3}ካሴ ኢንቴ ሄን ዴኢዳ ጊብጼ ቢታ ኣሳይ ዎይኮ ቡሮ ታ ኢንቴና ጌልꬃና ካናኔ ቢታን ዲዛ ዴሬ ኣሳይ ኦꬂዛ ሻቲዛ ኦሶ ኢንቴ ኦꬆፍቴኔ ኢስታ ሃኖ ካሎፍቴ።

\VS{4}ታ ዎጋታ ናጊቴ፤ ታ ኣዛዞታካ ፖሊቴ፤ ታኒ ጎዳ ኢንቴ ጾሳ።

\VS{5}ታ ኣዛዞታኔ ዎጋታ ናጊቴ፤ ሄሳንታ ናጊዛ ኣሲ ባ ሼምፖ ኣሻና፤ ታኒ ጎዳ› ጋ ዮታ።
\XREF{}{{\XO 18:5 }{\XT{ናሂ 9፡29፤ ሂዚ 18፡9፤ 20፡11-13፤ ሉቃ 10፡28፤ ኦሮ 10፡5፤ ጋላ 3፡12}}}


\par }{\PP \VS{6}«ኢንቴፌ ኦኒካ ባስ ኣሾ ዳቦራ ላይማቶፖ፤ ታኒ ጎዳ።


\par }{\PP \VS{7}«ኔ ኣዬይራ ላይማታዳ ኔ ኣዋ ካዉሾፋ፤ ኔስ ኣዮ ጊዲዳ ጊሻስ ኢዚራ ላይማቶፓ።


\par }{\PP \VS{8}«ኔ ኣዋስ ሃራ ማቼታራካ ላይማታዳ ኔ ኣዋ ዬላቾፋ።
\XREF{}{{\XO 18:8 }{\XT{ሌዌ 20፡11፤ ዛሬ 22፡30፤ 27፡20}}}


\par }{\PP \VS{9}«ኔ ሚቼይራ ላይማቶፓ፤ ሄሳꬆካ ኔናራ ኢሲፌ ዲጪዳሮ ጊዲን ዎይኮ ሃራሶን ዲጪዳሮ ጊዲን ኔ ኣዋይ ዬሊዳ ሃራ ማቺ ና ዎይኮ ኔ ኣያ ሃራ ኣዚናስ ዬሊዳ ማጫ ናይራ ላይማቶፓ።
\XREF{}{{\XO 18:9 }{\XT{ሌዌ 20፡17፤ ዛሬ 27፡22}}}


\par }{\PP \VS{10}«ኔስ ዬላ ጊዶንታ ማላ ኔስ ናዛ ናይራ፥ ዎይኮ ኔስ ናይ ናይራ ላይማቶፓ።


\par }{\PP \VS{11}«ኔ ኣዋስ ሃራ ማቻ ዬሊዳ ኔ ሚቼይራ ዚንኦፋ፤ ጋሶይካ ኢዛ ኔስ ሚቾ።


\par }{\PP \VS{12}«ኔ ኣዋ ሚቼይራ ዚንኦፋ፤ ጋሶይካ ኢዛ ኔስ ሚቾ።

\VS{13}ኔ ኣዬይ ሚቼይራካ ዚንኦፋ፤ ጋሶይካ ኢዛ ኔ ኣዬይስ ኣሾ ዳቦ።


\par }{\PP \VS{14}«ኔ ኣዋ ኢሻ ማቺራ ዚንኦፋ፤ ጋሶይካ ኢዛ ኔስ ኣዋ ማቺ ማላ።
\XREF{}{{\XO 18:14 }{\XT{ሌዌ 20፡19-20}}}


\par }{\PP \VS{15}«ኔ ናዛ ማቼይራ ዚንኦፋ፤ ኢዛ ኔስ ናዛ ማቾ ጊዲዳ ጊሻስ ኢዚራ ዚንኦፋ።
\XREF{}{{\XO 18:15 }{\XT{ሌዌ 20፡1}}}

\VS{16}ኔ ኢሻ ማቼይራ ዚንኦፋ፤ ጋሶይካ ኢዛ ኔስ ኢሻ ማቾ፤ ሄሲ ኔ ኢሻ ካዉሺዛ ሚሻ።
\XREF{}{{\XO 18:16 }{\XT{ሌዌ 20፡21}}}


\par }{\PP \VS{17}«ኣዬይራኔ ናይራ ዚንኦፋ፤ ኢዚስ ናይ ናዛ ናይራኔ ናይስ ናይ ናይራ ዚንኦፋ፤ ኢስቲካ ኢዛስ ማታ ዳቦ ጊዲዳ ጊሻስ ሄሳꬆ ሃኖይ ካዉሻቴꬃ።\XREF{}{{\XO 18:17 }{\XT{ሌዌ 20፡14፤ ዛሬ 27፡23}}}


\par }{\PP \VS{18}«ኔ ማቺያ ፓጻ ዲሺን ኢዚ ሚቺዮ ዳዉꬅ ኤኮፋ፤ ኢዚራካ ላይማቶፓ።


\par }{\PP \VS{19}«ኣጊናን ኣጊናን ቤቲዛ ማጫሳ ዎጋይ ዪዛ ዎዴ ማጫሳራ ዚንኦፋ።


\par }{\PP \VS{20}«ሃራ ኣሳ ማቺራ ዚንኣዳ ኔርካ ኔና ቱኒሶፓ።
\XREF{}{{\XO 18:20 }{\XT{ሌዌ 20፡10}}}


\par }{\PP \VS{21}«ኔ ናይታፔ ኦናካ ሞሎኬ ጌቴቲዛ ኤቃስ ጹጌቲዛ ያርሾ ኦꬃ ኢሞፋ፤ ጋሶይካ ኔ ጾሳ ሱንꬅ ቱኒሶፓ፤ ታኒ ጎዳ።
\XREF{}{{\XO 18:21 }{\XT{ሌዌ 20፡1-5}}}


\par }{\PP \VS{22}«ጎዳ ሲንꬃን ኢጼቲዳ ሚሽ ጊዲዳ ጊሻስ ማጫሳራ ዚንኢዛ ማላ ኣዴራ ዚንኦፋ።
\XREF{}{{\XO 18:22 }{\XT{ሌዌ 20፡13}}}


\par }{\PP \VS{23}«ኣዴ ጊዲን ዎይኮ ማጫሲ ሜሄራ ፓራቲዲ ባናቴꬃ ቱኒሶፖ፤ ሄሳ ማላ ሃኖይ ካዉሻቴꬃ።\XREF{}{{\XO 18:23 }{\XT{ኬሳ 22፡19፤ ሌዌ 20፡15-16፤ ዛሬ 27፡21}}}


\par }{\PP \VS{24}«ጎዳይ ኔና ኢስታ ዴሬ ጌልꬃናስ ኔ ሲንꬃፌ ዲጋና፤ ሃንኮ ኣሳይ ባርካ ባ ኦሶን ባና ቱኒሲዳይሳ ማላ ኢስቲ ኦꬂዛ ኢታ ኦሶታፔ ኢሲኔይንካ ኢንቴና ቱኒሶፒቴ።

\VS{25}ኢስታ ኦሶይ ቢታ ቱኒሲዳ ጊሻስ ታኒ ሄ ቢታዮ ኢዚ ናጋራ ጊሻስ ቃጻያዲስ፤ ቢታያካ ባ ጊዶን ዲዛ ኣሳ ኬሳ ጩታዱስ።

\VS{26}ኢንቴ ጊዲኮ ታ ኣዛዞታኔ ታ ዎጋ ናጊቴ፤ ኢስራኤሌ ኣሳፔ ዎይኮ ኢንቴ ጊዶን ዲዛ ሃራ ቢታ ኣሳፔ ኦኒካ ሃይሳ ማላ ኣይ ኦሶካ ኦꬆፍቴ።

\VS{27}ኢንቴፌ ካሴ ሄ ቢታይን ዲዛ ኣሳቲ ሄይታ ማላ ሃራሲዛ ሚሽ ኦꬂዳ ጊሻስ ቢታያ ቱናዱስ።

\VS{28}ኢንቴ ሄሳꬆ ኦꬂኮ ቢታያ ካሴ ኢንቴፌ ሲንꬃን ዲዛ ካዎቴꬃታ ጩቲዳይሳꬆ ኢንቴናካ ጩታና።


\par }{\PP \VS{29}«ሃይታ ሃራሲዛ ኢታ ኦሶታፔ ኢሲኔዮካ ኦꬂዛዴይ ባ ዴሬ ኣሳ ጊዶፌ ሻኬቲ ꬋዮ።

\VS{30}ሄሳ ጊሻስ ኢንቴፌ ካሴ ሲንꬃን ቢታ ቦላ ዲዛ ኣሳቲ ኦꬂዳ ቱና ኦሶታ ኡባ ኦꬂዲ ኢንቴ ቱኖንታ ማላ ታ ኣዛዞታ ናጊቴ፤ ታኒ ጎዳ ኢንቴ ጾሳ።»




\par }\Chap{19}{\SH ዱማ ዱማ ዎጋታ
\par }
{\PP \VerseOne{1}ጎዳይ ሙሴ ሂዝጊዴስ፥

\VS{2}«ሃይሳ ኢስራኤሌ ናይታስ ዮታ፥ ‹ታኒ ጎዳይ ኢንቴ ጾሳይ ዱማ ጊዲዳ ማላ ኢንቴካ ዱማ ጊዲቴ።
\XREF{}{{\XO 19:2 }{\XT{ሌዌ 11፡44-45፤ 1ጴጽ 1፡16}}}


\par }{\PP \VS{3}« ‹ኢንቴፌ ኦኒካ ኣቶንታ ባ ኣዋኔ ባ ኣዮ ቦንቾ፤ ታ ኢንቴና ኣዛዚዳ ማላ ሳምባታ ጋላሳታ ቦንቾ፤ ታኒ ጎዳ ኢንቴ ጾሳ።
\XREF{}{{\XO 19:3 }{\XT{ኬሳ 20፡8፥12፤ ዛሬ 5፡12፥16}}}


\par }{\PP \VS{4}« ‹ታና ኣጊዲ ኤቃታስ ጎይኖፍቴ፤ ዎይኮ ኤቃ ጾሳታ ቢራታፔ ሴሪሲዲ ኢንቴስ ሜꬎፍቴ፤ ታኒ ጎዳ ኢንቴ ጾሳ።
\XREF{}{{\XO 19:4 }{\XT{ሌዌ 20፡15-16፤ ዛሬ 5፡19-20}}}


\par }{\PP \VS{5}« ‹ኢንቴ ኢሲፌቴꬃ ያርሾ ጎዳስ ሺሺዛ ዎዴ ሄ ያርሾይ ኢንቴ ጊሻስ ኤኬታና ቤሲዛ ማላ ያርሺቴ።

\VS{6}ያርሾዛ ሺሺዳ ጋላስ ዎይኮ ዎንቴꬃ ጋላስ ሜቴታናስ ቤሴስ፤ ሄꬓንꬆ ጋላስ ጋካናስ ጋምኢዳ ያርሾይ ዉሪካ ታማን ጹጌቶ።

\VS{7}ሄꬓንꬆ ጋላሳን ኢዛ ሚኮ ሄሲ ቱና፤ ሄሳ ጊሻስ ታኒ ሄ ያርሾዛ ኤኪኬ።

\VS{8}ኢዛፔ ሚዳዴይ ኦኒካ ታስ ዱማቲዳይሳ ሃዳ ሚሻ ማላ ቆዲዳ ጊሻስ ኢዚ ባ ናጋራን ኦይሼታና፤ ሄሳዴይ ባ ዴሬ ኣሳ ጊዶፌ ሻኬቲ ꬋዮ።


\par }{\PP \VS{9}« ‹ኢንቴ ማጻ ዎዴ ኢንቴ ካꬅ ማጺሺን ጋጻ ቦላ ዲዛ ካꬅ ማጾፒቴ፤ ኢንቴ ማጺሺን ጌዶን ኣቲዳ ፑሼቾ ማጻናስ ጉዬ ሲሞፍቴ።

\VS{10}ኔኒ ኔ ዎይኔ ሚꬃ ኣይፌ ማጺሺን ሃጋ ጊዶን ቆቴቲ ኣቲዳይሳ ዎይኮ ጋዴን ቆቆፌቲዳይሳ ቆራ ኤካናስ ጉዬ ሲሞፋ፤ ሄይታንታ ኡባ ማንቆታሲኔ ቤቴ ዪዳይታስ ኣጋጋ፤ ታኒ ጎዳ ኢንቴ ጾሳ።


\par }{\PP \VS{11}« ‹ካይሶቶፒቴ፤ ኣስ ባሌꬆፍቴ፤ ዎርዶ ሃሳዮፒቴ፤


\par }{\PP \VS{12}« ‹ታ ሱንꬃን ዎርዶራ ጫቆፍቴ፤ ዎርዶ ጫቂዲ ኢንቴ ጾሳ ሱንꬃ ቱኒሶፒቴ፤ ታኒ ጎዳ ኢንቴ ጾሳ።
\XREF{}{{\XO 19:12 }{\XT{ኬሳ 20፡7፤ ዛሬ 5፡11፤ ማቶ 5፡33}}}


\par }{\PP \VS{13}« ‹ኣስ ባሌꬆፋ፤ ዎይኮ ኣሳ ሚሼ ቦንቃ ኤኮፋ፤ ሚሼ ኢማና ጋዳ ኔ ኦሶ ኦሲሲዳዴስ ሚሻ ኢሞንታ ዳሼ ኔ ኣቻን ኢሲ ቃማካ ኣይሶፋ።
\XREF{}{{\XO 19:13 }{\XT{ዛሬ 24፡14-15}}}


\par }{\PP \VS{14}« ‹ሲዬና ጋዳ ቱሌ ጫዮፓ፤ ቆቄይ ꬉጴቲዲ ኩንዳና ማላ ኢዛ ሲንꬃን ꬉጲዛዝ ዎꬆፋ፤ ኔ ጾሳስ ያያ፤ ታኒ ጎዳ ኔ ጾሳ።
\XREF{}{{\XO 19:14 }{\XT{ዛሬ 27፡18}}}


\par }{\PP \VS{15}« ‹ኔኒ ፒርዳ ፒርዲዛ ዎዴ ፒርዳ ጌላሶፓ፤ ማንቆ ኢዛ ማንቆቴꬃ ጊሻስ ማዳ ፒርዶፋ፤ ጊታ ኣሳታስ ዱማ ቦንቾ ኢሞፋ፤ ዴሬ ኣሳካ ዱማ ማዳ ፒርዶፋ፤ ኣሳ ኡባስ ቱሙ ፒርዳ ፒርዳ።


\par }{\PP \VS{16}« ‹ኔኒ ኣሳ ጊዶን ዚጊርስ ኤካዳ ዩዮፓ፤ ኔ ሾሮዛ ሃይቆስ ጋꬂዛ ኣይ ሚሺካ ኦꬆፋ፤ ታኒ ኔ ጎዳ።


\par }{\PP \VS{17}« ‹ኔ ኢሻ ኔ ዎዚናን ኢጾፋ፤ ኢዛ ጋሶን ኔስ ናጋራ ጊዶንታ ማላ ኔ ሾሮዛ ሃንቃ።
\XREF{}{{\XO 19:17 }{\XT{ማቶ 18፡15}}}


\par }{\PP \VS{18}« ‹ኣስ ኡባ ኔ ኔና ሲቂዛ ማላ ሲቃ ኣቲን ኣይ ኣሳ ቦላካ ኔ ኡሎን ላንጬ ኦይካዳ ሃሎ ኬሶፋ፤ ታኒ ጎዳ።
\XREF{}{{\XO 19:18 }{\XT{ማቶ 5፡43፤ 19፡19፤ 22፡39፤ ማር 12፡31፤ ሉቃ 10፡27፤ ኦሮ 13፡9፤ ጋላ 5፡14፤ ያቆ 2፡8}}}


\par }{\PP \VS{19}« ‹ታ ኣዛዞታ ናጊቴ፤ ዱማ ዱማ ቆሞ ሜሄታ ኢሲ ቦላ ጋꬂ ሜሄቲሶፍቴ፤ ናምኡ ቆሞ ካꬃ ዜሬꬅ ዋላኪዲ ኢሲ ቦላ ዜሮፒቴ፤ ናምኡ ቆሞ ሚሻፌ ዳዴቲዳ ማይኦ ማይኦፍቴ።
\XREF{}{{\XO 19:19 }{\XT{ዛሬ 22፡9-11}}}


\par }{\PP \VS{20}« ‹ኢሳዴይ ሃራ ኣሳራ ጊጌታ ኡቲዳ ኣይሌይራ ላይማቲኮ ኢዛካ ባ ኣይሌቴꬃፌ ዎዜቶንታሮ ጊዲኮ ኢዛዴይ ቃጻዬቶ፤ ጊዲኮካ ኢዛ ዎዜቶንታ ጊሻስ ናምኣይካ ሃይቆፌቶ።

\VS{21}ሄሳ ማላ ቆሆ ጋꬂዳዴይ ቆሆ ጊሻስ ሺቂዛ ያርሾስ ኢሲ ꬋርሾ ጋይቶቴꬃ ዱንካኔ ፔንጌ ጎዳ ሲንꬅ ኤሆ።

\VS{22}ቄሴዚካ ሄሳዴ ናጋራ ዉርሳናስ ጾሳ ሲንꬃን ቆሆ ያርሾስ ኢሜቲዳ ꬋርሾዛ ሺሾ፤ ኢዛዴ ናጋራይካ ኣቶ ጌቴታና።


\par }{\PP \VS{23}« ‹ኢንቴ ካናኔ ጌሊዲ ኣይፌ ኣይፊዛ ሚꬅ ቶኪኮ ሄ ኣይፌ ኣይፊዛ ሚꬃያ ኣይፌ ዶሞሶፌ ቢዲ ሄꬑ ላይꬅ ጋካናስ ኢሚዛ ኣይፌይ ሜቴቶንታ ዲጌቲዳይሳ ኤሪቴ፤ ሄ ላይꬃታን ሄ ሚꬃታ ኣይፌ ሞፒቴ።

\VS{24}ኦይዳንꬆ ላይꬃ ቦላ ሄ ሚꬃ ኣይፌይ ኡባይ ጎዳስ ጋላታስ ሺሺዛ ያርሾ ጊዶ።

\VS{25}ኢቻሻንꬆ ላይꬃን ቃሴ ሚꬃ ኣይፌዛ ኢንቴስ ሚቴ፤ ኢንቴ ሄሳꬆ ሂስቲኮ ኣይፌ ኣይፊዛ ኢንቴ ሚꬃይ ዎዴን ዎዴን ኢንቴስ ኢሚዛ ኣይፌይ ካሴፔ ጌዴ ጉጄቲ ጉጄቲ ባና፤ ታኒ ጎዳ ኢንቴ ጾሳ።


\par }{\PP \VS{26}« ‹ሱꬃራ ዲዛ ኣይ ኣሾካ ሞፒቴ፤ ማሮꬆፍቴኔ ቢታ ቢቶፒቴ።
\XREF{}{{\XO 19:26 }{\XT{ሜꬌ 9፡4፤ ሌዌ 7፡26-27፤ 17፡10-14፤ ዛሬ 12፡16፥23፤ 15፡23፤ 18፡10}}}


\par }{\PP \VS{27}« ‹ኢንቴ ሁኤ ቢናና ጋርሳራ ዩሺ ኣꬂዲ ቃንጾፍቴ፤ ኢንቴ ቡቻካ ቃንꬃን ቃንጾፍቴ።


\par }{\PP \VS{28}« ‹ኢንቴ ኣሳቴꬃ ቦላ ኒቅሴ ጫች ጫዶፍቴ፤ ዎይኮ ኣሲ ሃይቂኮ ኢዛስ ሚሼቲዲ ኢንቴ ቦላ ቃንጺ ማዱንꬆፍቴ፤ ታኒ ጎዳ።
\XREF{}{{\XO 19:28 }{\XT{ሌዌ 21፡5፤ ዛሬ 14፡1}}}


\par }{\PP \VS{29}« ‹ቢታያ ላይማኒኔ ቱናቴꬃን ኩሞንታ ማላ ኔ ናዮ ላይማቴꬃ ኦሶስ ኣꬃ ኢማዳ ካዉሾፋ።
\XREF{}{{\XO 19:29 }{\XT{ዛሬ 23፡17}}}

\VS{30}ታ ሳምባታ ጋላሳታ ናጊቴ፤ ታ ኬꬃ ቦንቺቴ፤ ታኒ ጎዳ።
\XREF{}{{\XO 19:30 }{\XT{ሌዌ 26፡2}}}


\par }{\PP \VS{31}« ‹ሞይቲሌ ሃሳይሲዛይታ ዎይኮ ኢታ ኣያናታ ሃሳይሲዛይታ ዞሬ ኦይቾፋ፤ ኢንቴ ቱኖንታ ማላ ኢስታ ኮዮፒቴ፤ ታኒ ጎዳይ ኢንቴ ጾሳ።
\XREF{}{{\XO 19:31 }{\XT{ዛሬ 18፡11፤ 1ሳሜ 28፡3፤ 2ካዎ 23፡4፤ ኢሳ 8፡19}}}


\par }{\PP \VS{32}« ‹ኔፔ ጪሚዳዴ ቤይኮ ኔ ኡቲዳሶሆፔ ዴንዳ ኤቃዳ ቦንቻ፤ ታስ ጾሳስ ያሻቴꬃን ኣዛዜታ፤ ታኒ ጎዳ።


\par }{\PP \VS{33}« ‹ሃራ ቢታፌ ዪዲ ኢንቴ ጊዶን ዲዛ ኣሳታ ቆሆፒቴ።

\VS{34}ኢንቴ ኢንቴ ዴሬ ኣሳስ ኦꬂዛ ማላ ኢስታስካ ሎኦ ኦꬂቴ፤ ኢንቴ ኢንቴና ሲቂዛ ማላ ኢስታካ ሲቂቴ፤ ካሴ ኢንቴካ ጊብጼ ቢታን ቤቴታ ጊዲዳይሳ ዩሺ ቆፒቴ፤ ታኒ ጎዳ ኢንቴ ጾሳ።
\XREF{}{{\XO 19:34 }{\XT{ኬሳ 22፡21፤ ዛሬ 24፡17-18፤ 27፡19}}}


\par }{\PP \VS{35}« ‹ማካ ሚሼን ጊዲን ዎይኮ ሜዛኔን ዎይኮ ዋꬋ ሚሻን ኣስ ጪሞፍቴ።

\VS{36}ኣስ ጪሞንታ ቱሙ ሜዛኔይ፥ ማካ ሚሺኔ ሚጼ ሚሺ ኢንቴስ ዴኦ፤ ታኒ ኢንቴና ጊብጼፔ ኬሲዳ ጎዳ ኢንቴ ጾሳ።
\XREF{}{{\XO 19:36 }{\XT{ዛሬ 25፡13፥16፤ ሌሚ 20፡10፤ ሂዚ 45፡10}}}


\par }{\PP \VS{37}« ‹ታ ኢንቴስ ኢሚዳ ታ ኣዛዞታኔ ታ ዎጋታ ኡባ ናጊቴኔ ኦꬂቴ፤ ታኒ ኢንቴ ጎዳ።› »




\par }\Chap{20}{\SH ኣዛዜቶንታይሳ ቦላ ጋኪዛ ቂጻቴ
\par }
{\PP \VerseOne{1}ጎዳይ ሙሴ ሂዝጊዴስ፥

\VS{2}«ኢስራኤሌ ናይታ፥ ‹ኢንቴና ጊዲኮኔ ኢንቴ ጊዶን ዲዛ ሃራ ዴሬ ኣሳታፔ ኦኒካ ሞሎኬ ጌቴቲ ጼይጌቲዛ ኤቃ ጾሳስ ባ ናይታፔ ኢሳ ኣꬂ ኢሚ ቤቲኮ ኩሜꬃ ኢስራኤሌ ዴሬ ኣሳይ ሄሳዴ ሹቻን ጫዲ ዎꬎ።

\VS{3}ኦኒካ ባ ናይታፔ ኢሳዴ ሞሎኬስ ኣꬂ ኢሚዲ ታ ኬꬃ ቱኒሲዳ ጊሻሲኔ ጌሻ ሱንꬃ ታይሳ ካዉሺዳ ጊሻስ ታ ሄሳዴ ቦላ ቂጻቴ ዬዳና፤ ሄሳፌ ጉዬ ታ ኢዛዴስ ሞርኬ ጊዳዳ ዴሬ ጊዶፌ ኢዛ ሻካ ꬋይሳና።

\VS{4}ኢዛ ዴሬ ኣሳይ ኢዛዴይ ኦꬆይሳ ኡባካ ዉዴቶንታ ቤሲ ኣጊኮኔ ዎꬎንታ ኣጊኮ፥

\VS{5}ታኒ ታ ባጋራ ሄሳዴኔ ኢዛዴሶ ኣሳ ቃሴካ ታስ ኣማኔቶንታ ሞሎኬስ ጎይኖን ኢዛራ ኢሲፌ ጊዲዳይታ ኡባ ቦላ ኢታ ሃንቆ ዬዳና፤ ሄሳፌ ጉዬ ሄይታንታ ታኒ ኢስታ ኢስታ ዴሬዛ ጊዶፌ ሻካ ꬋይሳና።


\par }{\PP \VS{6}« ‹ኦኒካ ኢስታፌ ዞሬ ኦይቻናስ ሞይቲሌ ጼይጊዛይታኮኔ ማሮታኮ ቢኮ ሄሳዴ ቦላ ታ ኢታ ሃንቆ ዬዳና፤ ሄሳፌ ጉዬ ሄሳዴ ታኒ ኢዛ ዴሬ ጊዶፌ ሻካ ꬋይሳና።


\par }{\PP \VS{7}« ‹ኢንቴ ኣሳቴꬅ ኡባ ጌሺቴ፤ ዱማቲቴ፤ ጋሶይካ ታኒ ጎዳ ኢንቴ ጾሳ።

\VS{8}ታ ኣዛዞዮ ናጊቴኔ ፖሊቴ፤ ጋሶይካ ታኒ ኢንቴና ታስ ዱማሲዳ ኢንቴ ጎዳ።


\par }{\PP \VS{9}« ‹ባ ኣዋ ዎይኮ ባ ኣዮ ጫዪዛዴይ ሃይቆን ቃጻዬቶ፤ ኢዚ ሃይቆን ቃጻዬቲዛይ ባ ሞሮና።
\XREF{}{{\XO 20:9 }{\XT{ዛሬ 21፡17፤ ማቶ 15፡4፤ ማር 7፡10}}}


\par }{\PP \VS{10}« ‹ኢሲ ኣሲ ሃራ ኣሳ ማቺራ ላይማቲኮ ሄ ላይማቲዳ ኣዴዛራኔ ማጫሳይራ ናምኣይካ ሃይቆን ቃጻዬቴቶ።
\XREF{}{{\XO 20:10 }{\XT{ኬሳ 20፡14፤ ሌዌ 18፡20፤ ዛሬ 5፡18}}}

\VS{11}ኢሲ ኣሲ ባ ኣዋ ማቺራ ላይማቲኮ ባ ኣዋ ካዉሺዳ ጊሻስ ሄ ላይማቲዳይቲ ናምኣይካ ሃይቆን ቃጻዬቴቶ፤ ኢስቲ ሃይቆን ቃጻዬቲዛይ ባ ሞሪዳ ሞሮና።

\VS{12}ኢሲ ኣሲ ባስ ናዛ ማቺራ ላይማቲኮ ሄ ላይማቲዳይቲ ናምኣይካ ሃይቆን ቃጻዬቴቶ፤ ኣሾ ዳቦቴꬅ ላይማን ቱኒሲዳ ጊሻስ ኢስቲ ሃይቆን ቃጻዬቲዛይ ባ ሞሪዳ ሞሮና።


\par }{\PP \VS{13}« ‹ኢሲ ኣሲ ማጫራ ዚንኢዛ ማላ ኣዴይ ኣዴራ ዚንኢኮ ናምኣይካ ዬላቺዛ ሚሽ ኦꬂዳ ጊሻስ ሃይቆን ቃጻዬቴቶ፤ ኢስቲ ሃይቆን ቃጻዬቲዛይ ባ ሞሪዳ ሞሮና።


\par }{\PP \VS{14}« ‹ኢሲ ኣሲ ኣዬዮኔ ናዮ ማቾ ኤኪኮ ሄይታንቲ ኦꬂዳ ሃራሲዛ ሃኖዛ ጊሻስ ሄꬓይካ ታማን ጹጌቲ ሃይቄቶ፤ ሄይታንታ ማላ ኢታ ሃኖይ ኢንቴ ጊዶን ፖሌታናስ ቤሴና።
\XREF{}{{\XO 20:14 }{\XT{ሌዌ 18፡17፤ ዛሬ 27፡23}}}


\par }{\PP \VS{15}« ‹ኣይ ኣሲካ ሜሄራ ፓራቲኮ ኢዛዴይኔ ሄ ሜሄዚ ናምኣይ ሃይቄቶ።


\par }{\PP \VS{16}« ‹ኢሲ ማጫሲ ሜሄራ ፓራቲኮ ኢዛኔ ሄ ኢዛ ፓራቲዳ ሜሄይ ናምኣይ ሃይቄቶ፤ ኢስቲ ሃይቂዛይ ባ ሞሪዳ ሞሮና።
\XREF{}{{\XO 20:16 }{\XT{ኬሳ 22፡19፤ ሌዌ 18፡23፤ ዛሬ 27፡21}}}


\par }{\PP \VS{17}« ‹ኢሲ ኣሲ ባ ሚቺዮ፥ ባስ ኣዪ ናዮ ዎይኮ ኣዋ ናዮ ማቾ ኤኪኮ ሄሲ ዬላቺዛዛ፤ ሄሳ ጊሻስ ኢስቲ ባንታ ዴሬ ጊዶፌ ሻኬቲ ꬋዬቶ፤ ባ ኦꬂዳ ሞሮ ጊሻስ ባ ቂጻቴ ኤኬቶ።
\XREF{}{{\XO 20:17 }{\XT{ሌዌ 18፡9፤ ዛሬ 27፡22}}}


\par }{\PP \VS{18}« ‹ኢሲ ኣሲ ኣጊናን ኣጊናን ቤቲዛ ማጫሳ ዎጋይ ቤቲዳ ማጫሳራ ዚንኢኮ ኢዛዴይ ኢዚ ካሎቴꬅ ቃሪዳ ጊሻሲኔ ኢዛካ ባ ካሎቴꬃ ቃራ ቤሲዳ ጊሻስ ናምኣይካ ባንታ ዴሬ ጊዶፌ ሻኬቲ ꬋዬቶ።\XREF{}{{\XO 20:18 }{\XT{ሌዌ 18፡19}}}


\par }{\PP \VS{19}« ‹ኣይ ኣሲካ ባ ኣዋ ሚቺራ ዎይኮ ባ ኣዪ ሚቺራ ዚንኦፎ፤ ሄሳꬆ ኦꬂዛ ጊዲኮ ናምኣይካ ባንታ ዳቦቴꬃ ካዉሺዛ ጊሻስ ባ ሞሪዳ ሞሮን ኦይሼታና።


\par }{\PP \VS{20}« ‹ኣይ ኣሲካ ባ ኣዋ ኢሻ ማቺራ ዎይኮ ባ ኣዬይ ኢሻ ማቺራ ላይማቲኮ ባ ኣዋ ኢሻ ማቾ ዎይኮ ባ ኣዪ ኢሻ ዬላሲዳ ጊሻስ ላይማቲዳይቲ ናምኣይካ ኦይሼታናኔ ዬሎይ ባይንዳ ኣታና።
\XREF{}{{\XO 20:20 }{\XT{ሌዌ 18፡12-14}}}

\VS{21}ኣይ ኣሲካ ባ ኢሻ ማቾ ኤኪዛ ጊዲኮ ሄሲ ቱና ኦꬄስ፤ ባ ኢሻዛ ቦንቾ ካዉሺዳ ጊሻስ ናምኣይካ ና ዬሎንታ ኣታና።
\XREF{}{{\XO 20:21 }{\XT{ሌዌ 18፡16}}}


\par }{\PP \VS{22}« ‹ታ ኢንቴና ኢዚን ጌልꬃና ካናኔ ቢታያ ኢንቴና ጩታ ዲጎንታ ማላ ኢንቴ ታ ኣዛዞታኔ ታ ዎጋታ ናጊቴኔ ፖሊቴ።

\VS{23}ታኒ ኢንቴ ሲንꬃፌ ꬋይሲዛ ካዎቴꬃታ ሎሴ ዎጋ ካሎፍቴ፤ ኢስቲ ሄይታንታ ኡባ ኦꬂዳ ጊሻስ ታ ኢስታ ሻቴታዲስ።

\VS{24}ታ ቃሴ ኢዚፔ ማꬂኔ ኤሲ ጎጊዛ ሄ ጪሊላ ቢታዮ ኢንቴና ጌልꬃናስ ጫቃዲስ፤ ኢዞካ ታ ኢንቴስ ኢማና፤ ሃንኮ ዴሬፔ ኢንቴ ታስ ሻኬቲዳይታ ጊዳና ማላ ኦꬂዳይ ታና ጎዳ ኢንቴ ጾሳ።


\par }{\PP \VS{25}« ‹ሄሳ ጊሻስ ኢንቴ ጌሽ ጊዲዳ ሜሄታኔ ካፎታ ቱና ጊዲዳይታፔ ሎኤꬂዲ ሻኪ ኤሪቴ፤ ታኒ ሃይታንቲ ኢንቴስ ቱና ጋ ዎꬂዳ ሜሄታን፥ ካፎታኒኔ ቢታ ቦላ ቃጺዛ ኣይ ሚሻንካ ኢንቴና ቱኒሶፒቴ።

\VS{26}ኢንቴ ታስ ዱማ ሻኬቲዳይታ ጊዲቴ፤ ጋሶይካ ታኒ ጎዳይ ዱማ ጾሳ፤ ኢንቴ ታ ዴሬታ ጊዳና ማላ ኣይዛቤታ ጊዶፌ ታኒ ኢንቴና ታስ ዱማሳ ሻካዲስ።


\par }{\PP \VS{27}« ‹ኣይ ኣሲካ ኢንቴ ጊዶፌ ሞይቲሌ ጼይጊዛ ዎይኮ ማሮቲዛዴ ጊዲኮ ኢዚ ሹቻን ጫዴቲ ሃይቆ፤ ሄሳꬆ ኦꬂዛዴይ ኣይ ኣሲካ ሃይቆን ቃጻዬቲዛይ ባ ኦꬂዳ ሞሮና› ጋ ዮታ።»




\par }\Chap{21}{\SH ቄሴቲ ካላና ማላ ኢሜቲዳ ዎጋ
\par }
{\PP \VerseOne{1}ጎዳይ ሙሴስ፥ «ኣሮኔ ናይታስ ቄሴታስ፥ ‹ኢንቴፌ ኦኒካ ባ ዳቦታ ጋርሳፌ ኣሲ ሃይቂኮ ኢዛዴ ኣሃ ቦቺዲ ባና ቱኒሶፖ።

\VS{2}ማታ ዳቦታፔ ኣያ ዎይኮ ኣዋይ ዎይኮ ባ ናይ ዎይኮ ባ ኢሻይ ሃይቂኮ፥

\VS{3}ሄሳꬆካ ኣዚና ጌሎንታ ኢጻዳ ዲዛ ሚቼያ ሃይቂኮ ኢስታ ኣሃ ቦቻናስ ዳንዳዬስ።

\VS{4}ጊዶ ኣቲን ጌሎኒኔ ኤኮን ዳቦቲዳይቲ ኣሃ ቦቺዲ ባና ቱኒሶፔቶ።


\par }{\PP \VS{5}« ‹ቄሴታፔ ኦኒካ ሃይቂዳዴስ ሚሼቲዲ ባ ሁኤ ቢናና ቡጮፖ፤ ባ ቡቼካ ቡጮፖ፤ ባ ቦላካ ቃጪ ማዱንꬆፎ።\XREF{}{{\XO 21:5 }{\XT{ሌዌ 19፡27-28፤ ዛሬ 14፡1}}}

\VS{6}ቄሴይ ዉሪካ ታስ ዱማ ጊዶ፤ ባንታ ጾሳ ሱንꬃ ቱኒሶፔቶ፤ ጋሶይካ ኢስቲ ጾሳስ ታማን ጹጌቲዛ ያርሾኔ ጎዳስ ካꬃ ያርሾ ሺሺዛይታ ጊዲዳ ጊሻስ ኢስቲ ጌሽ ጊዴቶ።


\par }{\PP \VS{7}« ‹ቄሴ ጊዲዳዴይ ላይማ ማጫስ ዎይኮ ጌላኦቴꬂ ኤኬቲዳ ጌላኦዮ ዎይኮ ጌላ ኬዚዳ ማጫስ ማቾ ኤኮፎ፤ ጋሶይካ ቄሴቲ ጾሳስ ዱማቲዳይታ፤

\VS{8}ቄሴይ ኢንቴ ጾሳስ ካꬃ ያርሾ ሺሺዛይሳ ጊዲዳ ጊሻስ ኢዚ ሃራ ኣሳፔ ዱማ ጊዶ፤ ታኒ ኢንቴና ጌሺዛ ኢንቴ ጎዳይ ጌሻ፤ ኢዚካ ጌሽ ጊዶ።

\VS{9}ቄሴ ማጫ ናይ ላይማቲኮ ኢዛ ባ ኣዋ ካዉሺዳ ጊሻስ ታማን ጹጌታ ሃይቁ።


\par }{\PP \VS{10}« ‹ቄሴታ ሃላቃይ ኢዚ ባ ሁኤ ቲዬቲዛ ዛይቴይ ቲዬቲዳ ጊሻሲኔ ቄሴቴꬃ ማይኦ ማይኣና ማላ ዱማቲዳዴ ጊዲዳ ጊሻስ ኣሲ ሃይቂኮ ሃይቂዳዴስ ኢዚ ሚሼቲዛይሳ ኤሪሳናስ ባ ሁኤ ቢናና ቡጮፖ፤ ባ ማይኦካ ዳኮፎ።

\VS{11}ኣሃይ ዲዛሶካ ኢዚ ጌሎፖ፤ ሃራይ ኣቶሺን ባ ኣዋ ዎይኮ ባ ኣዬይ ኣሃካ ቦቺዲ ባና ቱኒሶፖ።

\VS{12}ኢዛ ዱማሳናስ ቲይዳ ጾሳ ዛይቴይ ኢዛ ቦላ ዲዛ ጊሻስ ቄሴይ ጾሳ ኬꬃፌ ኬዚ ቢዲ ጾሳ ኬꬃ ቱኒሶፖ።


\par }{\PP \VS{13}« ‹ቄሴይ ኤካና ማቻ ጌላኦ ጊዱ።

\VS{14}ኣዚናይ ሃይቂዳሮ ዎይኮ ጌላ ኬዚዳሮ ዎይኮ ላይማ ማጫስ ኤኮፎ፤ ጌሎንታ ጌላኦ ጻላ ባ ዴሬ ኣሳ ጊዶፌ ዶሪ ኤኮ።

\VS{15}ሄሳꬆ ሂስቶንታ ኣጊኮ ኢዚ ባ ዴሬ ጊዶን ባ ናይታ ቱኒሳና፤ ኢዛ ዱማ ሻኪዳ ጎዳይ ታና ጾሳ› ጋ ዮታ» ጊዴስ።


\par }{\PP \VS{16}ጎዳይ ሙሴ ሂዝጊ ኣዛዚዴስ፤

\VS{17}«ኣሮኔስ፥ ‹ኔ ቆሞታፔ ኢዛ ኣሳቴꬃ ቦላ ዎሶይ ዲዛዴይ ኦኒካ ታስ ያርሾ ሺሾፎ፤ ሃይሲ ሃ ዎጋይ ቡሮ ሲንꬃፌ ያና ዬሌታን ኡባን ናጌቲ ዴኦ።

\VS{18}ፓጬ ኣሳቴꬂ ዲዛዴይ ኦኒካ ሄሲካ ቆቄይ ዎይኮ ዎቤይ ዎይኮ ሜꬎ ኢታይ ዎይኮ ኣሳቴꬃይ ቦርሲዛዴይ፥

\VS{19}ኩሼይ ዎይኮ ቶሆይ ሲሊዳዴይ፥

\VS{20}ዞኮ ቁናይ ዎይኮ ዲንኬይ፥ ኣይፌይ ሳኪዛዴይ ዎይኮ ኢዛ ቦላ ኡዛዚዛዚ ዲዛዴይ ዎይኮ ሹፋይ ካꬃ ያርሾ ታስ ሺሻናስ ቤሴና።

\VS{21}ኣሮኔ ዜሬꬅ ኩሜꬃ ጊዶፌ ኣሳቴꬃ ቦላ ዎሶይ ዲዛ ኣሲ ኦኒካ ጹጌቲዛ ያርሾኔ ያርሾ ባ ጎዳስ ያርሻናስ ዮፖ።

\VS{22}ሄሳ ማላ ኣሲ ናምኡ ቆሞ ካꬃ ያርሾታ ማናስ ዳንዳዬስ፤ ሄይቲካ ዱማቲዳ ካꬂኔ ኬሂ ዱማቲዳ ያርሾ ካꬃ።

\VS{23}ጊዲኮካ ኢዛ ኣሳቴꬃን ቦሬይ ዲዛ ጊሻስ ታ ኬꬃ ቱኒሶንታ ማላ ኢዛዴይ ጌዴ ያርሾ ያርሺዛሶ ዎይኮ ጌዴ ማጋላሻኮ ሺቆፖ፤ ጋሶይካ ኢስታ ዱማ ኦꬃ ሻኪዳይ ታና ጾሳ› ጋዳ ዮታ።»

\VS{24}ሙሴይካ ሄሳ ኡባ ኣሮኔሲኔ ኣሮኔ ናይታስ ኩሜꬃ ኢስራኤሌ ዴሬ ኣሳስ ዮቲዴስ።




\par }\Chap{22}{\PP \VerseOne{1}ጎዳይ ሙሴ ሂዝጊዴስ፥

\VS{2}«ኣሮኔሲኔ ኢዛ ናይታስ፥ ‹ኢንቴ ሃራፔ ዱማ ጊዲዳ ታ ሱንꬃ ቱኒሶንታ ማላ ኢስራኤሌ ናይቲ ታስ ዱማሲዲ ሺሺዛ ያርሾ ኡባ ቦንቾራ ኤኪዲ ጌሻቴꬃን ናጊቴ፤ ታኒ ጎዳ።


\par }{\PP \VS{3}« ‹ኢንቴ ዜሬꬃፌ ቱኒዳዴይ ኢስራኤሌ ናይቲ ታስ ዱማ ሻኪ ኢሚዳ ሚሽ ጻላቴꬃን ቦቺዳዴይ ታ ሲንꬃፌ ꬋያና፤ ሃይሲ ሃ ዎጋይ ሃይሳፌ ጉዬ ሲንꬃራ ያና ዬሌታ ኡባን ናጌቶ፤ ታኒ ጎዳ።


\par }{\PP \VS{4}« ‹ኣሮኔ ዜሬꬃታፔ ኣይ ኣሲካ ኢዛ ቦላ ኣሳፔ ኣሳን ኣꬊዛ ጋልባ ሃርጌይ ዲዛዴይ ዎይኮ ኢዛ ኣሳቴꬃፌ ጎጊ ኬዚዛ ሚሺ ዲዛዴይ ኦኒካ ጌያና ጋካናስ ጾሳስ ዱማቲዳ ሚሽ ሞፖ፤ ኣሃይ ቦቺን ቱኒዳ ሚሽ ቦቺዳዴይ ዎይኮ ኢዛ ቦላፌ ዜሬꬃ ሃꬂ ጾኬቲዛዴ ቦቺዳዴይ፥

\VS{5}ሄሳꬆካ ቢታራ ጎሼቲዛይታኔ ኣይ ሚሻንካ ቱኒዳ ኣስ ቦቺዳዴይ፥

\VS{6}ሄሳ ማላ ኣይ ቱና ሚሺካ ቦቺዳዴይ ኦማርስ ጋካናስ ቱና ጊዴስ፤ ሄሳፌ ጉዬ ኢዚ ባ ቦላ ሃꬃን ሜጬቶንታ ዲሼ ጾሳስ ዱማቲዳ ካꬅ ሞፖ።

\VS{7}ኣርሼይ ዉሊዳፔ ጉዬ ቃሴ ኢዚ ጌሽ ጊዴስ፤ ሄሳፌ ጉዬ ዱማ ጊዲዳ ካꬃ ያርሾዛ ኢዛስ ቁማ ጊዲዳ ጊሻስ ማናስ ዳንዳዬስ።

\VS{8}ባዉቲ ሃይቂዳዚኔ ዶኣይ ዎꬊዳ ሜሄ ኣሾ ሞፖ፤ ኢዚ ሄሳ ሚዛዝ ጊዲኮ ቱኔስ፤ ታኒ ጎዳ።


\par }{\PP \VS{9}« ‹ቄሴቲ ታኒ ኢስታስ ኢሚዳ ዎጋ ናጌቶ፤ ኢስቲ ናጎንታ ኣጊኮ ጌሽ ጊዲዳ ታ ኣዛዞታስ ኣዛዜቶንታ ኢጺዳ ጊሻስ ኢስታስ ቆሆ ጊዲን ኢስቲ ሃይቃና፤ ኢስታ ዱማሳ ሻኪዳይ ታና ጎዳ።


\par }{\PP \VS{10}« ‹ታስ ዱማቲዳ ያርሾፌ ማናስ ዳንዳይዛይ ቄሴታኔ ኢስታሶ ኣስ ጻላ ኣቲን ሃራ ኣሲ ኢዛፔ ሞፖ፤ ቄሴራ ኢማꬂ ዎይኮ ኦሶስ ቃጻሬቲዲ ኢዛራ ዲዛዴይካ ሞፖ።

\VS{11}ጊዶ ኣቲን ቄሴይ ባ ሚሻን ሻሚዳ ኣይሌይ ዎይኮ ሶን ዬሌቲዳ ኣይሌይ ቄሴዛ ጊሻፔ ሞ።

\VS{12}ቄሴ ጊዶንታ ሃራ ኣስ ጌሊዳ ቄሴዛ ናያ ጾሳስ ዱማቲዳ ያርሾፌ ሙፑ።

\VS{13}ጊዶ ኣቲን ና ዬሎንታ ዲሺን ኢዚ ኣዚናይ ሃይቂዳራ ዎይኮ ባ ኣዚናፔ ኣንጄታዳ ባ ኣዋ ሶ ሲማዳ ዲዛ ቄሴ ናያ ካሴ ኢዛ ናቴቴꬃ ዎዴ ኦꬂዛ ማላ ባ ኣዋ ጊሻፔ ሙ፤ ጊዲኮካ ቄሴሶ ኣሳፔ ኣቲን ሃራ ኣሲ ዱማቲዳ ያርሾ ካꬃፌ ሞፖ።


\par }{\PP \VS{14}« ‹ቄሴሶ ኣስ ጊዶንታዴይ ኦኒካ ኤሮንታ ዲሼ ጎዳስ ዱማቲዲ ኢሜቲዳ ሚሽ ሚኮ ሄ ኢዚ ሚዳይሳ ኩሜꬃ ዎጋ ጼታፔ ናምኡ ኩሼ ጉጂዲ ቄሴዛስ ቃንጾ።

\VS{15}ኢስራኤሌ ናይቲ ጾሳስ ኢሚዛ ዱማ ያርሾታ ቄሴቲ ቱኒሳናስ ቤሴና።

\VS{16}ሄሲካ ኢዛፔ ማናስ ቤሶንታዴስ ቄሴቲ ኢሚኮ ሄ ሚዳዴስ ሞሮ ጊዲዲ ኢዛዴ ቦላ ሃንቆ ጋꬃና፤ ኢሞታታ ኡባ ታስ ዱማሲዳይ ታና ጎዳ› ጋ ዮታ።»


\par }{\SH ጎዳስ ሺቃናስ ቤሶንታ ያርሾ
\par }
{\PP \VS{17}ጎዳይ ሙሴ ሂዝጊዴስ፥

\VS{18}«ኣሮኔስ ኢዛ ናይታሲኔ ኢስራኤሌ ዴሬ ኡባስ፥ ‹ኢስራኤሌ ኣስ ጊዲዳይ ዎይኮ ኢስራኤሌ ናይታ ጊዶን ዲዛ ኢማꬃ ኣሲ ኣዲና ጋꬃናስ ዎይኮ ኢዚ ጮ ኡፋይሳን ሜላ ኢሚዛ ጹጌቲዛ ያርሾ ሺሺኮ፥

\VS{19}ኢዛ ያርሾይ ኤኬታና ማላ ኢሲ ቦሬይ ኢዛ ቦላ ባይንዳ ኮርማ ቦራፔ፥ ꬋርሾፌኔ ዴይሻ ኦርጌፌ ጊዶ።

\VS{20}ኢዛ ቦላ ዎሶይ ዲዛ ሜሄ ኢንቴ ሺሺኮ ጎዳይ ሄሳ ኤኬና።
\XREF{}{{\XO 22:20 }{\XT{ዛሬ 17፡1}}}


\par }{\PP \VS{21}« ‹ቃሴ ኦና ጊዲኮካ ባ ኣዲና ጋꬃናስ ኢሲፌቴꬃ ያርሾ ጎዳስ ያርሺዛ ዎዴ ዎይኮ ባ ዶሳን ባ ሜሄታፔ ኪያቴꬃ ኢሞታ ኢሚዛ ጊዲኮ ሄ ኢሞታ ኤካና ማላ ኢዚ ኢሚዛ ሜሄዛ ቦላ ኣይኮ ዎሶይ ባይንዳዝ ጊዶ።

\VS{22}ቆቄ ዎይኮ ሜቆ ዎይኮ ቂሻ ዎይኮ ጊይዛ ማዱንꬃራ ዲዛ ዎይኮ ጋራንዳ ዎይኮ ሻቶራ ዲዛ ሜሄ ጎዳስ ያርሾ ሺሾፋ፤ ሄሳንታ ማላ ሜሄ ያርሾ ያርሺዛሶዛን ጹጌቲዛ ያርሾ ሂስታ ያርሾፋ።

\VS{23}ኢዛስ ሜꬌቴꬂ ዎጋይ ባይንዳ ኣዱሳ ዎይኮ ቃንꬅ ጊዲዳ ሜሄ ባ ዶሳን ኢሚዛ ኪያቴꬃ ኢሞታ ጊዲዲ ሺቃናስ ዳንዳዬስ፤ ጊዶ ኣቲን ኣዲና ጋሶስ ሺሻናስ ዳንዳዬና።

\VS{24}ሳንጌቲዳ ዎይኮ ꬊቄቲዳ ሜሄ ጎዳስ ያርሾ ሺሾፍቴ፤ ኢንቴ ቢታን ሄይታንታ ማላ ያርሾፍቴ።

\VS{25}ኣላጋ ኣሳፔ ኢሜቲዳ ሜሄ ጾሳስ ያርሾ ሺሾፍቴ፤ ሄይታንታ ማላ ሜሄቲ ቦሬይ ዲዛ ማላ ቆዴቲዛ ጊሻስ ኢስቲ ኤኬቴቴና› ጋ ዮታ።»


\par }{\PP \VS{26}ጎዳይ ሙሴስ ሂዝጊዴስ፥

\VS{27}«ሚዛ ማሪ ዎይኮ ዶርሳ ላቃይ ዎይኮ ዴይሻ ላቃይ ዬሌቲኮ ላፑን ጋላስ ጋካናስ ባ ኣይፔ ሻኬቶፎ፤ ጊዶ ኣቲን ኦስፑንꬃ ጋላሳፌ ኦይኪዲ ጹጌቲዛ ያርሾስ ሺቃናስ ዳንዳዬስ።

\VS{28}ሚዝ ኢዚ ማራራ፥ ዶርስ ኢዚ ላቃራ ኢሲ ጋላስ ያርሾስ ሹኮፍቴ።


\par }{\PP \VS{29}«ኢንቴ ጎዳስ ጋላታ ያርሾ ያርሺዛ ዎዴ ኢንቴ ሺሺዛ ጋላታዚ ኤኬታና ማላ ኦꬂ ሺሺቴ።

\VS{30}ኢንቴ ሺሺዳይሳፌ ኣይኮካ ዎንቶስ ኣሾንታ ሄ ጋላስ ኡባ ሚቺቴ፤ ታኒ ጎዳ።


\par }{\PP \VS{31}«ኢንቴ ታ ኣዛዞታ ናጊቴኔ ኦꬂቴ፤ ታኒ ጎዳ።

\VS{32}ታ ጌሻ ሱንꬃ ቱኒሶፒቴ፤ ታ ጌሻቴꬃ ኩሜꬃ ኢስራኤሌ ኣሳይ ኤሪዲ ታና ቦንቾ፤ ኢንቴና ዱማሲዳይ ታና ጎዳ።

\VS{33}ኢንቴ ጾሳ ጊዳናስ ኢንቴና ጊብጼ ቢታፌ ኬሲዳይ ታና፤ ታኒ ጎዳ ኢንቴ ጾሳ።»




\par }\Chap{23}{\SH ኣይሁዳቲ ቦንቺዛ ባኣሌ
\par }
{\PP \VerseOne{1}ጎዳይ ሙሴ ሂዝጊዴስ፥

\VS{2}«ኢስራኤሌ ኣሳስ ዱማ ሺቆ ጊ ኣዋጂዲ ኢንቴ ቦንቻናስ ቤሲዛ ዶሬቲዳ ባኣሌቲ ሃይሳፌ ካሊ ዲዛይታ፤


\par }{\SH ሳምባታ
\par }
{\PP \VS{3}«ኢንቴ ኢንቴስ ኦꬃናስ ኡሱፑን ጋላሳቲ ዴቴስ፤ ላፑንꬃ ጋላሳይ ጊዲኮ ኢንቴስ ሼምፒዛ ሳምባታ ጋላሳ፤ ሄ ጋላስ ኢንቴ ጾሳ ጎይናናስ ሺቂቴ ኣቲን ኣይ ኦሶካ ኦꬆፍቴ፤ ኢንቴ ዲዛሶ ኡባን ሄሲ ኢንቴ ጾሳ ቦንቻና ሳምባታ ጋላሳ።
\XREF{}{{\XO 23:3 }{\XT{ኬሳ 20፡8-10፤ 23፡12፤ 31፡15፤ 34፡21፤ 35፡2፤ ዛሬ 5፡12-14}}}


\par }{\SH ፓዚጋ ባኣሌኔ ኡኬꬃ ባኣሌ
\par }
{\R (ታይ 28፡16-25)

\par }{\PP \VS{4}«ኢስታስ ዎꬊዳ ዎዴን ጌሻ ሺቆ ኦꬂ ኣዋጂዲ ኢንቴ ቦንቻናስ ቤሲዛ ጎዳ ባኣሌቲ ሃይሳፌ ካሊዛይታ፥

\VS{5}ጎዳይ ኢዛን ቦንቼቲዛ ፓዚጋ ባኣሌይ ኮይሮ ኣጊናይ ጌሊዳ ታማኔ ኦይዳንꬆ ጋላስ ኣርሼይ ዉሊን ጋዴይ ሌምኢ ሌምኢሺን ኦይኬቴስ።
\XREF{}{{\XO 23:5 }{\XT{ኬሳ 12፡1-13፤ ዛሬ 16፡1-2}}}

\VS{6}ሄ ኣጊናዛን ታማኔ ኢቻሻንꬆ ጋላስ ኡኬꬃ ባኣሌይ ኦይኬቴስ፤ ሄሳፌ ጉዬ ላፑን ጋላስ ጋካናስ ኢርሾይ ጌሎንታ ኡኬꬅ ሚቴ።

\VS{7}ሄ ጋላሳታፔ ኮይሮ ጋላስ ጾሳ ጎይናናስ ሺቂቴ፤ ሄ ጋላስ ኢንቴ ኦሶ ኦꬆፍቴ።

\VS{8}ላፑን ጋላስ ጋካናስ ጹጌቲዛ ያርሾ ጎዳስ ሺሺቴ፤ ኢንቴ ኦሶ ኣጊዲ ላፑንꬃ ጋላስ ጎዳ ጎይናናስ ሺቂቴ።»\XREF{}{{\XO 23:8 }{\XT{ኬሳ 12፡14-20፤ 23፡15፤ 34፡18፤ ዛሬ 16፡3-8}}}


\par }{\SH ካꬃ ጼራ ባኣሌ ጋላስ
\par }
{\PP \VS{9}ጎዳይ ሙሴ ሂዝጊዴስ፥

\VS{10}«ኢስራኤሌ ኣሳስ ታኒ ኢንቴስ ኢሚዛ ቢታ ጌሊዲ ኢንቴ ካꬅ ሺሺዛ ዎዴ ካꬃ ጼራ ቄሴኮ ኤሂቴ።

\VS{11}ጎዳ ሲንꬃን ኢንቴ ሺሺዛይሲ ኤኬታና ማላ ቄሴዚ ቃሴ ካꬃ ጼራ ኤኪዲ ያኔ ሃ ቃꬂዛ ያርሾ ሂስቲ ጾሳስ ሺሾ፤ ቄሴዚ ሄ ጼራ ካꬃ ያኔ ሃ ቃሴꬂዛ ያርሾ ሂስቲ ሺሻናስ ቤሲዛይ ሳምባታ ጋላሳፌ ዎንቴꬃ ጋላስ ጊዶ።

\VS{12}ኢንቴ ሄ ያርሾ ሺሺዛ ጋላስ ኢዛ ቦላ ቦሬይ ባይንዳ ኢሲ ላይꬃ ꬋርሾ ላቃ ጹጌቲዛ ያርሾ ኦꬂዲ ኢሲ ቦላ ጾሳስ ሺሺቴ።

\VS{13}ኢዛራ ኢሲፌ ዎጋራ ሚꬃ ዛይቴን ሙኑቄቲዳ ናምኡ ኪሎ ጊዲዛ ሊቆ ꬊሌ ካꬃ ያርሾ ሂስቲ ሺሺቴ፤ ሄሲካ ኢዛ ሳዎይ ጎዳ ኡፋይሲዛ ጹጌቲዛ ያርሾ ጊዳና፤ ኢዛራ ኢሲፌ ኢሲ ሊቲሮ ጊዲዛ ዎይኔ ኡሹ ኢሞታ ሺሺቴ።

\VS{14}ኢንቴ ሄይታ ጎዳስ ኢማናፔ ኮይሮ ጋኪዳ ካꬃ ኣይፌ ቃዬ ጊዲን ዎይኮ ሻሽ ዎይኮ ኡኬꬅ ኡኪዲ ሞፒቴ፤ ሃይሳ ሃ ዎጋዛ ኢንቴ ዲዛሶ ኡባን ጉዬፔ ያና ኢንቴ ዬሌታስ ኤቂ ዲዛ ሜርና ዎጋ ጊዶ።


\par }{\SH ካꬃ ሺሾ ባኣሌ
\par }
{\R (ታይ 28፡26-31)

\par }{\PP \VS{15}«ኢንቴ ጎዳስ ያኔ ሃ ቃሴꬂ ሺሺዛ ያርሾ ያርሺዳ ሳምባታ ጋላሳ ዎንቴꬃፌ ዶሚዲ ላፑን ሳምባታ ቆዲቴ፤

\VS{16}ላፑንꬃ ሳምባታፔ ጉዬ ኢቻሽ ታማንꬆ ጋላስ ቃሴካ ሃራ ኦራꬃ ካꬃ ያርሾ ጎዳስ ሺሺቴ።

\VS{17}ናምኡ ኪሎ ጊዲዛ ሊቆ ꬊሌ ኢንቴ ሶፔ ኢርሾን ሙኑቄቲ ኡኬቲዳ ናምኡ ኡኬꬅ ያኔ ሃ ቃሴꬂዛ ያርሾ ሂስቲ ኤኪ ዪቴ፤ ሄሲካ ኦራꬅ ሺቂዛ ካꬃ ጊሻስ ጾሳስ ሺቂዛ ካꬃ ያርሾ ጊዶ።

\VS{18}ሄ ኡኬꬃራካ ኢሲፌ ኢስታ ቦላ ዎሶይ ባይንዳ ኢሲ ላይꬅ ጊዲዛ ላፑን ꬋርሾ ላቃታ ኢሲ ኮርማ ቦራራ ናምኡ ꬋርሾታ ሺሺቴ፤ ካꬃ ያርሾዛራኔ ዎይኔ ኡሻ ያርሾዛራ ኢሲፌ ጎዳስ ጹጌቲዛ ያርሾኔ ሳዎ ቱኑ ጊዛ ያርሾ ሂስቲ ሺሺቴ።
\XREF{}{{\XO 23:18 }{\XT{ኬሳ 23፡16፤ 34፡22፤ ዛሬ 16፡9-12}}}

\VS{19}ቃሴካ ናጋራ ጊሻስ ሺቂዛ ያርሾስ ኢሲ ዴይሻ ኦርጌ፥ ኢሲፌቴꬃ ያርሾስ ኢሲ ላይꬅ ꬋርሾ ላቃ ናምኣታ ያርሾስ ሺሺቴ።

\VS{20}ቄሴይ ኡኬꬃ ናምኡ ላቃታራ ያኔ ሃ ቃሴꬂዲ ጎዳስ ዱማ ያርሾ ሂስቲ ሺሾ፤ ሄሲካ ቄሴታ ጊሻ ጊዶ፤ ሄይቲ ሄ ኢሞታቲ ሃራፔ ዱማ ኢሞታ።

\VS{21}ሄ ጋላስ ኣዋጃ ኣዋጂዲ ጎዳ ጎይናናስ ኢሲ ቦላ ሺቂቴ ኣቲን ሃራ ኦሶ ኦꬆፍቴ፤ ሃይሲ ኢንቴ ዲዛሶ ኡባን ኢንቴፌ ጉዬራ ዪዛ ዬሌታስ ሜርናስ ኤቂ ዲዛ ዎጋ ጊዶ።

\VS{22}ኢንቴ ኢንቴ ቢታን ካꬅ ሺሺዛ ዎዴ ꬋሳ ቦላ ዲዛ ካꬃ ማጾፒቴ፤ ማጺሺን ጉዬን ኣቲዳይሳ ማጻናስ ጉዬ ሲሞፍቴ፤ ጉዬን ኣቲዳይሲ ማንቆታሲኔ ሃራ ቢታፌ ቤቴ ዪዳ ኣሳታስ ኣቶ፤ ታኒ ጎዳ ኢንቴ ጾሳ።»\XREF{}{{\XO 23:22 }{\XT{ሌዌ 19፡9-10፤ ዛሬ 24፡19-22}}}


\par }{\SH ዛዬይ ፑኔቲዛ ባኣሌ
\par }
{\R (ታይ 29፡1-6)

\par }{\PP \VS{23}ጎዳይ ሙሴስ ሂዝጊዴስ፥

\VS{24}«ኢስራኤሌ ኣሳስ ላፑንꬃ ኣጊናይ ጌሊዳ ኮይሮ ጋላሳይ ኢንቴስ ሼምፖ ጋላስ ጊዶ፤ ሄ ዎዴ ዛዬይ ፑኔቲሺን ኢንቴ ጎዳ ጎይናናስ ሺቂዛ ዱማ ሺቆ ጊዶ።

\VS{25}ሄ ጋላስ ጎዳስ ታማን ጹጌቲዛ ካꬃ ያርሾ ሺሺቴ ኣቲን ሄ ጋላስ ኣይኮካ ኦꬆፍቴ።»


\par }{\SH ናጋራ ዉርሶ ጋላስ
\par }
{\R (ታይ 29፡7-11)

\par }{\PP \VS{26}ጎዳይ ሙሴስ ሂዝጊዴስ፥

\VS{27}«ላፑንꬆ ኣጊናይ ጌሊዳፔ ጉዬ ታማንꬃ ጋላሳይ ናጋራፔ ማሬቴꬃ ጋላሳ፤ ሄ ጋላስ ኣይ ካꬂካ ሞፒቴ፤ ጎዳ ጎይናናስ ሺቂቴ፤ ጾሳስ ታማን ጹጌቲዛ ያርሾ ሺሺቴ።

\VS{28}ሄ ጋላሳይ ጎዳ ኢንቴ ጾሳ ሲንꬃን ኣሳ ናጋራ ዉርሶ ጋላስ ጊዲዳ ጊሻስ ሄ ጋላስ ኣይኮካ ኦꬆፍቴ።

\VS{29}ሄ ጋላስ ባናቴꬃ ካዉሺዲ ማሬቶንታ ኣይ ኣሲካ ዴራ ጊዶፌ ሻኬቲ ꬋዮ።

\VS{30}ሄ ጋላስ ኣይ ኦሶ ጊዲን ኦꬂዛዴ ታኒ ኢዛ ኢዛ ዴራ ጊዶፌ ሻካ ꬋይሳና፤

\VS{31}ሄሳ ጊሻስ ሄ ጋላስ ኢንቴ ኣይ ኦሶካ ኦꬆፍቴ፤ ሃይሲ ሃ ዎጋዚ ኢንቴ ዲዛሶ ኡባን ኢንቴፌ ጉዬ ያና ኢንቴ ዬሌታስ ኤቂ ዲዛ ሜርና ዎጋ ጊዶ።

\VS{32}ሄ ኣጊናይ ጌሊዳ ኡዱፉንꬆ ጋላሳ ኦማርሳፌ ቢዲ ታማንꬆ ጋላሳ ኦማርስ ጋካናስ ኢንቴናቴꬃ ካዉሺዲ ሄ ጋላሳ ሳምባታ ሂስቲ ቦንቺቴ።»\XREF{}{{\XO 23:32 }{\XT{ሌዌ 16፡29-34}}}


\par }{\SH ዳሴ ባኣሌ
\par }
{\R (ታይ 29፡12-40)

\par }{\PP \VS{33}ጎዳይ ሙሴስ ሂዝጊዴስ፥

\VS{34}«ጎዳስ ዳሴ ባኣሌይ ላፑንꬃ ኣጊናይ ጌሊዳ ታማኔ ኢቻሻንꬆ ጋላሳፌ ዶሚዲ ላፑን ጋላስ ጋካናስ ቦንቼቶ።

\VS{35}ሄ ጋላሳታፔ ኮይሮ ጋላስ ጎዳ ጎይናናስ ሺቂቴ ኣቲን ኣይ ኦሶካ ኦꬆፍቴ።

\VS{36}ላፑን ጋላሳታን ኢሳን ኢሳን ጎዳስ ጹጌቲዛ ያርሾ ሺሺቴ፤ ኦስፑንꬃ ጋላስ ቃሴካ ጎዳ ጎይናናስ ሺቂቴ፤ ጎዳስ ጹጌቲዛ ካꬃ ያርሾ ያርሺቴ፤ ሄ ጋላሳይ ኢንቴ ሺቆዛ ዉርሲዛ ጋላስ ጊዲዳ ጊሻስ ሄ ጋላስ ኣይኮካ ኦꬆፍቴ።\XREF{}{{\XO 23:36 }{\XT{ዛሬ 16፡13-15}}}


\par }{\PP \VS{37}«ኢንቴ ታማን ጹጌቲዛ ያርሾኔ ካꬃ ያርሾ ቃሴ ሃራ ያርሾታ ኡባኔ ኡሻ ያርሾ ኮሺዛ ኬና ዎꬂዳ ጋላሳን ጎዳስ ሺሻናስ ኢንቴ ጌሻ ሺቆ ኦꬂዲ ኣዋጃናስ ቤሲዛ ጎዳስ ዶሬቲዳ ባኣሌቲ ሃይታንታ።

\VS{38}ሃይቲ ሃ ያርሾቲ ጎዳ ሳምባታ ጋላሳታን ኢንቴ ሺሺዛይታፔ ጾሳስ ኢሚዛ ኢሞታታፔ ኣዲና ጋꬂዛይታፔኔ ኢንቴ ኢንቴ ዶሳን ጮ ኢሚዛይታፔ ቦላራ ጉጂዲ ኢንቴ ኢሚዛ ኢሞታታ።


\par }{\PP \VS{39}«ኢንቴ ካꬅ ሺሺዳፔ ጉዬ ላፑንꬃ ኣጊናይ ጌሊዳ ታማኔ ኢቻሻንꬃ ጋላስ ኮይሮራ ሃይሳ ኡፋይሳ ባኣሌዛ ጎዳ ሲንꬃን ላፑን ጋላስ ጋካናስ ቦንቺቴ፤ ኮይሮ ጋላሲኔ ኦስፑንꬃ ጋላሳይ ኢንቴስ ዱማ ሼምፖ ጋላስ ጊዶ።

\VS{40}ሄ ኮይሮ ጋላስ ኢንቴ ቢታን ካጺዛ ሎኦ ሚꬃ ኣይፌፔ፥ ዛምባ ሃይꬅ፥ ጪሊላ ሚꬃ ሃጋኔ ሃꬂናጌ\FTNT{*}{{\FR 23:40 }{\FQA{ሃꬂናጌ፡
}}{\FT{ሃꬂናጌ ጊዛይሳ ኢሲ ኢሲ ባጋ ጋሞꬆ ቃላን ሃꬂናጎ ጌቴቴስ።
}}} ሚꬃ ሃጋ ኦይኪዲ ጎዳ ኢንቴ ጾሳ ሲንꬃን ኡፋዬቲሼ ላፑን ጋላስ ጋካናስ ባኣሌ ኦꬂቴ።

\VS{41}ሃይሳካ ላይꬃን ላይꬃን ላፑንꬃ ኣጊናን ላፑን ጋላስ ጋካናስ ጎዳ ሲንꬃን ቦንቺቴ፤ ሃይሲ ሃ ዎጋይ ኢንቴስ ና ና ጋካናስ ሜርና ዎጋ ጊዲ ቦንቼቶ።

\VS{42}ኩሜꬃ ኢስራኤሌ ዴሬይ ላፑን ጋላስ ጋካናስ ዳሴን ኡቶ።

\VS{43}ሃይሳንካ ታኒ ኢስራኤሌ ናይታ ጊብጼ ቢታፌ ኬሲዳ ዎዴ ኢስቲ ዳሴን ኡታና ማላ ታ ኦꬂዳይሳ ኢንቴፌ ጉዬ ዪዛ ዬሌታይ ኤራና። ታኒ ጎዳ ኢንቴ ጾሳ።»


\par }{\PP \VS{44}ሙሴይ ሃይሳꬆ ኦꬂዲ ጎዳ ባኣሌታ ቦንቺዛ ዎጋ ኢስራኤሌ ኣሳ ኤሪሲዴስ።




\par }\Chap{24}{\SH ጾምፔታ ጊሻስ ናጌቴꬅ
\par }
{\R (ኬሳ 27፡20-21)

\par }{\PP \VerseOne{1}ጎዳይ ሙሴስ ሂዝጊዴስ፥

\VS{2}«ዱንካኔዛን ፓጬይ ባይንዳ ፖኣና ማላ ኦꬃናስ ዎጋራ ሚꬃፌ ጉምኢ ጺሊሲ ኬሲዳ ዛይቴ ኢስራኤሌ ዴሬ ኣሳይ ኔስ ኤሃና ማላ ኣዛዛ።

\VS{3}ኣሮኔይ ኦማርስ ኦማርስ ጾምፔዛ ኦይሴꬆ፤ ሄሲካ ጋይቶቴꬃ ዱንካኔዛ ጊዶን ዲዛ ጫቆ ቃላ ታቦታዛፔ ሲንꬃ ባጋራ ዲዛ ማጋላሻፔ ካሬ ባጋራ ጎዳ ሲንꬃን ጋዴይ ዎንታና ጋካናስ ፖኢሼ ኣቆ፤ ሃይሲ ሃ ዎጋዚ ሲንꬃፌ ያና ዬሌታስ ሜርና ዎጋ ጊዶ።

\VS{4}ኣሮኔይ ሄ ጾምፔታ ዎꬂዛ ዋላካይ ባይንዳ ዎርቃፌ ኦሴቲዳ ባላዛ ቦላ ዲዛ ጾምፔቲ ፓጬይ ባይንዳ ጎዳ ሲንꬃን ፖኣና ማላ ናጎ።


\par }{\SH ጾሳስ ሺቂዛ ካꬃ ያርሾ
\par }
{\PP \VS{5}«ታማኔ ናምኡ ኪሎ ጊዲዛ ሊቆ ꬊሌ ኤካዳ ታማኔ ናምኡ ኡኬꬅ ኡካ።

\VS{6}ኡኬꬃታፔ ኡሱፑናታ ቦላራ ዋላካይ ባይንዳ ዎርቃን ቲዬቲዳ ጻራጴዛ ቦላ ኢሲ ባጋራ ዎꬃ፤ ቃሴ ሃንኮ ኡሱፑናታ ሃንኮ ባጋራ ዲዛ ማዳ ቦላ ማራን ማራን ዎꬃ።\XREF{}{{\XO 24:6 }{\XT{ኬሳ 25፡30}}}

\VS{7}ጎዳስ ታማን ጹጌቲ ያርሼቲዛ ካꬃ ያርሾ ጊዲዳይሳ ቆፍሳናስ ሙሩታ ኤጻኔ ናምኡ ባጋራካ ዎꬃ።

\VS{8}ሃይሳ ሃ ኡኬꬃዛ ሳምባታን ሳምባታን ኡባ ዎዴ ኣሮኔይ ጎዳ ሲንꬃን ኢስራኤሌ ኣሳ ጊሻስ ዎꬆ፤ ሃይሲ ኢስራኤሌ ኣሳይ ፓጬይ ባይንዳ ኦꬃና ማላ ቤሲዛ ጫቆ ቃላ።

\VS{9}ኡኬꬃይ ኣሮኔሲኔ ኢዛ ዜሬꬃታስ ጊሻ ጊዶ፤ ኢስቲ ኡኬꬃ ጎዳስ ዱማቲዳሶን ሜቶ፤ ሄሲካ ጎዳስ ታማን ጹጌቲ ሺቂዛ ያርሾታፔ ኬሂ ዱማቲዳ ኣሮኔሲኔ ኢዛ ዜሬꬃታስ ኢሜቲዳ ጊሻ ጊዶ።»\XREF{}{{\XO 24:9 }{\XT{ማቶ 12፡4፤ ማር 2፡26፤ ሉቃ 6፡4}}}


\par }{\SH ቆሆ ጋሶን ጋኪዛ ቂጻቴ
\par }
{\PP \VS{10}ኣዪ ባጋራ ኢስራኤሌ፥ ኣዋ ባጋራ ጊብጼ ዴሬ ኣስ ጊዲዳ ኢሳዴይ ዴስ፤ ኢዚካ ኢሲ ጋላስ ባ ዲዛ ሄራን ዲዛ ኢሲ ኢስራኤሌ ኣስ ጊዲዳሪራ ኦዬቲዴስ።

\VS{11}ሄ ኣዬይ ባጋራ ኢስራኤሌ ኣስ ጊዲዳይሲ ኦዬቲሼ ጎዳ ሱንꬅ ጫዪዴስ፤ ሂስቲን ኢዛዴ ሙሴኮ ኤሂዳ፤ ሄ ኣዴዛ ኣያ ዳኔ ባጋፌ ጊዲዳ ዲብራዬ ና ሻሎሚቶ ጌቴታዉስ።

\VS{12}ኢስቲ ኢዛ ቦላ ኣይ ቂጻቴ ዬጋናስ ቤሲዛኮ ጎዳይ ኢስታስ ዮታና ጋካናስ ኢዛ ቃሾ ኬꬃን ዬጊዳ።


\par }{\PP \VS{13}ጎዳይ ሙሴስ ሂዝጊዴስ፥

\VS{14}«ሄ ኣዴዛ ኣሳይ ዲዛሶፔ ጌዴ ሃራሶ ኬሳ፤ ኢዚ ጾሳ ጫዪሺን ሲዪዳ ኡባይ ሄሳዴይ ሞሮ ኦꬂዳይሳ ማርካታናስ ኢሶይ ኢሶይ ባ ኩሼ ሄ ኣዴዛ ሁኤ ቦላ ዎꬆ፤ ሄሳፌ ካሊዲ ኩሜꬃ ኢስራኤሌ ዴሬይ ኢዛ ሹቻን ጫዲ ዎꬎ።

\VS{15}ታና ጾሳ ጫዪዳ ኣይ ኣሲካ ሄሳꬆካ ባ ቂጻቴ ኤኮ።

\VS{16}ጎዳ ጫዪዳ ኣይ ኣስ ጊዲንካ ዴሬይ ኡባይ ኢዛ ሹቻን ጫዲ ዎꬎ፤ ኢስራኤሌ ኣስ ጊዲን ዎይኮ ኢስራኤሌ ዴሬ ጋርሳን ዲዛ ሃራ ዴሬ ኣስ ጊዲን ጎዳ ጫዪዳዴይ ሹቻን ጫዴቲ ሃይቆ።


\par }{\PP \VS{17}«ኣሴ ዎꬊዳዴይ ኦኒካ ሃይቆን ቃጻዬቶ።
\XREF{}{{\XO 24:17 }{\XT{ኬሳ 21፡12}}}

\VS{18}ኣሳ ሜሄ ዎꬊዳዴይ ኢዛ ማላ ሜሄ ቃንጾ፤ ሄሲ ሄ ዋጋዚ ሼምፖ ጊሻስ ሼምፖ ቃንጺዛ ዎጋ።


\par }{\PP \VS{19}«ኣይ ኣሲካ ሃራ ኣሳ ቦላ ቆሆ ጋꬂኮ ኢዛዴይ ቆሆ ጋꬂዳይሳ ማላ ቆሆይ ሄ ጋꬂዳዴ ቦላ ጋኮ።

\VS{20}ሜቄꬅ ሜንꬂዳዴስ ሜቄꬂ ሜቆ፤ ኣይፌ ቶይሲዳዴስ ኣይፌይ ቶኦ፤ ኣች ሜንꬂዳዴስ ኣቺ ሜቆ፤ ሃራ ኣሳ ቦላ ኣይ ቆሆካ ጋꬂዳዴስ ኢዚ ጋꬂዳ ቆሆዛ ማላይ ኢዛ ቦላ ጋኮ።
\XREF{}{{\XO 24:20 }{\XT{ኬሳ 21፡23-25፤ ዛሬ 19፡21፤ ማቶ 5፡38}}}

\VS{21}ሜሄ ዎꬊዳዴይ ሜሄ ቃንጾ፤ ኣሴ ዎꬊዳዴይ ጊዲኮ ሃይቆን ቃጻዬቶ።

\VS{22}ሃይሲ ዎጋዚ ኢንቴስ ኢስራኤሌ ናይታስ ጊዲን ዎይኮ ኢንቴ ጊዶን ዲዛ ሃራ ዴሬ ኣሳ ኡባሳ፤ ጋሶይካ ታኒ ጎዳ ኢንቴ ጾሳ።»\XREF{}{{\XO 24:22 }{\XT{ታይ 15፡16}}}


\par }{\PP \VS{23}ሙሴይ ሄሳ ኡባ ዴሬዛስ ዮቲ ፖሊዳፔ ጉዬ ሄ ጾሳ ጫዪዳ ኣዴዛ ኣሲ ዲዛሶፔ ሃራሶ ኬሲዲ ሹቻራ ጫዲ ዎꬊዳ፤ ሄሳꬆካ ኢስራኤሌ ኣሳይ ጎዳይ ሙሴ ኣዛዚዳ ማላ ኦꬂዳ።




\par }\Chap{25}{\SH ላፑንꬃ ላይꬃ ሼምፖ
\par }
{\R (ዛሬ 15፡1-15)

\par }{\PP \VerseOne{1}ጎዳይ ሲና ዙማ ቦላን ሙሴ ሂዝጊ ኣዛዚዴስ፥

\VS{2}«ኔ ኢስራኤሌ ኣሳስ፥ ‹ታኒ ኢንቴስ ኢሚዛ ቢታ ኢንቴ ጌሊዛ ዎዴ ላፑንꬃ ላፑንꬃ ላይꬃን ቢታ ጎዮንታ ሻቺ ሼምፒሶን ጾሳ ቦንቺቴ።

\VS{3}ኡሱፑን ላያꬅ ኩሜꬅ ጎዪቴኔ ዜሪቴ፤ ዎይኔ ሚꬃይ ሎኤꬂ ኣይፋና ማላ ቂርጺቴ፤ ኣይፌካ ማጺ ሺሺቴ።

\VS{4}ጊዶ ኣቲን ላፑንꬃ ላይꬃይ ታስ ጾሳስ ዱማ ጊዲን ቢታይ ሼምፖ ዴሚዛ ላይꬅ ጊዶ፤ ሄ ላይꬅ ቢታ ጎዮፒቴ፤ ዎይኔ ሚꬃይካ ኣይፋና ማላ ቂርጾፍቴ።

\VS{5}ኢንቴ ዜሮንታ ኣዛባ ጫሪዳ ካꬃ ኢንቴስ ማጺ ሺሾፍቴ፤ ሄ ላይꬃይ ቢታያ ሙሌራ ሼምፒዛ ላይꬃ።

\VS{6}ሄ ላይꬅ ኢዛ ኣይኮካ ጎዮንታ ኣጊኮካ ቢታያ ኢንቴስ ኢንቴ ኣይሌታሲኔ ኢንቴስ ሚሻራ ኦꬂዛይታስ፤ ቃሴካ ሃራ ዴሬፔ ዪዲ ኢንቴናራ ዲዛ ሃራ ዬሌታታስ ሚዛዝ ጊዶ።

\VS{7}ኢንቴ ሜሄታሲኔ ኢንቴ ቢታ ቦላ ዲዛ ዶኣታሳራ ሜቴቲዛዝ ቢታያ ኢማና፤ ሄ ኢዛ ኢሚዛይሲ ኡባይ ኢስታስ ሜቴቲዛዝ ጊዶ።
\XREF{}{{\XO 25:7 }{\XT{ኬሳ 23፡10-11}}}


\par }{\SH ዎዞ ላይꬅ
\par }
{\PP \VS{8}« ‹ላፑንቶ ላፑን ላይꬅ ቆዳ፤ ሄ ላይꬃታ ቆዳይ ኦይዱ ታማኔ ኡዱፉን ላይꬅ ጊዴስ፤

\VS{9}ላፑንꬆ ኣጊናይ ጌሊዳፔ ታማንꬃ ጋላስ ቦንቼቲዛ ናጋራፔ ማሬቴꬃ ጋላስ ኩሜꬃ ቢታ ቦላ ዛዬ ዛያናዴ ዬዲቴ።

\VS{10}ሄሳꬆካ ኢቻሽ ታማንꬆ ላይꬃ ዱማሲ ሻኪዲ ቢታይ ቦላ ዲዛይታስ ኡባስ ዎዜቴꬅ ኣዋጂቴ፤ ሃይሳፌ ካሴ ባይዜቲዳ ጋዴይ ካሴ ባይዚዳዴስ ዎይኮ ኢዛዴ ቆሞስ ሲሞ፤ ኣይሌቴꬃን ባይዜቲዳ ኣይሌይካ ካሴ ባ ኣሳኮ ሲሞ።

\VS{11}ሄ ላይꬅ ጎሼ ጎዪዲ ዜሬꬅ ዜሮፒቴ፤ ዜሬꬅ ዜሮንታ ጮ ኣዛባ ካጺዳ ካꬅ ዎይኮ ቂርጼቶንታ ኣይፊዳ ዎይኔ ሚꬃ ኣይፌ ማጺ ሺሾፍቴ።

\VS{12}ሄ ላይꬃይ ኩሜꬅ ኢንቴስ ዱማ ሻኬቲዳ ላይꬅ ጊዶ፤ ካሴ ኢንቴ ዜሮንታ ጮ ባርካ ካጺዳ ካꬅ ጻላ ሚቴ።


\par }{\PP \VS{13}« ‹ሃይሳፌ ካሴ ባይዜቲዳ ጋዴይ ኡባይ ሄ ዎዞ ላይꬃን ጋዳዴስ ሲሞ።

\VS{14}ሄሳ ጊሻስ ኔ ኣሾ ጊዲዳ ኢስራኤሌ ኣሳ ኔኒ ጋዴ ባይዚዳዝ ጊዲኮ ዎይኮ ኔ ሃ ኔስ ሻሚዳዝ ጊዲኮ ጌኔ ኦሶ ኦꬆፋ።

\VS{15}ጋዴዛ ዋጋይ ሄሬጌታናስ ቤሲዛይ ሲንꬃፌ ቢታይ ሲሚዛ ላይꬃይ ጋካናፔ ካሴ ሄ ጋዴይ ኢማና ዳንዳይዛ ካꬃ ቆፒ ሄሬጋናስ ቤሴስ።

\VS{16}ላይꬃይ ዳሮ ጊዲኮ ሄሬጋይካ ዳሮ ጊዶ፤ ላይꬃይ ጉꬅ ጊዲኮ ሄሬጋይካ ጉꬅ ጊዶ፤ ጋዴይ ባይዜቲዛ ዋጋይ ጋዴዚ ኢሚዛ ካꬃ ማላ ጊዶ።

\VS{17}ኢሲ ኢስራኤሌ ኣሲ ሃራ ኢስራኤሌ ኣስ ቆሆፖ፤ ኢንቴ ኢንቴ ጾሳስ ያዪቴ፤ ታኒ ጎዳ ኢንቴ ጾሳ።


\par }{\SH ላፑንꬃ ላይꬃን ያና ሜቶ
\par }
{\PP \VS{18}« ‹ኢንቴ ኢንቴ ቢታ ቦላ ሳሮን ዴኣና ማላ ጾሳ ዎጋ ኡባ ቦንቺቴ።

\VS{19}ቢታያ ኢንቴስ ጊዳና ካꬅ ኢማና፤ ኢንቴካ ኢዚፔ ካላና ጋካናስ ማና፤ ሳሮቴꬃንካ ዴኣና።


\par }{\PP \VS{20}« ‹ጊዶ ኣቲን ላፑንꬃ ላይꬃን ጎሼ ጎዮንታኔ ካꬅ ዜሮንታ ማጾንታ ኣይ ማኔ?› ጊዲ ኦይቺዛ ኣሲ ዶንታ ኣጌና።

\VS{21}ኡሱፑንꬃ ላይꬃታን ቢታዮ ኣንጃና፤ ሂስቲኮ ኢዛ ኢንቴስ ሄꬑ ላይꬃስ ጊዳና ካꬅ ኢማና።

\VS{22}ኦስፑንꬃ ላይꬃንካ ጎሼ ጎዪሼ ኢንቴ ካሴ ሺሺዳ ካꬃ ማና፤ ሄሳ ሄ ካꬃ ኡዱፉንꬃ ላይꬃን ቦኔ ካꬅ ኢንቴ ሺሻና ጋካናስ ኢዛፔ ማና።


\par }{\SH ባይዜቲዳ ኣቆታ ዎዞ
\par }
{\PP \VS{23}« ‹ጋዴይ ዎዜቶንታ ማላ ባይዛናስ ቤሴና፤ ጋሶይካ ቢታይ ታሳ ኣቲን ኢዛ ኢንቴስ ጊዱኩ፤ ኢንቴ ኢማꬃታኔ ቤቴ ኣሳታ ማላ።


\par }{\PP \VS{24}« ‹ቢታይ ባይዜቲኮ ሄ ባይዚዛዴይ ሄ ቢታ ዛሪ ዎዛናይሲ ኤሬቲዳዝ ጊዶ።

\VS{25}ኢስራኤሌ ኣሳፔ ኢሳዴይ ሜቶፔ ኣታናስ ባ ጋዴ ባይዚኮ ኢዛስ ማቲዛ ዳቦይ ሄ ባይዜቲዳ ጋዳ ዎዞ።

\VS{26}ኢዛስ ዎዚዛ ማታ ዳቦይ ዶንታ ኣጊኮ ኢዛዴይ ጋምኢሼ ሚሼ ዴሚዲ ዛሪ ዎዛናስ ዳንዳዬስ።

\VS{27}ሄሳ ዎዛናስ ኢዚ ዳንዳይዛ ዎዴ ባ ባይዚዳ ዎዴዛፔ ዶሚዲ ዲዛ ላይꬃ ቆዲዲ ኣቲዳ ላይꬃታ ሚሻ ሻሚዳዴስ ዛሮ፤ ሄሳፌ ጉዬ ካሴ ባ ጋዴዛ ዛሪ ኤኮ።

\VS{28}ቃሴካ ጋዴዛ ዎዛናስ ጊዲዛ ሚሺ ኢዛስ ዶንታ ኣጊኮ ኢዚ ባይዚዳ ጋዴይ ዎዜቲዛ ላይꬃይ ጋካናስ ሻሚዳዴ ኩሼን ዴኦ፤ ዎዜቲዛ ላይꬃይ ጋኪሺን ጋዴይ ጋዳዴስ ሲሞ፤ ጋዳዴይካ ጌዴ ባ ጋዴን ሲሞ።


\par }{\PP \VS{29}« ‹ኢሲ ኣሲ ጊምቤይ ጊምቤቲዳ ካታማ ጊዶን ዲዛ ኬꬅ ባይዚዳ ጊዲኮ ኢዚ ባይዚዳፔ ኢሲ ላይꬃ ጋርሳን ዛሪ ዎዛናስ ዳንዳዬስ፤ ኢዚ ዛሪ ዎዛና ዳንዳይዛይ ኢሲ ላይꬃ ጋርሳን ጻላ።

\VS{30}ጊዲኮካ ኢሲ ላይꬃ ጋርሳን ዛሪ ዎዛናስ ዳንዳዮንታ ኣጊኮ ሃራ ዎዴ ዛሪ ዎዚሲዛ ዎጋይ ኢዛስ ዴና፤ ኬꬃይ ሻሚዳዴስ ዎይኮ ኢዛ ና ናስ ሃሮ ጊዲ ኣቴስ፤ ባይዜቲዳ ሚሻይ ዎዜቲዛ ላይꬃንካ ባይዚዳዴስ ኬꬃይ ሲሜና።

\VS{31}ጊምቤይ ጊምቤቶንታ ጮ ዴሬ ጋርሳን ዲዛ ኬꬃቲ ባይዜቲዳፔ ጉዬ ጎሻ ቢታ ማላ ቆዴቲዲ ኬꬃ ጎዳይ ዛሪ ዎዛናስ ዳንዳዬስ።


\par }{\PP \VS{32}« ‹ጊዶ ኣቲን ሌዌ ናይቲ ባስ ኢሜቲዳ ካታማታን ዲዛ ባ ኬꬃታ ባ ኮዪዳ ኣይ ዎዴካ ዎዛናስ ዳንዳዬቴስ።

\VS{33}ሃይቲ ካታማታን ኢሲ ሌዌ ቆሞይ ኬꬅ ባይዚኮ ቃሴ ዛሪ ዎዛናስ ኢዚ ዳንዳዮንታ ኣጊኮ ባይዜቲዳ ሚሽ ዎዞ ላይꬃን ኢዛስ ሲሞ፤ ጋሶይካ ሌዌ ቆሞቲ ባ ካታማታን ኬጺዳ ኬꬃቲ ኢስራኤሌ ናይታ ጊዶን ኣይ ዎዴ ጋካናስካ ኢስታሳ።

\VS{34}ቃሴካ ኢስቲ ካታማታ ዩሾን ዲዛ ሜሄይ ሄሜቲዛ ቢታይ ሙሌካ ባይዜቶፎ፤ ሄ ቢታይ ኣይ ዎዴካ ኢስታሳ።


\par }{\SH ማንቆታስ ታልኤ ኢሞ ዎጋ
\par }
{\PP \VS{35}« ‹ኔ ባጋ ኢስራኤሌ ኣሳፔ ኢሳዴይ ማንቂዲ ባና ኣይሳናስ ዳንዳዮንታዴ ጊዲኮ ኢማꬃ ጊዲዳ ዎይኮ ቤቴ ኣሲ ኔ ኣቻን ዳና ማላ ኔ ማዲዛይሳꬆ ኢዛካ ማዳ።
\XREF{}{{\XO 25:35 }{\XT{ዛሬ 15፡7-8}}}

\VS{36}ኔ ባጋ ጊዲዳ ኢስራኤሌ ኣሲ ኔናራ ዳና ማላ ኢዛፔ ዲች ሞፓ፤ ኔ ጾሳስ ያያ።

\VS{37}ኔ ኢዛስ ታልኤ ኢሚኮ ኢዛፔ ዲች ኦይቾፋ፤ ኔ ካꬅ ኢዛስ ዎꬌራ ባይዞፓ።
\XREF{}{{\XO 25:37 }{\XT{ኬሳ 22፡25፤ ዛሬ 23፡19-20}}}

\VS{38}ኔና ካናኔ ቢታ ላቲሳናስ ኔስ ጎዳ ጊዳናስ ጊብጼ ቢታፌ ኬሲዳ ጾሳይ ታና።


\par }{\SH ኣይሌቴꬃፌ ዎዜቴꬅ
\par }
{\PP \VS{39}« ‹ኔ ባጋ ጊዲዳ ኢስራኤሌ ኣሳፔ ኢሳዴይ ማንቆቴꬃፌ ዴንዲዳይሳን ኣይሌ ማላ ኔስ ሃሬታናስ ባና ባይዚኮ ኔ ኢዛ ኣይሌ ማላ ኦሲሶፓ።

\VS{40}ኔ ኢዛ ኔ ማታን ዲዛ ኢማꬃ ማላ ዎይኮ ሚሻስ ኦꬂዛ ኦሳንቻ ማላ ቆዳ፤ ኢዚካ ኢቻሹ ታሙ ላይꬅ ጋካናስ ኔስ ኦꬆ።

\VS{41}ሄሳፌ ጉዬ ባ ናይታራ ኔፔ ሻኬቲ ጌዴ ባሶ ኣሳኮኔ ባ ዱሳሶ ሲሞ።

\VS{42}ኢስራኤሌ ኣሳ ታ ጊብጼ ቢታፌ ኬሲዳ ታ ኦሳንቻታ ጊዲዳ ጊሻስ ኢስቲ ኣይሌ ማላ ባይዜቶፌቶ።

\VS{43}ኔ ኢስታ ዎልቃራ ሃሮፓ፤ ኔ ጾሳስ ያያ።


\par }{\PP \VS{44}« ‹ኔስ ኣቱማኔ ማጫ ኣይሌቲ ዴኣና ማላ ኮይኮ ኔ ዩሾን ዲዛ ኣይዛቤታ ጊዶፌ ሻማ ኤካ።

\VS{45}ቃሴካ ኢንቴ ቢታን ዲዛ ቤቴ ኣሳታፔኔ ኢንቴ ቢታን ዬሌቲዳ ኣሳታፔ ሻማናስ ዳንዳዬታ፤ ኢስቲ ኢንቴስ ሃሮ ጊዴቶ።

\VS{46}ሄይታን ኢንቴ ኢንቴ ናይታ ላቲሳናስ ዳንዳዬታ፤ ኢስቲ ዴኢዛ ላይꬃ ኡባን ኢንቴ ናይታስ ኦꬂዛይታ ጊዳና፤ ኢንቴ ቆሞ ጊዲዳ ኢስራኤሌ ኣስ ዎልቃራ ሃሮፒቴ።
\XREF{}{{\XO 25:46 }{\XT{ኬሳ 21፡2-6፤ ዛሬ 15፡12-18}}}


\par }{\PP \VS{47}« ‹ኢንቴ ጊዶን ዲዛ ሃራ ዴሬ ኣሳፔ ኢሳዴይ ዱሬ ጊዲኮ ኢንቴ ባጋ ጊዲዳ ኢስራኤሌ ናይታፔ ማንቆ ጊዲዳይ ባና ሃራ ዴሬ ዱሬስ ዎይኮ ኢዛሶ ኣሳፔ ኢሳዴስ ባና ኣይሌቴꬃስ ኣꬂ ኢሚኮ፥

\VS{48}ኢዚ ባይዜቲዳፔ ጉዬ ሲሚዲ ናምኣንꬆ ዎዜታናስ ዳንዳዬስ፤ ሄሳ ጊሻስ ኢዛ ኢሻታፔ ኢሳዴይ ኢዛ ዎዞ።

\VS{49}ኢዛ ኣዋ ኢሻይ ዎይኮ ኢዛ ኣዋ ኢሻ ናይ ዎይኮ ኢዛስ ማታ ዳቦታፔ ኢሳዴይ ኢዛ ዛሪ ዎዛናስ ዳንዳዬስ፤ ኢዛዴይ ባስ ጊዲዛ ሚሼ ሺሺዳ ጊዲኮ ባ ሚሻራ ዎዜታናስ ዳንዳዬስ።

\VS{50}ኢዚ ባና ሃሪዳዴራ ኢሲፌ ጊዲዲ ኢዚ ባና ባርካ ባይዚዳ ላይꬃፌ ዶሚዲ ዎዜቴꬃ ላይꬃ ጋካናስ ዲዛ ላይꬃ ቆዶ፤ ኢዛ ዎዚሲዛ ሚሻይ ሄ ላይꬃታ ቆዳ ጊዶ፤ ኢዚ ባና ሃሪዛይሳራ ጋምኢዳ ዎዴ ዋጋይ ኢሲ ኣሲ ኦꬂዲ ዴሚዛ ኪራ ሚሻ ኬና ጊዶ።

\VS{51}ዎዞ ላይꬃይ ጋካናስ ቡሮ ዳሮ ላይꬃቲ ኣቲዳ ጊዲኮ ባ ባይዜቲዳ ዋጋፔ ሄ ኣቲዳ ላይꬃ ቆዳን ባና ዎዚዛ ዋጋ ቃንጾ።

\VS{52}ሄ ኣቲዳ ላይꬃቲ ጉꬅ ጊዲኮ ባ ሃሬቲን ኣቲዳ ላይꬃ ቆዲዲ ባና ዎዚዛ ዋጋ ቃንጾ።

\VS{53}ኢዚ ላይꬃፌ ላይꬅ ጋካናስ ኡኔ
\FTNT{*}{{\FR 25:53 }{\FQA{ኡኔ፡
}}{\FT{ኡኔ ጊዛይሳ ኪራ ጊ ጎኤታና ዳንዳዬቴስ።
}}} ኦꬂዛ ኣሳ ማላ ባና ሃሪዳዴራ ዴኦፔ ኣቲን ኢዛ ዎልቃራ ሃራናስ ቤሴና።


\par }{\PP \VS{54}« ‹ሄሳꬆ ሃኒዲ ዎዜታናስ ዳንዳዮንታ ኣጊኮ ሲንꬃፌ ያና ኣይሌቴꬃፌ ዎዜቲዛ ላይꬃን ኢዚኔ ኢዛ ናይቲ ሜላ ዬዴቴቶ።

\VS{55}ኢስራኤሌ ኣሳይ ታስ ኣይሌታኔ ታኒ ጊብጼ ቢታፌ ኬሲዳ ታ ኦሳንቻታ፤ ታኒ ጎዳ ኢንቴ ጾሳ።




\par }\Chap{26}{\SH ኣዛዜቴꬃን ቤቲዛ ኣንጆ
\par }
{\R (ዛሬ 7፡12-24፤ 28፡1-14)

\par }{\PP \VerseOne{1}« ‹ኢንቴ ኢዛስ ጎይናና ማላ ኢንቴስ ኣይኮካ ኤቃ ሜꬎፍቴ፤ ሄሳꬆካ ሚስሌ ዎይኮ ሃዉልቴ ዎይኮ ሹቻፌ ማሴቲ ኬዚዳ ቱስ ኤሶፍቴ፤ ታኒ ጎዳ ኢንቴ ጾሳ።
\XREF{}{{\XO 26:1 }{\XT{ኬሳ 20፡4፤ ሌዌ 19፡4፤ ዛሬ 5፡8፤ 16፡21-22፤ 27፡1}}}


\par }{\PP \VS{2}« ‹ሳምባታ ጋላሳታ ናጊቴ፤ ታ ኬꬃ ቦንቺቴ፤ ታኒ ጎዳ።


\par }{\PP \VS{3}« ‹ኢንቴ ታ ዎጋን ዲኮኔ ታ ኣዛዞታካ ናጊኮ፥

\VS{4}ታኒ ኢንቴስ ኢራ ዎዴራ ቡኪሳና፤ ቢታያካ ካꬅ ዳርሳ ኢማና፤ ኣይፌ ኢሚዛ ሚꬃቲካ ዳርሲ ኣይፋና።

\VS{5}ኢንቴ ካꬃይ ኬሂ ዳሮ ጊዲዳ ጊሻስ ኢንቴ ቡሮ ሺሾ ቦላ ዲሺን ዎይኔ ሚꬃ ኣይፌ ቃንጺዛ ዎዴይ ጋካና፤ ኢንቴ ዎይኔ ሚꬃ ኣይፌ ቃንጺዲ ሺሺ ዉርሶንታ ዲሺን ካꬅ ዜሪዛ ዎዴይ ጋካና፤ ኢንቴ ካꬅ ካሊ ማና፤ ኢንቴ ቢታንካ ሳሮቴꬃን ዳና።
\XREF{}{{\XO 26:5 }{\XT{ዛሬ 11፡13-15፤ 28፡1-14}}}


\par }{\PP \VS{6}« ‹ኢንቴ ቢታስ ሳሮቴꬅ ኢማና፤ ኦናስካ ባቦንታ ኢንቴ ዎፑ ጊ ኣቃና፤ ኢታ ዶኣታ ኢንቴ ዴሬፔ ታ ዲጋና፤ ሃይሳፌ ጉዬ ኢንቴ ዴሬን ኦላይ ዴና።

\VS{7}ኢንቴ ኢንቴ ሞርኬታ ጎዳና፤ ኢስቲካ ኢንቴ ሲንꬃን ማሻን ሃይቃና።

\VS{8}ኢንቴፌ ኢቻሽ ኣሲ ጼቱ ኣስ፥ ጼታይ ቃሴ 10,000 ኣስ ጎዳና፤ ኢንቴ ሞርኬይ ኢንቴ ሲንꬃን ማሻን ዉራና።


\par }{\PP \VS{9}« ‹ታኒ ታ ሲንꬅ ኢንቴኮ ዛራና፤ ሂስታዳ ኢንቴና ዳርሳና፤ ታ ኢንቴስ ጌሊዳ ጫቆ ቃላ ናጋና።

\VS{10}ካꬃይ ኢንቴስ ላይꬃፌ ላይꬅ ጋꬃና፤ ሄሳፌ ዴንዲዳይሳን ኦራꬅ ጋኪዳ ካꬅ ጌልꬃናስ ዚላይꬃ ካꬃፌ ኣቲዳይሳ ሃራሶ ኬሴታ።

\VS{11}ታኒ ኢንቴ ጊዶን ዴያና፤ ታ ኢንቴና ሻቴቲኬ።

\VS{12}ታኒ ኡባ ዎዴ ኢንቴ ጊዶን ሲሜሬታና፤ ታኒ ኢንቴ ጾስ ጊዳና፤ ኢንቴካ ታ ዴሬታ ጊዳና።
\XREF{}{{\XO 26:12 }{\XT{2ቆሮ 6፡16}}}

\VS{13}ኢንቴ ኣይሌቴꬃን ሃሬቶንታ ማላ ጊብጼ ቢታፌ ኢንቴና ኬሲዳይ ታኒ ጎዳ ኢንቴ ጾሳ፤ ታኒ ኢንቴ ኣይሌቴꬃ ቃምባራ ሜንꬃዳ ኢንቴ ꬎቁ ጊዲ ባና ማላ ኦꬃዲስ።


\par }{\SH ኣዛዜቶንታ ኢጾይ ጋꬂዛ ሜቶ
\par }
{\R (ዛሬ 28፡15-28)

\par }{\PP \VS{14}« ‹ጊዶ ኣቲን ኢንቴ ታ ጊዛዝ ሲዮንታ ኢጺኮ ሃ ኣዛዞታ ኡባ ኦꬆንታ ኣጊኮ፥

\VS{15}ታ ዎጋኔ ታ ኣዛዞታ ኢንቴ ካꬊዛ ጊዲኮ ታ ኢንቴናራ ጫቄቲዳ ጫቆዛ ኢንቴ ላሊኮ፥

\VS{16}ሄ ዎዴ ታኒ ኢንቴ ቦላ ሃይሳ ኤሃና፤ ጊታ ዳጋማ፥ ጊልቃቴꬅ፥ ኣይፌ ቦልጄሲዛዝ፥ ኣሳቴꬃ ጊልቂሲዛዝ ቆጾ ሃርጌ ታ ኢንቴ ቦላ ኤሃና፤ ኢንቴ ዜሬꬅ ዜራናሺን ጮ ሜላ ሃዳ ጊዳና፤ ጋሶይካ ኢንቴ ዜሪዳይሳ ኢንቴ ሞርኬቲ ማና።

\VS{17}ታኒ ኢንቴ ቦላ ሃንቆን ዴንዲዛ ጊሻስ ኢንቴ ጾኔታና፤ ኢንቴ ኢጺዛ ኢንቴ ሞርኬቲ ኢንቴና ሃራና፤ ኦኒካ ኢንቴና ጎዶንታ ኢንቴ ኢንቴርካ ባቃታና።


\par }{\PP \VS{18}« ‹ሄሲ ዉሪካ ኢንቴ ቦላ ጋኪዳፔ ጉዬካ ኢንቴ ታስ ኣዛዜቶንታ ኢጺኮ ታ ኢንቴ ቦላ ዬጋና ቂጻቴዛ ላፑን ኩሼ ዳርሳና።

\VS{19}ኢንቴ ኦቶሮቴꬃ ዎልቃ ታ ሜንꬃና፤ ኢንቴፌ ቦላራ ሳሎዛ ቢራታ ማላ ኦꬃና፤ ኢንቴ ቢታካ ጻርቂማላꬆ ኦꬃና።

\VS{20}ኢንቴ ዎልቃይ ጮ ሃዳ ዉራና፤ ጋሶይካ ኢንቴ ቢታይ ካꬅ ኢሜና፤ ሚꬃቲካ ኣይፌቴና።


\par }{\PP \VS{21}« ‹ሃኢካ ኢንቴ ታስ ኢጺስ ጊዲ ኣዛዜቶንታ ኣጊኮ ታኒ ኢንቴ ቦላ ኢንቴ ናጋራ ኬና ቂጻቴዛ ላፑን ኩሼ ዳርሳና።

\VS{22}ኢታ ዶኣታ ታ ኢንቴ ጊዶ ዬዳና፤ ሄ ዶኣቲ ኢንቴ ናይታ ዋꬋና፤ ኢንቴ ሚዛታካ ኡባ ꬋይሳና፤ ኢንቴፌ ጉꬃ ኣሳቲ ጻላ ኣታና፤ ካሴ ኢንቴ ሄሜቲዛ ኦጌይ ሳማና።


\par }{\PP \VS{23}« ‹ሃይሲ ሃ ቂጻቴዚ ኢንቴ ቦላ ጋኪዳፔ ጉዬካ ኢንቴ ታ ጊዛይሳ ሲዮንታ ኢጺዲ ታ ቦላ ኢንቴ ኤቄቴꬅ ዳርሲኮ፥

\VS{24}ሄ ዎዴ ታኒካ ኢንቴስ ሞርኬ ጊዳና፤ ኢንቴ ናጋራ ጊሻስ ታ ኢንቴና ላፑን ዳኮ ቃጻያና።

\VS{25}ኢንቴ ታናራ ጫቂዳ ቃላ ላሊዳ ጊሻስ ታ ኢንቴና ቃጻያናስ ኢንቴ ቦላ ኦላ ዬዳና፤ ኢንቴ ኢንቴ ካታማታን ሺቂዛ ዎዴ ታ ኢንቴ ጊዶን ኢታ ሃርጌ ኪታና፤ ኢንቴ ሞርኬታስ ኢንቴ ኣꬊ ኢሜታና።

\VS{26}ኢንቴ ካꬃ ታኒ ꬋይሲዛ ዎዴ ታሙ ማጫሳቲ ዉሪ ኢሲ ባሼን ኡካና፤ ኢዞካ ማካ ሚሻን ጌዳሪ ጌዳሪ ኤካና፤ ኢንቴካ ሚዲ ካሌኬታ።


\par }{\PP \VS{27}« ‹ሃይሲ ኡባይ ኢንቴ ቦላ ጋኪን ኢንቴ ታስ ኣዛዜቶንታ ኢጺዲ ታ ቦላ ማካሊ ማካሊ ቢኮ፥

\VS{28}ታ ኢንቴ ቦላ ሃንቆን ዴንዳና፤ ኢንቴ ናጋራ ጊሻስ ታ ኢንቴና ላፑን ዳኮ ቃጻያና።

\VS{29}ኢንቴ ኮሻ ዳሮፔ ዴንዲዳይሳን ኢንቴ ናይታ ኣሾ ማና።

\VS{30}ꬎቃሶሆን ዲዛ ኢንቴ ጎይኒዛ ኤቃ ጾሳታ ታኒ ꬋይሳና፤ ኢንቴ ኤጻኔ ያርሾ ኢዛን ሺሺዛሶዛ ታ ላላና፤ ኢንቴ ኣሃ ኢንቴ ኤቃታ ቦላ ታ ዬጋና፤ ታ ሼምፒያ ኢንቴና ሻቴታና።

\VS{31}ታ ኢንቴ ካታማታ ላላና፤ ኢንቴ ጎይኒዛሶታ ታ ካይስ ሂስታና፤ ሳዊዛ ኢንቴ ያርሾዛ ታ ኤኪኬ።

\VS{32}ኢንቴ ቢታ ሙሌራ ታ ꬋይሳና፤ ሄን ዲዛ ኢንቴ ሞርኬቲ ማላሌታና ጋካናስ ቢታዮ ታ ኣሲ ባይንዳሶ ሂስታና።

\VS{33}ታ ኢንቴ ቦላ ኦላ ኤሃዳ ኢንቴና ኣይዛቤታ ጊዶን ላላና፤ ታኒ ታ ማሻ ኬሳዳ ኢንቴና ጎዳና፤ ኢንቴ ካዎቴꬃይ ኣሲ ባይንዳ ቢታ ጊዳና፤ ኢንቴ ካታማቲካ ላሌታና።

\VS{34}ኢንቴ ኢንቴ ሞርኬታ ቢታን ዲዛ ዎዴ ኢንቴ ቢታይ ካይስ ጊዲዛ ጊሻስ ሼምፖ ዴማዳ ሳምባታ ላይꬃታን ኡፋዬታና።

\VS{35}ኢንቴ ቢታያ ካሴ ኢንቴ ኢዚን ዲሺን ሳምባታ ዴሞንታራ ኣሳይ ꬋይዳ ዎዴ ኢዛ ሼምፖ ዴማና።


\par }{\PP \VS{36}« ‹ኢንቴ ቤቴ ቢታን ዲዛይቲ ዉሪካ ጫርኮይ ቃꬂዛ ቆናሼ ጊሪስ ሲዪዲ ዳጋማን ፒራꬊ ባቃታና ማላ ታ ኦꬃና፤ ሞርኬይ ኦላሶን ጎዲን ዎጺዛ ማላ ኢንቴ ዎጻና፤ ኣይ ሞርኬይካ ኢንቴ ኣቻን ባይንዳ ኢንቴ ꬉጴቲ ኩንዳና።

\VS{37}ኦኒካ ኢንቴና ጎዶንታ ኢንቴ ኢንቴርካ ኢሶይ ኢሳራ ቃጼቲ ኩንዳና፤ ኢንቴ ኢንቴ ሞርኬታራ ኤቄቲ ኦሌታናስ ዳንዳዬኬታ።

\VS{38}ኢንቴ ቤቴ ቢዲ ሄ ዴሬን ሃይቃና፤ ኢንቴ ኢንቴ ሞርኬታ ካዎቴꬃን ሚቴቲ ኣታና።

\VS{39}ኢንቴ ሞርኬታ ዴሬን ሃይቆንታ ኣቲዳይቲ ቃሴ ኢንቴ ናጋራኒኔ ካሴ ኢንቴ ኣዋታ ናጋራ ጌዶን ሄን ጊልቂ ኣታና።


\par }{\PP \VS{40}« ‹ጊዶ ኣቲን ኢንቴ ታስ ኣማኔቶንታ ኣጊዳይሳኔ ታ ቦላ ማካሊዳ ኢንቴ ናጋራኔ ኢንቴ ኣዋታ ናጋራ ኢንቴ ፓጺኮ፥

\VS{41}ታኒ ኢንቴስ ሞርኬ ጊዳዳ ኢንቴና ጌዴ ኢንቴ ሞርኬታ ቢታ ዬዳና ማላ ታና ኦሲሲዳ ኢንቴ ናጋራ ኢንቴ ፓጺኮ ሙሚዳ ኢንቴ ዎዚና ኢንቴ ካዉሺዲ ኢንቴ ናጋራፔ ኢንቴ ሲሚኮ፥

\VS{42}ኣብራሃሜራ፥ ዪሳቃራኔ ያቆቤራ ታ ጫቂዳ ጫቆ ቃላ ቆፓና፤ ቢታዮካ ታ ቆፓና።
\XREF{}{{\XO 26:42 }{\XT{ሜꬌ 17፡7-8፤ 26፡3-4፤ 28፡13-14}}}

\VS{43}ኢስቲ ዬጊ ቢዳ ጊሻስ ቢታያ ኣሲ ባይንዳ ባዞ ጊዳዱስ፤ ሄ ዎዴ ኢዚን ኣሲ ባይንዳ ባዞ ጊዳዳ ባ ሳምባታ ኡፋይሳን ቦንቻና፤ ኢስቲ ታ ዎጋኔ ታ ኣዛዞዛ ካዉሺዳ ጊሻስ ኢስቲ ኦꬂዳ ናጋራ ጊሻስ ቃጻዬታና።

\VS{44}ጊዲኮካ ኢስቲ ባ ሞርኬታ ዴሬን ዲዛ ዎዴ ኢስታ ሙሌራ ꬋይሲኬ ጋዳ ታ ጫቂዳ ቃላ ማቤኬ፤ ታ ኢንቴና ኣጋጊኬ፤ ታ ኢንቴና ሃራሴቲኬ፤ ታኒ ጎዳ ኢንቴ ጾሳ።

\VS{45}ታኒ ኢስታ ጾሳ ጊዳና ጋዳ ኣይዛቤ ኣሳይ ቤዪሺን ጊብጼ ቢታፌ ኬሲዳ ኢስታ ኣዋታራ ጫቂዳ ጫቆዛ ታ ቆፓና፤ ታኒ ጎዳ› ጌስ።»


\par }{\PP \VS{46}ኢስራኤሌ ዴራስ ዮታና ማላ ሙሴይ ሲና ዙማ ቦላ ዲሺን ጾሲ ኢዛስ ኢሚዳ ዎጋቲ፥ ማራቲኔ ኣዛዞቲ ሃይታንታ።




\par }\Chap{27}{\SH ኢሞታታ ጊሻስ ዎꬊዳ ዎጋ
\par }
{\PP \VerseOne{1}ጎዳይ ሙሴስ ሂዝጊዴስ፥

\VS{2}«ኢስራኤሌ ኣሳስ፥ ‹ኣይ ኣሲካ ጎዳስ ኣስ ኢማናስ ኣዲኔቲን ሄ ኣዲናይ ፖሌቲኮ ሄ ኢማና ጊ ኣዲኔቲዳይሳ ዎዛናስ ኣዲና ዎጋይ፥

\VS{3}ሄሳዴ ላይꬃይ ናምኡ ታማፌ ቢዲ ኡሱፑን ታሙ ኩሚዳ ኣቱማ ኣስ ጊዲኮ ጎዳ ኬꬃን ኤሬቲዳ ሜዛኔን ሜዛኔቲዲ ኢቻሽ ታሙ ጊዲዛ ሳቂሌ
\FTNT{*}{{\FR 27:3 }{\FQA{ሳቂሌ፡
}}{\FT{ኢሲ ሳቂሌይ ታማኔ ኢሲኖኔ ባጋ ጊራሜ ቢራ ኦይኬስ።
}}} ቢራ ቃንጾ።

\VS{4}ማጫ ጊዲኮ ሄꬑ ታሙ ሳቂሌ ቢራ ጊዶ፤

\VS{5}ቃሴካ ኢቻሽ ላይꬃፌ ቢዲ ናምኡ ታሙ ላይꬅ ጋካናስ ዲዛ ኣቱማ ና ጊዲኮ ናምኡ ታሙ ሳቂሌ ቢራ፥ ማጫ ና ጊዲኮ ታሙ ሳቂሌ ቢራ ቃንጾ፤

\VS{6}ኢሲ ኣጊናፔ ቢዲ ኢቻሽ ላይꬅ ጋካናስ ዲዛ ኣቱማ ና ጊዲኮ ኢቻሽ ሳቂሌ ቢራ ቃንጾ፤ ሄ ላይꬃታ ጊዶን ዲዛ ማጫ ናስ ጊዲኮ ሄꬑ ሳቂሌ ቢራ ቃንጾ።

\VS{7}ሄሳꬆካ ላይꬃይ ኡሱፑን ታማፌ ቦላራ ዲዛ ኣቱማ ኣስ ጊዲኮ ታማኔ ኢቻሽ ሳቂሌ ቢራ፥ ማጫ ጊዲኮ ታሙ ሳቂሌ ቢራ ቃንጾ።

\VS{8}ኣዲና ኣዲኔቲዳዴይ ሃይሳ ሃ ሄሬጌቶይሳ ቃንጻናስ ዳንዳዮንታ ኬሂ ማንቆ ጊዲኮ ኢዚ ባ ኢማና ጊ ኣዲኒዳይሳ ቄሴዛ ሲንꬅ ኤኪ ዮ፤ ቄሴዚካ ኣዲኔቲዳዴ ጼሊ ቤኢዲ ኢዛዴ ዎልቃ ኬና ሄሬጎ።


\par }{\PP \VS{9}« ‹ኣዲና ኣዲኔቲዳይሲ ጾሳስ ያርሻናስ ቤሲዛ ሜሄ ጊዲኮ ሄሳ ማላ ሜሄይ ጾሳስ ዱማ ጊዲዳ ጊሻስ ዎዜቴና።

\VS{10}ኣዲና ኣዲኔቲዳዴይ ባ ኣዲኔቲዳ ሜሄዛ ሃራ ሜሄን ላሞፎ፤ ጊዶ ኣቲን ኢታዛካ ሎኦ ሜሄን ላሚዛ ጊዲኮ ኢዚ ካሴ ኤሆይሳራ ናምኣይካ ጾሳስ ዱማቲዳይታ ጊዴቶ።

\VS{11}ኢዛዴይ ኢሚዛይሲ ጾሳስ ያርሼታናስ ቤሶንታ ሜሄ ጊዲኮ ሄ ሜሄዛ ኤሂዳዴይ ሜሄዛ ቄሴኮ ኤሆ።

\VS{12}ቄሴዚ ሄ ሜሄዛ ኢታቴꬂኔ ኢዛ ሎኤቴꬅ ጫዲ ጼሊዲ ኢዚ ኬሳና ዋጋ ዮቶ፤ ሄ ኢዚ ጊዳ ዋጋይ ኢዚ ጊዳ ማላ ሃኖ።

\VS{13}ሄ ሜሄዛ ጎዳይ ሜሄዛ ዛሪ ሚሻራ ሻማና ኮይኮ ሄ ሜሄዛ ዋጋ ቦላ ጼታፔ ናምኡ ታሙ ኩሼ ጉጂዲ ሻሞ።


\par }{\PP \VS{14}« ‹ኢሳዴይ ባ ኬꬅ ጎዳስ ዱማ ኢሞታ ኢሚኮ ቄሴታ ሃላቃይ ኬꬃይ ኢታኮኔ ሎኦኮ ኢዛ ሃኖቴꬅ ጫዲ ጼሊ ሄሬጊዲ ዋጋ ዮቶ፤ ሄ ቄሴዚ ሄሬጊዳ ዋጋይ ኬꬃስ ሄሬጋ ጊዶ።

\VS{15}ካሴ ኬꬃ ጎዳይ ሄ ኬꬃ ዛሪ ዎዛና ኮይኮ ሄሬጌቲዳ ዋጋ ጼታፔ ናምኡ ታሙ ኩሼ ቦላራ ጉጂዲ ኬꬃ ባስ ኤኮ።


\par }{\PP \VS{16}« ‹ኢሳዴይ ባ ጋዴፔ ሻኪ ጎዳስ ዱማ ኢሞታ ኢሚኮ ቢታይ ኢሚዛ ካꬃ ማላ ሄሬጌቶ፤ ሄሲካ ኢሲ ኪሎ ባንጋ ጊሻስ ኢቻሽ ታሙ ሳቂሌ ቢራይ ቃንጼቶ።

\VS{17}ጋዴዛ ጎዳይ ካሴ ጋዴዛ ኢሚዳይ ዎዞ ላይꬃ ባኣሌፔ ጉዬ ጊዲኮ ጋዴስ ካሴ ዎꬊዳ ዎጋይ ላሜቴና።

\VS{18}ኢዛዴይ ጋዳ ኢሚዳይ ኢቻሽ ታማንꬆ ላይꬃፌ ጉዬ ጊዲኮ ቄሴዚ ሄሬጋናይ ዪዛ ኢቻሽ ታማንꬆ ላይꬅ ጋካናስ ዲዛ ኣቲዳ ላይꬃ ቆዲዲ ሄሬጎ፤ ሚሻፌ ኣሺ ጪጎ።
\XREF{}{{\XO 27:18 }{\XT{ታይ 18፡14}}}

\VS{19}ጋዴዛ ኢሚዳዴይ ዛሪ ዎዛና ኮይኮ ካሴ ጋዴዚ ሄሬጌቲዳ ዋጋ ቦላ ጼታፔ ናምኡ ኩሼ ጉጂዲ ዛሪ ዎዞ።

\VS{20}ካሴ ጋዴይ ባ ጋዳ ጾሳፌ ሚሻን ዎዛናፔ ሲንꬃን ሃራ ኣሳስ ባይዚዳ ጊዲኮ ቃሴ ሄ ጋዴዛ ናምኣንꬆ ዛሪ ዎዛና ዎጋይ ኢዛስ ዴና።

\VS{21}ዎዞ ላይꬃን ጋዴይ ሲሚዛ ዎዴ ሄ ጋዴዚ ጊዲኮ ጎዳስ ዱማቲዲ ቄሴታ ላታ ጋዴ ጊዲ ኣቶ።


\par }{\PP \VS{22}« ‹ኢሳዴይ ሃራ ኣሳፔ ሻሚ ኤኪዳ ጋዴ ጾሳስ ኢማና ኮይኮ፥

\VS{23}ካሊ ዪዛ ዎዞ ላይꬅ ጋካናስ ጋዴዚ ኬሳና ዋጋ ቄሴዚ ሄሬጎ፤ ሄ ጋላስ ሄ ሄሬጌቲዳ ሚሽ ጋዳዴይ ቃንጾ፤ ሄ ሚሻይካ ጾሳ ኦሶስ ዱማቲዳዝ ጊዳና።

\VS{24}ዎዞ ላይꬃ ባኣሌይ ጋኪዛ ዎዴ ሄ ጋዴዛ ኮይሮ ላታን ኤኪዲ ባይዚዳዴስ ጋዴዚ ሲሞ።

\VS{25}ሄ ሄሬጋዛ ዋጋይ ጎዳ ኬꬃን ኤሬቲዳ ሜዛኔን ሜዛኔቲዲ ናምኡ ታሙ ሳቂሌ ጊዶ።


\par }{\PP \VS{26}« ‹ኮይሮ ባይራ ዬሌቲዳ ሜሄይ ኢዚ ካሴካ ጎዳስ ጊዲዳ ጊሻስ ኦኒካ ኢዛ ጾሳስ ሜላ ኪያቴꬅ ኢማናስ ዳንዳዬና፤ ጋሎ ማር ጊዲን ዎይኮ ዶርሳኔ ዴይሻ ላቃቲ ካሴቲዲ ጾሳስ ዱማቲዳይታ።

\VS{27}ኢዛ ቦላ ዎሶይ ዲዛ ሜሄኔ ያርሾ ሺሻናስ ቤሶንታ ሜሄ ጊዲኮ ሄ ሜሄዛ ጎዳይ ኢዛ ሄሬጌቲዳ ዋጋ ቦላ ጼታፔ ናምኡ ታሙ ኩሼ ጉጂዲ ዛሪ ዎዚ ኤካናስ ዳንዳዬስ፤ ኢዛ ጎዳይ ዎዚ ኤካናስ ኮዮንታ ኢጺኮ ሄ ሄሬጌቲዳ ዋጋን ሃራ ኣሳስ ባይዜቶ።


\par }{\PP \VS{28}« ‹ኢሳዴይ ባ ጎዳስ ባስ ዲዛይሳፌ ኣስ ጊዲን ዎይኮ ሜሄ፥ ጊዲን ዎይኮ ጋዴ ጊዲን ኩሜꬃራ ዱማ ሻኪዳፔ ጉዬ ሙሌካ ባይዛናሲኔ ዛሪ ዎዛናስ ቤሴና።


\par }{\PP \VS{29}« ‹ኣሳ ጊዶፌ ሻኬቲዲ ዴያና ማላ ፒርዴቲዳዴይ ዎዜቶፎ፤ ኢዛዴይ ሃይቃናስ ቤሴስ።


\par }{\PP \VS{30}« ‹ቢታፌ ሞኪዛ ካꬅ ጊዲን ዎይኮ ሚꬃ ኣይፌ ጊዲን ታማፌ ኢሶይ ጾሳስ ዱማቲዳ ኣስራታ።

\VS{31}ሄሳፌ ኣዋይሳካ ባስ ዎዚ ኤካናስ ኮይዛዴይ ሄ ሚሻይ ባይዜቲዛ ዋጋስ ጼታፔ ናምኡ ታሙ ኩሼ ጉጂዲ ሻማናስ ዳንዳዬስ።

\VS{32}ሶ ሜሄታፔ ታማፌ ኢሳይ ጾሳ ጊሻ፤ ሜሄይ ታይቤቲሺን ታማንꬃይ ታማንꬃይ ጎዳስ ዱማ ሻኬቲዳዛ።

\VS{33}ታማንꬃ ሜሄይ ኢታ ጊዲን ዎይኮ ሎኦ ጊዲን ዶሮፖ፤ ዎይኮ ሃራራ ላሞፎ፤ ላሚዛ ጊዲኮ ኮይሮይሲኔ ላሜ ኢሜቲዳይሳራ ናምኣይካ ጎዳስ ዱማቲዳዝ ጊዴቴስ ኣቲን ዛሪ ዎዛናስ ዳንዳዬና› ጋ ዮታ።»\XREF{}{{\XO 27:33 }{\XT{ታይ 18፡21፤ ዛሬ 14፡22-29}}}

\VS{34}ሲና ዙማ ቦላ ጎዳይ ሙሴ ባጋራ ኢስራኤሌ ኣሳ ኣዛዚዳ ኣዛዞቲ ሃይታንታ።


\par }