\NormalFont\ShortTitle{2ሳሜላ ማጻፋ}

{\MT 2ሳሜላ ማጻፋ

\par }{\IMT ጊዶ ቆፋ

\par }{\IP ናምኣንꬆ ሳሜላ ማጻፋይ ኮይሮ ሳሜላ ማጻፋፔ ካሊዛይሳ ጊዲሺን ዳዊቲ ኮይሮ ዱጌሃ ባጋራ ዩሁዳ ካዎ [1-4]፥ ጉꬃራ ጋምኢሼ ፑዴሃ ባጋራ ዲዛ ኢስራኤሌካ ጉጂዲ ዴሬ ኡባስ ካዎ ጊዲዲ ሃሪዳይሳ ዮቲዛ ታሪኬ [5-24]። ማጻፋዚ ዳዊቲ ባ ካዎቴꬃ ኣሳናሲኔ ባ ማታ ሚንꬃናስ ዴራ ጊዶኒኔ ዴራፔ ካሬራ ዲዛ ሞርኬታራ ኢዚ ባጼቲዳ ሚኖ ባጼ ፓቲ ዮቴስ። ዳዊቲ ኣማኖን ሚኖኔ ጾሳ ሲቂዛዴ፤ ሄሳꬆካ ዴሬዛ ኣቻን ኣማኔቲዳዴ ጊዲዳይሳ ቆንጪሴስ፤ ሃራይካ ኢዚ ኢሲ ኢሲ ዎዴ ሜንጼ ኢታ ኦሶ ኦꬂዛይሳኔ ባ ኣሾ ኣሞ ፖላናስ ዳሮ ኢታ ናጋራ ኦꬂዳይሳ ፓቲ ዮቴስ። ጊዲኮካ ጾሳ ናቤ ናታኔይ ኢዛኮ ሺቂዲ ኢዚ ኦꬂዳ ናጋራ ኢዛ ኤሪሲን ኢዚ ባ ናጋራ ፓጺዲ ጾሲ ኢዛስ ኢሚዳ ቂጻቴዛ ኤኪዴስ።

\par }{\IP ዳዊቴ ዴኦይኔ ኢዚ ኦꬂዳ ኦሶይ ኢስራኤሌ ኣሳ ዳሮ ሎኢዳ ጊሻስ ኢዛፔ ካሊዛ ዎዴታን ዴራ ቦላ ሜቶይ ጋኪሺን ጋኪሺን ኢስቲ ባንታስ ሃራ ካዎꬃናስ ኮይዛ ዎዴ፥ ዳዊቴ ና ዎይኮ ዳዊቴ ዛሬ ጊዲዲ ዳዊቴ ማላ ኣይሲዛ ኣስ ዴማናስ ኣሞቴቴስ።

\par }{\IOT ሃ ማጻፋይ ኦይኪዳ ኩሜꬃ ቆፋ

\par }{\IO ዩሁዳን ዳዊቴ ካዎቴꬅ
{\IOR{1፡1—4፡12}}

\par }{\IO ኩሜꬃ ኢስራኤሌን ዳዊቴ ካዎቴꬅ
{\IOR{5፡1—24፡25}}

\par }{\IOB ኢዛስ ኮይሮ ካዎቴꬃ ላይꬃታ
{\IOR{5፡1—10፡19}}

\par }{\IOB ዳዊቴኔ ቤርሳቤሆ
{\IOR{11፡1—12፡25}}

\par }{\IOB ሜቶኔ ዋዬ
{\IOR{12፡26—20፡26}}

\par }{\IOB ዉርሴꬃ ላይꬃታ
{\IOR{21፡1—24፡25}}



\par }\ChapOne{1}{\SH ዳዊቲ ሳኦሌ ሃይቆ ሲስ
\par }
{\PP \VerseOne{1}ሳኦሊ ሃይቂዳፔ ጉዬ ዳዊቲ ኣማሌቄ ኣሳ ኦሊ ጾኒዲ ሲሚዴስ፤ ጺጊላጌንካ ናምኡ ጋላስ ጋምኢዴስ።

\VS{2}ሄꬓንꬆ ጋላስ ዳኬቲዳ ማይኦ ማይኢዲ ባ ሁኤ ቦላ ጉዱላ ላሊዲ ኢሲ ናቴꬃ ና ዳይሲ ሳኦሌ ጉታፔ ዪዴስ። ዳዊቴኮ ጋኪዳ ማላ ዛቁልꬅ ዚርጺ ጊዲ ቦንቾስ ኩሼ ዴንꬂዴስ።


\par }{\PP \VS{3}ዳዊቲካ ኢዛ፥ «ኔ ኣዋፔ ያዲ?» ጊዲ ኦይቺዴስ።

\par }{\PP ኢዚ ቃሴ፥ «ታኒ ኢስራኤሌ ኣሳይ ዲዛሶፔ ኬሳ ኤካ ያዲስ» ጊዴስ።


\par }{\PP \VS{4}ዳዊቲ ቃሴ ኢዛ፥ «ኣዜ ዋኒዳይ ኣኔ ታስ ኡባ ዮታ» ጊዲ ኦይቺዴስ።

\par }{\PP ኢዚካ ዳዊቴስ፥ «ኣሳዚ ኦላሶፔ ባቃቲዴስ፤ ዳሮይ ኩንዲዴስ፤ ሳኦሊኔ ኢዛ ና ዮናታኔይ ሃይቂዳ» ጊዴስ።


\par }{\PP \VS{5}ሄሳፌ ጉዬ ዳዊቲ ዎሬዛ ኢዛስ ዮቲዳ ናዛ፥ «ሳኦሊኔ ኢዛ ና ዮናታኔይ ሃይቂዳይሳ ኣዛን ኤራዲ?» ጊ ኦይቺዴስ።


\par }{\PP \VS{6}ዎሬዛ ኢዛስ ዮቲዳ ናቴꬃ ናዚ ኢዛስ ዛሪዲ፥ «ቶሮንታ ዳሼ ታኒ ፑዴ ጊልቦኣ ዙማ ቦላ ኬዛዲስ፤ ሳኦሊ ሄን ባ ቶራ ቦላ ዜምፒ ዲሺን ፓራ-ጋሬቲኔ ቶጋ ኣሳይ ጎዴሬꬂሼ ኢዛ ቦላ ጋኪ ዎꬊዳ።

\VS{7}ኢዚካ ጉዬ ሲሚ ጼሊዲ ታና ቤኢዲ ጼይጊዴስ፤ ታኒካ፥ ‹ታ ኔስ ኣይ ኦꬆ?› ጋዲስ።


\par }{\PP \VS{8}«ኢዚካ ታና፥ ‹ኔ ኦኔ?› ጊ ኦይቺዴስ። ታኒካ ኢዛስ፥ ‹ታኒ ኣማሌቄ ኣሳ› ጋዳ ዮታዲስ።


\par }{\PP \VS{9}«ኢዚካ ታስ፥ ‹ታ ሃይቃናስ ቶቃይስ፤ ጊዶ ኣቲን ታስ ሼምፖይ ኬዞንታ ኢጺዴስ፤ ዛይ ሃ ያ፤ ታና ሼምፒሳ› ጊዴስ።

\VS{10}ሂስቲን ታኒ ኢዚ ኩንዲቺዳፔ ጉዬ ኣቶንታይሳ ኤራዳ ታ ኢዛኮ ሺቃዳ ኢዛ ዎꬋዲስ። ኢዛ ሁኤ ቦላ ዲዛ ካላቻዛኔ ኢዛ ቄሴ ሳጋዮዛ ኤካዳ ሄኮ ታ ጎዳስ ኤሃዲስ» ጊዴስ።
\XREF{}{{\XO 1:10 }{\XT{1ሳሜ 31፡1-6፤ 1ታሪ 10፡1-6}}}


\par }{\PP \VS{11}ሄሳፌ ጉዬ ዳዊቲኔ ኢዛራ ዲዛ ኣሳይ ኡባይ ባንታ ማይኦ ዳኪዳ።

\VS{12}ኢስቲ ማሻን ሲፌቲዳ ጊሻስ ሳኦሌሲኔ ኢዛ ና ዮናታኔስ፥ ጎዳ ኦላንቻታሲኔ ኩሜꬃ ኢስራኤሌ ኣሳስ ካዮቲዳ፥ ዬኪዳኔ ኦማርስ ጋካናስ ጾሚዳ።


\par }{\PP \VS{13}ዳዊቲ ቃሴ ሄ ዎሬዛ ኢዛስ ኤሂዳ ናቴꬃዛ፥ «ኔ ኣዋፔ ያዲ?» ጊ ኦይቺዴስ። ናዚካ፥ «ታኒ ኔ ዴሬን ቤቲ ዲዛ ኣማሌቄ ኣሳ ና» ጊዴስ።


\par }{\PP \VS{14}ዳዊቲ ቃሴ፥ «ሂስቲን ኔኒ ጎዳይ ቲይዳይሳ ꬋይሳናስ ኔ ኩሼ ዋና ጻላ ዴንꬃዲ?» ጊ ኦይቺዴስ።


\par }{\PP \VS{15}ሄሳፌ ጉዬ ዳዊቲ ናቴꬃታፔ ኢሳ ጼይጊዲ፥ «ኔኒ ኢዛኮ ሺቃዳ ኢዛ ዎꬋ» ጊዴስ። ሄ ናቴꬃዚ ኣማሌቄዛ ጫዲ ዎꬊዴስ።

\VS{16}ዳዊቲካ ኣማሌቄዛ፥ « ‹ጎዳይ ቲይዳይሳ ታኒ ዎꬋዲስ› ጋዳ ኔ ቦላ ኔርካ ኔ ማርካቲዳ ጊሻስ ኔ ሱꬃ ጎሜይ ኔ ቦላ ጊዶ!» ጊዴስ።


\par }{\SH ሳኦሌ ጊሻሲኔ ዮናታኔ ጊሻስ ሺቂዳ ዚላሳ ጊንጾ
\par }
{\PP \VS{17}ዳዊቲ ሳኦሌ ጊሻሲኔ ዮናታኔ ሃይቆ ጊሻስ ዚላሊሼ ዬኪዴስ።

\VS{18}ቃሴካ፥ «ዎንዳፌ ሚላስ» ጌቴቲዛ ዚላሳ ዩሁዳ ዴራ ታማርሳና ማላ ኣዛዚዴስ። ሄሲ ያሻሬ ማጻፋን ጻፌቲ ኡቲዴስ።
\XREF{}{{\XO 1:18 }{\XT{ኢያ 10፡13}}}


\par }{\BB \par }
{\Q \VS{19}«ሃይሶ ኢስራኤሌ!

\par }{\QB ኔ ቦንቾይ ዙምቡላታ ቦላ

\par }{\QB ጫዴቲ ሃይቂዴስ፤

\par }{\QB ኦላ ቃራቲ ዋኒ

\par }{\QB ሃይሳꬆ ኩንዲዶ!


\par }{\BB \par }
{\Q \VS{20}«ፊሊስጼሜ ማጫ ናይቲ

\par }{\QB ኡፋዬቶንታ ማላ፥

\par }{\QB ቃጻሬቶንታ ኣሳ ማጫ ናይቲ

\par }{\QB ኢሊሎንታ ማላ፥

\par }{\QC ሃይሳ ጌቴን ዎሬሶፒቴ፤

\par }{\QC ኣስቄሎናንካ ኣዋጆፍቴ።


\par }{\BB \par }
{\Q \VS{21}«ኢንቴኖ ጊልቦኣ ዙማቶ!

\par }{\QB ኢንቴ ቦላ ኢራይ ቡኮፎ፤

\par }{\QB ጻዛይካ ኢንቴ ቦላ ዶፖ፤

\par }{\QB ያርሾስ ጊዲዛ ካꬂ

\par }{\QC ኢንቴ ጎሻ ቢታን ሞኮፎ።

\par }{\QC ሄን ኦላ ቃራዛ

\par }{\QC ጎንዳሌይ ቱኒዴስ፤

\par }{\QB ሳኦሌ ጎንዳሌይ

\par }{\QB ሃይሳፌ ጉዬን

\par }{\QB ዛይቴን ቁጬቴና።


\par }{\Q \VS{22}ዮናታኔ ዎንዳፌይ

\par }{\QB ዎꬎንታ ሲሚ ኤሬና፤

\par }{\QB ሳኦሌ ማሻይካ

\par }{\QB ሞርኬ ቃንጼሬꬂ ዬጌስ፤

\par }{\QB ዎልቃማታካ

\par }{\QB ሜንꬄሬꬂ ዬጌስ፤

\par }{\QB ኢዛ ሞርኬታካ ዎꬊዴስ።


\par }{\BB \par }
{\Q \VS{23}«ሳኦሊኔ ዮናታኔይ

\par }{\QB ሼምፖራ ፓጻ ዲሼ

\par }{\QB ሲቄቲዛይታኔ ቆፋን ጋይቲዛይታ።

\par }{\QB ሃይቂሼካ ሻኬቶንታይታ፤

\par }{\QC ጎሌ ካፎፔ ፒላቲዛይታ፤

\par }{\QC ጋሞፌካ ሚኒዛይታ።


\par }{\BB \par }
{\Q \VS{24}«ኢንቴኖ ኢስራኤሌ ማጫሳቶ!

\par }{\QB ኦቻ ቴራ ሚሳቲዛ ኣልኦ

\par }{\QB ቃሚሳ ኢንቴና ማይዚዳ፤

\par }{\QB ኢንቴ ማይኦዛ ዎርቃ

\par }{\QB ጺባቤን ኣሌቂሲዳ፤

\par }{\QC ሳኦሌስ ዬኪቴ።


\par }{\BB \par }
{\Q \VS{25}«ኦላ ቃራቲ

\par }{\QB ዋኒ ሃይሳ ማላ ኦላሶን ኩንዲዶ!

\par }{\QB ዮናታኔይ ኔ ዙምቡላታ ቦላ

\par }{\QB ጫዴቲ ሃይቂዴስ።


\par }{\Q \VS{26}ታ ኢሻ ዮናታኔ!

\par }{\QB ታኒ ኔ ጊሻስ ካዮታዲስ፤

\par }{\QC ኔ ታስ ኬሃ ኣልኦኮሺን፤

\par }{\QC ኔ ሲቆይ ታና

\par }{\QC ማላሊሲዛዛኮሺን

\par }{\QC ማጫ ሲቆፔካ ኬሂ

\par }{\QC ኣꬌስኮሺን።


\par }{\BB \par }
{\Q \VS{27}«ኦላ ቃራቲ ዋኒ ኩንዲዶ!

\par }{\QB ኦላ ማሳራቲካ ዋኒ

\par }{\QB ሃዳ ጊዳኔ!»




\par }\Chap{2}{\SH ዩሁዳን ዳዊቴ ካዎቴꬅ
\par }
{\PP \VerseOne{1}ሄሳፌ ጉዬ ዳዊቲ፥ «ታኒ ዩሁዳ ካታማታፔ ኢሲኔይን ቦ?» ጊዲ ጎዳ ኦይቺዴስ።

\par }{\Q ጎዳይካ፥ «ኤ ባ» ጊዴስ።

\par }{\QB ዳዊቲ ዛሪዲ፥ «ካታማታፔ

\par }{\QB ኣዋሪን ቦ?» ጊ ኦይቺዴስ።

\par }{\QB ጎዳይ ቃሴ፥

\par }{\QB «ኬብሮኔ ባ» ጊዴስ።


\par }{\PP \VS{2}ሂስቲን ዳዊቲ ባ ማቼታ ናምኣታራ ኬብሮኔ ቢዴስ። ኢስቲካ ኢዝራኤሌን ዬሌቲዳ ኣሂናሆሞኔ ቃርሜሎሴ ዴሬ ኣስ ሃይቂዳ ናባሌ ማቾ ኣቢጋሎ።
\XREF{}{{\XO 2:2 }{\XT{1ሳሜ 25፡42-43}}}

\VS{3}ሄሳꬆካ ዳዊቲ ባናራ ዲዛ ኣሳ ኢስታሶ ኣሳራ ኢሲፌ ጋꬂ ኤሂዴስ። ኢስቲካ ኬብሮኔ ካታማታን ኡቲዳ።

\VS{4}ሄሳፌ ጉዬ ዩሁዳ ኣሳይ ኬብሮኔ ዪዴስ። ሄን ዳዊቴ ቲይዲ ዩሁዳ ዴራ ቦላ ካዎꬂዳ።

\par }{\PP ጋላኣዴ ዴሬን ያቡሴ ኣሳይ ሳኦሌ ኣሃ ሞጊዳይሳ ዳዊቴስ ዮቲን፥
\XREF{}{{\XO 2:4 }{\XT{1ሳሜ 31፡11-13}}}

\VS{5}ኢዚካ ጋላኣዴን ያቡሴ ዴሬ ኣሳስ ሄሳ ኢዛስ ዮታና ማላ ቃስታኔ ኣስ ዬዲዲ፥ «ሃይሳ ማላ ኦꬂዲ ኢንቴ ጎዳ ሳኦሌ ሞጊዲ ኢንቴ ሎኤቴꬅ ቤሲዳ ጊሻስ ጎዳይ ኢንቴና ኣንጆ።

\VS{6}ሃኢካ ጎዳይ ኢንቴስ ባ ሚኖ ሲቆኔ ኣማኔቴꬅ ቆንጪሶ፤ ኢንቴ ኦꬂዳ ሎኤቴꬃ ጊሻስ ታኒካ ኢንቴስ ሎኦ ሚሽ ኦꬃና።

\VS{7}ሄሳ ጊሻስ ሚኒቴ፤ ጎቢቴ፤ ኢንቴ ጎዳይ ሳኦሊ ሃይቂዳ ጊሻስ ዩሁዳ ኣሳይ ታና ቲይዲ ባ ቦላ ካዎꬂዴስ» ጊዴስ።


\par }{\SH ኢስራኤሌ ኣሳ ቦላ ኢያቡስቴ ካዎቴꬅ
\par }
{\PP \VS{8}ሄ ዎዴ ሳኦሌ ኦላ ኣሳ ኣዛዚዛ ኔሬ ና ኣቢኔሪ ሳኦሌ ና ኢያቡስቴ ኤኪዲ ማሃናይሜ ፒንꬂዴስ።

\VS{9}ኢዛካ ጋላኣዴ፥ ኣሴሬ፥ ኢዝራኤሌ፥ ኤፍሬሜ፥ ቢኒያሜ ቦላኔ ኩሜꬃ ኢስራኤሌ ቦላ ካዎꬂዴስ።


\par }{\PP \VS{10}ሳኦሌ ና ኢያቡስቴይ ኢስራኤሌ ቦላ ካዎቲሺን ኢዛስ ላይꬃይ ኦይዱ ታሙ፤ ኢዚ ናምኡ ላይꬅ ሃሪዴስ። ዩሁዳ ኣሳይ ጊዲኮ ዳዊቴ ካሊዴስ።

\VS{11}ዳዊቲ ኬብሮኔን ኡቲዲ ኢስራኤሌ ኣሳ ላፑን ላይꬂኔ ኡሱፑን ኣጊና ሃሪዴስ።


\par }{\SH ኢስራኤሌሲኔ ዩሁዳስ ጊዶን ዴንዲዳ ኦላ
\par }
{\PP \VS{12}ኔሬ ና ኣቢኔሪ ሳኦሌ ና ኢያቡስቴ ኦሳንቻታራ ኢሲ ቦላ ማሃናይሜፔ ዴንዲዲ ጌባኦኔ ቢዳ።

\VS{13}ኢስታካ ጹሪያ ና ኢዮኣቤይኔ ዳዊቴ ኣሳቲ ኬኢዲ ጌባኦኔ ኤሌ ሃꬃ ኣቻን ጋይቲዳ። ኢሲ ባጋይ ሃꬃፌ ሄ ፒንꬃን፥ ባጋይ ሃꬃፌ ሃ ፒንꬃን ኡቲዳ።


\par }{\PP \VS{14}ሄሳፌ ጉዬ ኣቢኔሪ ኢዮኣቤስ፥ «ኣኔ ኑ ባጋፌኔ ኢንቴ ባጋፌ ናቴꬃ ናይቲ ዴንዲዲ ኑ ሲንꬃን ኦላ ቲራን ጋይቴቶ» ጊዴስ።

\par }{\PP ኢዮኣቤይ፥ «ኤሮ ጋይቴቶ» ጊዴስ።


\par }{\PP \VS{15}ሄሳ ጊሻስ ቢኒያሜ ባጋፌ ኢያቡስቴስ ታማኔ ናምኡ ኣሲ ቆዴቲዴስ። ዳዊቴ ባጋፌካ ታማኔ ናምኡ ኣሲ ቆዴቲዴስ።

\VS{16}ሄሳፌ ጉዬ ኢሶይ ኢሶይ ባ ሞርኬ ሁኤ ኦይኪዲ ማሻን ሚሌራ ጫዲሼ ኢሲፌ ኦይኬቲ ኩንዲዳ። ሄሳ ጊሻስ ጌባኦኔን ዲዛ ሄ ቢታዚ፥ «ማሻ ቢታ» ጌቴቲዴስ።


\par }{\PP \VS{17}ሄ ጋላሳ ኦላይ ኬሂ ዴጾ፤ ኣቢኔሪኔ ኢስራኤሌ ኣሳይ ዳዊቴ ኣሳን ጾኔቲዳ።


\par }{\PP \VS{18}ጹሪያ ኣቱማ ና ሄꬓቲ ኢዮኣቤይ፥ ኣቢሳዬይኔ ኣሳሄሌይ ሄን ዴቴስ። ኣሳሄሌይ ዎራን ዲዛ ጌኔሳ ማላ ዎꬃስ ፒላታ።

\VS{19}ኢዚ ኣቢኔሬ ኦይካናስ ሃዲርስ ኡሻች ጎንታ ኢዛ ጌዶራ ካሊዴስ።

\VS{20}ኣቢኔሪ ጉዬ ሲሚ ጼሊዲ፥ «ኣሳሄሌ! ኔኔ!» ጊ ኦይቺዴስ። ኢዚካ፥ «ኤ ታናኮ!» ጊ ዛሪዴስ።


\par }{\PP \VS{21}ሂስቲን ኣቢኔሪ ኢዛ፥ «ኔኒ ታ ጌዶፔ ሃዲርሳ ባጋ ዎይኮ ኡሻቻ ባጋ ሲማዳ ናቴꬅ ኢሳፌ ኢዛ ኦላ ማሳራ ቦንቃ ኤካ» ጊዴስ። ጊዶ ኣቲን ኣሳሄሌይ ካሌቲዲ ኢዛ ጌዶፔ ዱጾንታ ኢጺዴስ።


\par }{\PP \VS{22}ቃሴካ ኣቢኔሪ ኢዛስ፥ «ኔ ታ ጌዶ ካሌቲዛይሳ ኣጊኮ ኔስ ሎኦ፤ ታኒ ኔና ኣይስ ቢታራ ኦይሴꬆ? ሂስቲዳ ታኒ ኔ ኢሻ ኢዮኣቤ ኣይፌሶ ꬎቁ ጋዳ ዎስታ ጼሎ?» ጊዴስ።


\par }{\PP \VS{23}ኣሳሄሌይ ጊዲኮ ኢዛ ካሌቴꬅ ኣጊቤና፤ ሄሳ ጊሻስ ኣቢኔሪ ባ ቶራ ጼራን ኢዛስ ኡሎን ጫዲን ቶራዚ ኢዛስ ዞኮዛራ ካንꬂ ኬዚዴስ። ኣሳሄሌይ ሄን ጋዴ ቦላ ኩንዲዳ ማላ ሄራካ ሃይቂዴስ። ኦኒካ ኣሳሄሌይ ኩንዲ ሃይቂዳሶ ጋኪሼ ኤቂ ኤኬስ።


\par }{\PP \VS{24}ኢዮኣቤይኔ ኣቢሳዬይ ጊዲኮ ኣቢኔሬ ካሌቲዳ፤ ኢዛ ጎዴሬꬂሼ ጌባኦኔ ባዞ ኤፊዛ ኦጌዛራ ኣዬ ማታን ዲዛ ኣማ ዙምቡላ ሄራ ጋኪሺን ኣርሼይ ዉሊዴስ።

\VS{25}ሄሳፌ ቢኒያሜ ኣሳይ ኣቢኔሬኮ ሺቂዲ ዙምቡላዛ ጼራን ኢሲኖ ጊዲዲ ሳልፊዴስ።


\par }{\PP \VS{26}ኣቢኔሪ ኢዮኣቤ ጼይጊዲ፥ «ኑኒ ሜርናስ ኦላ ኦሌቲሼ ዳኔ? ኢዛስ ዉርሴꬃ ጋቴይ ጫሞ ጊዲዳይሳ ኔ ዋናዳ ኤሮንታ ኣጋዲ? ኔ ኣሳይ ባ ኢሻታ ጎዲዛይሳ ኣጋና ማላ ኔ ኢስታስ ኣዛዞ ኢሞንታይ ኣዉዴ ጋካናሴ?» ጊዴስ።


\par }{\PP \VS{27}ኢዮኣቤይካ ዛሪዲ፥ «ዴኦ ጾሳይ ቤዪን፥ ኔ ሃይሳ ዮቶንታ ኣጊዳኮ ኣሳይ ዎንታና ጋካናሼ ባ ኢሻታ ጎዶ ኣጌና» ጊዴስ።


\par }{\PP \VS{28}ሄሳፌ ጉዬ ኢዮኣቤይ ባ ዛዬ ፑኒዴስ፤ ኣሳይካ ኡባይ ኢስራኤሌ ጎዲዛይሳ ኣጊዴስ። ኦላዚ ሄሳን ኤቂዴስ።


\par }{\PP \VS{29}ኣቢኔሪኔ ኢዛ ኣሳይ ኦማርሳራ ኣራቤራ ካንꬂ ቢዳ፤ ሄፔ ዮርዳኖሴ ሻፋ ፒኒዲ ኡባይካ ቢቲሮኔራ ካንꬂ ማሃናይሜ ዪዳ።


\par }{\PP \VS{30}ሄሳፌ ጉዬ ኢዮኣቤይ ኣቢኔሬ ጎዲዛይሳ ኣጊ ሲሚዲ ኢዚ ዴሬዛ ሺሺዳ ዎዴ ዳዊቴ ኣሳ ጊዶፌ ኣሳሄሌይ ኣቲን ሃራይ ታማኔ ኡዱፉን ኣሲ ꬋይዳይሲ ኤሬቲዴስ።

\VS{31}ዳዊቴ ኣሳይ ጊዲኮ ቢኒያሜ ኣሳፔ ኣቢኔሬ ካሊዛ 330 ኣስ ዎꬊዴስ።

\VS{32}ኢዮኣቤይኔ ኢዛራ ዲዛ ኣሳይ ኣሳሄሌይ ኩንዲዳሶሆፔ ኢዛ ኣሃ ዴንꬂዲ ቤቴሊሄሜን ኢዛ ኣዋ ዱፎን ሞጊዳ። ሄሳፌ ጉዬ ኦማርስ ኩሜꬅ ሄሜቲሼ ኣቂዲ ቡሮ ጋዴይ ዎንቲሺን ኬብሮኔ ጋኪዳ።




\par }\Chap{3}{\PP \VerseOne{1}ሳኦሌ ኬꬃ ጊዶኒኔ ዳዊቴ ኬꬃ ጊዶን ዲዛ ኦላይ ዳሮ ዎዴ ጋምኢዴስ፤ ዳዊቴ ባጋይ ሚኒ ሚኒ ቢሺን ሳኦሌ ባጋይ ዳቡሪ ዳቡሪ ቢዴስ።


\par }{\PP \VS{2}ዳዊቲ ኬብሮኔን ዲሺን ኢዛስ ኡሱፑን ኣቱማ ናይቲ ዬሌቲዳ፤ ኢዛስ ባይራ ናዚ ኢዝራኤሌ ዴሬ ኣስ ኣሂናሆምፔ ኣሚኖኔይ ዬሌቲዴስ።

\VS{3}ናምኣንꬆ ናዚ ቃርሜሎሴ ዴሬ ኣስ ናባሌ ማቾ ኣቢጋሊፔ ኪልኣቤይ ዬሌቲዴስ፤ ሄꬓንꬆ ናዚ ጌሹሬ ካዎ ታሊማዬ ቢዮ ማኢኪፔ ኣቤሴሎሜይ ዬሌቲዴስ።

\VS{4}ኦይዳንꬆ ናዚ ኣዶኒያሲ ሃጊቲፔ ዬሌቲዴስ፤ ኢቻሻንꬆ ናዚ ሻፋጺያይ ኣቢጻሊፔ ዬሌቲዴስ፤

\VS{5}ኡሱፑንꬆ ናዚ ዳዊቴ ማቾ ኤግሊፔ ዪቲራሜይ ዬሌቲዴስ፤ ሃይቲ ዳዊቲ ኬብሮኔን ዲሺን ኢዛስ ዬሌቲዳይታ።


\par }{\SH ኣቢኔሬኔ ዳዊቴ ኢሲፌቴꬅ
\par }
{\PP \VS{6}ሳኦሌ ኬꬂኔ ዳዊቴ ኬꬂ ኦሌቲሼ ዲዛ ዎዴ ኣቢኔሪ ሳኦሌ ኬꬃን ባ ዎልቃ ሚንꬂሼ ዴስ።

\VS{7}ሳኦሊ ኣያ ቢዮ ኤርጺፎ ላጌꬆ ኦይኪዴስ፤ ኢያቡስቴይ ኣቢኔሬ፥ «ኔ ኣይስ ታ ኣዋ ላጌꬆይራ ኣቃዲ?» ጊዴስ።


\par }{\PP \VS{8}ኣቢኔሪ ኢያቡስቴ ሃሳያን ኬሂ ሃንቄቲዳ ጊሻስ፥ «ዩሁዳ ማዳናስ ታኒ ጎሻ ካኔ? ሃች ጋካናስ ታኒ ኔ ኣዋ ሳኦሌ ኬꬃስ፥ ኢዛ ኢሻታሲኔ ኢዛ ዳቦታስ ታ ኣማኔቴꬅ ፓጪንቻቤኬ፤ ኔናካ ዳዊቴስ ኣꬃ ኢማቤኬ፤ ጊዶ ኣቲን ኔኒ ሃኢ ሃኖ ሃ ማጫሳይራ ታ ሃኒዳ ሚሻስ ታና ሞታይ?

\VS{9-10}ጎዳይ ሳኦሌ ኬꬃፌ ካዎቴꬃ ዎꬂ ኤኪዲ ዳኔፔ ቢዲ ቤርሳቤሄ ጋካናስ ዲዛ ኢስራኤሌ ቦላኔ ዩሁዳ ቦላ ዳዊቴ ካዎቴꬃ ጫቂ ዎꬂዳ ጫቆዛ ታ ፖሎንታ ኣጊኮ ጾሲ ኣቢኔሬ ቦላ ኢታ ሚሽ ኤሆ» ጊዴስ።
\XREF{}{{\XO 3:9-10 }{\XT{1ሳሜ 15፡28}}}

\VS{11}ኢያቡስቴይ ኣቢኔሬስ ኬሂ ባቢዳ ጊሻስ ዛሪዲ ኢሲ ቃላ ጶቃናስ ዳንዳይቤና።


\par }{\PP \VS{12}ሄሳፌ ጉዬ ኣቢኔሪ ዳዊቴስ፥ «ሃና ቢታያ ኦናሴ? ታናራ ቃላ ጌላ፤ ቤኣ ኢስራኤሌ ኡባይ ኔኮ ሲማና ማላ ታ ኔና ማዳና» ጊ ዮታና ማላ ኦጋꬅ ዬዲዴስ።


\par }{\PP \VS{13}ዳዊቲካ፥ «ኤሮ ሎኦ፤ ታ ኔናራ ቃላ ጌላና፤ ጊዶ ኣቲን ታ ኔፔ ኢሲ ሚሽ ኮያይስ፤ ሄሲካ ኮይሮ ታኮ ያሼ ሳኦሌ ቢዮ ሚልኮሎ ኔ ታስ ኤካ ያና ማላ ኮያይስ፤ ሂስቶንታ ኣጊኮ ታኮ ዮፓ» ጊዴስ።

\VS{14}ሄሳፌ ጉዬ ዳዊቲ፥ «ፊሊስጼሜ ኣስ ጼታታ ኣቱማቴꬃ ጪሎሻ ጪጋዳ ኤኪዳ ታ ማቾ ሚልኮሎ ታስ ኢማ» ጊዲ ሳኦሌ ና ኢያቡስቴኮ ባ ቃስታኔታ ኪቲዴስ።
\XREF{}{{\XO 3:14 }{\XT{1ሳሜ 18፡27}}}


\par }{\PP \VS{15}ሄሳ ጊሻስ ኢያቡስቴይ ባ ቃስታኔታ ኪቲዲ ኢዚ ኣዚና ላይሻ ና ፓልቲኤሌሶፔ ኬሲ ኤኪዴስ።

\VS{16}ኢዚ ኣዚናይ ባሂሪሜ ጋካናስ ዬኪሼ ኢዞ ካሊ ቢዴስ። ሄሳፌ ጉዬ ኣቢኔሪ፥ «ሃኢ ኔስ ጊዳና! ጉዬ ኔሶ ሲማ» ጊዴስ።


\par }{\PP \VS{17}ኣቢኔሪ ኢስራኤሌ ጪማታራ ዞሬቲሼ ኢስታስ፥ «ካሴ ኣꬊዳ ዎዴን ዳዊቲ ኢንቴ ቦላ ካዎታና ማላ ኮዪዴታ።

\VS{18}ጎዳይ ዳዊቴስ፥ ‹ታ ኣይሌ ዳዊቴ ባጋራ ታኒ ታ ዴራ ኢስራኤሌ ኢስታ ሞርኬታ ኩሼፔኔ ፊሊስጼሜታ ኩሼፔ ኣሻና› ጊዛ ሂዶታ ቃላ ኢሚ ዎꬂዳ ጊሻስ ሃይሳ ኢንቴ ሃኢራ ኦꬂቴ» ጊዴስ።


\par }{\PP \VS{19}ሄሳꬆካ ኣቢኔሪ ቢኒያሜ ቆሞታስ ባርካ ቢዲ ሃይሳ ዮቲዴስ፤ ሄሳፌ ጉዬ ኢስራኤሌ ኣሳይ ቢኒያሜ ኬꬃ ኣሳይ ኡባይ ኦꬃናስ ኮዪዳ ኡባ ዳዊቴስ ዮታናስ ኬብሮኔ ቢዴስ።

\VS{20}ኣቢኔሪ 20 ኣሳታራ ዳዊቲ ዲዛሶ ኬብሮኔ ቢዴስ፤ ዳዊቲካ ኣቢኔሬሲኔ ኢዛራ ዲዛ ኣስ ኡባስ ጊቢራ ጊግሲዴስ።

\VS{21}ሄሳፌ ጉዬ ኣቢኔሪ ዳዊቴስ፥ «ኔናራ ኢስቲ ጫቄታና ማላ፥ ኔ ዎዚናይካ ኣሞቲዳ ማላ ኔ ኡባ ሃራና ማላ ኤሶን ባዳ ታ ጎዳ ካዎዛስ ኩሜꬃ ኢስራኤሌ ኣኔ ሺሻይስ» ጊዴስ። ሄሳ ጊሻስ ዳዊቲ ኣቢኔሬ ሞይዚዴስ፤ ኢዚካ ሳሮን ቢዴስ።


\par }{\SH ኣቢኔሬ ሃይቆ
\par }
{\PP \VS{22}ኢዮኣቤይኔ ዳዊቴ ኣሳይ ሄ ዎዴ ዳሮ ሚሽ ዲኢ ኤኪዲ ኦላፔ ሲሚዳ። ኣቢኔሪ ጊዲኮ ዳዊቲ ሳሮን ኢዛ ሞይዚዳ ጊሻስ ኬብሮኔን ዴና።

\VS{23}ኢዮኣቤይኔ ኢዛራ ኢሲፌ ዲዛ ኦላንቻ ኡባይ ሄ ጋኪዳ ማላ ኔሬ ና ኣቢኔሪ ካዎዛኮ ዪዳይሳ፥ ካዎዚ ኢዛ ሞይዚዳይሳኔ ኢዚካ ሳሮን ኬዚ ቢዳይሳ ኢዮኣቤይ ሲዪዴስ።


\par }{\PP \VS{24}ሄሳ ጊሻስ ኢዮኣቤይ ካዎዛኮ ጌሊዲ፥ «ሃይሲ ኔ ኦꬂዳይሲ ኣዜ? ኣኔ ኣቢኔሪ ኔ ኩሼን ጌሊን ዋናዳ ኔ ኢዛ ሳሮን ሞይዛ ዬዳዲ?

\VS{25}ኔሬ ና ኣቢኔሬ ኔ ኤራሳ፤ ኢዚ ዪዳይ ኔና ባሌꬃናስ፥ ኔ ዋና ኬዚዛኮኔ ጌሊዛኮ ኤራናሲኔ ኔ ኦꬂዛ ኡባ ዎቻናስ ዪዴስ» ጊዴስ።


\par }{\PP \VS{26}ሄሳፌ ጉዬ ኢዮኣቤይ ዳዊቴ ኣቻፌ ኬዚዴስ፤ ኣቢኔሬ ኤኪ ያና ማላ ኣስ ኪቲዴስ፤ ኪቴቲዳ ቃስታኔቲ ኢዛ ሴይሬን ዲዛ ሃꬃ ኦላ ማታ ጋኪሺን ዛሪዳ፤ ሄሲ ሃኒሺን ዳዊቲ ኤሪቤና።

\VS{27}ኣቢኔሪ ጉዬ ኬብሮኔ ሲሚዳ ዎዴ ኢዮኣቤይ ኢዛ ጻላ ሃሳይሳና ኮይዛ ኣስ ሚሳቲዲ ኢሲ ባጋ ሼርኢ ሂስቲዲ ጌዴ ጊምቤዛ ፔንጌ ኤፊዴስ፤ ሄን ባ ኢሻ ኣሳሄሌ ሱꬅ ኣዛራና ኮዪዲ ኢዛስ ኡሎን ጫዲ ዎꬊዴስ።


\par }{\PP \VS{28}ሄሳፌ ጉዬ ኣቢኔሬ ዎꬊዳይሳ ዳዊቲ ሲዪዲ፥ «ታኒኔ ታ ካዎቴꬃይ ኔሬ ና ኣቢኔሬ ሱꬃፌ ጎዳ ሲንꬃን ሜርናስ ጌሻ።

\VS{29}ኢዛ ሱꬃይ ኢዮኣቤ ሁኤኒኔ ኢዛ ኣዋ ኬꬃ ኡባ ቦላ ጊዶ፤ ኣሳቴꬃፌ ሃꬂ ጎጊሲዛ ሃርጌይ ዎይኮ ጉፌን ካልኣቲዛ ዎቤይ ዎይኮ ማሻን ሃይቂዛይ ዎይኮ ሚዛዚ ꬋዪን ኮሻቲዛይ ኢዮኣቤ ኬꬃፌ ꬋዮፖ» ጊዴስ።


\par }{\PP \VS{30}ኣቢኔሪ ጌባኦኔን ኦሌቲዳ ኦላን ኢዮኣቤሲኔ ኣቢሳዬ ኢሻ ኣሳሄሌ ዎꬊዳ ጊሻስ ኢስቲካ ኣቢኔሬ ዎꬊዳ።


\par }{\SH ዳዊቴ ካዮቴꬅ
\par }
{\PP \VS{31}ሄሳፌ ጉዬ ዳዊቲ ኢዮኣቤሲኔ ኢዛራ ኢሲፌ ዲዛ ኣሳ ኡባስ፥ «ኢንቴ ማይኦ ዳኪዲ፥ ማቃ ማይኢዲ ኣቢኔሬ ሲንꬃን ዬኪቴ» ጊዴስ። ዳዊቲ ባ ሁኤራ ኣሃ ኣዣቢዴስ።

\VS{32}ሂስቲዲ ኣቢኔሬ ኣሃ ኤፊዲ ኬብሮኔን ሞጊዳ፤ ካዎዚ ኣቢኔሬ ዱፎ ቦላ ዋሲ ዬኪዴስ፤ ዴሬዚካ ሄሳꬆ ዬኪዴስ።


\par }{\PP \VS{33}ካዎዚ ኣቢኔሬ ጊሻስ ካዮ ሚላስ ሚላሊዴስ፤

\par }{\Q «ኣቢኔሬ! ሹፉሮ ኣሳ ማላ

\par }{\QB ዋና ሃይቃዲ?


\par }{\Q \VS{34}ኔ ኩሼቲ ቃሼቲቤቴና፤

\par }{\QB ኔ ቶሆቲ ኣግሪሞቄን ጌሊቤቴና፤

\par }{\QC ኣሲ ኢታ ኣሳ ሲንꬃን

\par }{\QC ኩንዲዛ ማላ

\par }{\QC ኔካ ሄሳꬆ ኩንዳዳሳ።»

\par }{\PP ዴሬዚ ኡባይ ቃሴ ዛሪ ዬኪዴስ።


\par }{\PP \VS{35}ሄሳፌ ጉዬ ዴሬ ኡባይ ካꬅ ዶናን ጌልꬂዛ ዎዴ ዳዊቴኮ ዪዲ ኢዚ ካꬅ ማና ማላ ሚንꬂ ዎሲዳ። ጊዶ ኣቲን ዳዊቲ፥ «ኣርሼይ ዉላናሼ ጋካናስ ካꬅ ዎይኮ ሃራ ሚሽ ዶናን ታ ጌልꬂኮ ጾሳይ ሃይሳ ማላ ታ ቦላ ኤሆ፤ ሃይሳፌካ ኣꬊዛ ሚሽ ታ ቦላ ኤሆ» ጊ ጫቂዴስ።


\par }{\PP \VS{36}ዴሬዚ ኡባይ ሄሳ ቤኢዲ ኡፋዬቲዴስ፤ ኣዳፌካ ካዎዛ ሃኖይ ዴሬዛ ኡፋይሲዴስ።

\VS{37}ሄሳꬆካ ሄ ጋላስ ዴሬዚ ኡባይኔ ኩሜꬃ ኢስራኤሌይ ካዎዛ ኩሼይ ኔሬ ና ኣቢኔሬ ሃይቆን ባይንዳይሳ ኤሪዴስ።


\par }{\PP \VS{38}ሄሳፌ ጉዬ ካዎዚ ባ ዴራስ፥ «ሃች ኢስራኤሌን ዳናይኔ ጊታ ኣሲ ሃይቂዳይሳ ኤሪቤኬቲ?

\VS{39}ታ ቲዬቲዳ ካዎ ጊዲኮካ ሃች ታ ላፋቴꬂ ታስ ኤሬቲዴስ፤ ሃይቲ ጹሪያ ናይቲ ታስ ዎልቃቲዳ። ጎዳይ ኢታ ኦꬂዳዴስ ኢዛ ኦሶ ማላ ኢሞ» ጊዴስ።




\par }\Chap{4}{\SH ኢያቡስቴ ሃይቆ
\par }
{\PP \VerseOne{1}ኣቢኔሪ ኬብሮኔን ሃይቂዳይሳ ሳኦሌ ና ኢያቡስቴይ ሲዪዳ ማላ ኬሂ ያዪዴስ፤ ኢስራኤሌ ዴሬይካ ዳጋሚዴስ።

\VS{2}ሄ ዎዴ ሳኦሌ ና ኢያቡስቴስ ካሌꬂዛ ናምኡ ኣሳቲ ዴቴስ፤ ኢስቲካ ባኣናኔ ኤሬካቤ ጌቴቴቴስ፤ ኢስቲ ቢኒያሜ ቆሞታፔ ቢኤሮቴ ዴሬ ዬሌታ ጊዲዳ ኣርሞኔ ናይታ፤ ቢኤሮቴይ ቢኒያሜ ካታማታፔ ኢሲኔይ ማላ ቆዴታዉስ።

\VS{3}ቢኤሮቴ ኣሳይ ጌቲሜ ባቃቲ ቢዲ ሃች ጋካናስ ሄን ቤቴ ኣስ ጊዲዲ ዴስ።


\par }{\PP \VS{4}ሳኦሌ ና ዮናታኔስ ናምኡ ቶሆቲ ሲሊዳ ኢሲ ናይ ዴስ፤ ሳኦሌ ሃይቆይኔ ዮናታኔ ሃይቆ ዎሬይ ኢዝራኤሌፔ ኢዛኮ ጋኪዛ ዎዴ ኢዛስ ላይꬃይ ኢቻሻ። ኢዚካ ቶሆ ሲላ ጊዲዳይ ሄ ዎዴ ኢዛ ዲቺዛራ ኤካዳ ኤሶን ባቃቲሺን ኩንዲዳ ጊሻሳ። ኢዛ ሱንꬂ ሜምፌቦስቴ ጌቴቴስ።
\XREF{}{{\XO 4:4 }{\XT{2ሳሜ 9፡3}}}


\par }{\PP \VS{5}ሄ ዎዴ ቢኤሮቴ ዴሬ ኣስ ኣርሞኔ ናይቲ ኤሬካቤይኔ ባኣናይ ኢያቡስቴኮ ባና ዴንዲዳ፤ ኢዚ ጋላሳ ሼምፖ ኤካናስ ባ ሂጻ ቦላ ኢሼቻን ዲሺን ሴታ ጋላስ ኣዋይ ሴሊሺን ኢዛኮ ጋኪዳ።

\VS{6}ጊስቴ ኮይዛ ኣስ ሚሳቲዲ ኬꬃ ጊዶ ጌሊዲ ኢዛስ ኡሎን ጫዲዳ። ሄሳፌ ጉዬ ኤሬካቤይኔ ኢዛ ኢሻ ባኣናይ ሉሹ ጊ ኬዚ ቢዳ።


\par }{\PP \VS{7}ኢስቲ ሶ ጌሊዳይ ኢያቡስቴይ ባ ኣልጋ ኪፊሌን ኢቺ ዲሺና፤ ኢስቲ ኢዛ ጫዲ ዎꬊዳፔ ጉዬ ኢዛ ሁኤ ቃንጺ ኤኪዲ ኩሜꬃ ኦማርስ ኣራቤ ኦጌራ ቢዳ።

\VS{8}ኢያቡስቴ ሁኤ ዳዊቴኮ ኬብሮኔ ኤፊዲ ካዎዛስ፥ «ኔና ዎꬋና ኮይዛ ኔ ሞርኬ ሳኦሌ ና ኢያቡስቴ ሁኤ ሃይሳ ቤኣ፤ ሄኮ ጎዳይ ሃች ታ ጎዳ ካዎዛ ጊሻስ ሳኦሌ ቦላኔ ኢዛ ዜሬꬃ ቦላ ሃሎ ኬሲዴስ» ጊዳ።


\par }{\PP \VS{9}ዳዊቲካ ቢኤሮቴ ዴሬ ኣስ ኣርሞኔ ናይታ ኤሬካቤሲኔ ኢዛ ኢሻ ባኣናስ፥ «ታና ሜቶፔ ኣሺዳ ዴኦ ጾሳይ ቤኢን፥

\VS{10}ታስ ሚሺራቾ ቃላ ኤሂዳ ኢዛስ ሚሳቲን፥ ‹ሄኮ ሳኦሊ ሃይቂዴስ› ጊዲ ታስ ዮቲዳዴ ኦይካዳ ጺጊላጌን ዎꬋዲስ። ሂስቲኮ ሄ ኣዴዛስ ታ ኢሚዳ ሞጎታይ ሄሳ።
\XREF{}{{\XO 4:10 }{\XT{2ሳሜ 1፡1-16}}}

\VS{11}ሂስቲን ባ ኬꬃን ባ ኣልጋ ቦላ ኢቺ ሼምፒዛ ጺሎ ኣስ ዎꬊዳ ኢታ ኣሳታስ ኢታ ቂጻቴ ኢማና ቤሴኔ? ኢዛ ሱꬃ ኢንቴ ኩሼፔ ኣጫናሲኔ ኢንቴና ቢታፌ ꬋይሳናስ ታስ ቤሴኔ?» ጊዴስ።


\par }{\PP \VS{12}ሄሳ ጊሻስ ዳዊቲ ባ ኣሳታ ኣዛዚን ኢስቲ ሄይታ ዎꬊዳ፤ ኢስታ ኩሼኔ ቶሆ ቃንጺዲ ኬብሮኔን ዲዛ ኤሌ ሃꬃ ኣቻን ካቂዳ፤ ኢያቡስቴ ሁኤ ቃንጺ ኤኪዲ ኬብሮኔን ዲዛ ኣቢኔሬ ዱፎዛ ኣቻን ሞጊዳ።




\par }\Chap{5}{\SH ኢስራኤሌ ቦላ ዳዊቴ ካዎቴꬅ
\par }
{\R (1ታሪ 11፡1-9፤ 14፡1-7)

\par }{\PP \VerseOne{1}ኢስራኤሌ ኣሳይ ኡባይ ኬብሮኔ ዳዊቴኮ ቢዲ፥ «ሄኮ ኑኒ ኔ ሜቄꬃታኔ ኔ ኣሾታ።

\VS{2}ካሴ ሳኦሊ ኑ ቦላ ካዎቲ ዲዛ ዎዴ ኢስራኤሌ ኦላ ኣሳ ካሌꬂዛይ ኔና፤ ጎዳይ፥ ‹ታ ዴሬ ኢስራኤሌ ናጋናይ ኔና፤ ኢስታ ካሌꬃናይ ኔና ጊዳና› ጊዲ ኔስ ዮቲ ዎꬂዴስ» ጊዳ።


\par }{\PP \VS{3}ሄሳ ጊሻስ ኢስራኤሌ ኣሳ ካሌꬂዛይቲ ኡባይ ኬብሮኔ ዪዳ፤ ካዎ ዳዊቲ ኬብሮኔን ጎዳ ሲንꬃን ኢስታራ ጫቆ ቃላ ጌሊዴስ፤ ኢስቲካ ዳዊቴ ቲይዲ ኢስራኤሌ ቦላ ካዎꬂዳ።


\par }{\PP \VS{4}ዳዊቲ ካዎቲሺን ኢዛስ ላይꬃይ 30፤ ኢዚ 40 ላይꬅ ዴራ ኣይሲዴስ።

\VS{5}ኢዚ ኬብሮኔን ኡቲዲ ዩሁዳ ቦላ ላፑን ላይꬂኔ ኡሱፑን ኣጊና፥ ዬሩሳላሜን ኡቲዲ ኩሜꬃ ኢስራኤሌ ቦላኔ ዩሁዳ ቦላ 33 ላይꬅ ካዎቲዴስ።


\par }{\SH ዬሩሳላሜ ጾኔቴꬅ
\par }
{\PP \VS{6}ካዎዚኔ ኢዛ ኣሳይ ዬሩሳላሜን ዲዛ ያቡሴ ኣሳ ኦላናስ ሄ ቢዳ። ያቡሴ ኣሳይካ ዳዊቴ፥ «ዳዊቲ ሃይሳን ጌላና ዳንዳዬና» ጊ ቆፒዳ ጊሻስ ዳዊቴስ፥ «ሃራይ ኣቶሺን ቆቄቲኔ ዎቤቲ ኔና ቴቃና፤ ሄሳ ጊሻስ ኔ ሃ ጌላካ» ጊዳ።

\VS{7}ጊዶ ኣቲን ዳዊቲ ጺዮኔ ሚጻ ኦይኪዴስ፤ ሂናካ ሃኢ ዳዊቴ ካታማ ጌቴቲዛሶሆዮ።


\par }{\PP \VS{8}ሄ ጋላስ ዳዊቲ፥ «ያቡሴ ኣሳ ጾናና ኮይዛይ፥ ዳዊቴ ሞርኬ ጊዲዳ ዎቤታኮኔ ቆቄታኮ ጋካናስ ሃꬅ ፒኒዛ ፑርዴራ ፑዱንꬃ ኬዛናስ ቤሴስ» ጊዴስ፤ ሄሳ ጊሻስ፥ «ዎቤቲኔ ቆቄቲ ካዎ ኬꬅ ጌሌቴና» ጌቴቲዴስ።


\par }{\PP \VS{9}ሄሳፌ ጉዬ ዳዊቲ ሚጻዮ ባስ ዱሳሶ ሂስቲዴስ፤ ኢዞ፥ «ዳዊቴ ካታማ» ጊ ሱንꬂዴስ። ዳዊቲ ሚሎፔ ዶሚዲ ኢዞ ጊዶ ኣꬂዲ ዩዪ ኣꬋናስ ጊምቢዴስ።

\VS{10}ጎዳይ ኡባፌ ዎልቃማ ጾሳይ ኢዛራ ዲዛ ጊሻስ ዳዊቲ ኡባ ዎዴ ሚኒ ሚኒ ቢዴስ።
\XREF{}{{\XO 5:10 }{\XT{2ሳሜ 1፡1-16}}}


\par }{\PP \VS{11}ሄ ዎዴ ጺሮሴ ካዎ ኪራሜይ ዳዊቴኮ ኣስ ኪታ ዬዲዴስ፤ ሄሳꬆካ ዚጋ ሚꬅ ማሲዛ ሂላንቻታኔ ሹች ማሲዛ ሂላንቻታ ዬዲዴስ፤ ኢስቲካ ዳዊቴስ ካዎ ኬꬅ ኬጺዳ።

\VS{12}ጎዳይ ኢስራኤሌ ቦላ ኢዛ ካዎቴꬃ ሚንꬂዳይሳ፥ ባ ዴራ ኢስራኤሌ ጊሻስ ኢዛ ካዎቴꬃ ኣሲዳይሳ ዳዊቲ ኤሪዴስ።


\par }{\PP \VS{13}ዳዊቲ ኬብሮኔፔ ቢዳፔ ጉዬ ካሴይታ ቦላ ዬሩሳላሜን ሃራ ላጌꬆታ ዎꬂዴስ፤ ማቼታካ ኤኪዴስ፤ ሃራ ኣቱማ ናይቲኔ ማጫ ናይቲ ኢዛስ ዬሌቲዳ።

\VS{14}ኢዚ ዬሩሳላሜን ዬሊዳ ናይቲ፥ ሻሙኤ፥ ሾባቤ፥ ናታኔ፥ ሶሎሞኔ፥

\VS{15}ኢያቤሄሬ፥ ኤልሹኤ፥ ኔፌጌ፥ ናፊያ፥

\VS{16}ኤልሻማ፥ ኤልኣዳኔ ኤልፋሌጼ ጌቴቴቴስ።


\par }{\SH ፊሊስጼሜ ጾኔቴꬅ
\par }
{\R (1ታሪ 14፡8-17)

\par }{\PP \VS{17}ዳዊቲ ኢስራኤሌ ኣሳ ቦላ ካዎቲዳይሳ ፊሊስጼሜ ኣሳይ ሲዪዲ ኢዛ ኮያናስ ጊጺ ዴንዲዴስ፤ ሄሳ ሲዪዲ ዳዊቲ ዱጌ ባ ሚጻ ዎꬊዴስ።

\VS{18}ሄ ዎዴ ፊሊስጼሜ ኣሳይ ዪዲ ኤራፋይሜ ሾባን ላሌቲ ዱንካኒዴስ።

\VS{19}ሄሳ ጊሻስ ዳዊቲ ጎዳ፥ «ባዳ ፊሊስጼሜ ኣሳራ ኦሌቶ? ኔ ኢስታ ታ ኩሼን ኣꬃ ኢማኔ?» ጊ ኦይቺዴስ።

\par }{\PP ጎዳይካ ኢዛ፥ «ኤ ባ፤ ቱማፔ ፊሊስጼሜታ ታኒ ኔ ኩሼን ኣꬃ ኢማና» ጊዴስ።


\par }{\PP \VS{20}ሄሳ ጊሻስ ዳዊቲ ባኣሊ-ፓራጺሜ\FTNT{*}{{\FR 5:20 }{\FT{ኢብራዌታ ቃላራ ባኣሊ-ፓራጺሜ ጉሲ ሜንꬄሬꬂዲ ጌሊዳ ጎዳ ጉሳ።
}}} ቢዲ ፊሊስጼሜ ኣሳ ኦሊ ጾኒዴስ፤ ኢዚካ፥ «ዲኦ ሃꬂ ꬉቂ ኬዚዲ ላሊዛ ማላ፥ ጎዳይ ታ ሞርኬታ ታ ሲንꬃፌ ላሊዴስ» ጊዴስ። ሄሳ ጋሶን ሄ ሶሆዛ ሱንꬂ ባኣሊ-ፓራጺሜ ጌቴቲዴስ።

\VS{21}ፊሊስጼሜ ኣሳይ ባ ኤቃ ጾሳታ ዬጊ ኣጊዲ ባቃቲዳ ጊሻስ ዳዊቲኔ ኢዛ ካሊዛ ኣሳይ ዲኢ ኤኪ ቢዳ።


\par }{\PP \VS{22}ፊሊስጼሜ ኣሳይ ቃሴካ ዪዲ ኤራፋይሜ ሾባን ላሌቲ ዱንካኒዴስ።

\VS{23}ሄሳ ጊሻስ ዳዊቲ ጎዳ ኦይቺዴስ፤ ጎዳይካ ኢዛስ፥ «ኢስታፌ ጉዬ ባጋራ ኢስታ ጊዶꬃዳ ባላሳኔ ሚꬃፌ ሲንꬃ ባጋራ ባዳ ኢስታራ ጋይታ ኣቲን ኢስቲ ዲዛሶ ሲቲ ጋ ኬዞፓ።

\VS{24}ባላሳኔ ሚꬃ ጼራ ቦላራ ኦላ ጊሪስ ሲዪዛ ዎዴ ጎዳይ ፊሊስጼሜ ኦላ ኣሳ ኦላናስ ኔፔ ካሴቲ ኬዚዴስ ጉስ ጊዲዳ ጊሻስ ሄ ዎዴ ኤሶታዳ ሲንꬅ ሲቲ ጋ ባ» ጊዴስ።

\VS{25}ሄሳ ጊሻስ ዳዊቲ ጎዳይ ኢዛ ኣዛዚዳ ማላ ኦꬂዴስ፤ ፊሊስጼሜ ኣሳካ ጌባፔ ቢዲ ጌዜሬ ጋካናስ ጎዲ ጎዲ ሾጪዴስ።




\par }\Chap{6}{\SH ዬሩሳላሜ ጫቆ ቃላ ታቦታ ቡስ
\par }
{\R (1ታሪ 13፡1-14፤ 15፡25—16፡6፥43)

\par }{\PP \VerseOne{1}ቃሴካ ዳዊቲ ኢስራኤሌ ኣሳፔ ዶሬቲዳ 30,000 ኣስ ሺሺዴስ።

\VS{2}ኢዚኔ ኢዛራ ዲዛ ኣሳይ ኡባይ ኪሩቤ ቦላ ኡቲዳ ጎዳ ኡባፌ ዎልቃማ ጾሳ ሱንꬃን ጼይጌቲዳ ጾሳ ጫቆ ቃላ ታቦታ ኤሃናስ ባኣሊ-ዩሁዳ ጌቴቲዛሶ ቢዳ።
\XREF{}{{\XO 6:2 }{\XT{ኬሳ 25፡22}}}

\VS{3}ጾሳ ጫቆ ቃላ ታቦታዛ ኦራꬃ ፓራ-ጋሬን ዎꬂዳ፤ ዙምቡላ ቦላ ዲዛ ኣቢናዳቤ ኬꬃፌ ኬሲ ኤሂዳ፤ ፓራ ላጊዛይቲ ኣሚናዳቤ ና ኦዛኔ ኣሂዮ።
\XREF{}{{\XO 6:3 }{\XT{1ሳሜ 7፡1-2}}}

\VS{4}ጾሳ ጫቆ ቃላ ታቦታዚ ፓራ-ጋሬዛ ቦላ ዲሺን ኣሂዮይ ኢዛፔ ሲንꬃራ ቤስ።

\VS{5}ዳዊቲኔ ኢስራኤሌ ኣሳይ ኡባይ ዬꬃን፥ ዲꬃን፥ ማሲንቆን፥ ካራቤን፥ ጺናጺሌኒኔ ዳላን ባስ ዲዛ ዎልቃ ኡባን ጎዳ ሲንꬃን ጉፒዳ (ካኢዳ)።


\par }{\PP \VS{6}ኢስቲ ናኮኔ ካꬃ ባሌ ጋኪሺን ቦራቲ ꬉጴቲዳ ጊሻስ ኦዛይ ባ ኩሼ ዬዲዲ ጫቆ ቃላ ታቦታዛ ኦይኪዴስ።

\VS{7}ኦዛይ ሄሳ ጻላቴꬃን ኦꬂዳ ጊሻስ ጎዳ ሃንቆይ ኢዛ ቦላ ኤጺዴስ፤ ሄሳ ጊሻስ ጾሳይ ኢዛ ዎꬊዴስ፤ ኢዚካ ሄን ጾሳ ጫቆ ቃላ ታቦታ ኣቻን ሃይቂዴስ።


\par }{\PP \VS{8}ጎዳ ሃንቆይ ኦዛ ዎꬊዳ ጊሻስ ዳዊቲ ሙዞቲዴሲኔ ጬጪዴስ፤ ሄ ሶሆዚ ሃች ጋካናስ፥ «ፓሬሴ-ኦዛኔ» ጌቴቴስ።


\par }{\PP \VS{9}ዳዊቲ ሄ ጋላስ ጎዳስ ባቢዳ ጊሻስ፥ «ጎዳ ጫቆ ቃላ ታቦታይ ዋኒ ታኮ ያኔ?» ጊዴስ።

\VS{10}ሄሳ ጊሻስ ዳዊቲ ጎዳ ጫቆ ቃላ ታቦታ ባናራ ዳና ማላ ዳዊቴ ካታማ ኤኪ ባና ኮዪቤና፤ ሄሳ ጊሻስ ኦጌ ላሚዲ ጌቴ ዴሬ ኣስ ኣቢዳሬ ሶ ኤፊሲዴስ።

\VS{11}ጎዳ ጫቆ ቃላ ታቦታይ ጌቴ ዴሬ ኣስ ኣቢዳሬ ኬꬃን ሄꬑ ኣጊና ኡቲዴስ፤ ጎዳይ ኣቢዳሬኔ ኢዛሶ ኣሳ ኡባ ኣንጂዴስ።
\XREF{}{{\XO 6:11 }{\XT{1ታሪ 26፡4-5}}}


\par }{\PP \VS{12}ሄ ዎዴ፥ «ጾሳ ጫቆ ቃላ ታቦታ ጋሶን ጎዳይ ኣቢዳሬ፥ ኢዛሶ ኣሳኔ ኢዛስ ዲዛ ኡባ ኣንጂዴስ» ጊዲ ዳዊቴስ ዮቲዳ። ሄሳ ጊሻስ ዳዊቲ ሄ ቢዲ፥ ጾሳ ጫቆ ቃላ ታቦታ ኣቢዳሬሶፔ ዳዊቴ ካታማ ጊታ ኡፋይሳን ኤፊዴስ።

\VS{13}ሄ ጎዳ ጫቆ ቃላ ታቦታ ቶኪዳ ኣሳቲ ኡሱፑን ታንጎ ቢዳ ቆዳን ኢሲ ቦራይኔ ኢሲ ሞꬎ ማሪ ያርሼቴስ።

\VS{14}ዳዊቲ ላይኖፔ ዳዴቲዳ ኤፉዴ ባ ጼሳን ጊጺዲ ኩሜꬃ ዎልቃን ጎዳ ሲንꬃን ማጉሊዴስ።

\VS{15}ሄሳ ማላን ዳዊቲኔ ኩሜꬃ ኢስራኤሌ ኣሳይ ኡፋይሳን ኢሊሊሼኔ ዛዬ ፑኒሼ ጎዳ ጫቆ ቃላ ታቦታ ፑዴ ኤሂዳ።

\VS{16}ጎዳ ጫቆ ቃላ ታቦታይ ዳዊቴ ካታማ ጌሊሺን ሳኦሌ ና ሚልኮላ ማስኮቴራ ጼላዱስ፤ ካዎ ዳዊቲ ጎዳ ሲንꬃን ጉፒሺኒኔ ዱሪሺን ቤኣዳ ባ ዎዚናራ ኢዛ ካꬋዱስ።


\par }{\PP \VS{17}ሄሳፌ ጉዬ ጎዳ ጫቆ ቃላ ታቦታ ኤሂዲ ዳዊቲ ኢዛስ ቶኪዳ ዱንካኔዛ ጊዶን ኢዛስ ጊግሲዳሶሆዛን ዎꬂዳ፤ ዳዊቲካ ጹጌቲዛ ያርሾኔ ኢሲፌቴꬃ ያርሾ ጎዳ ሲንꬃን ሺሺዴስ።

\VS{18}ዳዊቲ ጹጌቲዛ ያርሾዛኔ ኢሲፌቴꬃ ያርሾዛ ሺሺዳፔ ጉዬ ዴሬዛ ኡባፌ ዎልቃማ ጎዳ ሱንꬃን ኣንጂዴስ።

\VS{19}ኢስራኤሌ ባጋ ጊዲዳ ኣስ ኡባስ፥ ኣቱማሲኔ ማጫስ ኢሳስ ኢሳስ ኢሲ ኢሲ ኡኬꬅ፥ ኢሲ ኢሲ ሙጾ ኣሾኔ ኢሲ ኢሲ ዛቢቤ ኮምፓ ኢሚዴስ፤ ሄሳፌ ኡባይካ ባሶ ባሶ ቢዳ።


\par }{\PP \VS{20}ዳዊቲ ባሶ ኣሳ ኣንጃናስ ባሶ ሲሚ ቢን ሳኦሌ ና ሚልኮላ ኢዛ ሞካና ኬዛዳ፥ «ሃች ኢስራኤሌታ ካዎይ ጊታ ኣሳታ ጋራዴታ ሲንꬃን ጮ ላፋ ኣሳ ማላ ካሎ ቤቶይ ኢዛስ ቦንቾ ጊዲኔ?» ጋዱስ።
\XREF{}{{\XO 6:20 }{\XT{1ታሪ 16፡43}}}

\VS{21}ዳዊቲካ ኢዚስ፥ «ኤ፥ ኔ ኣዋፔኔ ታ ኬꬃን ዲዛ ኡባፌ ኣꬂዲ ጎዳ ዴሬ ኢስራኤሌ ኣይሳና ማላ ታና ዶሪዳ ጎዳ ሲንꬃን ማጉላዲስ፤ ሃኢካ ታ ማጉላና።

\VS{22}ሄሳፌካ ቦላራ ካሴፔ ኣꬃዳ ታናቴꬃ ካዉሻና፤ ሄሳፌ ኣꬋዳ ካꬌቲዳዴ ጊዳና፤ ጊዶ ኣቲን ኔ ካꬊዳ ጋራዴታ ሲንꬃን ታ ቦንቼታና» ጊዴስ።


\par }{\PP \VS{23}ሳኦሌ ና ሚልኮላ ሃይቃናሼ ጋካናስ ና ዬላቤኩ።




\par }\Chap{7}{\SH ጾሲ ዳዊቴስ ኢሚዳ ሂዶታ
\par }
{\R (1ታሪ 17፡1-15)

\par }{\PP \VerseOne{1}ካዎዚ ባ ካዎቴꬃ ኬꬃን ዎፑ ጊ ኡቲዳፔኔ ጎዳይ ኢዛ ዩሾን ዲዛ ኢዛ ሞርኬታፔ ሼምፒሲዳፔ ጉዬ፥

\VS{2}ናቤ ናታኔስ፥ «ሄኮ ታኒ ዚጋፔ ኬጼቲዳ ካዎቴꬃ ኬꬃን ዳይስ፤ ጾሳ ጫቆ ቃላ ታቦታይ ጊዲኮ ዱንካኔን ዴስ» ጊዴስ።


\par }{\PP \VS{3}ናታኔይካ፥ «ጎዳይ ኔናራ ጊዲዳ ጊሻስ ኔ ቆፒዳ ኡባ ኦꬃ» ጊዴስ።


\par }{\PP \VS{4}ሄ ጋላሳ ኦማርስ ጎዳ ቃላይ ናታኔኮ ዪዲ፥

\VS{5}«ኔኒ ባዳ ታ ኣይሌ ዳዊቴስ፡ ታ ኢዛን ዳና ኬꬅ ኔ ኬጻካ።

\VS{6}ታኒ ኢስራኤሌ ኣሳ ጊብጼፔ ኬሶሶፌ ዶማዳ ሃች ጋካናስ ዱንካኔ ታስ ኣቆሶ ሂስታዳ ኢሲሶፔ ሃራሶ ዩያ ዩያ ዴኣዲስ ኣቲን ኬꬃን ዴኣቤኬ።

\VS{7}ታኒ ኢስራኤሌ ኣሳራ ቢዳሶ ኡባን ታ ዴሬ ኢስራኤሌ ናጋና ማላ ታ ኣዛዚን ካሌꬂዛይታፔ ኢሳ፥ ‹ኔ ታስ ዚጋ ሚꬃፌ ኣይስ ኬጻቤኪ?› ጊዳዴይ ዲዜ?


\par }{\PP \VS{8}«ሃኢካ ታ ኣይሌ ዳዊቴስ ኡባፌ ዎልቃማ ጎዳይ፡ ታ ዴሬ ኢስራኤሌ ኔ ኣይሳና ማላ ታ ኔና ዴንꬃዲስ፤ ዶርስ ሄሚዛሶሆፔ ታ ኔና ኤካዲስ።

\VS{9}ኔ ቢዳሶ ኡባን ታ ኔናራ ጊዳዲስ፤ ኔ ሞርኬታ ኡባ ታ ኔ ሲንꬃፌ ꬋይሳዲስ፤ ሃኢካ ኢስታ ሱንꬃይ ቢታ ቦላ ኬሂ ኤሬቲዳ ዳሮ ጊታ ኣሳታፔ ኢሳ ሱንꬃ ማላ ታ ኔ ሱንꬃ ꬎቂሳና።

\VS{10}ኢዛስ ቡዞ ዱሳሶይ ዳና ማላ ሃይሳፌ ቃጾንታ ማላ ታ ዴሬ ኢስራኤሌስ ሶሆ ኢማናኔ ሚንꬃና። ሃይሳፌ ካሴ ሃኒዳ ማላ ሃይሳፌ ጉዬ ኢታ ዴሬይ ኢስታ ኡንኤꬄና።

\VS{11}ታ ዴሬ ኢስራኤሌ ካሌꬂዛይታ ታ ሹሚዳ ዎዴፔ ዶሚዲ ኢስቲ ኢዛ ቦላ ኦꬂዳይሳꬆ ሃይሳፌ ጉዬ ኢዛ ቦላ ኦሴቴና፤ ሄሳꬆካ ኔ ሞርኬታ ኡባፌ ታ ኔና ናጋና። ጎዳይ ባ ሁኤራ ኬꬅ ኔስ ኬጻናይሳ ኢዚ ዮቴስ።

\VS{12}ኔ ላይꬃ ዉርሳዳ ካሴ ኔ ኣዋታኔ ጋይቲዛ ዎዴ ኔና ላታና ዜሬꬅ ታ ኔፔ ኬሳና፤ ኢዛ ካዎቴꬃካ ታ ሚንꬃና።\XREF{}{{\XO 7:12 }{\XT{ማዛ 89፡3-4፤ 132፡11፤ ዮሃ 7፡42፤ ሃዋ 2፡30}}}

\VS{13}ታ ሱንꬃስ ኬꬅ ኬጻናይ ኢዛ፤ ታኒካ ኢዛ ካዎቴꬃ ሜርናስ ሚንꬃና።

\VS{14}ታ ኢዛስ ኣዋ ጊዳና፤ ኢዚካ ታስ ና ጊዳና፤ ኢዚ ሞሮ ኦꬂኮ ኣስ ሙሪዛ ጉፌራ ታ ኢዛ ሙራና፤ ኣሳ ናይ ሊሶን ጋራፌቲዛ ማላ ታ ኢዛ ጋራፋና።
\XREF{}{{\XO 7:14 }{\XT{ማዛ 89፡26-27፤ 2ቆሮ 6፡18፤ ኢብ 1፡5}}}

\VS{15}ታ ማሮቴꬃ ኔፔ ካሴ ዲዛ ሳኦሌፔ ሃሲዳይሳꬆ ታ ኢዛፔ ሃሲኬ።

\VS{16}ኔ ኬꬃይኔ ኔ ካዎቴꬂ ታ ሲንꬃን ሜርናስ ሚኒ ዳና፤ ኔ ካዎቴꬃ ኣራታይካ ሜርናስ ሚኒ ዳና» ጊዴስ።
\XREF{}{{\XO 7:16 }{\XT{ማዛ 89፡36-37}}}


\par }{\PP \VS{17}ናታኔይ ሃይሳ ኣጁታ ቃላ ኩሜꬅ ዳዊቴስ ዮቲዴስ።


\par }{\SH ዳዊቴ ዎሳ
\par }
{\R (1ታሪ 17፡16-27)

\par }{\PP \VS{18}ሃይሳፌ ጉዬ ካዎ ዳዊቲ ጌሊ ጎዳ ሲንꬃን ኡቲዲ፥

\par }{\PP «ኡባ ሃሪዛ ጎዳዉ! ኔ ታና ሃይሳስ ጋꬃናስ ታ ኦኔ? ታሶ ኣሳይካ ኣዜ?

\VS{19}ኡባ ሃሪዛ ጎዳዉ፥ ሃይሲ ኔ ሲንꬃን ጉꬅ ጊዲሺን ኔ ጊዲኮ ኔ ኣይሌዛሶይ ሲንꬃፌ ሃናናይሳ ዮታዳሳ፤ ኡባ ሃሪዛ ጎዳዉ! ኔ ኣሳራ ጋይቲዛ ሎሴ ኦጌይ ሃይሴ?


\par }{\PP \VS{20}«ዳዊቲ ኔና ሃይሳፌ ቦላራ ሃራ ኣይ ጋና ዳንዳይዜ? ኡባ ሃሪዛ ጎዳዉ፥ ኔ ኣይሌዛ ኔ ኤራሳ።

\VS{21}ኔ ቃላዛ ጊሻሲኔ ኔ ዎዚና ቆፋ ማላ ኔ ሃይሳ ጊታ ሚሽ ኦꬃዳሳ፤ ኔ ኣይሌዚ ኤራና ማላ ቆንጪሳዳሳ።


\par }{\PP \VS{22}«ኡባ ሃሪዛ ጎዳዉ፥ ኔ ኣይ ማላ ጊታ! ሙሌካ ኔና ሚሳቲዛይ ኦኒካ ዴና፤ ኑኒ ኑ ሃይꬃራ ሲዪዳ ማላ ኔፔ ኣቲን ሃራ ጾሲ ዴና።


\par }{\PP \VS{23}«ባ ዴሬ ጊዳና ማላ ኢዛ ኣሻናስ ጾሲ ኢዛፔ ሲንꬃራ ቢዳ ዴሬይ፥ ባ ሱንꬃስ ኦꬃና ማላ ካዎቴꬃታኔ ኢስታ ኤቃ ጾሳታ ባ ሲንꬃፌ ጎዲዲ ጊታኔ ያሺሲዛ ማላታ ኦꬂዲ ጊብጼፔ ዎዚ ኤኪዳ ኔ ዴሬ ኢስራኤሌ ማላይ ቢታ ቦላ ኦኒ ዲዜ?\XREF{}{{\XO 7:23 }{\XT{ዛሬ 4፡34}}}

\VS{24}ኔ ዴሬዛ ኢስራኤሌ ሜርናስ ኔስ ቡዞ ዴሬ ኦꬃዳ ሚንꬃዳሳ፤ ጎዳዉ፥ ኔ ኢዛ ጾስ ጊዳዳሳ።


\par }{\PP \VS{25}«ሃኢካ ጎዳ ጾሳዉ፥ ኔኒ ኔ ኣይሌዛሲኔ ኢዛ ኬꬃስ ኢሚዳ ሂዶታ ሜርናስ ናጋ፤ ኔ ዮቲዳ ማላካ ፖላ፤

\VS{26}ሄሳ ጊሻስ ኔ ሱንꬂ ሜርናስ ጊታ ጊዳና፤ ኣሳይካ፥ ‹ኡባፌ ዎልቃማ ጎዳይ ኢስራኤሌ ጾሳ› ጋና። ኔ ኣይሌ ዳዊቴ ኬꬃይ ኔ ሲንꬃን ሚኖ ጊዳና።


\par }{\PP \VS{27}«ኣቤት ኡባፌ ዎልቃማ ጎዳዉ፥ ኢስራኤሌ ጾሳዉ፥ ‹ታ ኔስ ኬꬅ ኬጻና› ጋዳ ሄሳ ታስ ኔ ኣይሌዛስ ቆንጪሳዳሳ። ሄሳ ጊሻስ ኔ ኣይሌዚ ሃ ዎሳዮ ዎሳናስ ባ ዎዚናን ጻሊዴስ።

\VS{28}ኣቤት ኡባ ሃሪዛ ጎዳዉ! ኔኒ ጾሳ፤ ኔ ቃላይካ ኣማኔቲዳይሳ፤ ሃይሳ ሎኦ ሚሽ ኦꬃናስ ኔኒ ኔ ኣይሌዛስ ሂዶታ ኢማዳሳ።

\VS{29}ኢዚ ኔ ሲንꬃን ሜርናስ ሚኒ ዳና ማላ፥ ሃኢካ ኔ ኣይሌዛ ኬꬅ ኣንጃርኪ! ኣቤት ኡባ ሃሪዛ ጎዳዉ! ሃይሳ ኔርካ ኔ ዮታዳሳ፤ ኔ ኣንጆን ኔ ኣይሌዛ ኬꬂ ሜርናስ ኣንጄታና» ጊዴስ።




\par }\Chap{8}{\SH ዳዊቲ ጾኒዳ ጾኖታ
\par }
{\R (1ታሪ 18፡1-17)

\par }{\PP \VerseOne{1}ሄሳፌ ጉዬ ዳዊቲ ፊሊስጼሜ ኣሳ ጾኒዴስ፤ ባ ሼኔ ጋርሳን ኣይሲዴስ፤ ሜቴጊ-ኣማ ጌቴቲዛ ካታማዮ ፊሊስጼሜታ ኩሼፔ ዎꬂ ኤኪዴስ።


\par }{\PP \VS{2}ሄሳꬆካ ዳዊቲ ሞኣቤታ ጾኒዴስ፤ ኢስታ ቢታ ቦላ ኢሺሲዲ ዎዶሮን ዋꬊ ጼሊዴስ፤ ዋꬊ ጼሊዳይታፔ ናምኡ ኩሼ ጊዲዛይታ ኢዚ ዎꬊን ኢሲ ኩሼ ጊዲዛይቲ ፓጻ ኣቲዳ፤ ሄሳ ጊሻስ ሞኣቤ ኣሳይ ዳዊቴስ ሃሬቲዴሲኔ ኢዛስ ጊሪዴስ።


\par }{\PP \VS{3}ሄሳፌካ ሃራ ዳዊቲ ኤፊራጺሴ ሻፋ ማታን ዲዛ ዴሬዛ ዛሪ ኦይካና ቢዲ፥ ጾባ ካዎ ኤራሆቤ ና ሃዳዲኤዜሬ ኦሊ ጾኒዴስ።

\VS{4}ዳዊቲ ኢዛፔ 1,000 ፓራ-ጋሬታ፥ 7,000 ቶጋንቻታ፥
\FTNT{*}{{\FR 8:4 }{\FT{1,000 ፓራ-ጋሬታ፥ 7,000 ቶጋንቻታ ጊዛይሳ ኢሲ ኢሲ ጌሻ ማጻፋታን 17,000 ቶጋንቻታ ጌስ።
}}} 20,000 ኦላንቻታ ዲኢዴስ፤ 100 ፓራ-ጋሬታ ጻላ ኣሺዲ ሃንኮይታ ኡባ ጊልዳዪ ዬዲዴስ።


\par }{\PP \VS{5}ዳማስቆ ኣራሜን ዲዛ ጾባ ካዎ ሃዳዲኤዜሬ ማዳናስ ዪዳ ዎዴ ዳዊቲ ኢስታፌ 22,000 ኣስ ዎꬊዴስ።

\VS{6}ሄሳፌ ጉዬ ዳማስቆን ዲዛ ኣራሜን ባ ኦላ ኣሳታ ካምቤ ጊግሲዴስ። ኣራሜ ኣሳይ ኢዛስ ሃሬቲዴሲኔ ጊሪዴስ፤ ጎዳይ ዳዊቲ ቢዳሶ ኡባን ኢዛስ ጾኖ ኢሚዴስ።


\par }{\PP \VS{7}ሃዳዲኤዜሬ ሹሜቲ ኦይኪዳ ዎርቃ ጎንዳሌታ ዳዊቲ ኤኪዲ ዬሩሳላሜ ኤፊዴስ።

\VS{8}ካዎ ዳዊቲ ቤጻሄኔ ቤሮታዬ ጌቴቲዛ ሃዳዲኤዜሬ ካታማታፔ ኬሂፔ ዳሮ ጻርቂማላ ዴንꬂ ኤፊዴስ።


\par }{\PP \VS{9}ሃማቴ ዴሬ ካዎ ቶኡዪ ዳዊቲ ኩሜꬃ ሃዳዲኤዜሬ ኦላ ኣሳ ጾኒዳይሳ ሲዪዳ ዎዴ፥

\VS{10}ቶኡዪ ሃዳዲኤዜሬራ ኡባ ዎዴ ኦሌቲሼ ዲዛ ጊሻስ ሳሮካኔ ኢዚ ሃዳዲኤዜሬ ጾኒዳ ጾኖ ቆንጪሳናስ ባ ና ኢዮራሜ ካዎ ዳዊቴኮ ኪቲ ዬዲዴስ፤ ኢዚካ ቢራፔ፥ ዎርቃፌኔ ጻርቂማላፔ ኦሴቲዳ ሚሻታ ኤኪ ዪዴስ።


\par }{\PP \VS{11}ካዎ ዳዊቲ ካሴ ባ ጊሪሲዳ ካዎታፔ ጌሊዳ ቢራኒኔ ዎርቃን ኦꬂዳ ማላ ሃይታ ሃ ሚሻታካ ጎዳስ ዱማሲዴስ።

\VS{12}ኢዛስ ጊሪዳ ካዎቲ፥ ኤዶሜ፥ ሞኣቤ፥ ኣሞኔ ኣሳ፥ ፊሊስጼሜ ኣሳኔ ኣማሌቄ ኣሳ። ሄሳꬆካ ጾባ ካዎ ኤራሆቤ ና ሃዳዲኤዜሬፔ ዲኢ ኤኪዳይሳ ጎዳስ ዱማሲዴስ።


\par }{\PP \VS{13}ማጺኔ ሾባ ጌቴቲዛሶን ዳዊቲ ኤዶሜ ኣሳፔ 18,000 ኣስ ዎꬊ ሲሚዳፔ ጉዬ ኢዛ ሱንꬃይ ኬሂ ናሼቲዴስ።
\XREF{}{{\XO 8:13 }{\XT{ማዛ 60}}}


\par }{\PP \VS{14}ኩሜꬃ ኤዶሜን ኦላንቻታ ካምቤ ጊግሲዴስ፤ ኤዶሜ ኣሳይ ኡባይ ዳዊቴስ ሃሬቲዴስ፤ ዳዊቲ ቢዳሶ ኡባን ጎዳይ ኢዛስ ጾኖ ኢሚዴስ።


\par }{\SH ዳዊቴ ሹሜታ
\par }
{\PP \VS{15}ዳዊቲ ኩሜꬃ ኢስራኤሌ ቦላ ካዎቲዴስ፤ ዴራስ ሱሬ ፒርዳኔ ዎጋ ኤሲዴስ።

\VS{16}ጹሪያ ና ኢዮኣቤይ ኦላንቻታ ሃላቃ፤ ኣሂሉዴ ና ኢዮሳፊጼይ ታሪኬ ጻፌ።

\VS{17}ቃሴ ኣሂጹቤ ና ሳዶቄይኔ ኣቢያታሬ ና ኣሂሜሌኬይ ቄሴ፤ ሳራያይ ጻፌ።

\VS{18}ዮዳሄ ና ባናያይ ኬሊቴ ኣሳሲኔ ፔሊቴ ኣሳስ ሃላቃ፤ ዳዊቴ ኣቱማ ናይቲ ካዎቴꬃ ኬꬃን ዞሬ ኢሚዛይታ።
\FTNT{†}{{\FR 8:18 }{\FT{ዞሬ ኢሚዛይታ ጊዛይሳ ኢሲ ኢሲ ካሴ ዎዴ ቢርሼꬃቲ ቄሴታ ጌቴስ።
}}}




\par }\Chap{9}{\SH ዳዊቴኔ ሜምፌቦስቴ
\par }
{\PP \VerseOne{1}ዳዊቲ፥ «ዮናታኔ ጊሻስ ጋዳ ታኒ ኢዛስ ኪያቴꬅ ኦꬃና ማላ ሳኦሌ ሶ ኣሳፔ ኣቲዳ ኣሲ ዲዜ?» ጊ ኦይቺዴስ።
\XREF{}{{\XO 9:1 }{\XT{1ሳሜ 20፡15-17}}}


\par }{\PP \VS{2}ሄ ዎዴ ሳኦሌ ሶን ጺባ ጌቴቲዛ ኢሲ ኣይሌይ ዴስ፤ ኢዚ ዳዊቴኮ ባና ማላ ኢዛስ ኣሳይ ዮቲዴስ። ካዎዚካ ኢዛ፥ «ጺባ ጌቴቲዛይ ኔኔ?» ጊ ኦይቺዴስ።

\par }{\PP ኢዚካ፥ «ኤ ታና ኔ ኦሳንቻዛ» ጊዴስ።


\par }{\PP \VS{3}ካዎዚካ፥ «ጾሳ ኪያቴꬅ ታ ኢዛስ ኦꬃና ማላ ሳኦሌ ሶ ኣሳፔ ኣቲዳ ኣሲ ዴኔ?» ጊ ኦይቺዴስ።
\XREF{}{{\XO 9:3 }{\XT{2ሳሜ 4፡4}}}

\par }{\PP ጺባይካ ካዎዛስ፥ «ዮናታኔስ ቶሆ ሲሊዳ ኢሲ ናይ ዴስ» ጊዴስ።


\par }{\PP \VS{4}ካዎዚካ፥ «ኢዚ ኣዋን ዲዜ?» ጊ ኦይቺዴስ፤

\par }{\PP ጺባይካ፥ «ሎዲባሬ ጌቴቲዛሶን ኣምኤሌ ና ማኪሬሶን ዴስ» ጊ ዛሪዴስ።


\par }{\PP \VS{5}ሄሳ ጊሻስ ካዎ ዳዊቲ ሜምፌቦስቴ ሎዲባሬፔ ኣምኤሌ ና ማኪሬ ሶፔ ኪቲ ኤሂሲዴስ።


\par }{\PP \VS{6}ሳኦሌ ናዛ ዮናታኔ ና ሜምፌቦስቴይ ዳዊቴኮ ዪዲ ኢዛ ቦንቾስ ቢታ ቦላ ጉፋኒዲ ሳሮኪዴስ።

\par }{\PP ዳዊቲ ኢዛ፥ «ሜምፌቦስቴ!» ጊ ጼይጊዴስ።

\par }{\PP ኢዚካ፥ «ሄኮ ኔ ኦሳንቻዚ ሃን ዳይስ» ጊዴስ።

\VS{7}ዳዊቲካ ኢዛ፥ «ባቦፋ፤ ኔ ኣዋ ዮናታኔ ጊሻስ ጋዳ ታኒ ኔስ ኪያቴꬅ ኦꬃና፤ ኔ ማይዛ ሳኦሌ ቢታ ሙሌራ ታ ኔስ ዛራና፤ ኔኒ ኡባ ዎዴ ታ ማዳፌ ማንዳሳ» ጊዴስ።


\par }{\PP \VS{8}ሜምፌቦስቴይ ቢታ ቦላ ጉፋኒዲ፥ «ሃይቂዳ ካና ማላ ቆዴቲዳ ታስ ኔ ሃይሳ ኬና ኦꬃናስ ኔ ኦሳንቻይ ታ ኦኔ?» ጊዴስ።


\par }{\PP \VS{9}ሄሳፌ ጉዬ ካዎዚ ሳኦሌ ኣይሌ ጺባ ጼይጊዲ፥ «ሳኦሌሲኔ ኢዛሶ ኣሳስ ዲዛ ሚሽ ኡባ ኔ ጎዳ ናዛ ና ሜምፌቦስቴስ ኢማዲስ።

\VS{10}ኔኒ፥ ኔ ናይቲኔ ኔ ኦሳንቻቲ ኢንቴ ጎዳ ናዛ ናይ ባስ ዴማና ማላ ኢዛ ጋዴ ኢዛስ ጎዪዲ ካꬅ ኢዛስ ጌልꬂቴ፤ ኔ ጎዳ ናዛ ና ሜምፌቦስቴይ ጊዲኮ ኣይ ዎዴካ ታ ማዳፌ ማና» ጊዴስ። ሄ ዎዴ ጺባስ 15 ኣቱማ ናይቲኔ 20 ኦሳንቻቲ ዴቴስ።


\par }{\PP \VS{11}ሄሳፌ ጉዬ ጺባይ ካዎዛስ፥ «ታ ጎዳ ካዎ! ኔ ኦሳንቻ ኔ ኣዛዚዳ ኡባ ኔ ኣይሌይ ፖላና» ጊዴስ። ሄሳ ጊሻስ ሜምፌቦስቴይ ካዎዛ ናይታፔ ኢሳ ማላ ጊዲዲ ዳዊቴ ማዳፌ ሚሼ ዴኢዴስ።


\par }{\PP \VS{12}ሜምፌቦስቴስ ሚካ ጌቴቲዛ ኢሲ ጉꬃ ናይ ዴስ፤ ጺባሶ ኣሳይ ኡባይ ሜምፌቦስቴስ ኦꬂሼ ጋምኢዴስ።

\VS{13}ሜምፌቦስቴይ ኡባ ዎዴ ካዎ ማዳፌ ሚዛ ጊሻስ ዬሩሳላሜን ዴኢዴስ፤ ኢዛስ ናምኡ ቶሆቲ ሲላ።




\par }\Chap{10}{\SH ኣሞኔታ ጾኔቴꬅ
\par }
{\R (1ታሪ 19፡1-19)

\par }{\PP \VerseOne{1}ሄሳፌ ጉዬ ኣሞኔታ ካዎይ ሃይቂዴስ፤ ኢዛ ና ሃኖኔይ ኢዛሶሆን ካዎቲዴስ።

\VS{2}ዳዊቲካ፥ «ኢዛ ኣዋይ ታስ ኪያ ኦꬂዳይሳꬆ ታኒካ ናኦሴ ና ሃኖኔስ ኢዛ ኩሼ ዛራና» ጊ ቆፒዴስ። ሄሳ ጊሻስ ኢዛ ኣዋ ሃይቆ ጊሻስ ሚሼቲዳይሳ ዮታና ማላ ዳዊቲ ኣስ ኪቲዴስ፤ ዳዊቲ ዬዲዳ ኣሳቲ ቢዲ ኣሞኔ ዴሬ ጋኪዳ ማላ፥

\VS{3}ኣሞኔ ዴሬ ሹሜቲ ባ ጎዳ ሃኖኔ፥ «ዳዊቲ ባስ ሴቴቲዳ ሚሻ ቆንጪሳናስ ኣስ ኪቲዳይ ኔ ኣዋ ቦንቻናስ ኪቲዳ ኔስ ሚሳቲዜ? ኢዚ ኪቲዳ ኣሳቲ ካታማዮ ፓጪ ጼላናስ፥ ጾሞሳናሲኔ ꬋይሳናስ ጊዴኔ?» ጊዳ።

\VS{4}ሄሳ ጊሻስ ሃኖኔይ ዳዊቴ ኣሳታ ኦይኪዲ ኢሳ ኢሳ ቡች ባጋሲ ሜዲዴስ፤ ኢስቲ ማይኢዳ ማይኦዛካ ፑዴ ጼሳ ጋꬂ ቃንጺ ዬዲዴስ።


\par }{\PP \VS{5}ኣሳቲ ኬሂ ዬላቲዳይሳ ዳዊቲ ሲዪዳ ጊሻስ ኣስ ኢስታስ ኪቲዴስ፤ ካዎዚ፥ «ኢንቴ ቡቻይ ዲጫናሼ ጋካናስ ኢያርኮን ጋምኢዲ ሄሳፌ ጉዬ ሲሚ ዪቴ» ጊዴስ።


\par }{\PP \VS{6}ኣሞኔ ኣሳይ ዳዊቲ ኢስታ ኢጺዳይሳ ኤሪዲ ቤት-ኤራኣቤፔኔ ጾባፌ 20,000 ኣራሜፔ ቶሆራ ቢዛ ዎታዳራታ ሄሳꬆካ ካዎ ማኢካይ 1,000 ኣሳራ ቃሴካ ጾባፌ 12,000 ኣስ ቃጻሪዳ።


\par }{\PP \VS{7}ዳዊቲ ሄሳ ሲዪዲ ኢዮኣቤ ኩሜꬃ ኦላ ኣሳራ ጋꬂ ዬዲዴስ።

\VS{8}ኣሞኔ ኣሳይ ኬዚዲ ባ ካታማ ጌሊዛ ፔንጌ ቦላ ሳልፌን ኤቂዴስ፤ ጾባ ኣሳይ፥ ኤራሆቤ ኣሳይ፥ ሄሳꬆካ ጾቢያ ኣሳይኔ ማኢካ ኣሳይ ዴምባ ቦላ ዱማ ሳልፊዳ።


\par }{\PP \VS{9}ኢዮኣቤይካ ጉዬራኔ ሲንꬃራ ኦላይ ባና ጊዶꬂዳይሳ ቤኢዲ ኢስራኤሌ ጋርሳን ኤሬቲዳ ኦላንቻታፔ ጉꬃታ ዶሪዲ ኣራሜ ኦላንቻታ ሲንꬃን ኣꬂ ኤሲዴስ።

\VS{10}ሃንኮ ኣቲዳ ኦላንቻታ ባ ኢሻ ኣቢሳዬ ኢስታ ቦላ ሹሚዲ ኣሞኔ ኣሳ ሲንꬃን ኤሲዴስ።

\VS{11}ኢዮኣቤይካ፥ «ኣራሜ ኣሳይ ታ ቦላ ሚኒኮ ኔ ያዳ ታና ማዳ፤ ኣሞኔ ኣሳይ ኔ ቦላ ሚኒኮ ታ ባዳ ኔና ማዳና።

\VS{12}ሄሳ ጊሻስ ሚና! ኑኒ ኑ ዴሬዛሲኔ ኑ ጾሳ ካታማታስ ኣኔ ሚኒ ኦሌቶስ፤ ጎዳይ ባና ሎኢዳ ማላ ኦꬆ» ጊዴስ።


\par }{\PP \VS{13}ሄሳፌ ጉዬ ኢዮኣቤይኔ ኢዛራ ዲዛ ኦላ ኣሳይ ኣራሜ ኣሳ ኦላናስ ጌዴ ሲንꬅ ሆርዶፊዴስ፤ ኣራሜ ኣሳይ ኢስታ ሲንꬃፌ ባቃቲዴስ።

\VS{14}ኣራሜ ኣሳይ ባቃቲዳይሳ ኣሞኔ ኣሳይ ቤኢዲ ኢስቲካ ኣቢሳዬ ሲንꬃፌ ባቃቲዲ ጌዴ ካታማይ ጊዶ ጌሊዳ፤ ሄሳ ጊሻስ ኢዮኣቤይ ኣሞኔ ኣሳ ኦሊዛይሳ ኣጋጊዲ ጉዬ ዬሩሳላሜ ሲሚዴስ።


\par }{\PP \VS{15}ኣራሜ ኣሳይ ኢስራኤሌ ኣሳን ጾኔቲዳይሳ ቤኢዲ ቃሴካ ኢሲ ቦላ ሺቂዳ።

\VS{16}ሃዳዲኤዜሬ ኣሳታ ኪቲዲ ሻፋፔ ሄ ፒንꬃን ዲዛ ኣራሜ ኣሳ ኤሂሲዴስ፤ ኢስቲካ ሃዳዲኤዜሬ ኦላ ኣሳ ኣዛዚዛ ሶባኬ ኣላፌቴꬃን ኤላሜ ቢዳ።


\par }{\PP \VS{17}ዳዊቲ ሄሳ ሲዪዲ ኩሜꬃ ኢስራኤሌ ኣሳ ሺሺዴስ፤ ሄሳፌ ጉዬ ዮርዳኖሴ ፒኒዲ ኤላሜ ቢዴስ፤ ኣራሜ ኣሳይ ኦላስ ጊጌቲዲ ዳዊቴራ ቲራን ጋይቲዴስ።

\VS{18}ጊዶ ኣቲን ኢስቲ ኢስራኤሌ ሲንꬃፌ ባቃቲዳ፤ ዳዊቲ ኢስታፌ 700 ፓራ-ጋሬ ኣሳታኔ 40,000 ቶሆን ቢዛ ኦላንቻታ ዎꬊዴስ። ሄሳꬆ ኢስቲ ኦላ ኣሳ ኣዛዚዛ ሶባኬካ ጫዲ ማዱንꬂዳ ጊሻስ ኢዚ ሄን ሃይቂዴስ።

\VS{19}ሃዳዲኤዜሬፔ ጋርሳራ ዲዛ ካዎቲ ኡባይ ኢስራኤሌ ኣሳን ጾኔቲዳይሳ ቤኢዲ ኢስራኤሌ ኣሳራ ሳሮቴꬅ ሜꬊዲ ኢስታስ ሃሬቲዳ።

\par }{\PP ሄሳ ጊሻስ ኣራሜ ኣሳይ ኣሞኔ ኣሳ ማዳናስ ባቢዴስ።




\par }\Chap{11}{\SH ዳዊቴኔ ቤርሳቤሆ
\par }
{\PP \VerseOne{1}ካዎቲ ኦላስ ኬዚዛ ኦፊንꬃ ኣጊናታን ዳዊቲ ኢዮኣቤ ካዎ ሹሜታራኔ ኩሜꬃ ኦላንቻታራ ጋꬂ ኦላስ ዬዲዴስ፤ ኢስቲካ ኣሞኔ ዴሬ ኣሳ ꬋይሲዳ፤ ኤራባ ካታማዮ ጊዶꬂዳ፤ ጊዶ ኣቲን ሄ ዎዴ ዳዊቲ ዬሩሳላሜን ኣቲዴስ።
\XREF{}{{\XO 11:1 }{\XT{1ታሪ 20፡1}}}


\par }{\PP \VS{2}ኢሲ ጋላስ ቢላሄ ዎዴ ዳዊቲ ꬊስኮፌ ቤጊዲ ካዎ ኬꬃ ፖቄ ቦላ ኬዚዲ ሲሜሬቲሼ ኢሲ ማጫሳያ ባ ቦላ ሜጬቲሺን ቤኢዴስ፤ ማጫሳያ ኬሃ ማላ ሎኦ።

\VS{3}ዳዊቲ ኣስ ኪቲዲ ማጫሳይ ጊሻስ ኦይሼቺዴስ፤ ኣዴዚካ፥ «ሃና ሂቴ ዴሬ ኣስ ኦሪዮ ማቾ ኤልኣሜ ቢዮ ቤርሳቤሆ ጊዴኬ?» ጊዴስ።

\VS{4}ሄሳፌ ጉዬ ዳዊቲ ኣስ ዬዲዲ ኢዞ ባኮ ኤሂሲን ኢዚ ዲዛሶ ጌላዱስ፤ ሂስቲን ኢዚራ ዚንኢዴስ፤ ሄ ዎዴ ኢዛ ማጫ ናስ ዪዛ ኣጊና ዎጋፔ ጌያ ኡታዱስ።

\VS{5}ማጫሳያ ቃንꬃታዳ ዳዊቴስ፥ «ታ ኔስ ሻራዲስ» ጋሼ ኪታ ዬዳዱስ።


\par }{\PP \VS{6}ሄሳፌ ጉዬ ዳዊቲ ኢዮኣቤስ፥ «ሂቴ ዴሬ ኣስ ኦሪዮ ሃ ታኮ ዬዳ» ጊ ኪቲዴስ፤ ኢዮኣቤይካ ኦሪዮ ዳዊቴኮ ዬዲዴስ።

\VS{7}ኦሪዮይ ዳዊቴኮ ዪን ዳዊቲ ኢዮኣቤኔ ኦላንቻታ ሳሮቴꬅ ኦይቺዴስ፤ ሄሳꬆካ ኦላዚ ዋኒ ኦሌቲዛኮ ኢዛ ኦይቺዴስ።

\VS{8}ሄሳፌ ጉዬ ዳዊቲ ኦሪዮ፥ «ኣኔ ኔኒ ኔሶ ባዳ ቶሆ ሜጬታ» ጊዴስ፤ ኦሪዮይ ካዎ ኬꬃፌ ሞይዜቲ ቢዴስ፤ ካዎዚ ሞጎታ ካꬅ ጌዶራ ኢዛስ ዬዲዴስ።

\VS{9}ጊዶ ኣቲን ኦሪዮይ ባ ጎዳ ኦሳንቻታ ኡባራ ካዎ ኬꬃ ጊቤ ፔንጌ ቦላ ኢቺዴስ ኣቲን ባሶ ቢቤና።


\par }{\PP \VS{10}ዳዊቲ፥ «ኦሪዮይ ባሶ ቢቤና» ጊዛይሳ ሲዪዳ ማላ ኦሪዮ፥ «ኔ ቡሮ ኦጌፔ ጌሎ ቦላ ዳሳ ዲኪ? ኔሶ ኣይስ ባቤኪ?» ጊ ኦይቺዴስ።


\par }{\PP \VS{11}ኦሪዮይካ ዳዊቴስ፥ «ታቦታይ፥ ኢስራኤሌ ኣሳይኔ ዩሁዳ ኣሳይ ዱንካኔን ዲሺን፥ ታ ጎዳ ኢዮኣቤይኔ ታ ጎዳ ኣሳይ ጮ ዴምባ ቦላ ዲሺን ታኒ ማናሲኔ ኡያናስ ቃሴካ ታ ማቼይራ ኣቃናስ ዋና ታሶ ቦ? ኢንቴ ኣሾ! ታ ሃይሳ ማላ ኦꬂኬ» ጊዴስ።


\par }{\PP \VS{12}ዳዊቲካ ኢዛስ፥ «ኤሮ፥ ኔ ሃች ሃይሳን ኣቂኮ ዎንቶ ታ ኔና ሞይዛና» ጊዴስ። ሄሳ ጊሻስ ኦሪዮይ ሄ ጋላሲኔ ዎንቴꬃ ጋላስ ዬሩሳላሜን ታኪዴስ።

\VS{13}ዎንቴꬃ ጋላስ ዳዊቲ ባ ዲዛሶን ኢዛስ ጊቢራ ጊግሲዲ ሚዚ፥ ኡሺ ካልሲዲ ኢዛ ማꬆሲዴስ፤ ጋዴይ ቃሚሺን ኦሪዮይ ጋዴን ኦንጌቲ ዲዛ ሂጻን ኢቻናስ ኢዛ ጎዳ ኣይሌቲ ዲዛሶ ቢዴስ ኣቲን ባሶ ቢቤና።


\par }{\PP \VS{14}ጋዴይ ዎንቲሺን ዳዊቲ ኢዮኣቤስ ዳብዳቤ ጻፊዲ ኦሪዮ ቦላ ዬዲዴስ።

\VS{15}ዳብዳቤዛን፥ «ኦሪዮ ኦላይ ሚኒዛሶን ኤሳ፤ ሄን ኢዚ ጫዴቲ ሃይቃና ማላ ኣጋጊዲ ባቃቲቴ» ጊ ጻፊዴስ።


\par }{\PP \VS{16}ሄሳ ጊሻስ ኢዮኣቤይ ካታማዮ ጊዶꬂዳ ዎዴ ኬሂ ኤቄቲዛ ኦላንቻቲ ዲዛ ሚጻን ኦሪዮ ኤሲዴስ።

\VS{17}ካታማዪን ዲዛ ኣሳይ ኬዚዲ ኢዮኣቤራ ኦላ ዳንጺዴስ፤ ዳዊቴ ኦላንቻታፔ ጉꬃቲ ኩንዲዳ፤ ሄሳꬆካ ሂቴ ዴሬ ኣስ ኦሪዮይ ሃይቂዴስ።


\par }{\PP \VS{18}ኢዮኣቤይ ኦላሶን ሃኒዳ ኡባ ዳዊቴስ ኪቲ ዬዲዴስ።

\VS{19}ኪቴቲ ቢዛይሳስ፥ «ሃይሳ ኦላ ሃኖታ ኔ ካዎዛስ ዮቲዳፔ ጉዬ፥

\VS{20}ካዎዚ ኔ ቦላ ሃንቄቲዲ፥ ‹ኢንቴ ኦሌታናስ ኣይስ ሄሳ ማላ ካታማይኮ ኬሂ ሺቂዴቲ? ጊምቤዛ ካራራ ኢንቴ ቦላ ዎንዳፌ ዱካናይሳ ኤሬኬቲ?

\VS{21}ዬሩቤሼቴ\FTNT{*}{{\FR 11:21 }{\FQA{ዬሩቤሼቴ፡
}}{\FT{ዬሩቤሼቴ ኢሲ ኢሲ ጌሻ ማጻፋታን ዬሩባቤሌ፥ ጌዶኔ፥ ቃሴ ሃራታን ቦሼቴ ጌቴቴስ
}}} ና ኣቢሜሌኬ ኢሲ ማጫሳያ ቴቤሴን ጊምቤዛ ካራራ ዎጻ ማይዴ ዬዳዳ ዎꬋቤኬ? ሂስቲን ኢንቴ ኣይስ ሄሳ ኬና ጌዴ ጊምቤዛኮ ሺቂዴቲ?› ጊ ኦይቺኮ ኔኒካ ኢዛስ ዛራዳ፥ ‹ሂቴ ዴሬ ኣስ ኔ ኦሳንቻ ኦሪዮይ ሃይቂዴስ› ጋዳ ዮታ» ጊዴስ።
\XREF{}{{\XO 11:21 }{\XT{ዳና 9፡53}}}


\par }{\PP \VS{22}ሄሳ ጊሻስ ኪቴቲዳ ኣዴዚ ዴንዲ ቢዴስ፤ ሄ ቢ ጋኪዳ ማላ ኢዮኣቤይ ዬዲዳ ኪታ ኡባ ዳዊቴስ ዬዲዴስ።

\VS{23}ኪቴቲ ቢዳይሲ ዳዊቴስ፥ «ኣሳቲ ኑ ቦላ ዎልቃሚዲ ኑና ኦላናስ ዴምባ ጋካናስ ዪዳ፤ ጊዶ ኣቲን ኑኒ ኢስታ ካታማይ ፔንጌ ጋካናስ ጎዲዶስ።

\VS{24}ሄሳፌ ጉዬ ዎንዳፌ ዱኪዛ ኣሳቲ ጊምቤዛ ቦላ ኡቲዲ ኔ ኣይሌታ ጊዲዳ ኑ ቦላ ዎንዳፌ ዱኪዳ፤ ካዎዛ ኦሳንቻታፔ ጉꬃታ ዎꬊዳ፤ ኔ ኦሳንቻ ሂቴ ዴሬ ኣስ ኦሪዮይካ ሃይቂዴስ» ጊዴስ።


\par }{\PP \VS{25}ዳዊቲ ኪቴቲ ዪዳይሳስ፥ «ኔኒ ኢዮኣቤስ፥ ‹ኣይ ዎዴ ጊዲንካ ማሻይ ኢሲቶ ሄሳፌ ዎይኮ ሃይሳፌ ሜስ፤ ሄሳ ጊሻስ ሃይሳ ሃ ሃኖዛን ካዮቶፋ፤ ካታማዮ ኦላ ኦይካናሲኔ ꬋይሳናስ ሚና› ጋዳ ሚንꬄꬃ» ጊዴስ።


\par }{\PP \VS{26}ኦሪዮ ማቼያ ኢዚ ኣዚናይ ሃይቂዳይሳ ሲያዳ ኬሃ ሚሼታዳ ኢዛስ ዬካዱስ።

\VS{27}ካዮቴꬃ ዎዴይ ኣꬊዳፔ ጉዬ ዳዊቲ ኪቲ ኤሂሲዲ ኢዞ ባስ ማቾ ኤኪዴስ፤ ኢዛ ዳዊቴስ ኣቱማ ና ዬላዱስ፤ ጊዶ ኣቲን ዳዊቲ ኦꬂዳ ኦሶይ ጎዳ ኡፋይሲቤና።




\par }\Chap{12}{\SH ናታኔኔ ካዎ ዳዊቴ
\par }
{\PP \VerseOne{1}ጎዳይ ናቤ ናታኔ ዳዊቴኮ ኪቲዴስ፤ ኢዚካ ዳዊቴኮ ቢዲ፥ «ኢሲ ካታማን ናምኡ ኣሳቲ ዴቴስ፤ ኢስታፌ ኢሶይ ዱሬ፤ ሃንኮይሲ ማንቆ።
\XREF{}{{\XO 12:1 }{\XT{ማዛ 51}}}

\VS{2}ዱሬዛስ ኬሂ ዳሮ ዶርሳቲኔ ሚዛቲ ዴቴስ።

\VS{3}ጊዶ ኣቲን ማንቆዛስ ኢዚ ሻሚዳ ዶርሳ ላቃ ኢሲኔይፔ ኣቲን ሃራይ ዴና፤ ኢዚ ኢዞ ባ ናይታራ ኣልኢሲ ዲቺዴስ፤ ኢዛራ ኢሲፌ ማዉስ፤ ኢሲፌ ኡያዉስ፤ ኢዛ ኪኦን ኢቻዉስ፤ ኢዛ ኢዛስ ዬሎ ማላ።


\par }{\PP \VS{4}«ኢሲ ጋላስ ዱሬዛሶ ኢማꬂ ዪዴስ፤ ዱሬ ኣዴዚ ባ ዶርሳታፔ ዎይኮ ሚዛታፔ ኤኪዲ ሄ ኢማꬃዛስ ሚዛ ካꬅ ጊጊሳና ኮዪቤና፤ ጊዶ ኣቲን ማንቆዛ ላቃዮ ኤፊዲ ባሶ ዪዳ ኢማꬃዛስ ካꬂ ጊግሲዴስ» ጊዴስ።


\par }{\PP \VS{5}ዳዊቲ ሄሳ ኦꬂዳይሳ ቦላ ኬሂ ሃንቄቲዲ ናታኔስ፥ «ዴኦ ጎዳይ ቤኢን ሃይሳ ኦꬂዳዴስ ሃይቆይ ቤሴስ!

\VS{6}ኢዚ ሃይሳ ማላ ኦሶ ኦꬂዳ ጊሻሲኔ ቃꬌታይ ባይንዳ ጊሻስ ሄ ላቃይ ጊሻስ ኦይዱ ኩሼ ቃንጻና ቤሴስ» ጊዴስ።


\par }{\PP \VS{7}ሄሳፌ ጉዬ ናታኔይ ዳዊቴስ ዛሪዲ፥ «ሄ ቢታኔዚ ኔና! ጎዳ ኢስራኤሌ ጾሳይ ኔና፥ ‹ኔኒ ኢስራኤሌ ቦላ ካዎ ጊዳና ማላ ታ ኔና ቲያዲስ፤ ሳኦሌ ኩሼፔካ ኔና ኣሻዲስ።

\VS{8}ኔ ጎዳ ኬꬃ ታ ኔስ ኢማዲስ፤ ታ ኔ ጎዳ ማቼታካ ኔ ሾጳ ጋርስ ጌልꬃዲስ፤ ኢስራኤሌ ኬꬃኔ ዩሁዳ ኬꬃ ታ ኔስ ኢማዲስ፤ ሃይቲ ኡባይ ኔስ ጉጺዳኮ ታ ኔስ ሄይታፔ ቦላራ ጉጃናኮሺን።

\VS{9}ሂስቲን ኢዛ ሲንꬃን ኢታ ሚሽ ኦꬃዳ ጎዳ ቃላ ኣይስ ካዉሻዲ? ሂቴ ዴሬ ኣስ ኦሪዮ ማሻን ሲፋዳሳ፤ ኢዛ ማቼዮ ኔስ ኤካዳሳ፤ ኢዛካ ኣሞኔታ ማሻን ዎꬊሳዳሳ።

\VS{10}ኔኒ ታና ካዉሺዳ ጊሻሲኔ ሂቴ ዴሬ ኣስ ኦሪዮ ማቾ ኔስ ኤኪዳ ጊሻስ ኔ ኬꬃፌ ሜርናስ ማሻይ ሻኬቴና› ጌስ።


\par }{\PP \VS{11}«ጎዳይ ኔና፥ ‹ቤኣ ኔ ኬꬃፌ ኔ ቦላ ኢታ ሚሽ ታ ዴንꬃና፤ ኔ ኣይፌይ ቤኢሺን ኔ ማቼታ ኤካዳ ኔስ ማታ ጊዲዳ ኢሳዴስ ታ ኣꬃ ኢማና፤ ኢዚካ ሴታ ጋላስ ኔ ማቼታራ ዚንኣና።

\VS{12}ኔኒ ካሴ ሃይሳ ጌማን ኦꬃዳሳ፤ ታኒ ጊዲኮ ኢስራኤሌ ኡባ ሲንꬃን ጋላስ ፖኦይ ዲሺን ቆንጪሳና› ጌስ» ጊዴስ።
\XREF{}{{\XO 12:12 }{\XT{2ሳሜ 16፡22}}}


\par }{\PP \VS{13}ሄሳፌ ጉዬ ዳዊቲ ናታኔስ፥ «ታኒ ጎዳ ኬሃ ቆሃዲስ» ጊዴስ፤

\par }{\PP ናታኔይ ኢዛስ ዛሪዲ፥ «ጎዳይ ኔ ናጋራ ዉርሲዳ ጊሻስ ኔ ሃይቃካ፤

\VS{14}ጊዶ ኣቲን ኔ ሃይሳ ኦꬂን ሞርኬቲ ጎዳ ኬሂ ካዉሻና ማላ
\FTNT{*}{{\FR 12:14 }{\FT{ጎዳ ኬሂ ካዉሻና ማላ ጊዛይሳ ኢሲ ኢሲ ጌሻ ማጻፋ ቢርሼꬃቲ ጾሳ ሞርኬቲ ጾሳ ቂꬋና ዎይኮ ካꬋና ማላ ኔ ኦꬂዳ ጊሻስ ጌቴስ።
}}} ኔ ኦꬂዳ ጊሻስ ኔስ ዬሌቲዳ ናዚ ሃይቃና» ጊዴስ።


\par }{\SH ዳዊቴ ናዛ ሃይቆ
\par }
{\PP \VS{15}ናታኔይ ባሶ ሲሚ ቢዳፔ ጉዬ ኦሪዮ ማቼያ ዳዊቴስ ዬሊዳ ናዛ ቦላ ጎዳይ ኢታ ሃርጌ ዬጊዴስ።

\VS{16}ዳዊቲ ባ ናዛ ጊሻስ ጾሳ ዎሲዴሲኔ ጾሚዴስ። ሄሳፌ ጉዬ ጌዴ ባ ኪፊሌ ጌሊዲ ኦማርስ ኦማርስ ቃንጾንታ ሳኣ ቦላ ኢቺ ኣቂዴስ።

\VS{17}ኢዛ ካዎቴꬃ ኬꬃ ጪማቲ ኢዛ ሳኣፔ ዴንꬃናስ ኢዛ ማታን ኤቂዳ፤ ኢዚ ጊዲኮ ዴንዶንታ ኢጺዴስ፤ ኢስቲ ሚሺን ኣይኮካ ሚቤና።


\par }{\PP \VS{18}ላፑንꬃ ጋላስ ናዚ ሃይቂዴስ፤ ዳዊቴ ኦሳንቻቲ፥ «ናዚ ፓጻ ዲሺን ኑ ዮቲን ኑ ጊዛ ሲዪቤና፤ ሂስቲን ኑ ሃኢ ናዛ ሃይቆ ኢዛስ ዎስቲ ዮታና ዳንዳይዞኒ? ኢዚ ባርካ ባ ቦላ ቆሆ ጋꬃና ዳንዳዬስ» ጊ ቆፒዲ ዮታናስ ባቢዳ።


\par }{\PP \VS{19}ኢዛ ኦሳንቻቲ ጋርሳራ ሳሱኬቲ ሃሳይዛይሳ ዳዊቲ ቤኢዲ ናዚ ሃይቂዳይሳ ኤሪዴስ፤ ሄሳ ጊሻስ፥ «ናዚ ሃይቂዴ?» ጊዲ ኢስታ ኦይቺዴስ። ኢስቲካ ኢዛስ፥ «ኤ ሃይቂዴስ» ጊዳ።


\par }{\PP \VS{20}ሄ ዎዴ ዳዊቲ ሳኣ ቦላፌ ዴንዲዲ፥ ሜጬቲዲ፥ ጎርፔቲዲኔ ማይኦ ላሚዳፔ ጉዬ ጎዳ ኬꬅ ቢ ጎይኒዴስ። ሄሳፌ ጉዬ ኢዚ ባ ኪፊሌ ጌሊዴስ፤ ባስ ቁማ ኢማና ማላ ኢዚ ኦይቺን ኢሚዳ ቁማ ሚዴስ።


\par }{\PP \VS{21}ኢዛ ኦሳንቻቲ ኢዛ፥ «ሃይሳꬆ ኣይስ ኦꬃዲ? ናዚ ሼምፖራ ፓጻ ዲሺን ጾማዳሳኔ ዬካዳሳ፤ ጊዶ ኣቲን ናዚ ሃይቂዳፔ ጉዬ ኔ ዴንዳዳ ካꬅ ማዳሳ» ጊዳ።


\par }{\PP \VS{22}ዳዊቲ ኢስታስ፥ «ኤ ቱማ፥ ናዚ ሼምፖራ ፓጻ ዲዛ ዎዴ፥ ‹ጎዳይ ታስ ኣቶ ጊዲ ናዛ ሼምፖራ ፓጻ ዎꬃናኮን ጋዳ ጾማዲሲኔ ዬካዲስ።›

\VS{23}ሃኢ ጊዲኮ ናዚ ሃይቂን ታ ኣዛስ ጾሞ? ታ ኢዛ ሃ ዛራናስ ዳንዳያዚና? ታ ኢዛኮ ባና ኣቲን ኢዚ ሃ ታኮ ሲሜና!» ጊዴስ።


\par }{\SH ሶሎሞኔ ዬሌቴꬅ
\par }
{\PP \VS{24}ሄሳፌ ጉዬ ዳዊቲ ባ ማቼዮ ቤርሳቤሆ ሚንꬄꬂዴስ፤ ኢዚኮ ጌሊዲ ኢዚራ ኣቂዴስ፤ ኢዛካ ኢዛስ ኣቱማ ና ዬላዱስ፤ ናዛ፥ «ሶሎሞኔ» ጊ ሱንꬂዴስ፤ ጎዳይካ ኢዛ ዶሲዴስ፤

\VS{25}ጎዳይ ናዛ ዶሲዳ ጊሻስ ኢዛ ሱንꬂ ዪዲዲያ ጌቴቲ ጼይጌታና ማላ ናቤ ናታኔ ባጋራ ቃላ ኪቲዴስ።


\par }{\SH ኤራባ ካታማ ጾኔቴꬅ
\par }
{\R (1ታሪ 20፡1-3)

\par }{\PP \VS{26}ሄ ዎዴ ኢዮኣቤይ ኣሞኔታ ካታማ ኤራባ ኦሊዲ ካዎቴꬃ ኬꬃ ሚጻ ኦይኪዴስ።

\VS{27}ሄሳፌ ጉዬ ኢዮኣቤይ ዳዊቴኮ ኣስ ኪቲ ዬዲዲ፥ «ታኒ ኤራባ ኦላዳ ሃꬂ ዲዛ ካታማዮ ኦይካዲስ፤

\VS{28}ሃኢ ኔኒ ኣቲዳ ኦላንቻታ ሺሻ ኤካዳ ካታማዮ ጊዶꬃ ኦይካ፤ ኔ ሂስቶንታ ኣጊኮ ካታማዮ ታ ኦይኪኮ ኢዛ ታ ሱንꬃን ጼይጌታና» ጊዴስ።


\par }{\PP \VS{29}ሄሳ ጊሻስ ዳዊቲ ኩሜꬃ ኦላንቻታ ሺሺ ኤኪ ቢዲ ኤራባ ኦሊ ኦይኪዴስ።

\VS{30}ኢስታ ካዎዛ ካላቻ ኢዛ ሁኤፔ ኤኪዴስ፤ ሄ ካላቻዚ ኢሲ ሜክሊቴ
\FTNT{†}{{\FR 12:30 }{\FT{ኢሲ ሜክሊቴ ጊዛይሲ ሄꬑ ታማኔ ኢቻሽ ኪሎ ጊራሜ ቤሴስ
}}} ዎርቃ ጊዲሺን ቦንቼቲዳ ኢንቁን ኣሌቄቲዴስ፤ ዳዊቲ ሄ ካላቻዛ ባ ሁኤን ጎጺዴስ፤ ዳዊቲ ካታማይፔ ኬሂ ዳሮ ሚሽ ዲኢ ኤኪዴስ።

\VS{31}ሄን ዲዛ ዴራ ኬሲዲ ኢስታ ማጋዜን፥ ጾይሌኒኔ ካልታን ጎኤቲዲ ኦሶ ኦꬃና ማላ ዎልቃꬂ ኦሲሲዴስ፤ ሄሳꬆካ ጹቤ ሜꬊሲዴስ። ሄሳ ማላ ኦሶይ ሃራ ኣሞኔታ ካታማታ ኡባን ኦሴታና ማላ ኦꬂዴስ። ሄሳፌ ጉዬ ዳዊቲኔ ኢዛ ኦላንቻቲ ኡባይ ዬሩሳላሜ ሲሚዳ።




\par }\Chap{13}{\SH ኣሚኖኔኔ ቲኢማሮ
\par }
{\PP \VerseOne{1}ዳዊቴ ና ኣቤሴሎሜስ ቲኢማሮ ጌቴቲዛ ማላ ሎኦ ሚቻ ዳዉስ፤ ዳዊቴ ና ኣሚኖኔይ ኢዞ ዶሲዴስ።


\par }{\PP \VS{2}ኣሚኖኔይ ባ ሚቾ ቲኢማሮ ዶሲዳ ጋሶን ሳኬታናሼ ጋካናስ ጬጪዴስ፤ ኢዛ ጌላኦ ጊዲዳ ጊሻስ ኢዚ ኢዚራ ኣቃና ዳንዳይቤና።


\par }{\PP \VS{3}ኣሚኖኔስ ኢዮናዳቤ ጌቴቲዛ ላጌይ ዴስ፤ ኢዚ ዳዊቴ ኢሻ ሻሜኤ ና፤ ኢዮናዳቤይ ኬሂ ጌኔ ኣሳ።

\VS{4}ኢዚ ኣሚኖኔ፥ «ኔ ጊልቃ ጊልቃ ኣቂዛ ጋሶይካ ኣዛኮን ታስ ኣይስ ዮቲኪ!» ጊ ኦይቺዴስ። ኣሚኖኔይ፥ «ታ ኢሻ ኣቤሴሎሜ ሚቾ ቲኢማሮ ዶሲዳ ጊሻስ ጊልቃዲስ» ጊዴስ።


\par }{\PP \VS{5}ኢዮናዳቤይካ ኢዛስ፥ «ሂስቲኮ ኔኒ፥ ‹ታኒ ሳኬታዲስ› ጋዳ ሂጻን ኬዛ ኢቻ፤ ኔ ኣዋይ ኔና ኦይቻና ዪሺን፥ ‹ታ ሚቾ ቲኢማራ ያዳ ታስ ሚዛ ሚሽ ጊጊሳ ኢሚዳኮ ታና ሎኤስ፤ ካꬃካ ሃይሳን ታ ጼሊሺን ጊጊሳዳ ባ ኩሼራ ኢዛ ታና ባርሳና ማላ ኣዛዛርኪ!› ጋዳ ኢዛ ኦይቻ» ጊዴስ።


\par }{\PP \VS{6}ሂስቲን ኣሚኖኔይ ሳኬቲዳ ኣስ ሚሳቲዲ ኢቺዴስ፤ ካዎዚ ኢዛ ኦይቻና ዪን ኣሚኖኔይ ኢዛ፥ «ታ ሚቾ ቲኢማራ ያዳ ታ ቤኢሺን ሶሎ ኡካዳ ባ ኩሼራ ታና ባርሳና ማላ ታ ኔና ዎሳይስ» ጊ ኦይቺዴስ።


\par }{\PP \VS{7}ዳዊቲ፥ «ኔ ኢሻ ኣሚኖኔሶ ባዳ ኢዛስ ማና ካꬅ ጊጊሳ» ጊዲ ቲኢማሪስ ዮታና ማላ ካዎ ኬꬅ ኪቲዴስ።

\VS{8}ሄሳ ጊሻስ ቲኢማራ ኢዚ ኢሻ ኣሚኖኔይ ኢቺ ዲዛሶ ባዱስ፤ ጉꬃ ቡኬሶ ኤካዳ ሙኑቂዳፔ ጉዬ ኢዚ ቤኢሺን ጊጊሳዳ ኡካዱስ።

\VS{9}ሄሳፌ ጉዬ ባሼዛ ኬሳዳ ሶሎዛ ኢዛስ ሺሻዱስ፤ ጊዶ ኣቲን ኢዚ ማና ኮዪቤና።

\par }{\PP ኣሚኖኔይ፥ «ኡባ ኣሳ ሃይሳፌ ኬሲቴ» ጊዴስ፤ ዲዛ ኣሳይ ኡባይካ ኢዛ ዬጊ ኬዚዴስ።

\VS{10}ሄሳፌ ጉዬ ኣሚኖኔይ ቲኢማሮ፥ «ታና ባርሳና ማላ ካꬃ ሃ ታ ኢቺዳ ኪፊሌ ኤካ ያ» ጊዴስ፤ ቲኢማራ ባ ጊግሲዳ ቁማ ኤካዳ ባ ኢሻ ኣሚኖኔይ ኢቺዳ ኪፊሌ ጌላዱስ።

\VS{11}ጊዶ ኣቲን ኢዛ ቁማ ኢዛስ ሺሺን ኢዚ ኢዞ ጩርፑ ሂስቲ ኦይኪዲ፥ «ታ ሚቼዬ! ኣኔ ኢሲፌ ዚንኦስ» ጊዴስ።


\par }{\PP \VS{12}ኢዛካ ዛራዳ ኢዛስ፥ «ታ ኢሻዞ ታ ኔና ሾቢስ፥ ኣጋ፤ ሄሲ ሃኔና፤ ታና ዎልቃራ ኦይኮፋ፤ ሃይሳ ማላ ሚሺ ኢስራኤሌን ኦሴቲ ኤሬና፤ ሃይሳ ዬላቺዛ ኦሶ ኦꬆፋ።

\VS{13}ታ ሃይሳፌ ጉዬ ዋናኔ? ታ ካዉሻቴꬃ ቶካዳ ታ ኣዋ ጌላኔ? ኔኒካ ኢስራኤሌን ካዉሻ ኣሳታፔ ኢሳ ማላ ቆዴታና ጊዲኪ? ዲጫ ዛይ ካዎዛስ ዮታ፤ ኢዚ ታ ኔና ጌሎንታ ማላ ዲጌና» ጋዱስ።

\VS{14}ኢዚ ጊዲኮ ኢዛ ጊዛይሳ ሲያና ኮዪቤና፤ ኢዚ ኢዚፔ ኬሂ ሚኖ ጊዲዳ ጊሻስ ኢዞ ዎልቃራ ኦይኪዲ ኢዚ ጌላኦቴꬃ ኤኪዴስ።


\par }{\PP \VS{15}ሄሳፌ ጉዬ ኣሚኖኔይ ኢዞ ኬሂ ኢጺዴስ፤ ኡባካ ካሴ ኢዞ ሲቆሪፔ ቦላራ ኢጺዴስ። ኣሚኖኔይ፥ «ኪቻ ታ ኣቻፌ ኬዛ!» ጊዴስ።


\par }{\PP \VS{16}ኢዛካ፥ «ሄሲ ሃኔና! ኔኒ ታና ኬሳ ዬዶይ ካሴ ኔ ታ ቦላ ጋꬂዳ ቆሆዛፔ ኣꬃዳ ታና ቆሃሳ!» ጋዱስ፤ ኢዚ ጊዲኮ ኢዛ ጊዛይሳ ኤኪቤና።

\VS{17}ኢዚ ባ ኣይሌዛ ጼይጊዲ፥ «ሃኖ ማጫሳዮ ኬሳዳ ካራ ጎርዳ» ጊዴስ።

\VS{18}ሄሳ ጊሻስ ኢዛ ጌሎንታ ማላ ካሬዛ ጎርዲዴስ፤ ሄ ዎዴ ጌላኦ ጊዲዳ ካዎ ናይቲ ማይኢዛ ኣሌቆ ማይኦ ማይኣ ኡታዱስ።

\VS{19}ቲኢማራ ባ ሁኤን ቢዲንꬅ ላላዱስ፤ ኣሌቆ ማይኦዛካ ዳካዱስ፤ ሄሳፌ ጉዬ ባ ሁኤ ባቃ ኦይካዳ ዬካሼ ባዱስ።


\par }{\PP \VS{20}ኢዚ ኢሻ ኣቤሴሎሜይ ኢዞ፥ «ሄሲ ኔ ኢሻ ኣሚኖኔይ ኔናራ ታኪዴ? ታ ሚቼዬ ኣኔ ሃኢ ጮኡ ጋ፤ ኢዚ ኔ ኢሻ ጊዲዳ ጊሻስ ኔ ጬጮፓ» ጊዴስ። ቲኢማራ ባ ኢሻ ኣቤሴሎሜሶን ሳዮ ጊዳ ኡታዱስ።


\par }{\PP \VS{21}ካዎ ዳዊቲ ሄ ሃኖዛ ሲዪዲ ኬሂ ሃንቄቲዴስ፤

\VS{22}ኣቤሴሎሜይ ኣሚኖኔ ቦላ ኢታ ጊዲን ሎኦ ጊዲን ኢሲ ቃላካ ጶቂቤና፤ ጋሶይካ ኣሚኖኔይ ኢዛ ሚቾ ቲኢማሮ ካዉሺዳ ጊሻስ ኬሂ ኢጺዴስ።


\par }{\SH ኣሚኖኔ ሃይቆ
\par }
{\PP \VS{23}ናምኡ ላይꬃፌ ጉዬ ኣቤሴሎሜይ ኤፍሬሜ ꬋሳ ማታን ዲዛ ባኣሊ-ሃጾሬ ካታማን ባ ዶርሳታ ኢስኬ ቃንጺሼ ሄን ካዎ ኣቱማ ናይቲ ቤታና ማላ ጼይጊዴስ።

\VS{24}ኣቤሴሎሜይ ካዎዛኮ ቢዲ፥ «ሄኮ ኔ ኣይሌይ ባ ዶርሳታ ኢስኬ ቃንጺሼ ዴስ፤ ሄሳ ጊሻስ ካዎዚኔ ኢዛ ሹሜቲ ኢስታስ ሎኦ ሼኔ ጊዲኮ ታስ ሄን ቤቴቶ» ጊ ሾቢዴስ።


\par }{\PP \VS{25}ካዎዚካ፥ «ታ ናዞ! ኑ ኡባይ ባናስ ቤሴና፤ ኑ ኔስ ቶሆ ጊዳና» ጊዴስ። ኣቤሴሎሜይ ሚንꬂ ዎሲንካ ካዎዚ ባና ኮዪቤና፤ ጊዶ ኣቲን ኢዛ ኣንጂዲ ሞይዚ ዬዲዴስ።


\par }{\PP \VS{26}ኣቤሴሎሜይ፥ «ሂስቲኮ ታ ኢሻ ኣሚኖኔይ ኑናራ ባና ማላ ኣዛዛ» ጊዴስ።

\par }{\PP ካዎዚ፥ «ኢዚ ኢንቴናራ ኣይስ ባኔ?» ጊ ኦይቺዴስ።

\VS{27}ጊዶ ኣቲን ኣቤሴሎሜይ ኢዛ ሚንꬂ ዎሲዳ ጊሻስ ዳዊቲ ኣሚኖኔይኔ ሃንኮ ኣቱማ ናይቲ ኡባይ ኢዛራ ኢሲፌ ባና ማላ ኦꬂዴስ።


\par }{\PP \VS{28}ኣቤሴሎሜይ ባ ኣይሌታስ፥ «ኣሚኖኔይ ዎይኔ ኡሻ ኡዪዲ ማꬆታናሼ ጋካናስ ናጌቲቴ፤ ሄሳፌ ጉዬ ታኒ ኢንቴና፥ ‹ኣሚኖኔ ሾጪቴ› ጊዛ ዎዴ ኢንቴ ኢዛ ዎꬊቴ፤ ኢንቴና ኣዛዚዳይ ታና ጊዲዳ ጊሻስ ባቦፍቴ፥ ሚኒቴ፥ ጻሊቴ» ጊ ኣዛዚዴስ።


\par }{\PP \VS{29}ኣቤሴሎሜ ኣይሌቲ ኢስታ ጎዳይ ኢስታ ኣዛዚዳይሳ ኣሚኖኔ ቦላ ፖሊዳ፤ ሄሳፌ ጉዬ ካዎዛ ናይቲ ኡባይ ባ ባቁሎ ባቁሎ ቶጊዲ ባቃቲዳ።


\par }{\PP \VS{30}ኢስቲ ቡሮ ኦጌ ቦላ ዲሺን፥ «ኣቤሴሎሜይ ካዎዛ ናይታ ኡባ ዎꬊ ዉርሲዴስ፤ ኢሳዴይካ ኣቲቤና» ጊዛ ዎሬይ ዳዊቴኮ ጋኪዴስ።

\VS{31}ካዎዚ ዴንዲ ኤቂዲ ባ ማይኦ ዳኪዴስ፤ ቢታ ቦላ ጉፋኒዴስ፤ ኢዛ ማታን ኤቂ ዲዛ ኢዛ ኣይሌቲ ኡባይ ባንታ ማይኦ ዳኪዳ።


\par }{\PP \VS{32}ጊዶ ኣቲን ዳዊቴ ኢሻ ሻሜኤ ና ኢዮናዳቤይ፥ «ካዎ ናይታ ኡባ ዎꬊ ዉርሲዳ ሚሳቲሲዲ ታ ጎዳይ ቆፖፎ፤ ኢዛ ሚቾ ቲኢማሮ ዎልቃንꬂ ኦይኪዳ ዎዴፔ ዶሚዲ ኣቤሴሎሜይ ጊጺ ዴንዲዳ ዮኦ ጊዲዳ ጊሻስ ኣሚኖኔይ ጻላ ሃይቂዴስ።

\VS{33}ሃይቂዳይ ኣሚኖኔ ጻላ ጊዲዳ ጊሻስ፥ ‹ካዎ ናይቲ ኡባይ ሃይቂዳ› ጌቴቲዳይሳ ካዎይ ታ ጎዳይ ኣማናናስ ቤሴና» ጊዴስ።


\par }{\PP \VS{34}ኣቤሴሎሜይ ኤሶን ባቃቲዴስ።

\par }{\PP ዛቤ ናጊዛይሲ ꬎቁ ጊ ጼሊሺን ኢዛፔ ኣርሼይ ዉሊዛ ባጋራ ዲዛ ኦጌራ ዳሮ ኣሳቲ ዙማ ሚሌራ ዱጌ ዎꬊሺን ቤኢዴስ። ዛቤ ናጊዛይሲ ቢዲ ካዎዛስ፥ «ሆሮናዬ ባጋራ ዙምቡላታ ቲጻራ ኣሳይ ዱጌ ቢሺን ታ ቤኣይስ» ጊ ዮቲዴስ።


\par }{\PP \VS{35}ኢዮናዳቤይ ዳዊቴስ፥ «ቤኣ ካዎ ናይቲ ዪዳ፤ ካሴ ኔ ኣይሌይ ጊዳይሳ ማላ ሃኒዴስ» ጊዴስ።


\par }{\PP \VS{36}ኢዚ ቡሮ ዮቲ ዉርሶንታ ዲሺን ካዎዛ ናይቲ ዋሲሼኔ ዬኪሼ ጌሊዳ፤ ሄሳꬆካ ካዎዚኔ ኢዛ ኦሳንቻቲ ኡባይ ኬሂፔ ዬኪዳ።


\par }{\PP \VS{37}ኣቤሴሎሜይ ጋንጊዲ ጌሹሬ ካዎ ኣሚሁዴ ና ታሊማዬኮ ቢዴስ፤ ጊዶ ኣቲን ዳዊቲ ሃይቂዳ ናዛ ጊሻስ ኡባ ዎዴ ዬኪሼ ጋምኢዴስ።
\XREF{}{{\XO 13:37 }{\XT{2ሳሜ 3፡3}}}


\par }{\PP \VS{38}ኣቤሴሎሜይ ጋንጊዲ ጌሹሬ ቢዲ ሄን 3 ላይꬅ ኡቲዴስ።

\VS{39}ካዎ ዳዊቲ ባ ና ኣሚኖኔ ሃይቆን ጋኪዳ ካዮቴꬃፌ ሚኔቲዳፔ ጉዬ ኣቤሴሎሜኮ ባና ኢዛ ዎዚናይ ዴንዲዴስ።




\par }\Chap{14}{\SH ዬሩሳላሜ ኣቤሴሎሜ ሲሞ
\par }
{\PP \VerseOne{1}ካዎ ዳዊቲ ኣቤሴሎሜ ላሞቲዳይሳ ጹሪያ ና ኢዮኣቤይ ኤሪዴስ።

\VS{2}ሄሳ ጊሻስ ኢዮኣቤይ ኢሲ ኣስ ቴቁሄ ኪቲዲ ኢሲ ዎዚናማ ማጫስ ኤሂሲዴስ፤ ኢዞ፥ «ኔኒ ካዮቲዛ ኣስ ሚሳታናስ ካዮ ማይኦ ማይኣ፤ ቂባቴ ቲዬቶፋ፤ ሃይቂዳ ኣሳስ ዳሮ ዎዴ ካዮታሼ ዲዛ ማጫስ ሚሳታ ቤታ።

\VS{3}ሄሳፌ ጉዬ ካዎዛኮ ባዳ ታ ኔስ ዮቲዛይሳ ኢዛስ ዮታ» ጊዲ ኢዛ ዮታና ቃላታ ኢዮኣቤይ ኢዚስ ዮቲዴስ።


\par }{\PP \VS{4}ቴቁሄ ዴሬ ማጫሳያ ካዎዛኮ ጌላዱስ፤ ሲንꬃ ጉꬅ ጉፋናዳ ቦንቾ ሳሮካ ኢሚዳፔ ጉዬ፥ «ካዎንቶ ታና ማዲቴ!» ጋዱስ።


\par }{\PP \VS{5}ካዎዚካ ኢዞ፥ «ኔና ኣዜ ሜቲዳይ?» ጊ ኦይቺዴስ። ኢዛካ ዛራዳ፥ «ታኒ ቱማፔ ኣዚናይ ሃይቂዳ ኣምኦ።

\VS{6}ታስ ኔ ኣይሌይስ ናምኡ ኣቱማ ናይቲ ዴቴስ፤ ናምኣቲ ባ ጋርሳን ኢሶይ ኢሳራ ዴምባን ኦዬቲዳ፤ ኢስታ ኣሼቺዛይ ባይንዳ ጊሻስ ኢሶይ ሃንኮይሳ ሾጪ ዎꬊዴስ።

\VS{7}ሂስቲን ዳቦቲ ኡባይ ኔ ኣይሌይ ቦላ ዴንዲዲ፥ ‹ባ ኢሻ ዎꬊዳይሳ ኑስ ሃ ኣꬃ ኢማ፤ ኢዚ ባ ኢሻ ዎꬊዳ ጊሻስ ኑኒካ ኢዛ ዎꬋና፤ ሄሳፌ ጉዬ ኔኒ ላታይ ባይንዳሮ ጊዳና› ጌቴስ፤ ሄሳ ጊሻስ ታስ ኣቲዳ ኢሲ ጾምፔዛ ꬋይሲዲ ታ ኣዚናዛ ቢታ ቦላ ሱንꬂ ባይንዳኔ ዛሬይ ባይንዳ ꬎንꬅ ኬሳና ሃኔቴስ» ጋዱስ።


\par }{\PP \VS{8}ካዎዚካ ማጫሳዮ፥ «ኔኒ ሲማ ኔሶ ባ፤ ታ ኔ ኦይሻ ጊሻስ ቤሲዛ ኣዛዞ ኢማና» ጊዴስ።

\VS{9}ጊዶ ኣቲን ቴቁሄ ዴሬ ማጫሳያ፥ «ታ ጎዳ ካዎ! ቆሆዚ ታ ቦላኔ ታ ኣዋ ኬꬃን ጋኮ፤ ካዎይኔ ኢዛ ኣራታይ ቆሆፔ ጌዪዳይታ ጊዴቶ» ጋዱስ።


\par }{\PP \VS{10}ካዎዚካ ኢዚስ፥ «ኦኒካ ኔ ቦላ ኢሲ ሚሽ ሃሳይዛ ጊዲኮ ሃ ታኮ ኤካ ያ፤ ዛሪ ኔና ዋዪሴና» ጊዴስ።


\par }{\PP \VS{11}ኢዛ፥ «ሱꬅ ኣጪዛይቲ ታ ናዛ ዎꬊዲ ካሴፔ ኣꬊዛ ቆሆ ጋꬆንታ ማላ ካዎይ ጎዳ ባ ጾሳ ዎሶ» ጋዱስ።

\par }{\PP ካዎዚካ ኢዚስ፥ «ጎዳይ ቤኢን፥ ኔ ናዛ ሁኤ ኢስኬፌ ኢሲናካ ቦሼቱኩ» ጊ ጫቂዴስ።


\par }{\PP \VS{12}ሄሳፌ ጉዬ ማጫሳያ፥ «ታ ኔ ኣይሌያ ታ ጎዳስ ካዎስ ኢሲ ቃላ ዮታና ማላ ኤሮ ጋርኪ!» ጋዱስ፤ ኢዚካ፥ «ኤሮ ዮታ» ጊዴስ።


\par }{\PP \VS{13}ማጫሳያ ዛራዳ ኢዛስ፥ «ኔኒ ሃይሳ ማላ ዮኦ ጾሳ ዴራ ቦላ ኣዛስ ቆፓዲ? ካዎዚ ዴሬፔ ጎዴቲ ቤቴ ቢዳ ባ ናዛ ዛሪቤና፤ ሂስቲን ሄሳ ኢዚ ዮቲሼ ባርካ ባ ቦላ ፒርዲቤኔ?

\VS{14}ቢታን ጉኪዳ ሃꬂ ሲሞንታይሳꬆ ኑኒ ኡባይካ ሃይቆስ፤ ጾሲ ቢታፌ ጎዴቲዳ ኣሲ ኢዛ ሲንꬃፌ ባቃቲ ቢዳሶን ኣቶንታ ማላ ሲሚ ያና ኦጌ ኢዛስ ጊጊሴስ ኣቲን ኢዛ ሼምፖይ ꬋያና ማላ ኮዬና።


\par }{\PP \VS{15}«ሃኢካ ታ ሃይሳ ዪዳይ ዴሬዚ ታና ባቢሲዳ ጊሻስ ሄሳ ታ ጎዳስ ካዎስ ዮታናሳ፤ ታ ኔ ኣይሌያ፥ ‹ታ ካዎዛስ ዮታና፤ ኢዚካ ታ ኦይቺዳይሳ ፖላናስ ዳንዳይዛ ጊዳና።

\VS{16}ጾሲ ኑስ ኢሚዳ ጺንጾፌ ታናኔ ታ ናዛ ሾዳናስ ዴንዲዳ ኣዴዛ ኩሼፔ ካዎዚ ባ ኦሳንቻዮ ኣሻናስ ኤኖ ጋና› ጋ ቆፓዲስ።


\par }{\PP \VS{17}«ሃኢካ ታ ኔ ኣይሌያ፥ ‹ካዎይ ታ ጎዳዚ ሎኦ ኢታፔ ሻኪ ኤሮን ጾሳ ኪታንቻ ማላ ጊዲዳ ጊሻስ ታ ጎዳ ካዎዛ ቃላይ ታና ሚንꬄꬆ፤ ጎዳ ኔ ጾሳይ ኔናራ ጊዶ› ጋይስ» ጋዱስ።
\XREF{}{{\XO 14:17 }{\XT{2ሳሜ 19፡27}}}


\par }{\PP \VS{18}ሄሳፌ ጉዬ ካዎዚ ማጫሳዮ፥ «ታኒካ ኔና ኦይቺዛ ኦይሻታስ ዛሮ ታፔ ቆቶፋ» ጊዴስ።

\par }{\PP ማጫሳያካ፥ «ኤሮ፥ ታ ጎዳይ ካዎይ ኦይቻ» ጋዱስ።


\par }{\PP \VS{19}ካዎዚካ ዛሪዲ ኢዞ፥ «ሃ ኡባን ኢዮኣቤ ኩሼይ ዴኔ?» ጊ ኦይቺዴስ።

\par }{\PP ማጫሳያ ዛራዳ፥ «ታ ጎዳ ካዎዞ ኔ ኣሾ፤ ታ ጎዳ ካዎይ ሃሳይዳ ኡባፌ ሃዲርሲኔ ኡሻች ጊዛይ ዴና፤ ኤ ታ ሃይሳ ኡባ ሃሳያና ማላ ታና ኣዛዚዳይኔ ሃ ኡባ ቃላይ ኔ ኣይሌይ ዶናን ሃሳዬታና ማላ ታና ኪቲዳይ ኔ ኦሳንቻ ኢዮኣቤ።

\VS{20}ኔ ኦሳንቻ ኢዮኣቤይ ሃይሳ ኦꬂዳይ ዲዛ ሃኖታ ላማና ኮዪዳ ጊሻሳ፤ ጊዶ ኣቲን ታ ጎዳስ ጾሳ ኪታንቻታስ ዲዛ ኣꬎ ኤራቴꬂ ዲዛ ጊሻስ ቢታይ ቦላ ሃኒዛ ሚሽ ኡባ ኢዚ ኤሬስ» ጋዱስ።


\par }{\PP \VS{21}ካዎዚካ ኢዮኣቤስ፥ «ኤሮ ሎኦ፤ ኤሮ፤ ባዳ ናቴꬃዛ ኣቤሴሎሜ ዛራ ኤካ ያ» ጊዴስ።


\par }{\PP \VS{22}ኢዮኣቤይካ ቦንቾ ሳሮካ ካዎዛስ ቆንጪሳናስ ዱጌ ቢታ ቦላ ጉፋኒዲ ሳሮኪዴስ፤ ካዎዛ ኣንጂዴስ፤ ካሌꬂዲ ኢዮኣቤይ፥ «ካዎዚ ባ ኦሳንቻዛ ዎሳ ኤኪዳ ጊሻስ ኔ ኣይሌይ ኔ ሲንꬃን ቴማ ዴሚዳይሳ ሃች ኤሪዴስ» ጊዴስ።


\par }{\PP \VS{23}ሄሳፌ ጉዬ ኢዮኣቤይ ጌሹሬ ቢዲ ኣቤሴሎሜ ዬሩሳላሜ ዛሪ ኤሂዴስ።

\VS{24}ካዎይ ጊዲኮ፥ «ባሶ ቦ፤ ኢዚ ታ ኣይፌሶ ቤኣናስ ዳንዳዬና» ጊዴስ፤ ሄሳ ጊሻስ ኣቤሴሎሜይ ባሶ ቢዴስ፤ ካዎዛ ኣይፌሶካ ቤኢቤና።


\par }{\SH ኣቤሴሎሜይ ካዎዛራ ማቃይኒዳ ማቃይኖ
\par }
{\PP \VS{25}ኣቤሴሎሜ ማላ፥ ማላ ሎኦይ ኩሜꬃ ኢስራኤሌ ኣሳ ጋርሳንካ ዴና፤ ኢዛስ ሁኤ ቢናናፔ ቢዲ ቶሆ ጹጉንꬅ ጋካናስ ቦሬይ ዴና።

\VS{26}ሁኤ ኢስኬይ ኢዛ ዴጺሺን ላይꬃን ኢሲቶ ጫኪሴስ፤ ጫኬቲዳ ቢናናዚ ካዎ ኬꬃ ሜዛኔን ዎꬂሺን 200 ሳቂሌ
\FTNT{*}{{\FR 14:26 }{\FT{200 ሳቂሌ ጊዛይሲ 2 ኪሎ ላጌ ጊዴስ።
}}} ዴጼስ።


\par }{\PP \VS{27}ኣቤሴሎሜስ ቲኢማሮ ጌቴቲዛ ኢሲ ማጫ ናይኔ ሄꬑ ኣቱማ ናይቲ ዬሌቲዳ። ማጫ ናያ ኬሃ ማላ ሎኦ።


\par }{\PP \VS{28}ኣቤሴሎሜይ ካዎዛ ቤኦንታ ዬሩሳላሜን ናምኡ ላይꬅ ኡቲዴስ።

\VS{29}ሄሳፌ ጉዬ ኢዮኣቤይ ካዎዛኮ ባና ማላ ኣቤሴሎሜይ ጼይጊሲዴስ፤ ኢዮኣቤይ ጊዲኮ ኢዛኮ ያና ኮዪቤና፤ ናምኣንꬆካ ዛሪዲ ጼይጊሲዴስ፤ ኢዮኣቤይ ያና ኮዪቤና።

\VS{30}ሂስቲን ኣቤሴሎሜይ ባ ኣይሌታስ፥ «ቤኢቴ፤ ኢዮኣቤ ጋዴይ ታ ጋዴራ ꬋሳ፤ ኢዛ ጋዴን ማጻ ጋኪዳ ባንጋይ ዴስ፤ ቢዲ ኢዛን ታማ ዬዲቴ» ጊዴስ፤ ሄሳ ጊሻስ ኣቤሴሎሜ ኣይሌቲ ቢዲ ኢዮኣቤ ካꬃ ታማን ጹጊዳ።


\par }{\PP \VS{31}ሄሳፌ ጉዬ ኢዮኣቤይ ኣቤሴሎሜሶ ቢዲ፥ «ኔ ኣይሌቲ ኣይስ ታ ካꬃ ታማን ጹጊዶ?» ጊ ኦይቺዴስ።


\par }{\PP \VS{32}ኣቤሴሎሜይ ኢዮኣቤስ ዛሪዲ፥ «ታኒ ኪቲን ኔኒ ዮንታ ኢጺዳ ጊሻሳ፤ ሃኖ ጋካናስ ታ ሄን ዲዛኮ ታስ ሎኦ ጊዳና ጊዴስ ጋዳ ኔ ካዎስ ዮታና ማላ፥ ‹ታ ኔና ካዎዛኮ ዬዳና ኮያዳ ኔና ሃያ› ጋዳ ጼይጊሳዲስ፤ ሃኢ ጊዲኮ ታ ካዎዛ ኣይፌሶ ቤኣና ኮያይስ፤ ኣይ ሞሮይ ታ ቦላ ቤቲኮ ኢዚ ታና ዎꬎ» ጊዴስ።


\par }{\PP \VS{33}ኢዮኣቤይ ካዎዛኮ ቢዲ ሄሳ ኢዛስ ዮቲዴስ፤ ሄሳፌ ጉዬ ካዎዚ ኣቤሴሎሜ ጼይጊሲዴስ፤ ኢዚካ ዪዲ ካዎዛ ሲንꬃን ጉፋኒዲ ሳሮኪዴስ፤ ካዎዚካ ኣቤሴሎሜ ዬሪ ኤኪዴስ።




\par }\Chap{15}{\SH ኣቤሴሎሜ ማካሌቴꬅ
\par }
{\PP \VerseOne{1}ሄሳፌ ጉዬ ኣቤሴሎሜይ ፓራ-ጋሬኔ ፓራታ፥ ሄሳꬆካ ኢዛፔ ሲንꬃራ ዎጻናስ 50 ኣሳታ ባስ ጊግሲዴስ።

\VS{2}ኣቤሴሎሜይ ማላዶ ዎንታራ ዴንዲዲ ካታማ ፔንጌ ጌልꬂዛ ኦጌ ጋጻን ኤቂ ናጌስ። ኣይ ኣሲካ ባ ሚሻ ካዎስ ማጋኒዲ ፒርዲሳና ዪዛ ዎዴ ኡባን ኣቤሴሎሜይ ኢዛዴ ባኮ ጼይጊ ጼይጊዲ፥ «ኔ ኣዋ ካታማፔ ያዲ?» ጊ ኦይቼስ፤ ሄ ኦይሼቲዳ ኣዴዚካ፥ «ታ ኔ ኦሳንቻይ ኢስራኤሌ ቆሞታ ጋርሳፌ ኢሳፌ ያዲስ» ጊ ዛሬስ።

\VS{3}ሄሳፌ ጉዬ ኣቤሴሎሜይ ኢዛስ፥ «ቤኣ! ኔ ማጋናዚ ሊኬኔ ቤሲዛዛ፤ ጊዶ ኣቲን ካዎ ዎካሌታፔ ሃይሳ ጼላና ኣሲ ኔስ ዴና» ጌስ።

\VS{4}ካሌꬂዲካ፥ «ታኒ ሃኖ ቢታይ ቦላ ፒርዲዛ ዳና ጊዳ ሹሜቲዳኮ ኣዜ ዲዛይ? ማጋናይ ዎይኮ ሞቶይ ዲዛ ኣሲ ኡባይ ታኮ ዪዲ ሱሬ ፒርዳ ዴማና ማላ ታ ኦꬃናኮሺን» ጌስ።


\par }{\PP \VS{5}ሄሳꬆካ ኣይ ኣሲካ ኢዛኮ ሺቂዲ ሳሮኪዛ ዎዴ ኣቤሴሎሜይ ባ ኩሼን ኢዲሚ ኦይኪዲ ዬሬስ።

\VS{6}ካዎዛኮ ሱሬ ፒርዳ ዴማናስ ዪዛ ኢስራኤሌ ኣሳ ኡባኮ ኣቤሴሎሜይ ሄሳꬆ ሃኒ ሃኒ ሺቂዛ ጊሻስ ኢስራኤሌ ኣሳ ዎዚና ኤኪዴስ።


\par }{\PP \VS{7}ኦይዱ ላይꬃፌ ጉዬ ኣቤሴሎሜይ ካዎዛ፥ «ታኒ ኣዲኔቲዳ ኣዲና ጋꬃናስ ኬብሮኔ ባናስ ታስ ፒቃዴ ኢማ።

\VS{8}ታኒ ኔ ኦሳንቻይ ኣራሜ ዴሬን ጌሹሬን ዳሼ፥ ‹ጎዳይ ታና ዬሩሳላሜ ዛሪዛ ጊዲኮ ጎዳስ ኬብሮኔን ጎይናና› ጋ ኣዲኔታዲስ» ጊዴስ።


\par }{\PP \VS{9}ካዎዚ ኢዛ፥ «ሳሮን ባ» ጊዴስ፤ ሄሳ ጊሻስ ኣቤሴሎሜይ ኬብሮኔ ቢዴስ።


\par }{\PP \VS{10}ሄሳፌ ጉዬ ኣቤሴሎሜይ፥ «ኢንቴ ዛዬ ጊሪስ ሲዪዛ ዎዴ፥ ‹ኣቤሴሎሜይ ኬብሮኔን ካዎቲዴስ› ጊቴ ጋና ኦሳንቻታ ኩሜꬃ ኢስራኤሌ ቆሞታ ኡባ ጊዶን ቆታራ ዎꬂዴስ» ጊዴስ።

\VS{11}ዬሩሳላሜፔ 200 ኣሳቲ ኢዛራ ኢሲፌ ቢዳ፤ ኢስቲ ኢማꬃቴꬅ ጼይጌቲዲ ኣሽኬቴꬃን ቢዳ ኣቲን ኢስቲ ዮኦዛ ጊሻስ ኣይኮካ ኤሪዛ ሚሺ ዴና።

\VS{12}ኣቤሴሎሜይ ያርሾዛ ሺሺዛ ዎዴ ዳዊቴ ዞሪዛ ጊሎ ዴሬ ኣስ ኣክጾፌሌ ባ ቢታ ጊሎፔ ኢዛኮ ያና ማላ ኪቲዴስ፤ ሄሳ ጊሻስ ሴራዚ ሚኒዴስ፤ ኣቤሴሎሜ ካሊዛይታ ቆዳይ ጉጄቲ ጉጄቲ ቢዴስ።


\par }{\SH ዳዊቴ ባቃታ
\par }
{\PP \VS{13}ኪቴቲዛይሲ ዪዲ፥ «ኢስራኤሌ ኣሳ ዎዚናይ ኣቤሴሎሜራ ዴስ» ጊዲ ዳዊቴስ ዮቲዴስ።


\par }{\PP \VS{14}ሄሳፌ ጉዬ ዳዊቲ ባ ሹሜ ኡባታስ፥ «ዴንዲቴ፤ ኣኔ ባቃቶስ፤ ኑ ሂስቶንታ ኣጊኮ ኑፔ ኢሳዴይካ ኣቤሴሎሜ ኩሼፔ ኬሲ ኤኪ ኣቴና፤ ሃኢራ ኑ ሃይሳፌ ኬዛና ቤሴስ፤ ኑ ሂስቶንታ ኣጊኮ ካሌቲ ዪዲ ኑና ኦይኪኮ ኢዚ ኑና ꬋይሳና፤ ካታማዮካ ማሻን ሲፋና» ጊዴስ።


\par }{\PP \VS{15}ካዎዛ ሹሜቲካ፥ «ኑ ካዎይ ኮዪዳይሳ ኡባ ኦꬃናስ ኑኒ ኔ ኦሳንቻቲ ጊጌቲ ኡቲዶስ» ጊ ዛሪዳ።


\par }{\PP \VS{16}ካዎዚ ባሶ ኣሳ ኩሜꬃራ ኬዚ ቢዴስ፤ ካዎቴꬃ ኬꬃ ናጋና ማላ 10 ላጌꬆታ ዎꬂዴስ።

\VS{17}ሄሳ ጊሻስ ካዎይ ኩሜꬃ ኣሳራ ሃኪ ቢዳፔ ጉዬ ሄን ኢሲሶን ኤቂዳ።

\VS{18}ኣሳይ ኡባይ ኬሊቴቲኔ ፔሊቴቲ ሄሳꬆካ ጌቴፔ ኢዛራ ዪዳ 600 ኣሳታ ጉጂን ሳልፊዲ ካዎዛ ሲንꬅ ኣꬊዳ።


\par }{\PP \VS{19}ካዎዚ ጌቴ ዴሬ ኣስ ኢታዬይ፥ «ኔ ኑናራ ኣይስ ያዲ? ሲማዳ ካዎ ኣቤሴሎሜራ ኢሲፌ ኡታ፤ ኔኒ ኔ ሁኤስ ኔ ቢታፌ ዲኤታ ዪዳ ኢማꬃ።

\VS{20}ኔኒ ሃኢ ዚኔ ያዳሳ፤ ሂስቲን ታ ታስ ኣዋ ቢዛኮ ኤሮንታ ዳሼ ኔ ኑናራ ቶይላታና ማላ ኣይስ ኦꬆ? ኣኔ ሃኢ ኔኒ ኔ ኣሳታ ኤካዳ ጉዬ ሲማ፤ ሎኤቴꬂኔ ኣማኔቴꬃይ ኔናራ ጊዶ» ጊዴስ።


\par }{\PP \VS{21}ጊዶ ኣቲን ኢታዬይ፥ «ዴኦ ጎዳይ ቤኢን፥ ሄሳꬆካ ታ ጎዳ ካዎ ኣሾ፤ ዴኦ ጊዲን ሃይቆ ጊዲን ኣዋንካ ታ ጎዳ ካዎይ ሃኒዛይሳ ታኒ ኔ ኣይሌዚ ሃናና» ጊ ዛሪዴስ።


\par }{\PP \VS{22}ዳዊቲካ ኢታዬ፥ «ሂስቲኮ ሲንꬅ ኣꬋ ባ» ጊዴስ፤ ሄሳ ጊሻስ ጌቴ ዴሬ ኣስ ኢታዬይ ባ ኣሳታኔ ባናራ ዲዛ ባሶ ኣሳታ ኤኪ ቢዴስ።


\par }{\PP \VS{23}ዴሬይ ኡባይ ኣꬊ ቢዛ ዎዴ ሄ ዴሬ ኣሳይ ዋሲሼ ዬኪዴስ፤ ካዎዚ ቄዲሮኔ ዙሌዛ ፒኒዴስ፤ ኣሳይ ኡባይ ፒኒዲ ባዞ ቢታ ቢዴስ።


\par }{\PP \VS{24}ሳዶቄይካ ሄን ዴስ፤ ኢዛራ ኢሲፌ ዲዛ ሌዌቲ ኡባይ ጾሳ ጫቆ ቃላ ታቦታ ቶኪዳ፤ ኢስቲካ ዛሪዲ ጾሳ ጫቆ ቃላ ታቦታዛ ዎꬂዳ፤ ኣቢያታሬይ ኣሳይ ኩሜꬅ ካታማዮ ዬዲ ኬዛናሼ ጋካናስ ያርሾ ሺሺዴስ።


\par }{\PP \VS{25}ሄሳፌ ጉዬ ካዎዚ ሳዶቄ፥ «ኔኒ ጾሳ ጫቆ ቃላ ታቦታዛ ኤካዳ ጉዬ ካታማዮ ሲማ። ታኒ ጎዳ ሲንꬃን ኣዮቲዳ ጊዲኮ ኢዚ ታና ዛሪዲ ታቦታዛኔ ኢዛ ኣቆሶዛ ታ ቤኣና ማላ ጋꬃና።

\VS{26}ጊዶ ኣቲን ኢዚ፥ ‹ታ ኔናን ኡፋዬታቤኬ› ጊዛ ጊዲኮ ባስ ሎኦ ሚሳቲ ቤቲዳይሳ ታ ቦላ ኦꬆ፤ ታኒ ኤካናስ ጊጌታ ኡታዲስ» ጊዴስ።


\par }{\PP \VS{27}ቃሴካ ካዎዚ ቄሴ ሳዶቄ፥ «ኔኒ ናቤ ጊዲኪ? ሂስቲኮ ኔኒ ኔ ና ኣኪማሴኔ ኣቢያታሬ ና ዮናታኔ ኔናራ ኤካዳ ሳሮን ጉዬ ካታማዮ ሲማ፤ ኔኒኔ ኣቢያታሬይ ናምኣቲ ኢንቴ ናይታ ኤኪዲ ቢቴ።

\VS{28}ታኒካ ኔፔ ዎሬ ሲያና ጋካናስ ባዞን ዲዛ ሻፋ ፒኒዛሶን ናጋና» ጊዴስ።

\VS{29}ሄሳ ጊሻስ ሳዶቄይኔ ኣቢያታሬይ ጾሳ ጫቆ ቃላ ታቦታ ጉዬ ዬሩሳላሜ ዛሪዲ ሄን ታኪዳ።


\par }{\PP \VS{30}ጊዶ ኣቲን ዳዊቲ ዬኪሼ ፑዴ ዳብራዛይቴ ዙማ ፑዱንꬃ ኬዚዴስ፤ ባ ሁኤ ጉሉንቲዲ ሜላ ቶሆራ ዴስ፤ ኢዛራ ኢሲፌ ዲዛ ኣሳይ ኡባይ ኢዛይሳꬆ ባንታ ሁኤ ጉሉንቲዲ ዬኪሼ ፑዱንꬃ ኬዜቴስ።

\VS{31}ሄ ዎዴ፥ «ሴራ ጊዶን ኣቤሴሎሜራ ዲዛይ ኣክጾፌሌ» ጊ ዳዊቴስ ዮቲዳ፤ ሄሳ ጊሻስ ዳዊቲ፥ «ኣቤት ጎዳዉ! ኣክጾፌሌ ዞሬዛ ሃዳ ሂስታርኪ» ጊ ዎሲዴስ።


\par }{\PP \VS{32}ዳዊቲ ዴሬይ ጾሳ ጎይኒዛሶሆ ፑዴ ዙማ ካራ ጋኪሺን ኣርኬ ዴሬ ኣስ ሁሼይ ባ ማይኦ ዳኪዲ ባ ሁኤ ቦላ ጉዱላ ላሊዲ ኢዛራ ጋይታናስ ዪዴስ።


\par }{\PP \VS{33}ሄሳፌ ጉዬ ዳዊቲ ኢዛ፥ «ኔኒ ታናራ ኢሲፌ ቢኮ ታስ ቶሆ ጊዳና፤

\VS{34}ጊዶ ኣቲን ኔኒ ጉዬ ካታማዮ ሲማዳ ኣቤሴሎሜስ፥ ‹ታ ኔ ኣይሌ ጊዳና፤ ካሴ ታኒ ኔ ኣዋስ ኣይሌ ጊዲዳ ማላ ሃቺካ ታ ኔስ ሃጋዛና› ጋዳ ኣክጾፌሌ ዞሬ ኔ ላላዳ ታና ማዳና።

\VS{35}ቄሴቲ ሳዶቄይኔ ኣቢያታሬይ ሄን ኔናራ ዳና ዴቴኔ? ካዎ ኬꬃፌ ኔ ሲዪዳይሳ ኡባ ኢስታስ ዮታ።

\VS{36}ሳዶቄ ና ኣኪማሲኔ ኣቢያታሬ ና ዮናታኔይ ናምኡ ኣቱማ ናይቲ ሄን ኢስታራ ዴቴስ። ኔ ሲዪዛ ኡባ ታስ ኢስታ ቦላ ኪታ ዬዳ» ጊዴስ።


\par }{\PP \VS{37}ሄሳ ጊሻስ ዳዊቴስ ሲቆ ላጌ ሁሼይ ኣቤሴሎሜይ ዬሩሳላሜ ጌሊዳ ማላ ሄ ጋኪዴስ።




\par }\Chap{16}{\SH ዳዊቴኔ ጺባ
\par }
{\PP \VerseOne{1}ዳዊቲ ዙማፔ ጉꬅ ኣꬊ ቢዳ ማላ ጺባ ጌቴቲዛ ሜምፌቦስቴ ኦሳንቻይ 200 ሶሎ፥ ዛቢቤፔ ኡኬቲዳ ቄሪ ኡኬꬅ ጼታታ፥ ባላሴፔ ኡኬቲዳ 100 ቄሪ ኡኬꬂኔ ኢሲ ሉካሞ ኩሜꬅ ዎይኔ ኡሺ ጫኔቲዳ ናምኡ ሃሬታ ላጊ ኤኪዲ ኢዛራ ጋይታና ዪዴስ።
\XREF{}{{\XO 16:1 }{\XT{2ሳሜ 9፡9-10}}}


\par }{\PP \VS{2}ዳዊቲ ጺባ፥ «ሃይሳ ኡባ ኣዛስ ኤሃዲ?» ጊ ኦይቺዴስ። ጺባይካ፥ «ሃሬታ ካዎ ኬꬃ ኣሳቲ ቶጋና ማላ፥ ሶሎዛኔ ኡኬꬃታ ናቴꬃቲ ማና ማላ፥ ዎይኔ ኡሻዛ ባዞን ዳቡሪዳ ኣሳይ ኡያና ማላ ኤሃዲስ» ጊዴስ።


\par }{\PP \VS{3}ሄሳፌ ጉዬ ካዎዚ፥ «ኔ ጎዳ ናዚ ኣዋኔ?» ጊ ኦይቺዴስ።

\par }{\PP ጺባይ ዛሪዲ፥ «ኢዚ፥ ‹ኢስራኤሌ ኣሳይ ሃች ታ ኣዋ ካዎቴꬅ ታስ ዛራና› ጊ ቆፒዳ ጊሻስ ሃኢ ዬሩሳላሜን ኡቲዴስ» ጊዴስ።
\XREF{}{{\XO 16:3 }{\XT{2ሳሜ 19፡26-27}}}


\par }{\PP \VS{4}ሄሳፌ ጉዬ ካዎዚ ጺባስ፥ «ካሴ ሜምፌቦስቴስ ዲዛይ ኡባይ ሃይሳፌ ጉዬ ኔሳ» ጊዴስ፤

\par }{\PP ጺባይ፥ «ዳሮ ኣሽኬቴꬃን ሲንꬃ ጉꬅ ጉፋናዳ ታ ኔስ ኩሼ ዴንꬃና፤ ካዎ ታ ጎዳዉ ኔ ሲንꬃን ታስ ኣዮቴꬂ ቤቶ» ጊዴስ።


\par }{\SH ሺምኤ ዶቄꬅ
\par }
{\PP \VS{5}ካዎ ዳዊቲ ባሂሪሜ ጋኪሺን ሳኦሌ ኬꬃ ኣሳ ቆሞፌ ኢሳዴይ ፑቱ ጊዴስ፤ ኢዚካ ጌራ ና ሺምኤ፤ ኢዚ ዶቂሼ ኬዚዴስ።

\VS{6}ካዎዛ ዎታዳራቲኔ ካዎ ቦንቾ ናጊዛ ዛቤቲ ኡባይ ዳዊቴፔ ሃዲርሳ ባጋራኔ ኡሻቻ ባጋራ ዲሺንካ ዳዊቴ ቦላኔ ኢዛ ሹሜታ ቦላ ሹች ጫዲዴስ።

\VS{7}ሺምኤይ ኢዛ ዶቂሼ፥ «ኬዛ! ሃይሳፌ ኬዛ! ሃይሶ ሼምፖ ዎꬊዳይሶ! ሃይሶ ኢታዞ!

\VS{8}ኢዛፔ ኔ ካዎቴꬃ ዎꬃ ኤኪዳ ሳኦሌ ኬꬃ ኣሳ ኡባ ሱꬃ ጎዳይ ኔ ቦላ ዛሪሼ ዴስ። ጎዳይ ኔ ካዎቴꬃ ኔ ና ኣቤሴሎሜስ ኣꬂ ኢሚዴስ፤ ኔኒ ሼምፖ ዎꬊዳ ኣስ ጊዲዳ ጊሻስ ቤያ ኔ ቦላ ሜቶይ ዪዴስ» ጊዴስ።


\par }{\PP \VS{9}ሄሳፌ ጉዬ ጹሪያ ና ኣቢሳዬይ ካዎዛስ፥ «ሃይሲ ሃይቄꬃ ካናይ፥ ካዎዛ ታ ጎዳ ዎስቲ ዶቂዜ? ታ ፒና ባዳ ኢዛ ቆꬌ ቃንጻና» ጊዴስ።


\par }{\PP \VS{10}ጊዶ ኣቲን ካዎዚ፥ «ኢንቴኖ ጹሪያ ናይቶ! ኢንቴና ታናራ ጋꬂዛ ኣይ ሚሽ ዲዜ? ጎዳይ፥ ‹ዳዊቴ ዶቃ› ጊን ኢዚ ታና ዶቂዛ ጊዲኮ፥ ‹ሃይሳ ኣይስ ኦꬃዲ?› ጊዲ ኢዛ ኦይቻና ዳንዳይዛይ ኦኔ?» ጊዴስ።


\par }{\PP \VS{11}ሄሳፌ ጉዬ ዳዊቲ ኣቢሳዬኔ ባ ሹሜታ ኡባ፥ «ታ ጉልባቴፔ ኬዚዳ ታ ናዚ ታና ꬋይሳና ኮይኮ፥ ሃይሳ ቢኒያሜ ቆሞዛ ጊሻስ ኣይስ ማላሌቴቲ? ሄሳ ጊሻስ ኣጋጊቴ! ጎዳይ ኢዛ ዶቃ ጊዲ ዬዲዳ ጊዲኮ ዶቆ።

\VS{12}ጎዳይ ታ ካዉሻቴꬃ ቤኢዲ ሃቻ ዶቄꬃ ጊሻስ ኢዚ ታስ ሎኦ ኦꬃናኮ ኦኔ ኤሪዛይ» ጊዴስ።


\par }{\PP \VS{13}ሄሳ ጊሻስ ዳዊቲኔ ኢዛራ ዲዛ ኣሳይ ባ ኦጌ ሲንꬅ ጉጂዴስ፤ ሺምኤይ ኢዛ ጊናራ ዲዛ ላዳራ ቢሼ ዶቄስ፥ ሹች ጫዴሲኔ ቢታ ኢዛ ቦላ ላሌስ።

\VS{14}ካዎዚኔ ኢዛራ ኢሲፌ ዲዛ ኣሳቲ ኡባይ ባንቲ ባና ጊ ቆፒዳሶ ጋኪዳ፤ ኬሂ ዳቡሪዳ ጊሻስ ሄን ሼምፒዳ።


\par }{\SH ሁሼይኔ ኣክጾፌሌይ ኢሚዳ ዞሬ
\par }
{\PP \VS{15}ሄ ዎዴ ኣቤሴሎሜይኔ ኢስራኤሌ ኣሳይ ኡባይ ዬሩሳላሜ ዪዳ፤ ኣክጾፌሌይ ኢዛራ ኢሲፌ ዴስ።

\VS{16}ዳዊቴ ላጌ ኣርኬ ዴሬ ኣስ ሁሼይ ኣቤሴሎሜኮ ዪዲ፥ «ካዎ! ሜርናስ ካዎታ! ካዎ! ሜርናስ ካዎታ!» ጊዴስ።


\par }{\PP \VS{17}ኣቤሴሎሜይ ሁሼስ፥ «ኔ ላጌዛስ ዲዛ ኣማኔቴꬃይ ኔስ ሃኖ ጻላ? ኔ ኣይስ ኔ ላጌዛራ ባቤኪ?» ጊ ኦይቺዴስ።


\par }{\PP \VS{18}ሁሼይ ኣቤሴሎሜስ ዛሪዲ፥ «ሄሳ ታ ዎስታ ኦꬃኔ? ታኒ ጎዳን፥ ሃ ዴሬዛኒኔ ኢስራኤሌ ኣሳ ኡባን ዶሬቲዳዴ ባጋ ጊዳና፤ ኢዛዴራ ኢሲፌ ዳና።

\VS{19}ሂስቲን ታ ኢዛ ናዛስ ሃጋዞንታ ኦናስ ሃጋዞ? ኔ ኣዋስ ታ ሃጋዚዳ ማላ ኔስካ ሃጋዛና» ጊዴስ።


\par }{\PP \VS{20}ኣቤሴሎሜይ ኣክጾፌሌ፥ «ኣኔ ኑስ ዞሬ ኢማ፤ ኑ ኣይ ኦꬂኖ?» ጊዴስ።


\par }{\PP \VS{21}ኣክጾፌሌይ ኢዛስ ዛሪዲ፥ «ካዎ ኬꬃ ናጋና ማላ ኔ ኣዋይ ኣጊ ቢዳ ኢዛ ላጌꬆታራ ጌላ ዚንኣ፤ ሄሳፌ ጉዬ ኔኒ ኔ ኣዋ ኬሃ ኢጺዳይሳ ኩሜꬃ ኢስራኤሌይ ሲዪኮ ኔናራ ዲዛ ኡባታ ቄሴይ ሚናና» ጊዴስ።

\VS{22}ሄሳ ጊሻስ ኣቤሴሎሜስ ፖቄ ቦላ ዱንካኔ ቶሊዳ፤ ሄን ኩሜꬃ ኢስራኤሌ ዴሬይ ቤኢሺን ባ ኣዋ ላጌꬆታራ ዚንኢዴስ።
\XREF{}{{\XO 16:22 }{\XT{2ሳሜ 12፡11-12}}}


\par }{\PP \VS{23}ሄ ዎዴ ኣክጾፌሌይ ኢሚዛ ዞሬይ ኡባይ ጾሳ ቃላይ ዞሪዛይሳ ሚሳቲ ቆዴቴስ፤ ዳዊቲኔ ኣቤሴሎሜይ ኣክጾፌሌ ዞሬ ሄሳꬆ ሂስቲ ኤኬቴስ።




\par }\Chap{17}{\SH ሁሼይ ኣቤሴሎሜ ባሌꬂዳ ባሌꬆ
\par }
{\PP \VerseOne{1}ሄሳፌ ጉዬ ኣክጾፌሌይ ኣቤሴሎሜስ፥ «ኔ ኣዋ ዬዴꬃናስ 12,000 ኣስ ታ ዶራዳ ሃች ኦማርስ ዬዳና።

\VS{2}ኢዚ ዳቡሪዲ ዎልቃ ኢጼቲዳ ዎዴ ታ ኢዛ ቦላ ዳፋ ዬጋናኔ ሺሮ ዬዳና፤ ሂስቲኮ ኢዛራ ኢሲፌ ዲዛ ዴሬይ ኢዛ ኣጊዲ ባቃታና፤ ታኒ ካዎዛ ጻላ ዎꬋና።

\VS{3}ዴራ ኡባ ኔኮ ዛራና፤ ኔኒ ኮይዛይ ኢሲ ኣሳ ሃይቆ ጋሶን ኡባ ዴራ ኔኮ ዛራና ማላ ኦꬃና፤ ሄሳፌ ጉዬ ዴሬይ ሳሮን ዳና» ጊዴስ።

\VS{4}ኢዛ ዞሬዚ ኣቤሴሎሜኔ ኢዛራ ዲዛ ኢስራኤሌ ጪማታ ኡባ ኡፋይሲዴስ።


\par }{\PP \VS{5}ኣቤሴሎሜይ ጊዲኮ፥ «ቃሴ ኣኔ ኣርኬ ዴሬ ኣስ ሁሼ ጼይጊዲ ኢዚ ጊዛይሳካ ሲዮስ» ጊዴስ።

\VS{6}ሁሼይ ኢዛኮ ዪን ኣቤሴሎሜይ ኢዛስ፥ «ኣክጾፌሌይ ኑስ ሃይሳ ሃ ዞሬዛ ሺሺዴስ፤ ሂስቲን ኑኒ ኢዛ ኦꬂኖ? ኣካይ ጊኮ ኣኔ ኔ ቆፋ ኑስ ዮታ» ጊዴስ።


\par }{\PP \VS{7}ሁሼይካ ኣቤሴሎሜ፥ «ኣክጾፌሌይ ኔስ ኢሚዳ ዞሬይ ሃኒ ዎዴ ኔና ኬሲ ኤኬና።

\VS{8}ኔ ኣዋይኔ ኢዛ ኦላንቻቲ ሚኖ ኦላንቻታኔ ማራቲ ኢዚፔ ቦንቄቲቺዳ ዛርዶ ማላ ኢስቲ ባቢሲዛይሳ ኔካ ኤራሳ፤ ሄሳፌ ቦላራካ ኔ ኣዋይ ኦላን ኬሂ ሎሂዳ ኣሳ፤ ኦማርስ ባ ኦላንቻታራ ኣቄና፤

\VS{9}ሃኒ ዎዴ ኢዚ ኢሲ ጎንጎሎ ጊዶን ዎይኮ ሃራሶን ቆቴቲ ኡቲዳ ጊዳና። ኢዚ ሲንꬃቲዲ ኣሳ ቦላ ዳፋ ዬጊን ኔ ኣሳታፔ ጉꬃቲ ሃይቂኮ ሄሳ ሲዪዳ ኡባይ፥ ‹ኣቤሴሎሜ ካሊዳ ኦላንቻቲ ዉሪዳ› ጊ ሃሳያና።

\VS{10}ኔ ኣዋይ ሚኖ ኦላንቻ፥ ኢዛራ ኢሲፌ ዲዛይቲካ ኦላ ቃራታ ጊዲዳይሳ ኢስራኤሌ ኣሳይ ኡባይ ኤሪዛ ጊሻስ ዎዚናይ ጋሞ ዎዚና ማላ ሙርታ ጌቴቲዳ ዎታዳራይካ ባቦን ባቂባቃና።


\par }{\PP \VS{11}«ሄሳ ጊሻስ ታ ኔና ዞሪዛ ዞሬይ ሃይሳ፤ ኢዛስ ቆዳይ ኣባ ሻሚንታ ማላ ዳሪዳ ዳኔፔ ቢዲ ቤርሳቤሄ ጋካናስ ዲዛ ኢስራኤሌ ኣሳይ ኡባይ ኔኮ ሺቂኮ ኔኒ ኔ ሁኤራ ኦላ ካሌꬃ።

\VS{12}ሂስቲኮ ኢዚ ጌሊዳሶ ኡባ ጌሊዲ ኢዛ ቦላ ዳፋ ዬጋና፤ ጻዛይ ቢታ ቦላ ዎꬊዛ ማላ ኑ ኢዛ ቦላ ዎꬋና፤ ኢዛ ጊዲን ኢዛራ ዲዛ ኣሳታፔ ኢሳዴይካ ኬሲ ኤኪ ኣቴና።

\VS{13}ኢዚ ቢዲ ኢሲ ካታማይን ጌሊኮ ኢስራኤሌይ ኡባይ ዎዶሮ ኤኪ ቢዲ ኢሲ ሹቺካ ሄን ኣቶንታሼ ጋካናስ ካታማዮ ዱጌ ላሊ ዬጋና» ጊዴስ።


\par }{\PP \VS{14}ኣቤሴሎሜይኔ ኢስራኤሌ ኣሳይ ኩሜꬅ፥ «ኣክጾፌሌ ዞሬፔ ኣርኬ ዴሬ ኣስ ሁሼ ዞሬይ ሎኤስ» ጊዳ፤ ጎዳይ ኣቤሴሎሜ ቦላ ባሽ ኤሃናስ ሎኦ ጊዲዳ ኣክጾፌሌ ዞሬይ ኤኬቶንታ ማላ ኦꬂዴስ።


\par }{\SH ዳዊቲ ኬሲ ኤኪ ኣቴꬅ
\par }
{\PP \VS{15}ሁሼይ ቄሴ ሳዶቄኔ ኣቢያታሬ፥ «ኣክጾፌሌይ ኣቤሴሎሜይኔ ኢስራኤሌ ጪማቲ ኣይ ኣይ ኦꬃናስ ቤሲዛኮ ኢስታ ዞሪዴስ፤ ታኒ ጊዲኮ ሃይሳ ሃይሳ ኦꬂቴ ጋ ዞራዲስ።

\VS{16}ሃኢ ኢዛስ ኤሶን ኪቲዲ፥ ‹ባዞን ዲዛ ሻፋ ፑርዴን ኣቆንታ ማላ፥ ጋምኦንታ ኔ ኤሶን ፒናናስ ቤሴስ፤ ኔ ሂስቶንታ ኣጊኮ ካዎዚኔ ኢዛራ ዲዛ ዴሬይ ኡባይ ኢንቴ ሚቴታና› ጊዲ ዳዊቴስ ዮቲቴ» ጊዴስ።


\par }{\PP \VS{17}ሄ ዎዴ ዮናታኔይኔ ኣኪማሲ ካታማ ጌሊኮ ኢስቲ ቤታና ኤን-ሮጌሌን ናጌቴስ፤ ኢሲ ጌላኦ ኣይሌ ዳራ ሄ ባዳ ኢስታስ ዮቲን ኢስቲ ሄሳ ኤፊዲ ካዎ ዳዊቴስ ዮቴቴስ።

\VS{18}ጊዶ ኣቲን ኢሲ ናቴꬅ ዳይሲ ኢስታ ቤኢዲ ኣቤሴሎሜስ ዮቲዴስ፤ ሄሳ ጊሻስ ናምኣቲካ ኤሶን ዴንዲዲ ባሂሪሜን ዲዛ ኢሲ ኣዴዛሶ ቢዳ፤ ኣዴዛ ጊቤ ጊዶን ኦላይ ዲዛ ጊሻስ ኢስቲ ሄ ኦላን ዎꬊዳ።

\VS{19}ሄ ኣዴዛ ማቼያ ሚጪዛ ሚሽ ኤሃዳ ኢዛ ቦላ ካꬅ ሚጫዱስ፤ ሄሳ ኦኒካ ኤሪቤና።


\par }{\PP \VS{20}ኣቤሴሎሜ ኣሳቲ ሄ ማጫሳይኮ ዪዲ፥ «ኣኪማሲኔ ዮናታኔይ ኣዋን ዲዞ?» ጊ ኦይቺዳ።

\par }{\PP ማጫሳያ ኢስታስ፥ «ሻፋ ፒኒ ቢዳ» ጋዱስ፤ ኢስቲካ ኮዪን ꬋይዳ ጊሻስ ጉዬ ዬሩሳላሜ ሲሚዳ።


\par }{\PP \VS{21}ኣሳቲ ቢዳፔ ጉዬ ሃ ናምኣቲ ኦላፌ ኬዚዲ ቢዳ፤ ካዎ ዳዊቴስ፥ «ኣክጾፌሌይ ኔ ቦላ ሂዝጊ ሂዝጊ ኣሳ ዴንꬄꬂዛ ጊሻስ ዴንዳዳ ኤሶን ጌዴ ሻፋ ፒና» ጊዳ።

\VS{22}ሄሳ ጊሻስ ዳዊቲኔ ኢዛራ ኢሲፌ ዲዛ ዴሬይ ኡባይ ዴንዲ ዮርዳኖሴ ፒኒዳ፤ ጋዴይ ዎንቲሺን ዮርዳኖሴ ፒኖንታይ ኦኒካ ዴና።


\par }{\PP \VS{23}ኣክጾፌሌይ ኢስቲ ኢዛ ዞሬዛ ኤኮንታ ኢጺዳይሳ ቤኢዲ ባ ሃሬዛ ጫኒ ኤኪዲ ባ ኬꬂ ዲዛ ካታማ ቢዴስ፤ ባሶ ማራሲ ጊግሲዳፔ ጉዬ ባ ኩሼን ጩሌቲ ሃይቂዴስ፤ ሄሳꬆ ሃይቂዲ ባ ኣዋ ዱፎን ሞጌቲዴስ።


\par }{\PP \VS{24}ኣቤሴሎሜይ ኩሜꬃ ኢስራኤሌ ኣሳራ ዮርዳኖሴ ፒኒሺን ዳዊቲ ማሃናይሜ ጋኪዴስ።

\VS{25}ኣቤሴሎሜይ ኢዮኣቤ ሶሆን ኣማሳ ኦላንቻታ ሃላቃ ሂስቲ ሹሚዴስ፤ ኣማሲ ኢስራኤሌ ዴሬ ኣስ ዮቶሬ ና፤ ዮቶሬይ ኢዮኣቤ ኣዮ፥ ጹሪያ ሚቾ፥ ናኦሴ ቢዮ ኣቢጋሎ ማቾ ኤኪዴስ።

\VS{26}ኢስራኤሌቲኔ\FTNT{*}{{\FR 17:26 }{\FT{ኢሲ ኢሲ ቢርሼꬃታን ኢስራኤሌ ጊዛይሳ ኢስማኤሌ ጌቴስ። 1 ታሪ 2፡17}}} ኣቤሴሎሜይ ጋላኣዴን ዱንካኒዳ።


\par }{\PP \VS{27}ዳዊቲ ማሃናይሜ ጋኪሺን ኣሞኔ ካታማ ኤራባፔ ዪዳ ናኦሴ ና ሾቤይ፥ ሎዲባሬፔ ዪዳ ኣምኤሌ ና ማኪሬኔ ኤሮጊሊሜፔ ዪዳ ጋላኣዴ ዴሬ ኣስ ባርዚሌይ፥

\VS{28}ሂጻ ሚንጻፌታ፥ ሼልኤታኔ ማና ሚሻታ ኤኪ ዪዳ፤ ሄሳꬆካ ጊስቴኔ ባንጋ፥ ꬊሌኔ ቲያ ጫጫ፤ ባኤላኔ ሚሲራ፥

\VS{29}ኤስ፥ ሜቃ ማꬅ፥ ዶርሳታኔ ፒላ ዳዊቴሲኔ ዴራስ ኢስቲ ማና ማላ ኤሂዳ። ኢስቲ ሄሳ ኦꬂዳይ፥ «ዴሬዚ ባዞ ቢታን ኮሻቲዴስ፤ ዳቡርዴስ፤ ሳሜቲዴስ» ጊዳ ጊሻሳ።




\par }\Chap{18}{\SH ኣቤሴሎሜ ሃይቆ
\par }
{\PP \VerseOne{1}ዳዊቲ ባናራ ዲዛ ዴራ ቆዲዴስ፤ ኢስታ ቦላ ሻላቃታኔ ማቶ ሃላቃታ ሹሚዴስ።

\VS{2}ሄሳፌ ጉዬ ዳዊቲ ጪጎ ጊዲዛ ባ ኦላንቻታ ኢዮኣቤ፥ ናምኣንꬆ ጪጎዛ ኢዮኣቤ ኢሻ ጹሪያ ና ኣቢሳዬ፥ ሄꬓንꬆ ጪጎዛ ጌቴ ዴሬ ኣስ ኢታዬ ኣዛዞን ኣቃና ማላ ኪቲዴስ። ካዎዚ ባ ኦላንቻታስ፥ «ቱማፔ ታኒካ ኢንቴናራ ኬዛና» ጊዴስ።


\par }{\PP \VS{3}ኣሳቲ ጊዲኮ ኢዛ፥ «ኔኒ ኑናራ ኬዛናስ ቤሴና፤ ኑና ባቃቲሲዛ ሚሺ ዲኮ ኣሳይ ሄሳ ጊታ ሚሻን ቆዴና፤ ሃራይ ኣቶሺን ኑፔ ባጋይ ሃይቂኮካ ኢስቲ ዉዱ ጌቴና፤ ኔኒ ኔርካ ኑፔ ታሙ ሺያታፔ ኣꬋሳ፤ ሄሳ ጊሻስ ኔኒ ካታማን ኡታዳ ኑና ማዲኮ ሎኦ» ጊዳ።


\par }{\PP \VS{4}ካዎዚካ፥ «ኢንቴስ ሎኦ ሚሳቲ ቤቲዛ ኡባ ታ ኦꬃና» ጊዴስ። ሄሳ ጊሻስ ዴሬይ ኡባይ ጼታን ጼታን፥ ሺያን ሺያን ሻኬቲ ሻኬቲ ሳልፊ ኬዚዛ ዎዴ ካዎዚ ጊምቤዛ ፔንጌን ኤቂ ዴስ።

\VS{5}ካዎዚ ኢዮኣቤ፥ ኣቢሳኔ ኢታዬ፥ «ታ ጊሻስ ጊዲ ታ ናዛ ኣቤሴሎሜ ቦላ ኢሲ ሜቶካ ጋꬆፍቴ» ጊ ኣዛዚዴስ። ካዎዚ ባ ና ኣቤሴሎሜ ጊሻስ ኣዛዚዛይታስ ኢሳስ ኢሳስ ኣዛዞ ኢሚሺን ኡባ ኦላንቻቲካ ሲዪዳ።


\par }{\PP \VS{6}ኦላንቻቲ ኢስራኤሌ ኦላናስ ሳልፊዲ ኬዚዳ፤ ኦላዛ ኤፍሬሜ ዎራ ጊዶን ኦሌቲዳ።

\VS{7}ሄን ኢስራኤሌ ኣሳይ ዳዊቴ ኦላ ኣሳን ጾኔቲዴስ፤ ሄ ጋላስ ኬሂ ዳሮቲ ሃይቂዳ፤ 20,000 ኣሲ ሃይቂዴስ።

\VS{8}ኦላይ ዴራ ጋርሳን ኣኪ ኣኪ ቢዴስ፤ ሄ ጋላስ ኦላይ ዉርሲዳይሳፌ ዎራይ ሚቲ ꬋይሲዳ ኣሳይ ዳሬስ።


\par }{\PP \VS{9}ሄ ዎዴ ኣቤሴሎሜይ ዳዊቴ ኣሳራ ቶሮንታ ዲሼ ጋይቲዴስ፤ ኣቤሴሎሜይ ባቁሎ ቶጊዲ ጪፒ ጊዳ ሃጋይ ዲዛ ዎላ ጋርሳራ ኣꬊ ቢሺን ኣቤሴሎሜ ሁኤ ቢናናይ ሃጋን ኦይኬቲዴስ፤ ኢዚ ቶጊዳ ባቁሎያ ኣꬋ ቢን ኢዚ ሳሎፔኔ ሳኣፔ ጊዶን ካቄቲ ኣቲዴስ።


\par }{\PP \VS{10}ኢሳዴይ ኢዛ ቤኢዲ ኢዮኣቤስ፥ «ሄኮ ታኒ ኣቤሴሎሜይ ዎላ ቦላ ካቄቲ ዲዛይሳ ቤኣዲስ» ጊዴስ።


\par }{\PP \VS{11}ኢዮኣቤይ ባስ ዮቲዳ ኣዴዛስ ዛሪዲ፥ «ኣይ ጋዲ? ሂስቲን ኔ ቤኢዳ ማላ ኣይስ ሄራካ ዎꬋዳ ቢታን ዬጋቤኪ? ኔ ሄሳꬆ ኦꬂዳኮ ታ ኔስ ታሙ ሳቂሌ ቢራኔ ኦላ ቃራታ ቃባቶ ኢማናኮሺን» ጊዴስ።


\par }{\PP \VS{12}ጊዶ ኣቲን ኣዴዚ ዛሪዲ፥ «ኑኒ ሲዪሺን ካዎዚ፥ ‹ናቴꬃዛ ኣቤሴሎሜ ቦላ ቆሆይ ጋኮንታ ማላ ታ ጊሻስ ጊዲ ሚንꬂ ናጊቴ› ጊዲ ኔና፥ ኣቢሳኔ ኢታዬ ኣዛዚዳ ጊሻስ 1,000 ሳቂሌ ቢራ ኔ ታስ ኢሚዳኮካ ታኒ ታ ኩሼ ካዎዛ ናዛ ቦላ ዎꬂኬ።

\VS{13}ሃራ ባጋራ ታኒ ታ ሼምፖስ ሚሼቶንታ ኣጋዳ ታ ኢዛ ዎꬊዳኮ ካዎዛፔ ቆቴቲ ኣቲዛ ሚሺ ባይንዳ ጊሻስ ኔኒ ኔ ባጋራ ታኮ ሺቃካ» ጊዴስ።


\par }{\PP \VS{14}ኢዮኣቤይ ኣዴዛስ፥ «ሃይሳፌ ጉዬ ሃይሳ ማላ ሃሳያን ታ ኔናራ ዎዴ ዉርሲኬ» ጊዴስ፤ 3 ቶራ ኤኪ ቢዲ ኣቤሴሎሜይ ሚꬃ ቦላ ካቄቲ ዲዛሶን ቡሮ ሼምፖ ኬዞንታ ዲሺን ቶራታ ጾንጊዲ ኢዛስ ዎዚና ኣይፌን ጫዲዴስ።

\VS{15}ሄሳꬆካ ኢዮኣቤ ኣዣቢዛ ታማቲ፥ ኣቤሴሎሜ ጊዶꬂ ጫዲ ዎꬊዳ።


\par }{\PP \VS{16}ሄሳፌ ጉዬ ኢዮኣቤይ ዛዬ ፑኒዲ ኢስታ ዲጊዳ ጊሻስ ኦላንቻቲ ኢስራኤሌ ዬዴꬂዛይሳ ኣጊዳ።

\VS{17}ኣቤሴሎሜ ዎራ ጊዶ ኤፊዲ ጪማ ኦላን ዬጊዳ፤ ጊታ ሹቻታ ኢዛ ቦላ ዶሪዳ። ሄ ዎዴ ኢስራኤሌ ኣሳይ ኡባይ ባሶ ባሶ ባቃቲዴስ።


\par }{\PP \VS{18}ኣቤሴሎሜይ፥ «ታ ሱንꬅ ጼይጊሲዛ ናይ ታስ ዴና» ጊዲ ኢዛ ሃሳኢሳና ማላ ሼምፖራ ፓጻ ዲዛ ዎዴ ካዎ ዙሌ ጌቴቲዛሶን ባ ሱንꬃን ሃዉልቴ ኤሲ ዎꬂዳ ጊሻስ ሄ ሶሆዚ ሃች ጋካናስ ኣቤሴሎሜ ሃዉልቴ ጌቴቴስ።


\par }{\SH ዳዊቴ ካዮቴꬅ
\par }
{\PP \VS{19}ሄ ዎዴ ሳዶቄ ና ኣኪማሲ፥ «ጎዳይ ኢዛ ሞርኬታ ቦላ ኮሜ ኮጺዳይሳ ዎጻ ባዳ ታኒ ካዎዛስ ሚሺራቾ ዮታና» ጊዴስ።


\par }{\PP \VS{20}ኢዮኣቤይ፥ «ሃች ሚሺራቾ ቃላ ኤፋናይ ኔና ጊዳካ፤ ካዎዛ ናይ ሃይቂዳ ጊሻስ ሃች ጊዶንታ ሃራ ጋላስ ኤፋንዳሳ» ጊዴስ።


\par }{\PP \VS{21}ሄሳፌ ጉዬ ኢዮኣቤይ ቶጵያ ዴሬ ኣዴዛስ፥ «ኔ ቤኢዳይሳ ባዳ ካዎዛስ ዮታ» ጊዴስ፤ ቶጵያ ዴሬ ኣዴዚ ኢዮኣቤስ ኩሼ ዴንꬂ ቤሲዲ ዎጺ ቢዴስ።


\par }{\PP \VS{22}ሳዶቄ ና ኣኪማሲ ኢዮኣቤስ፥ «ባ ሃና ሃኖ፤ ኣኔ ዛይ ሃይሳ ቶጵያ ኣዴዛ ጌዶራ ታኒካ ዎጻይስ» ጊዴስ።

\par }{\PP ኢዮኣቤይ ጊዲኮ፥ «ኔ ኣይስ ባና ኮያዲ? ኔስ ኢሞታ ኢሚሲዛ ኣይ ሚሺራቾ ኤካዳ ባይ?» ጊዴስ።


\par }{\PP \VS{23}ኣኪማሲካ፥ «ባ ሃና ሃኖ፤ ታ ባና ኮያይስ» ጊዴስ።

\par }{\PP ሄሳ ጊሻስ ኢዮኣቤይ፥ «ሂስቲኮ ዎጻ!» ጊዴስ። ሄሳፌ ጉዬ ኣኪማሲ ዴምባን ዲዛ ኦጌዛራ ዎጺ ቶጵያ ዴሬ ኣዴዛፔ ሲንꬃቲ ቢዴስ።


\par }{\PP \VS{24}ዳዊቲ ካሬ ባጋ ፔንጌፌኔ ጊዶ ፔንጌፌ ጊዶን ዲሺን ዛቤዚ ዲርሳ ጊምቤ ቦላ ዲዛ ሻኮ ካራ ኬዚዲ ካሬ ጼሊሼ ኢሲ ኣሲ ባርካ ዎጺዛይሳ ቤኢዴስ።

\VS{25}ናጊዛይሲ ጼይጊዲ ሄሳ ካዎዛስ ዮቲዴስ፤

\par }{\PP ካዎዚካ፥ «ባርካ ዪዛዴ ጊዲኮ ሎኦ ሚሺራቾ ኤኪ ዪዛዴ ጊዳና» ጊዴስ፤ ኣዴዚ ማቲ ማቲ ዪዴስ።


\par }{\PP \VS{26}ቃሴካ ናጊዛይሲ ሃራ ኣሲ ዎጺሺን ቤኢዴስ፤ ዛቤዛካ ጼይጊዲ፥ «ሄኮ ሃራ ኣሲ ባርካ ዎጺ ዪሼ ዴስ» ጊዴስ።

\par }{\PP ካዎዚ፥ «ሄሳዴይካ ሎኦ ዎሬ ኤኪ ዪዛ ጊዳና ቤሴስ» ጊዴስ።


\par }{\PP \VS{27}ናጊዛይሲ፥ «ኮይሮይሳ ዎꬂ ሳዶቄ ና ኣኪማሴ ዎꬅ ሚሳቴስ» ጊዴስ።

\par }{\PP ካዎዚ፥ «ኢዚ ሎኦ ኣሳ፤ ኢዚ ሚሺራቾ ቃላ ኤኮንታ ዬና» ጊዴስ።


\par }{\PP \VS{28}ኣኪማሲ ኬሂ ዋሲዲ ካዎዛስ፥ «ኡባ ሚሺካ ኢንጄቲዴስ» ጊዴስ፤ ሄሳፌ ጉዬ ቢታ ቦላ ዛቁልꬅ ዚርጺ ጊዴስ፤ ካዎዛሲካ ኩሼ ዴንꬂዲ፥ «ታ ጎዳ ካዎዛ ቦላ ባንታ ኩሼ ዴንꬂዳ ኣሳታ ኣꬂ ኢሚዳ ጎዳ ኔ ጾሳይ ጋላቴቶ!» ጊዴስ።


\par }{\PP \VS{29}ካዎዚካ ኢዛ፥ «ታ ና ኣቤሴሎሜይ ሎኦ ዲዜ?» ጊ ኦይቺዴስ።

\par }{\PP ኣኪማሲካ፥ «ኢዮኣቤይ ካዎዛ ኦሳንቻዛኔ ታና ኔ ኣይሌዛ ኪቲሺን ጊታ ሺሮ ቤኣዲስ፤ ጊዶ ኣቲን ኢዚ ኣዛኮ ታ ኤራቤኬ» ጊዴስ።


\par }{\PP \VS{30}ካዎዚካ ኢዛ፥ «ኣኔ ኢሲ ባጋ ኣꬋ ኤቃ» ጊዴስ። ኢዚካ ኣꬊ ኤቂዴስ።


\par }{\PP \VS{31}ሄሳፌ ጉዬ ቶጵያ ዴሬ ኣዴዚ ጋኪዲ፥ «ታ ጎዳ ካዎ፥ ሚሺራቾ! ጎዳይ ሃች ኔ ቦላ ዴንዲዳ ሞርኬታ ኡባፌ ኔና ኣሺዴስ» ጊዴስ።


\par }{\PP \VS{32}ካዎዚካ ቶጵያ ዴሬ ኣዴዛ፥ «ታ ና ኣቤሴሎሜይ ሎኢ ዲዜ?» ጊ ኦይቺዴስ።

\par }{\PP ቶጵያ ዴሬ ኣዴዚካ፥ «ታ ጎዳ ካዎዛ ሞርኬቲኔ ኔና ቆሃና ኔ ቦላ ዴንዲዛ ኡባቲ ሄ ናቴꬃዛ ማላ ጊዴቶ» ጊዴስ።


\par }{\PP \VS{33}ካዎዚ ኬሂ ጬጪዴስ፤ ጊምቤዛ ፔንጌ ቦላ ዲዛ ፖቄ ቦላ ኬዚዲ ሄን ዬኪዴስ፤ ቢሼካ፥ «ታ ና ኣቤሴሎሜ! ታ ና ኣቤሴሎሜ! ኔ ጊሻስ ታ ሃይቃርኪና! ታ ና ኣቤሴሎሜ ዎ! ታ ና ኣቤሴሎሜ ዎ!» ጊዴስ።




\par }\Chap{19}{\SH ኢዮኣቤይ ዳዊቴ ዋላሲዳ ዋላሴ
\par }
{\PP \VerseOne{1}ኢዮኣቤስ፥ «ካዎ ዳዊቲ ባ ና ኣቤሴሎሜ ጊሻስ ዬኪሼኔ ካዮቲሼ ዴስ» ጌቴቲ ዮቴቲዴስ።

\VS{2}ካዎዚ፥ «ባ ናዛ ጊሻስ ካዮቴስ» ጊዛይሳ ሄ ጋላስ ኦላንቻቲ ሲዪዳ ጊሻስ ሄ ጋላሳ ጾኖይ ኩሜꬃ ኦላንቻታ ማታን ጬጬን ላሜቲ ፔኢዴስ።

\VS{3}ሄ ጋላስ ኦላፔ ዬላቲሼ ካታማ ጌሊዛ ኣሳ ማላ ዴሬይካ ሻጴቲሼ ካታማ ጌሊዴስ።

\VS{4}ካዎዚ ባ ኣይፌሶ ካሚ ዎꬂዲ፥ «ታ ና ኣቤሴሎሜ ዎ! ታ ና ኣቤሴሎሜ ዎ» ጊሼ ዚላሊዴስ።


\par }{\PP \VS{5}ሄሳፌ ጉዬ ኢዮኣቤይ ካዎዛሶ ጌሊዲ፥ «ኔ ሼምፖ፥ ኔ ኣቱማ ናይታ ሼምፖ፥ ኔ ማጫ ናይታ ሼምፖ፥ ኔ ማቼታኔ ኔ ላጌꬆታ ሼምፖ ኣሺዳ ኣሳታ ሃች ኔ ዬላቻዳሳ።

\VS{6}ኔና ኢጺዛይታ ኔ ዶሳሳ፤ ቃሴ ኔና ዶሲዛይታ ኢጻሳ፤ ኔ ኦላ ጋዳዋቲኔ ኢስታ ዎታዳራቲ ኔስ ኣይኮካ ጊዶንታይሳ ሄኮ ሃች ኔ ቆንጪሳዳሳ፤ ሃች ኣቤሴሎሜይ ሼምፖራ ፓጻ ዲን ኑ ኡባይ ዉሪዳኮ ኔ ኡፋዬታናይሳ ታ ቤኣዲስ።

\VS{7}ሃኢ ዴንዳዳ ካሬ ኬዛ ኣሳ ሚንꬄꬃ፤ ኔ ኬዞንታ ኢጺኮ ሃ ኦማርሳይን ኢሲ ኣሲካ ኔናራ ጊዶንታይሳ ታ ጎዳ ሱንꬃን ጫቃይስ፤ ሄሲ ኔስ ናቴቴꬃፌ ዶሚን ሃይሳ ጋካናስ ኔ ቦላ ጋኪዳ ኢታ ዮኦታ ኡባፌ ኣꬎ ሜቶ ኔ ቦላ ጋꬃና» ጊዴስ።

\VS{8}ሄሳ ጊሻስ ካዎዚ ፔንጌ ላንቄን ኡቲን ዴሬዛስ፥ «ሄኮ ካዎዚ ፔንጌ ላንቄን ኡቲዴስ» ጌቴቲ ዮቴቲን ዴሬዚ ኡባይ ካዎዛኮ ዪዴስ።

\par }{\SH ዬሩሳላሜ ባናስ ዳዊቴ ዴንꬅ
\par }
{\PP ሄ ዎዴ ኩሜꬅ ኢስራኤሌ ኣሳይ ባሶ ባሶ ባቃቲዴስ።


\par }{\PP \VS{9}ኩሜꬃ ኢስራኤሌ ቆሞቲ፥ ዴሬዚካ ባ ጋርሳን ኢሶይ ኢሳራ ማርሼቲሼ፥ «ካዎዚ ኑና ኑ ሞርኬታ ኩሼፔ ኬሲ ኤኪዴስ፤ ፊሊስጼሜታ ኩሼፔካ ኑና ኣሺዳይ ኢዛ፤ ሃኢ ጊዲኮ ኣቤሴሎሜ ጋሶን ዴሬፔ ባቃቲ ቢዴስ።

\VS{10}ኢዚ ኑና ሃራና ማላ ኑ ቲይዳ ኣቤሴሎሜይ ጊዲኮ ኦላን ሃይቂዴስ። ሂስቲን ኢንቴ ካዎዛ ሲሞ ጊሻስ ኣይስ ጮኡ ጌቲ?» ጊዴስ።


\par }{\PP \VS{11}ካዎ ዳዊቲ ቄሴ ሳዶቄሲኔ ኣቢያታሬስ ኪታ ዬዲሼ፥ «ዩሁዳ ጪማታስ፥ ‹ኩሜꬃ ኢስራኤሌን ሃሳዬቲዛ ዮኦ ኡባይ ካዎዚ ዲዛሶን ኢዛስ ጋኪዳ ጊሻስ ካዎዛ ካዎቴꬃ ኬꬅ ዛራናስ ኢንቴ ዋኒዲ ዉርሴꬃ ኣስ ጊዴቲ?

\VS{12}ኢንቴ ታ ሜቄꬃታ፥ ታ ኣሾታኔ ታ ኢሻታ፤ ሂስቲን ኢንቴ ካዎዛ ዛራናስ ዋኒዲ ዉርሴꬃ ኣስ ጊዴቲ?› ጊቴ።


\par }{\PP \VS{13}«ቃሴ ኣማሲ፥ ‹ኔኒካ ታ ሜቄꬂኔ ታ ኣሾ ጊዲኪ? ሃኒፌ ዶሚዲ ኔ ዴኦ ዉርሴꬅ ጋካናስ ኢዮኣቤ ቆꬌ ታ ኦላንቻታ ኣዛዚዛዴ ኦꬆንታ ኣጊኮ ጾሲ ታ ቦላ ኢታ ሚሽ ኦꬆ፤ ሄሳፌካ ኣꬊዛ ኢታ ሚሽ ታ ቦላ ኤሆ› ጊዴስ» ጊዲ ዮቲቴ።


\par }{\PP \VS{14}ኢዚካ ዩሁዳ ኣሳ ኡባ ዎዚና ኢሲ ኣሳ ዎዚና ማላ ሂስቲ ዲኢዴስ፤ ኢስቲካ ኢዛስ፥ «ኔኒ ኔ ኣሳ ኡባራ ሲማ» ጊዲ ኪታ ዬዲዳ።

\VS{15}ካዎዚ ሄሳፌ ጉዬ ሲሚዲ ዮርዳኖሴ ጋካናስ ዪዴስ።

\par }{\PP ሄ ዎዴ ዩሁዳ ኣሳይ ካዎዛ ኤኪዲ ዮርዳኖሴ ፒንꬃናስ ጌልጌላ ጋካናስ ቢዴስ።

\VS{16}ባሂሪሜ ዴሬ ኣስ ጌራ ና ቢኒያሜ ቆሞ ሺምኤይ ካዎ ዳዊቴ ሞካናስ ዩሁዳ ኣሳራ ኢሲፌ ኤሶን ዎꬊዴስ።\XREF{}{{\XO 19:16 }{\XT{2ሳሜ 16፡5-13}}}

\VS{17}ኢሲ ሺ ቢኒያሜ ቆሞቲ፥ ሄሳꬆካ ሳኦሌሶ ኦሳንቻ ጺባስ 15 ኣቱማ ናይቲኔ 20 ኣይሌቲ ኢዛራ ኢሲፌ ዴቴስ። ሄሳፌ ጉዬ ካዎዚ ዲዛሶ ዮርዳኖሴ ኤሶን ዎꬊዳ።

\VS{18}ካዎዛሶ ኣሳ ኤሃናሲኔ ኢዚ ኮዪዳ ኡባ ኦꬃናስ ኢስቲ ዞኮራ ፒኒዳ።

\par }{\SH ዳዊቲ ሺምኤ ማሪዳ ማሮ
\par }
{\PP ጌራ ና ሺምኤይ ዮርዳኖሴ ፒኒዴስ፤ ካዎዛ ሲንꬃን ጉፋኒዲ፥

\VS{19}«ታ ጎዳዉ ታ ኔና ቆሂዳይሳ ቆዶፓ፤ ታ ጎዳ ካዎ ኔ ዬሩሳላሜፔ ኬዚዳ ጋላስ ታ ኦꬂዳ ሞሮዛ ማራ፤ ኔ ዎዚናን ዎꬆፋ።

\VS{20}ታኒ ኔ ኦሳንቻይ ኦꬂዳ ናጋራ ኤሪዛ ጊሻስ ሃች ታ ጎዳ ካዎዛ ሞካናስ ዮሴፌ ኬꬃ ኣሳ ኡባፌ ኮይሮታ ያዲስ» ጊዴስ።


\par }{\PP \VS{21}ሄሳፌ ጉዬ ጹሪያ ና ኣቢሳዬይ፥ «ሺምኤይ ጎዳን ቲዬቲዳዴ ኢዚ ጫዪዳ ጊሻስ ኢዛስ ሃይቆይ ቤሴኔ?» ጊዴስ።


\par }{\PP \VS{22}ዳዊቲካ፥ «ኢንቴኖ ጹሪያ ናይቶ፤ ኢንቴናራ ታና ኣዚ ጋꬂዜ? ኢንቴ ሃች ታስ ሞርኬ ጊዲዴታ! ኣይ ኣሲካ ሃች ኢስራኤሌፔ ሃይቃና ቤሲዜ? ሄሲ ታ ኢስራኤሌ ቦላ ካዎቲዳይሳ ታ ኤሪዳ ጋላስ ጊዴኔ?» ጊዴስ።

\VS{23}ሄሳ ጊሻስ ካዎዚ ሺምኤ፥ «ኔኒ ሃይቃካ» ጊዴስ፤ ሄሳ ካዎዚ ጫቆን ሚንꬂዴስ።


\par }{\SH ዳዊቲ ሜምፌቦስቴ ማሪዳ ማሮ
\par }
{\PP \VS{24}ሳኦሌ ና ሜምፌቦስቴይ ካዎዛ ሞካናስ ዱጌ ዎꬊዴስ፤ ካዎዚ ቤቲ ቦሶፌ ዶሚዲ ሲሚ ዪዳ ጋላስ ጋካናስ ባ ቶሆስ ቤሲዛ ሚሽ ኦꬂቤና፤ ባ ቡቼካ ሜዴቲቤና፤ ባ ማይኦካ ሜጪቤና።
\XREF{}{{\XO 19:24 }{\XT{2ሳሜ 9፡1-13፤ 16፡1-4}}}

\VS{25}ኢዚ ካዎዛ ሞካናስ ዬሩሳላሜፔ ዪን ካዎዚ ኢዛ፥ «ሜምፌቦስቴ፥ ኔ ታናራ ኣዛስ ቦንታ ኣጋዲ?» ጊ ኦይቺዴስ።


\par }{\PP \VS{26}ኢዚካ ዛሪዲ፥ «ታ ጎዳ ካዎ! ታ ኔ ኦሳንቻይ ቶሆ ሲላ ጊዲዳ ጊሻስ፥ ‹ታኒ ካዎዛራ ባና ማላ ታ ሃሬይ ታስ ኮሬቶ፤ ታ ኢዛ ቦላ ኡታ ባና› ጋዲስ፤ ጊዶ ኣቲን ታ ኦሳንቻ ጺባይ ታና ባሌꬂዴስ።

\VS{27}ታ ጎዳ ካዎ ሲንꬃን ታና ኔ ኦሳንቻዛ ሱንꬅ ሞሪዴስ፤ ኣይዴ ጊዲንካ ታ ጎዳይ ካዎይ ኔኒ ጾሳ ኪታንቻ ማላ ጊዲዳ ጊሻስ ኔና ሎኢዳ ኡባ ኦꬃ።

\VS{28}ታ ኣዋ ኬꬃስ ኡባስ ሃይቆይ ቤሲሺን ኔኒ ጊዲኮ ታና ኔ ኦሳንቻዛ ኔ ማዳፌ ሚዛይታራ ኢሲፌ ኡቲሳዳሳ፤ ሃይሳፌ ሃራይ ታስ ሃኖ ጋዳ ካዎዛ ኦይቻናስ ታ ኦኔ?» ጊዴስ።


\par }{\PP \VS{29}ካዎዚካ፥ «ኔ ኣይስ ዮኦ ዳርሳይ? ኔኒኔ ጺባይ ኢዛ ጋዳ ኡባ ኢንቴ ጊሼቲ ኤካና ማላ ታ ኣዛዛዲስ» ጊዴስ።


\par }{\PP \VS{30}ሜምፌቦስቴይ ካዎዛ፥ «ታ ጎዳ ካዎ! ኢዚ ሃሹ ሎኦን ሲሚዴስ፤ ኡባካ ኢዚ ኤኮ» ጊዴስ።


\par }{\SH ዳዊቲ ባርዚሌስ ኦꬂዳ ኪያቴꬅ
\par }
{\PP \VS{31}ሄሳꬆካ ጋላኣዴ ዴሬ ኣስ ባርዚሌይ ኤሮጊሊሜ ዎራዳፔ ካዎዛ ሞይዛናስ ኢዛራ ኢሲፌ ዮርዳኖሴ ፒኒዴስ።
\XREF{}{{\XO 19:31 }{\XT{2ሳሜ 17፡27-29}}}

\VS{32}ሄ ዎዴ ባርዚሌይ ዎዴ ሱጊዳ 80 ላይꬃ ጪማ፤ ኢዚ ኬሂ ዱሬ ጊዲዳ ጊሻስ ካዎዚ ማሃናይሜን ዲሺን ኢዛስ ማና ሚሽ ኤሂዴስ።

\VS{33}ካዎዚ ባርዚሌ፥ «ታናራ ፒናዳ ዬሩሳላሜን ኢሲፌ ዳ፤ ታ ኔና ሄማና» ጊዴስ።


\par }{\PP \VS{34}ባርዚሌይ ጊዲኮ ካዎዛስ፥ «ታኒ ካዎዛራ ዬሩሳላሜን ኣይ ኬና ላይꬅ ዳናስ ቦ?

\VS{35}ታኒ ሃኢ 80 ላይꬃ ጪማ፤ ሂስቲን ታኒ ኢታኔ ኪያ ሻካ ኤራና ዳንዳያኔ? ሃይሳፌ ጉዬ ኔ ኣይሌይ ሚዛይሳኔ ኡዪዛይሳ ማልኦ ሻኪ ኤራኔ? ኣቱማ ናይታ ጬንጉርሲኔ ማጫ ናይታ ጬንጉርስ ሃኢ ታ ሲያና ዳንዳያኔ? ሂስቲን ኔ ኣይሌይ ታ ጎዳ ካዎዛስ ኣይስ ቦላራ ሃራ ቶሆ ጊዳኔ?

\VS{36}ኔ ኣይሌይ ካዎዛራ ፒኒዲ ጉꬃ ኦጌ ባና፤ ካዎይ ሄሳ ኩሼ ታስ ዛራንዴ?

\VS{37}ታ ዲዛ ካታማን ሃይቃዳ ታ ኣዋኔ ታ ኣዬይ ዱፎ ኣቻን ታ ሞጌታና ማላ ኔ ኣይሌዛ ኔ ሞይዚኮ ኢዚ ሲሞ፤ ጊዶ ኣቲን ኔ ኣይሌ ኬሜኣሜይ ታ ጎዳ ካዎዛራ ፒኖ፤ ሂስቲኮ ኔና ሎኢዳ ሚሽ ኔ ኢዛስ ኦꬃ» ጊዴስ።


\par }{\PP \VS{38}ካዎዚካ፥ «ኬሜኣሜይ ታናራ ፒናና፤ ኔና ኡፋይሲዛ ሚሽ ኡባ ታ ኢዛስ ኦꬃና፤ ኔ ታፔ ኮይዛ ኣይ ሚሺካ ታ ኔስ ኦꬃና» ጊዴስ።


\par }{\PP \VS{39}ሄሳ ጊሻስ ዴሬዚ ኡባይ ዮርዳኖሴ ፒኒዴስ፤ ሄሳፌ ጉዬ ካዎዚ ፒኒዴስ። ካዎዚ ባርዚሌ ዬሪ ኤኪዲ ኣንጂዴስ፤ ባርዚሌይካ ባሶ ሲሚ ቢዴስ።


\par }{\SH ዳዊቴ ጊሻስ ዴራ ማርሼቴꬅ
\par }
{\PP \VS{40}ካዎዚ ጌልጌላ ቢሺን ኬሜኣሜይ ኢዛራ ኢሲፌ ቢዴስ፤ ዩሁዳ ኦላንቻቲ ኡባይኔ ኢስራኤሌ ኦላንቻታፔ ባጋይ ካዎዛ ኣዣቢዲ ፒንꬂዳ።


\par }{\PP \VS{41}ሄራካ ኢስራኤሌ ኣሳይ ኡባይ ካዎዛኮ ዪዲ፥ «ኑ ኢሻቲ ዩሁዳ ኣሳቲ ካዎዛ ጋርሳራ ባንታርካ ኢዛኔ ኢዛሶ ኣሳታ፥ ኢዛ ካሊዛይታራ ዮርዳኖሴ ኣይስ ፒንꬂዶ?» ጊዳ።


\par }{\PP \VS{42}ዩሁዳ ኣሳይ ኡባይ ኢስራኤሌ ኣሳስ፥ «ኑ ሃይሳ ኦꬂዳይ ካዎዚ ኑስ ማታ ዳቦ ጊዲዳ ጊሻሳ፤ ሂስቲን ሃይሲ ኢንቴና ሃንቄꬂዜ? ኑኒ ካዎፔ ኤኪ ሚዳ ሚሺ ዲዜ? ኑኒ ኣይ ሚሽ ኤኪዶኒ?» ጊዳ።


\par }{\PP \VS{43}ሄሳፌ ጉዬ ኢስራኤሌ ኣሳይ ዩሁዳ ኣሳስ፥ «ኑና ካዎዛፔ ታሙ ኩሼይ ጋኬስ፤ ሄሳፌ ቦላራካ ኢንቴፌ ኑስ ኣꬊዛ ማታይ ዴስ፤ ሂስቲን ኢንቴ ኑና ኣዛስ ካꬊዴቲ? ኑ ካዎዚ ሲማና ማላ ኮይሮ ኦይቺዳይ ኑና ጊዶኮኒ?» ጊዳ።

\par }{\PP ጊዶ ኣቲን ዩሁዳ ኣሳይ ኢሚዳ ዛሮይ ኢስራኤሌ ኣሳይ ኢሚዳ ዛሮፔ ኬሂ ሚኖ።




\par }\Chap{20}{\SH ሼባኤ ማካላቴꬅ
\par }
{\PP \VerseOne{1}ሄ ዎዴ ቢኒያሜ ቆሞታ ጊዶፌ ቢኪሬ ና ሼባኤ ጌቴቲዛ ኮፋ ኣሲ ዴስ፤ ኢዚ ዛዬ ፑኒሼ፥

\par }{\QB «ኑስ ዳዊቴራ

\par }{\QB ጋይቶቴꬂ ዴና፤

\par }{\QB ኢሴዬ ናኮን ኑስ

\par }{\QB ጺንጾይ ዴና፤

\par }{\Q ኢስራኤሌ ኣሳዉ!

\par }{\QB ኔ ዱንካኔን ዱንካኔን

\par }{\QB ሲማ!» ጊ ዋሲዴስ።
\XREF{}{{\XO 20:1 }{\XT{1ካዎ 12፡16፤ 2ታሪ 10፡16}}}


\par }{\PP \VS{2}ሄሳ ጊሻስ ኢስራኤሌ ኣሳይ ኡባይ ዳዊቴ ካዲዲ ቢኪሬ ና ሼባኤ ካሊዴስ፤ ጊዶ ኣቲን ዩሁዳ ኣሳይ ዮርዳኖሴፔ ዶሚዲ ዬሩሳላሜ ጋካናስ ባንታ ካዎዛፔ ሻኬቶንታ ኢሲፌ ቢዳ።


\par }{\PP \VS{3}ዳዊቲ ዬሩሳላሜን ዲዛ ባ ካዎቴꬃ ኬꬅ ሲሚዳ ዎዴ ባ ካዎቴꬃ ኬꬃ ናጋና ማላ ካሴ ኢዚ ዎꬂ ቢዳ ታሙ ላጌꬆ ማጫሳታ ኤኪዴስ፤ ኢስቲ ኢሲ ኬꬃን ናጌቲ ዳና ማላ ናጌ ዎꬂዴስ፤ ኢስታስ ኮሺዛ ቃላባካ ኢሚዴስ። ጊዶ ኣቲን ኢስታራ ኣቂቤና፤ ኢስቲ ሃይቃናሼ ጋካናስ ኣምኢ ማላ ባንታርካ ዱማ ዴኢዳ።
\XREF{}{{\XO 20:3 }{\XT{2ሳሜ 16፡22}}}


\par }{\PP \VS{4}ሄሳፌ ጉዬ ካዎዚ ኣማሳስ፥ «ዩሁዳ ኣሳይ ኡባይ ሄꬑ ጋላሳ ጊዶን ታኮ ያና ማላ ጼይጋ፤ ኔካ ኔ ሁኤራ ቤታ» ጊዴስ።

\VS{5}ኣማሲ ዩሁዳ ጼይጋና ቢዴስ፤ ጊዶ ኣቲን ካዎዚ ባሪዳ ጋላሳታፔ ኬሂ ታኪዴስ።


\par }{\PP \VS{6}ዳዊቲ ኣቢሳዬስ፥ «ሃኢ ኣቤሴሎሜፔ ቦላራ ቢኪሬ ና ሼባኤይ ዳሮ ሜቶ ኑ ቦላ ጋꬃና ኮይዛ ጊሻስ ኔ ጎዳ ዎታዳራታ ኤካዳ ኢዛ ዬዴꬃ፤ ኔ ሂስቶንታ ኣጊኮ ሚጻይ ዲዛ ካታማታ ዴሚዲ ኑፔ ኬሲ ኤኪ ኣታና» ጊዴስ።

\VS{7}ሄሳ ጊሻስ ኢዮኣቤ ዎታዳራቲ፥ ኬሊቴቲ፥ ፔሊቴቲኔ ዎልቃማ ኦላንቻቲ ኡባይ ኣቢሳዬ ኣዛዞን ኬዚዳ፤ ኢስቲ ዬሩሳላሜፔ ኬዚዳይ ቢኪሬ ና ሼባኤ ዬዴꬃናሳ።

\VS{8}ኢስቲ ጌባኦኔን ዎጋ ዛላ ማታን ዲሺን ኣማሲ ኢስታራ ጋይታና ኬዚዴስ፤ ኢዮኣቤይ ኦላ ማይኦ ማይኢዲ ጊꬃ ማሻ ኮሆዛራ ጊጺ ኡቲዴስ፤ ኢዚ ሲንꬄ ታንጊዳ ማላ ማሻዚ ኮሆዛፔ ኬዚ ጋዴን ዎꬊዴስ።


\par }{\PP \VS{9}ኢዮኣቤይካ ኣማሳ፥ «ታ ኢሻዞ ኔ ኣይ ማላ ዳይ?» ጊዴስ፤ ሂስቲዲ ኢዮኣቤይ ዬሪዛ ኣስ ሚሳቲዲ ባ ኡሻቻ ኩሼን ኣማሳ ቡች ኦይኪዴስ።

\VS{10}ጊዶ ኣቲን ኣማሲ ኢዮኣቤ ኩሼን ማሻይ ዲዛይሳ ኣኬኮንታ ኣጊዳ ጊሻስ ባና ናጊቤና። ሂስቲን ኢዮኣቤይ ኢዛ ኡሎን ጫዲዴስ፤ ኢዛ ማራጬይ ቢታ ቦላ ዎሎሉ ጊዴስ፤ ኢዮኣቤይ ሃራ ጉጆንታ ዲሺን ኣማሲ ሄራካ ሼምፖ ኬዚዴስ። ሄሳፌ ጉዬ ኢዮኣቤይኔ ኢዛ ኢሻ ኣቢሳዬይ ቢኪሬ ና ሼባኤ ጎዴሬꬆ ዶሚዳ።


\par }{\PP \VS{11}ኣማሳ ኣሃ ኣቻን ኤቂዳ ኢዮኣቤ ዎታዳራታፔ ኢሶይ፥ «ኢዮኣቤ ዶሲዛይኔ ዳዊቴስ ጊዲዳ ኡባይ ኢዮኣቤ ካሎ!» ጊዴስ።

\VS{12}ሄ ዎዴ ኣማሳ ኣሃይ ሱꬃን ሞሬቲዲ
\FTNT{*}{{\FR 20:12 }{\FT{ሱꬃን ሞሬቲዲ ጊዛይሲ ኢብራዌታ ማጻፋን ጌንዴሪዴስ ጌስ።
}}} ኦጌስ ጊዶ ኣዳን ፖርጩ ጊ ዴስ። ሄራ ኣꬊ ቢዛ ዎታዳራቲ ኡባይ ኤቂ ጼሊሺን ሄ ኣዴዚ ቤኢዲ ኣሃዛ ማታ ጋኪዳ ዎታዳራቲ ኡባይ ኤቂ ጼሊዛይሳ ኣኬኪዴስ፤ ኣማሳ ኣሃዛ ኦጌ ቦላፌ ጎሻ ጊዶ ኤፊዲ ማይኦ ኢዛ ቦላ ዬጊዴስ።

\VS{13}ኣሃዚ ኦጌፔ ዴንዲዳፔ ጉዬ ኣሳይ ኡባይ ቢኪሬ ና ሼባኤ ጎዳናስ ኢዮኣቤ ካሊ ቢዴስ።


\par }{\PP \VS{14}ሼባኤይ ኢስራኤሌ ናይታ ቆሞታ ኡባ ጊዶራ ካንꬂዲ ኣቤሊ-ቤቲ-ማኢካኔ ቤሬ ዴሬ ዪዴስ። ቤሬ ኣሳይ ኢሲ ቦላ ሺቄቲዲ ኢዛ ካሊዴስ።

\VS{15}ኢዮኣቤራ ዲዛ ዎታዳራቲ ዪዲ ኣቤሊ-ቤቲ-ማኢካን ሼባኤ ጊዶꬂዳ፤ ካታማፔ ካሬ ባጋራ ዩዪ ኣꬋናስ ጊምቤዛስ ፑዴ ጼራ ጋካናስ ቢታ ዶሪዳ፤ ኢስቲ ጊምቤዛ ላላናስ ኬሂ ሾጪዛ ዎዴ፥

\VS{16}ሄ ካታማይን ኢሲ ዎዚናማ ማጫሲ ዲዛራ ባ ቃላ ꬎቁ ሂስታዳ «ኣሶ ሲዪቴ! ሲዪቴ! ኢዮኣቤስ ታ ዮታና ሚሺ ዲዛ ጊሻስ ኢዚ ሃ ያና ማላ ኢዛስ ዮቲቴ!» ጋዱስ።

\VS{17}ኢዮኣቤይ ኢዚኮ ቢን ማጫሳያ ኢዛስ፥

\par }{\Q «ኢዮኣቤይ ኔኔ?» ጋ ኦይቻዱስ።

\par }{\QB ኢዚካ ኢዚስ ዛሪዲ፥ «ኤ ታና» ጊዴስ።

\par }{\Q ኢዛካ ኢዛስ «ሂስቲኮ ታኒ

\par }{\QB ኦሳንቻያ ጊዛይሳ ኤዝጋ» ጋዱስ።

\par }{\QB ኢዚ ቃሴ፥ «ኤሮ ታ ኤዝጋ ሲያይስ» ጊዴስ።


\par }{\PP \VS{18}ኢዛካ ዛራዳ ኢዛስ፥ «ቤኒ ዎዴ ኣሳይ፥ ‹ዞሬ ኦይቻናስ ኣቤሌ ካታማ ቢቴ!› ጌስ፤ ኢስቲ ጊዳ ማላካ ፖሌቴስ።

\VS{19}ሄ ካታማያ ጊታ ካታማ፤ ኢስራኤሌን ሳሮይ ኩሚዳራኔ ኣማኔቲዳ ካታማያ ኢዞ፤ ሂስቲን ኔኒ ኢስራኤሌን ኣዮ ጊዲዳሮ ꬋይሳና ኮያሳ። ጎዳ ጺንጾዮ ሚታናስ ኣይስ ኔ ኮያይ?» ጋዱስ።


\par }{\PP \VS{20}ኢዮኣቤይካ ኢዚስ፥ «ሄሲ ታፔ ሃኮ! ሚቶይኔ ꬋይሲ ሃኢካ ታፔ ሃኮ!

\VS{21}ዮኦይ ሄሳ ማላ ጊዴና፤ ሄን ዙማዛን ኤፍሬሜ ጌዜፌ ቢኪሬ ና ሼባኤ ጌቴቲዛይሲ ካዎ ዳዊቴ ቦላ ባ ኩሼ ዴንꬂዴስ፤ ኢንቴ ሄ ኣዴዛ ጻላ ታስ ኣꬂ ኢሚኮ ታኒ ሃኖ ካታማዮ ዬዳ ባና» ጊዴስ።

\par }{\PP ማጫሳያካ ዛራዳ ኢዮኣቤስ፥ «ኣዴዛ ሁኤ ቃንጺዲ ኔስ ጊምቤ ቦላራ ካሬ ዬጋና» ጋዱስ።


\par }{\PP \VS{22}ሄሳፌ ጉዬ ማጫሳያ ጪንጫቴꬃን ኩሚዳ ባ ዞሬ ኡባ ዴራኮ ኤካ ባዱስ። ኢስቲካ ቢኪሬ ና ሼባኤ ሁኤዛ ቃንጺዲ ኢዮኣቤስ ካሬ ኦሊዳ። ሂስቲን ኢዮኣቤይ ዛዬ ፑኒዴስ፤ ኣሳይካ ካታማይፔ ሃኪ ቢዳ። ኡባ ባጋራካ ላሌቲ ባሶ ባሶ ቢዳ። ኢዮኣቤይ ካዎዛኮ ዬሩሳላሜ ሲሚ ቢዴስ።


\par }{\SH ዳዊቴ ሹሜታ
\par }
{\PP \VS{23}ኢዮኣቤይ ኢስራኤሌ ኦላንቻታ ኡባ ቦላ ኣዛዚዛዴ ጊዲዴስ፤ ዮዳሄ ና ባናያይ ቃሴ ኬሊቴታ ቦላኔ ፔሊቴታ ቦላ ሃላቃ ጊዲዴስ።

\VS{24}ኣዶራሜይ ዎልቃ ኦሶ ኦꬂዛይታ ቦላ ሃላቃ ጊዲዴስ። ኣሂሉዴ ና ኢዮሳፊጼይ ታሪኬ ጻፊዛዴ ጊዲዴስ።

\VS{25}ሼባኤይ ካዎ ኬꬃስ ጻፌ ጊዲሺን ሳዶቄይኔ ኣቢያታሬይ ቄሴ ጊዲዳ።

\VS{26}ሄሳꬆካ ያኢሬ ዴሬ ኣስ ኢራይ ዳዊቴ ዞሪዛዴ ጊዲዴስ።




\par }\Chap{21}{\SH ሳኦሌ ዜሬꬃታ ቃጻዬቴꬅ
\par }
{\PP \VerseOne{1}ዳዊቴ ካዎቴꬃ ዎዴ ሄꬑ ላይꬅ ኩሜꬅ ኢታ ኮሻይ ቢታ ቦላ ዴንዲዴስ፤ ሄሳ ጊሻስ ዳዊቲ ጎዳ ኦይቺዴስ፤ ጎዳይካ ኢዛስ፥ «ሳኦሊ ጌባኦኔ ኣሳ ዎꬊ ዉርሲዳ ጊሻስ ኢዛ ቦላኔ ኢዛሶ ኣሳ ቦላ ሱꬃ ኣጮይ ዴስ» ጊዴስ።

\VS{2}ካዎዚ ጌባኦኔ ኣሳ ጼይጊ ሃሳይሲዴስ፤ ጌባኦኔቲ ኣሞሬታፔ ኣቲዳይታ ኣቲን ኢስራኤሌ ዴሬ ኣስ ጊዴቴና፤ ኢስራኤሌ ኣሳይ ካሴ ኢስቲ ናጋናስ ጫቂዳ ጊዲኮካ ሳኦሊ ኢስራኤሌ ኣሳሲኔ ዩሁዳ ኣሳስ ሚሼቲዛ ጊሻስ ጌባኦኔታ ሙሌራ ꬋይሳናስ ኮዪዴስ።
\XREF{}{{\XO 21:2 }{\XT{ኢያ 9፡3-15}}}

\VS{3}ሄሳ ጊሻስ ዳዊቲ ጌባኦኔ ኣሳ፥ «ታ ኢንቴስ ኣይ ኦꬆ? ጎዳ ጺንጾ ኢንቴ ኣንጃና ማላ ናጋራ ኡባስ ታ ኣይ ኦꬃና ቤሲዜ?» ጊ ኦይቺዴስ።


\par }{\PP \VS{4}ጌባኦኔ ኣሳይ ኢዛስ ዛሪዲ፥ «ሳኦሌፔ ጊዲን ኢዛሶ ኣሳፔ ቢራ ዎይኮ ዎርቃ ኦይቻናስ ማታይ ዴና፤ ቃሴካ ኑኒ ኢስራኤሌፔ ኦናካ ዎꬋናስ ማታይ ዴና» ጊዳ።

\par }{\PP ዳዊቲካ፥ «ሂስቲን ታ ኢንቴስ ኣይ ኦꬆ?» ጊ ኦይቺዴስ።


\par }{\PP \VS{5}ኢስቲካ፥ «ኑኒ ላሌታና ማላኔ ኢስራኤሌ ጊዶን ኣዋንካ ዶንታ ማላ ኑ ቦላ ጌኔ ኦꬂዲ ኑና ꬋይሲዳዴ

\VS{6}ዜሬꬃፌ ላፑን ኣቱማ ናይቲ ኑስ ኢሜቴቶ። ኑኒካ ጎዳን ዶሬቲዳ ሳኦሌ ዴሬ ጊቢኣን ጎዳ ሲንꬃን ኢስታ ካቃና» ጊ ዛሪዳ። ሂስቲን ካዎዚ፥ «ኤሮ ታ ኢማና» ጊዴስ።


\par }{\PP \VS{7}ካዎ ዳዊቲ ሳኦሌ ና ዮናታኔ ጊዶኒኔ ባ ጊዶን ጎዳ ሲንꬃን ጫቄቲዳ ጫቆ ጊሻስ ጊዲ ሳኦሌ ናዛ ዮናታኔ ና ሜምፌቦስቴ ሃይቆፔ ኣሺዴስ።
\XREF{}{{\XO 21:7 }{\XT{1ሳሜ 20፡15-17፤ 2ሳሜ 9፡1-7}}}

\VS{8}ጊዶ ኣቲን ካዎዚ ኣያ ቢዮ ኤርጺፋይ ሳኦሌስ ዬሊዳ 2 ኣቱማ ናይታ ኣርሞኔኔ ሜምፌቦስቴ፥ ኢስታራካ ኢሲ ቦላ ሳኦሌ ቢያ ሜሮባ ማሆላቴ ዴሬ ኣስ ባርዚሌ ና ኣዲርኤሌስ ዬሊዳ 5 ኣቱማ ናይታ ኤኪ ቢዴስ።
\XREF{}{{\XO 21:8 }{\XT{1ሳሜ 18፡19}}}

\VS{9}ኢስታ ጌባኦኔ ኣሳታስ ኣꬂ ኢሚዴስ፤ ጌባኦኔቲ ኢስታ ዎꬊዲ ዙምቡላታ ቦላ ጎዳ ሲንꬃን ካቂዳ፤ ላፑናቲ ኢሲ ቦላ ሃይቂዳ፤ ኢስቲ ሃይቂዳይ ካꬃ ሺሾ ዎዴ ኮይሮ ጋላስ፥ ባንጋይ ማጻ ዶሜቲዳ ጋላሳ።


\par }{\PP \VS{10}ሄሳፌ ጉዬ ኣያ ቢዮ ኤርጺፋይ ማቃ ኤካዳ ዛላ ቦላ ዱንካናዱስ፤ ካꬃ ሺሾ ኮይሮ ጋላሳፌ ቢዲ ኢራይ ቡካናሼ ጋካናስ፥ ጋላስ ሳሎ ካፎቲ ቦቾንታ ማላ፥ ኦማርስ ዎራ ዶኣቲ ቦቾንታ ማላ ናጋሼ ሄን ጋምኣዱስ።

\VS{11}ሳኦሌ ላጌꬆያ ኣያ ቢዮ ኤርጺፋይ ኦꬂዳይሳ ዳዊቲ ሲዪዳ ዎዴ፥

\VS{12}ቢዲ ሳኦሌ ሜቄꬃኔ ኢዛ ና ዮናታኔ ሜቄꬃ ያቡሴ ጋላኣዴ ኣሳፔ ኤኪዴስ። ያቡሴ ኣሳይ፥ ኢስቲ ካቂዳሶፔ ቤቲ-ሳኔ ዱቡሻፔ ቆታራ ኤኪ ቢዳ።
\XREF{}{{\XO 21:12 }{\XT{1ሳሜ 31፡8-13}}}

\VS{13}ዳዊቲ ሳኦሌ ሜቄꬂኔ ኢዛ ና ዮናታኔ ሜቄꬅ ሄፔ ኤሂዴስ። ሄሳꬆካ ሄ ሃይቂዳ ኣሳታ ሜቄꬅ ሺሺዳ።


\par }{\PP \VS{14}ሳኦሌ ሜቄꬂኔ ኢዛ ና ዮናታኔ ሜቄꬅ ቢኒያሜ ቢታን ጼላ ጌቴቲዛሶን ኢዛ ኣዋ ቂሴ ዱፎን ሞጊዳ፤ ካዎዚ ኣዛዚዳይሳካ ኡባ ኦꬂዳ። ሄሳፌ ጉዬ ቢታይስ ኢስቲ ዎሲዳ ዎሳ ጾሲ ሲዪዴስ።


\par }{\SH ፊሊስጼሜ ቦላ ዴንዲዳ ኦላ
\par }
{\R (1ታሪ 20፡4-8)

\par }{\PP \VS{15}ቃሴካ ፊሊስጼሜሲኔ ኢስራኤሌስ ጊዶን ኦላይ ዴንዲዴስ፤ ዳዊቲካ ባ ኣሳራ ፊሊስጼሜ ኣሳ ኦላናስ ዱጌ ዎꬊዴስ፤ ኢዚ ሄን ዳቡርዴስ።

\VS{16}ኤራፋዬ ዜሬꬃታፔ ኢሶይ ኤሽቢ-ቤኖቤ ጌቴቲዛ ኣሲ ዴስ፤ ኢዚ ጻርቂማላፔ ኦሴቲዳ 300 ሳቂሌ ዴጺዛ ቶራኔ ኦራꬃ ማሻ ጊጺ ኡቲዴስ፤ ኢዚካ ዳዊቴ ዎꬋና ቆፒዴስ።

\VS{17}ጊዶ ኣቲን ጹሪያ ና ኣቢሳዬይ ዳዊቴ ሼምፖ ኣሻናስ ዪዲ ፊሊስጼሜ ኣዴዛ ጫዲ ዎꬊዴስ። ሄሳፌ ጉዬ ዳዊቴ ኣሳቲ፥ «ኢስራኤሌ ጾምፔይ ቶኦንታ ማላ ሃይሳፌ ጉዬ ኔ ኑናራ ኦላሶ ኬዛና ቤሴና» ጊ ጫቂዳ።
\XREF{}{{\XO 21:17 }{\XT{1ካዎ 11፡36፤ ማዛ 132፡17}}}


\par }{\PP \VS{18}ሄሳፌ ጉዬ ጎቤ ጌቴቲዛሶን ፊሊስጼሜ ኣሳራ ኦላይ ዴንዲዴስ። ሄ ዎዴ ሁሼ ዴሬ ኣስ ሲቢካዬይ ኤራፋዬ ዜሬꬃታፔ ሳፌ ዎꬊዴስ።


\par }{\PP \VS{19}ጎቤን ፊሊስጼሜታራ ዴንዲዳ ሃራ ኦላን ቤቴሊሄሜ ዴሬ ኣስ ጃር-ኦርጊሜ ና ኤልያኔይ ኢዛስ ቶራ ቶማይ ዎንዲራሼ ሚꬅ ሊኪዛይሳ ጌቴ ዴሬ ኣስ ጎልያዴ ዎꬊዴስ።

\VS{20}ቃሴካ ጌቴን ዴንዲዳ ኦላን ኢዛስ ኢሲ ኢሲ ኩሼ ቦላኔ ኢሲ ኢሲ ቶሆ ቦላ ኡሱፑን ቢራꬌይ፥ ኢሲ ቦላ ናምኡ ታማኔ ኦይዱ ቢራꬌቲ ዲዛ ኢሲ ዎልቃማ ኣሲ ዴስ፤ ኢዚ ኤራፋዬ ዜሬꬃ።

\VS{21}ኢዚ ኢስራኤሌ ኣሳራ ኤቄቲሺን ዳዊቴ ኢሻ ሺምኤ ና ዮናታኔይ ኢዛ ዎꬊዴስ።


\par }{\PP \VS{22}ሃይቲ ኦይዳቲ ጌቴን ዲዛ ኤራፋዬ ዜሬꬃታ፤ ኢስቲካ ዳዊቴ ኩሼኒኔ ኢዛ ኣሳታ ኩሼን ኩንዲዳ።




\par }\Chap{22}{\SH ዳዊቲ ዬጺዳ ጋላታ ማዛሙሬ
\par }
{\R (ማዛ 18)

\par }{\PP \VerseOne{1}ጎዳይ ዳዊቴ ኢዛ ሞርኬታ ኡባ ኩሼፔኔ ሳኦሌ ኩሼፔ ኣሺዳ ዎዴ ዳዊቲ ሃይሳፌ ካሊዛ ማዛሙሬ ጎዳ ቦንቾስ ዬጺዴስ፤


\par }{\Q \VS{2}«ጎዳይ ታስ ዛላ፥

\par }{\QB ታስ ሚጻኔ ታና ኣሺዛዴ።


\par }{\Q \VS{3}ታ ጾሳይ ታ ጌሜቲዛ ዛላ፥

\par }{\QB ታስ ጎንዳሌኔ ኣቶቴꬃ ካጬ፤

\par }{\QB ኢዚ ታስ ሚኖ ሚጻ፤

\par }{\QB ታስ ዜምፖኔ

\par }{\QB ታና ኣሺዛዴ፤

\par }{\QB ኔ ታና ማካላንቻታፔ

\par }{\QB ኣሻሳ።


\par }{\Q \VS{4}ጋላታይ ቤሲዛ ጎዳ ታ ጼይጋይስ፤

\par }{\QB ታኒ ታ ሞርኬታፔካ ኣታይስ።


\par }{\BB \par }
{\Q \VS{5}«ሃይቆ ዳምባላይ

\par }{\QB ታና ጊዶꬂዴስ፤

\par }{\QB ꬋይሲዛ ዲኦይ ታና ሚቲዴስ።


\par }{\Q \VS{6}ሲኦሌ ዎዶሮይ

\par }{\QB ታ ቦላ ጻጼቲዴስ፤

\par }{\QB ሃይቆ ዎጺማዴይ

\par }{\QB ታስ ዋጼቲዴስ።


\par }{\Q \VS{7}ታ ጬጪዳ ዎዴ ጎዳ ጼይጋዲስ፤

\par }{\QB ታ ጾሳኮ ዋሳዲስ።

\par }{\QC ኢዚ ባ ኬꬃን ዲሼ

\par }{\QC ታ ጬንጉርሳ ሲዪዴስ፤

\par }{\QC ታ ዋሶይ ኢዛ ሃይꬃን ጌሊዴስ።


\par }{\BB \par }
{\Q \VS{8}«ኢዚ ሃንቄቲዳ ጊሻስ ቢታያ

\par }{\QB ኮኮራዱሲኔ ሺሮታዱስ፤

\par }{\QB ሳሎታ ዮቺ

\par }{\QB ዛኢዴሲኔ ቃጺዴስ።


\par }{\Q \VS{9}ኢዛ ሲꬌፔ ሃንቆ

\par }{\QB ጩዋይ ጩዋቲዴስ፤

\par }{\QB ኢዛ ዶናፔ ጹጊዛ

\par }{\QB ታማይ ኤጺዴስ፤

\par }{\QC ታማ ቦንቆይካ ኬዚዴስ።


\par }{\Q \VS{10}ሳሎታ ዳኪ ዎꬊዴስ፤

\par }{\QB ኢዛ ቶሆ ጋርሳን ꬊፒ ጊዳ

\par }{\QB ሻራይ ዴስ።


\par }{\Q \VS{11}ኢዚ ኪሩቤ ቦላ ኡቲዲ ፒራꬊዴስ፤

\par }{\QB ጫርኮ ቄፌ ቦላ ኡቲዲ

\par }{\QB ፑዴ ፓሊዴስ።


\par }{\Q \VS{12}ꬉማይ ኢዛ ጊዶꬂዴስ፤

\par }{\QB ꬊፒ ጊዳ ኢራ ሻራይ

\par }{\QB ኢዛ ጌንꬂዴስ።


\par }{\Q \VS{13}ኢዛ ሲንꬃን ዲዛ ፖኦዛፔ

\par }{\QB ዋዋጪ ጊዛ ዎልቃንꬂ ኬዚዴስ።


\par }{\Q \VS{14}ጎዳይ ሳሎታፔ ጉሚዴስ፤

\par }{\QB ኡባፌ ꬎቃ ጾሳ

\par }{\QB ጬንጉርስ ሲሲዴስ።


\par }{\Q \VS{15}ባ ዪሻ ዱኪዲ

\par }{\QB ባ ሞርኬታ ላሊዴስ፤

\par }{\QB ዎልቃንꬅ ዬዲዲ ኢስታ ሺሮሲዴስ።


\par }{\Q \VS{16}ጎዳ ሴራፔኔ

\par }{\QB ኢዛ ሲꬌፔ ኬዚዛ ሃንቆ

\par }{\QB ጩዋፔ ዴንዲዳይሳን፥

\par }{\QC ኣባ ጊዶን ዲዛ ዙሌቲ ቤቲዳ፤

\par }{\QC ሳኣ ዮቻቲ ቆንጪዳ።


\par }{\BB \par }
{\Q \VS{17}«ቦላፌ ባ ኩሼ ዬዲዲ

\par }{\QB ታና ኦይኪዴስ፤

\par }{\QB ጪማ ሃꬃታ ጊዶፌካ

\par }{\QB ታና ኬሲዴስ።


\par }{\Q \VS{18}ሚኖ ሞርኬታፔ፥

\par }{\QB ታኒ ኢስታራ ኤቄታና

\par }{\QB ዳንዳዮንታ ባሊጋራታፔ

\par }{\QC ታና ኣሺዴስ።


\par }{\Q \VS{19}ታ ሜቶቲዳ ጋላስ ታ ቦላ ዪዳ፤

\par }{\QB ጊዶ ኣቲን ጎዳይ ታና ካፊዴስ።


\par }{\Q \VS{20}ኢዚ ታና ኣኮሶ ኬሲዴስ፤

\par }{\QB ታናን ኡፋዬቲዳ ጊሻስ

\par }{\QB ኢዚ ኢስታ ኣሺዴስ።


\par }{\BB \par }
{\Q \VS{21}«ጎዳይ ታስ

\par }{\QB ታ ጺሎቴꬃ ማላ ኦꬄስ፤

\par }{\QB ታ ጺሎቴꬃ ማላ

\par }{\QB ታስ ኩሼ ዛሪዴስ።


\par }{\Q \VS{22}ጎዳ ኦጌ ታ ናጊዳ ጊሻስ

\par }{\QB ታኒ ጾሳፌ ሼርኢ ጋዳ ኢታ ኦꬃቤኬ።


\par }{\Q \VS{23}ኢዛ ዎጋ ኡባይ ታ ሲንꬃን ዴስ፤

\par }{\QB ኢዛ ማራፔካ

\par }{\QB ሃራሶ ሲማቤኬ።


\par }{\Q \VS{24}ኢዛ ሲንꬃን ቦሬይ ባይንዳ ዴኣዲስ፤

\par }{\QB ታናካ ናጋራፔ ናጋዲስ።


\par }{\Q \VS{25}ጎዳይ ታ ጺሎቴꬃ ማላ፥

\par }{\QB ኢዛ ሲንꬃን ዲዛ

\par }{\QB ጌሻቴꬃ ማላ

\par }{\QC ታስ ኩሼ ዛሪዴስ።


\par }{\BB \par }
{\Q \VS{26}«ኣማኔቲዳይታስ

\par }{\QB ኔካ ኣማኔቲዳይሳ፥

\par }{\QB ሱሬታስ ኔኒ ሱሬ

\par }{\QB ጊዲዳይሳ ቤሳሳ።


\par }{\Q \VS{27}ጌሻታስ ኔኒ ጌሽ ጊዲዳይሳ፥

\par }{\QB ማካላ ኣሳስ ኔኒ ማካላ

\par }{\QB ጊዲዳይሳ ቤሳሳ።


\par }{\Q \VS{28}ኔኒ ቆሄቲዳ ዴራ ኣሻሳ፤

\par }{\QB ጊዶ ኣቲን ኔ ኣይፌይ

\par }{\QB ካዉሻናስ

\par }{\QC ኦቶራንቻታ ጼሌስ።


\par }{\Q \VS{29}ኣቤት ጎዳዉ!

\par }{\QB ኔኒ ታስ ጾምፔ፤

\par }{\QB ጎዳይ ታ ꬉማ ፖኢሴስ።


\par }{\Q \VS{30}ኔ ማዶን ሞርኬታ ኦላ

\par }{\QB ሲንꬅ ሱጋ ሱጋ ባና፤

\par }{\QB ታኒ ታ ጾሳ ዎልቃን

\par }{\QB ጊምቤዛ ቦላራ ጻላይስ።


\par }{\BB \par }
{\Q \VS{31}«ጾሳ ኦጌይ ኩሜꬃ፤

\par }{\QB ጎዳ ቃላይ ሙሩታ፤

\par }{\QB ኢዛን ኣማኔቲዳይታ ኡባስ

\par }{\QB ኢዚ ጎንዳሌ።


\par }{\Q \VS{32}ጎዳፔ ኣቲን

\par }{\QB ሃራ ጾሲ ኦኔ?

\par }{\QB ኑ ጾሳፌ ኣቲን

\par }{\QB ዛላይ ኦኔ?


\par }{\Q \VS{33}ታስ ዎልቃ ኢሚዛይሲ፥

\par }{\QB ታ ኦጌካ ሱሪሲዛይሲ

\par }{\QB ኢዚ ታ ጾሳ።


\par }{\Q \VS{34}ታ ቶሆታ ጌኔሳ

\par }{\QB ቶሆ ማላ ፒላቲሴስ፤

\par }{\QB ꬎቃሶሆታን

\par }{\QB ታና ሚንꬂ ኤሴስ።
\XREF{}{{\XO 22:34 }{\XT{ኢም 3፡19}}}


\par }{\Q \VS{35}ታ ኩሼታ ኦላ ታማርሴስ፤

\par }{\QB ታ ቄሴቲ ጻርቂማላ

\par }{\QB ዎንዳፌ ዚንቄቴስ።


\par }{\Q \VS{36}ኔ ኣቶቴꬃ ጎንዳሌ

\par }{\QB ታስ ኢማዳሳ፤

\par }{\QB ኔ ካፎይ ታና ጊታሲዴስ።


\par }{\Q \VS{37}ታ ታንጎ ኣሳዳሳ፤

\par }{\QB ታ ቶሆቲካ ꬉጴቲቤቴና።


\par }{\BB \par }
{\Q \VS{38}«ታ ሞርኬታ ዬዴꬃ ꬋይሳዲስ፤

\par }{\QB ኢስቲ ዲፒ ጋናሼ ጋካናስ

\par }{\QB ጉዬ ጋቤኬ።


\par }{\Q \VS{39}ሙሌራ ታ ኢስታ ꬋይሳዲስ፤

\par }{\QB ሲሚዲካ ኤቃናስ

\par }{\QB ዳንዳይቤቴና፤

\par }{\QC ታ ቶሆ ጋርሳንካ ኩንዲዳ።


\par }{\Q \VS{40}ኦላስ ታስ ዎልቃ ኢማዳሳ፤

\par }{\QB ታናራ ኤቄቲዛይታ ታ ቶሆ

\par }{\QB ጋርሳን ኔ ጉልባቲሳዳሳ።


\par }{\Q \VS{41}ታ ሞርኬቲ ጉዬ ሲሚ

\par }{\QB ባቃታና ማላ ኦꬃዳሳ፤

\par }{\QB ታና ኢጺዛይታ ꬋይሳዳሳ።


\par }{\Q \VS{42}ኢስቲ ማዶ ዴማናስ ዋሲዳ፤

\par }{\QB ጊዶ ኣቲን ኢስታ ማዲዳይ ዴና፤

\par }{\QB ኢስቲ ጎዳኮ ዋሲዳ፤

\par }{\QC ጊዶ ኣቲን ኢዚ ኢስታስ ዛሪቤና።


\par }{\Q \VS{43}ጉዱላ ማላ ኢስታ ሊቂሳ ጋጫዲስ፤

\par }{\QB ኦጌን ዲዛ ኡርቃ ማላ

\par }{\QC ኢስታ ጊንዳዲሲኔ ዬꬌታዲስ።


\par }{\BB \par }
{\Q \VS{44}«ታ ዴሬይ ቆፒዳ ዳፋፔ

\par }{\QB ታና ኣሻዳሳ፤

\par }{\QB ካዎቴꬃታስ

\par }{\QB ታና ሁኤ ሂስታዳሳ።

\par }{\QB ታ ኤሮንታ ኣሳይ

\par }{\QB ታስ ሃሬቲዴስ።


\par }{\Q \VS{45}ኣላጋቲ ታና ሾባናስ ዪዳ፤

\par }{\QB ኢስቲ ታና ሲዪዳ ማላ ታስ ኣዛዜቴቴስ።


\par }{\Q \VS{46}ኣላጋቲ ባቢዳ፤

\par }{\QB ባንታ ሚጻፔ ኮኮሪሼ ዪዳ።


\par }{\BB \par }
{\Q \VS{47}«ጎዳይ ዴኦ ጾሳ፤

\par }{\QB ታ ዛላይ ኢዚ ኣንጄቶ፤

\par }{\QB ታ ኣቶቴꬃ ዛላይ

\par }{\QC ታ ጾሳይ ꬎቁ ꬎቁ ጎ።


\par }{\Q \VS{48}ታ ጊሻስ ሃሎ ኬሲዛ ጾሳይ፥

\par }{\QB ካዎቴꬃታ ታስ ሃሪሲዛይ ኢዛ።


\par }{\Q \VS{49}ኢዚ ታ ሞርኬታ ኩሼፔ

\par }{\QB ታና ኬሴስ፤

\par }{\QB ታ ሞርኬታፔ ታና

\par }{\QB ꬎቁ ꬎቁ ሂስታዳሳ፤

\par }{\QB ሜንጼ ኢታታፔ

\par }{\QB ታና ኣሻዳሳ።


\par }{\Q \VS{50}ኣቤት ታ ጎዳዉ!

\par }{\QB ካዎቴꬃታ ጊዶን

\par }{\QB ታ ኔና ጋላታና፤

\par }{\QB ኔ ሱንꬃስ ጋላታ ማዛሙሬ

\par }{\QB ታ ዬጻና።
\XREF{}{{\XO 22:50 }{\XT{ኦሮ 15፡9}}}


\par }{\Q \VS{51}ኢዚ ካዎዛስ ጊታ ጾኖ ኢሜስ፤

\par }{\QB ባ ቲይዳ ዳዊቴሲኔ

\par }{\QB ኢዛ ዜሬꬃስ፥

\par }{\QC ባ ሜርና ኪያቴꬅ ቤሴስ።»




\par }\Chap{23}{\SH ዳዊቲ ዉርሴꬃን ዮቲዳ ቃላ
\par }
{\PP \VerseOne{1}ዳዊቲ ዉርሴꬃን ሃሳይዳ ቃላይ ሃይሳፌ ካሊዛይሳ፤

\par }{\Q «ያቆቤ ጾሳን ቲዬቲዳይሲ፥

\par }{\QB ኡባፌ ꬎቃ ጾሳይ

\par }{\QB ꬎቁ ꬎቁ ሂስቲዳ ኣሲ፥

\par }{\QB ኢስራኤሌን ዶሴቲዳ ዬꬃንቻይ፥

\par }{\QC ኢሴዬ ና ዳዊቴ ቲንቢቴ

\par }{\QC ቃላይ ሃይሳ፤


\par }{\BB \par }
{\Q \VS{2}«ጎዳ ኣያናይ

\par }{\QB ታ ባጋራ ሃሳይዴስ፤

\par }{\QB ኢዛ ቃላይ ታ ዶናን ዴስ።


\par }{\Q \VS{3}ኢስራኤሌ ጾሲ ሃሳይዴስ፤

\par }{\QB ኢስራኤሌ ዛላይ ታስ፥

\par }{\QC ‹ኣሳ ጺሎቴꬃን ሃሪዛይ፥

\par }{\QC ጾሳ ያሻቴꬃን ኣይሲዛይ፥


\par }{\QB \VS{4}ኢዚ ሻራይ ባይንዳሶን፥

\par }{\QB ማላዶ ጻልቄይ ኬዚዛ

\par }{\QB ዎዴ ዲዛ ፖኦ ማላ፤

\par }{\QC ኢዚ ቢታ ቦላ ማታ

\par }{\QB ፑርጪሲዛ ጻልቄ ማላ፥

\par }{\QC ኢራይ ቡኪ ኣꬊሺን

\par }{\QB ኬኢዛ ኣዋ ማላ› ጊዴስ።


\par }{\BB \par }
{\Q \VS{5}«ታ ኬꬂ ጾሳ ማታን

\par }{\QB ሊኬ ጊዴኔ?

\par }{\QB ኡባ ሚሽ ጊግሲዲኔ ናጊዲ፥

\par }{\QC ታናራ ሜርና ጫቆ ቃላ

\par }{\QC ጌሊዳይ ኢዛ ጊዴኔ?

\par }{\Q ታ ኣቶቴꬃ ፖሎ ጋꬃናይ

\par }{\QB ታ ኣሞ ኡባ ታስ ኢማናይ

\par }{\QB ኢዛ ጊዴኔ?


\par }{\Q \VS{6}ጊዶ ኣቲን ኢታ ኣሳቲ ኡባይ፥

\par }{\QB ኩሼን ሺሻና ዳንዳዬቶንታ

\par }{\QB ኣጉንꬃ ማላ

\par }{\QC ዎራ ዎꬋና።


\par }{\Q \VS{7}ኣጉንꬅ ቦቺዛ ኡባስ፥

\par }{\QB ቢራታ ዎይኮ

\par }{\QB ቶራ ቶማ ኮሼስ፤

\par }{\QC ኢስቲ ባ ዲዛሶን ሙሌራ

\par }{\QC ታማን ጹጌታና።»


\par }{\SH ኤሬቲዳ ቃራ ኣሳታ
\par }
{\R (1ታሪ 11፡10-41)

\par }{\PP \VS{8}ዳዊቴስ ኤሬቲዳ ቃራ ኣሳታ ሱንꬂ ሃይሳፌ ካሊዛይሳ፤ ኮይሮይሲ ታሂኪሞኔ ዴሬ ኣስ ዮሼቢ-ባሼቤቴ ጊዲሺን ኢዚ ሄꬑ ሃላቃታስ ሃላቃ፤ ኢዚካ ኢሲ ኦላን ባ ቶራ ጾንጊዲ 800 ኣስ ዎꬊዳ ቃራ።


\par }{\PP \VS{9}ናምኣንꬆዚ ኣሂሆሄ ዴሬ ኣስ ዶዴ ና ኤልኤዜሬ፤ ኦሌታናስ ኢሲ ቦላ ሺቂዳ ፊሊስጼሜ ኣሳይ ኤቄቲዛ ዎዴ ኢስራኤሌ ኣሳይ ባቃቲዴስ፤ ዳዊቴራ ዲዛ ሄꬑ ቃራታ ጋርሳፌ ኢሶይ ኢዛ።

\VS{10}ኢዚ ጊዲኮ ባ ኤቂዳሶ ዬዲቤና፤ ኢዛ ኩሼይ ኣርጋጫናሼኔ ማሻራ ኢሲፌ ኦይኬታናሼ ጋካናስ ፊሊስጼሜታ ኦሊዴስ፤ ሄ ጋላስ ጎዳይ ኢዛስ ጊታ ጾኖ ኢሚዴስ። ባቃቲ ቢዳ ኦላንቻቲ ሃይቂዳ ኣሳፔ ኦላ ሚሺኔ ማይኦ ጻላ ቃራታናስ ኤሌኤዜሬኮ ጉዬ ሲሚዳ።


\par }{\PP \VS{11}ሄꬓንꬆዚ ሃራሬ ዴሬ ኣስ ኣጌ ና ሻማ፤ ፊሊስጼሜቲ ሌሃን ኩሜꬅ ሚሲራይ ዜሬቲዳ ጋዴን ኢስቲ ኢሲ ቦላ ሺቂ ዲሺን ኢስራኤሌ ኦላንቻቲ ፊሊስጼሜታ ሲንꬃፌ ባቃቲዳ።

\VS{12}ሻማይ ጊዲኮ ባ ኤቂዳሶ ዬዲቤና፤ ሄ ኦላ ኤቄቲዲ ፊሊስጼሜታ ዎꬊዴስ፤ ሄ ጋላስ ጎዳይ ጊታ ጾኖ ኢሚዴስ።


\par }{\PP \VS{13}ካꬃ ሺሾ ዎዴ ፊሊስጼሜ ኦላንቻቲ ኤራፋይሜ ዙሌን ዱንካኒ ኡቲዳሼ ሄꬑ ታሙ ሃላቃታፔ ሄꬓቲ ዳዊቲ ዲዛሶ ኣዱላሜ ጎንጎሎ ዪዳ።

\VS{14}ሄ ዎዴ ዳዊቲ ሚጻ ጊዶን ዴስ፤ ፊሊስጼሜ ኦላንቻቲ ቤቴሊሄሜን ዴቴስ።

\VS{15}ዳዊቲ ላሞቲዲ፥ «ቤቴሊሄሜ ፔንጌ ኣቻን ዲዛ ኦላ ሃꬃፌ ታስ ኦኔ ኤሃናይ!» ጊዴስ።

\VS{16}ሄሳ ጊሻስ ኤሬቲዳ ኦላ ቃራ ሄꬓቲ ፊሊስጼሜ ኦላንቻታ ጊዶራ ካንꬂ ቢዲ ቤቴሊሄሜ ፔንጌ ኣቻን ዲዛ ሃꬃ ኦላፌ ዱቂ ዳዊቴስ ኤሂዳ፤ ኢዚ ጊዲኮ ጎዳ ሲንꬃን ያርሾ ሂስቲ ጉሲዴስ ኣቲን ኡዪቤና።

\VS{17}«ኣቤት ጎዳዉ! ሃይሳ ማላ ኦሶ ታ ዎስታ ኦꬆ? ሃይሲ ታፔ ሃኮ! ሃይሲ ባንታ ሼምፖ ቦላ ፒርዲዳ ኣሳታ ሱꬅ ዴኔ?» ጊዲ ዳዊቲ ኡያና ኮዪቤና፤ ሄኮ ኤሬቲዳ ሄꬑ ኦላ ቃራቲ ኦꬂዳ ጎባቴꬃ ኦሶይ ሄሳ።


\par }{\PP \VS{18}ጹሪያ ና ኢዮኣቤ ኢሻ ኣቢሳዬይ ሄꬑ ኤሬቲዳ ኦላ ቃራታስ ሃላቃ፤ ሄꬑ ጼቱ ኣሳ ቦላ ባ ቶራ ጾንጊዲ ዎꬊዳኔ ሃ ሄꬑ ቃራታ ማላ ኤሬቲዳ ጎባ ኣሳ።

\VS{19}ኣቢሳዬይ ሄꬓታፔ ቦላራ ኬሂ ኤሬቲዳ ኣስ ጊዴኔ? ኢዚ ኢስታፌ ጊዶንታ ኣጊኮካ ኢዚ ኢስታስ ሃላቃ።


\par }{\PP \VS{20}ሃራ ኤሬቲዳ ቃራይ ቃብጺኤሌ ዴሬ ኣስ ዮዳሄ ና ባናያይ ጊታ ኤሬቲዳ ኦሶ ኦꬂዴስ። ኢዚካ ናምኡ ኤሬቲዳ ሞኣቤ ኣሳታ ዎꬊዴስ፤ ቃሴካ ሻቺ ቡኪዳ ጋላስ ኦላ ጊዶ ጌሊዲ ጋሞ ዎꬊዴስ።

\VS{21}ሄሳꬆካ ኢሲ ጊታ ጊብጼ ኣስ ዎꬊዴስ፤ ሄ ጊብጼ ኣዴዚ ባ ኩሼን ቶራ ኦይኪዴስ፤ ጊዶ ኣቲን ባናያይ ኢዛራ ኦሌታናስ ጉፌ ኦይኪዲ ኢዛኮ ቢዴስ፤ ጊብጼ ኣዴዛ ኩሼፔ ኢዛ ቶራ ዎꬂ ኤኪዲ ኢዛ ቶራን ኢዛ ዎꬊዴስ።


\par }{\PP \VS{22}ዮዳሄ ና ባናያ ጎባቴꬂ ሄሳ፤ ኢዚካ ኤሬቲዳ ሄꬑ ቃራ ኣሳታ ማላ ኤሬቲዳ ጎባ ኣሳ።

\VS{23}ኢዚ ሄ ሄꬑ ታሙ ኣሳታፔ ኣꬊ ቦንቼቲዳዴ፤ ጊዶ ኣቲን ኤሬቲዳ ሄꬑ ቃራ ኣሳታ ማላ ሳቤቴና። ዳዊቲ ባናያ ባ ቦንቾ ዛቤታ ቦላ ሹሚዴስ።


\par }{\PP \VS{24}ሄ ሄꬑ ታማታፔ ባጋይታ ሱንꬂ ሃይሳፌ ካሊዛይሳ።

\par }{\Q ኢዮኣቤ ኢሻ ኣሳሄሌ፥

\par }{\Q ቤቴሊሄሜ ዴሬ ኣስ ዶዴ

\par }{\QB ና ኤልያኔ፥


\par }{\QB \VS{25}ሃራሬ ዴሬ ኣስ ሻማሃ፥

\par }{\Q ሃራሬ ዴሬ ኣስ ኤሊቃ፥


\par }{\QB \VS{26}ፓሊጼ ዴሬ ኣስ ሄሌጼ፥

\par }{\Q ቴቁሄ ዴሬ ኣስ ኢቄሻ

\par }{\QB ና ኢራ፥


\par }{\QB \VS{27}ኣናቶቴ ዴሬ ኣስ ኣቢኤዜሬ፥

\par }{\Q ሁሼ ዴሬ ኣስ ሜቡናዬ፥


\par }{\QB \VS{28}ኣሂሆሄ ዴሬ ኣስ ጻልሞኔ፥

\par }{\Q ናጾፌ ዴሬ ኣስ ማሂራዬ፥


\par }{\QB \VS{29}ናጾፌ ዴሬ ኣስ ባኣና

\par }{\QB ና ሄሌቤ፥

\par }{\Q ቢኒያሜ ባጋፌ ጊቢኣ ዴሬ ኣስ ኤሪባዬ ና ኢታዬ፥


\par }{\QB \VS{30}ፒራቶኔ ዴሬ ኣስ ባናያ፥

\par }{\Q ጋኣሼ ዙሌ ኣስ ሂዳዬ፥


\par }{\QB \VS{31}ኣራቤ ዴሬ ኣስ ኣቢ-ኤልቦኔ፥

\par }{\Q ባርሁሜ ዴሬ ኣስ ኣዚሞቴ፥


\par }{\QB \VS{32}ሻልቦኔ ዴሬ ኣስ ኤሊያሂቤ፥

\par }{\Q ያሼኔ ናይታ፥

\par }{\QB ዮናታኔ፥


\par }{\QB \VS{33}ሃራሬ ዴሬ ኣስ ሻማሃ ና፥

\par }{\Q ሃራሬ ዴሬ ኣስ

\par }{\QB ሻራሬ ና ኣሂኣሜ፥


\par }{\QB \VS{34}ማኢካቴ ዴሬ ኣስ

\par }{\QB ኣሃሲባ ና ኤልፋሌጼ፥

\par }{\Q ጊሎ ዴሬ ኣስ

\par }{\QB ኣክጾፌሌ ና ኤልኣሜ፥


\par }{\QB \VS{35}ቃርሜሎሴ ዴሬ ኣስ ሄጺሮ፥

\par }{\Q ኣራቤ ዴሬ ኣስ ፓራዬ፥


\par }{\QB \VS{36}ጾባ ዴሬ ኣስ

\par }{\QB ናታኔ ና ዪጊኣሌ፥

\par }{\Q ጋዴ ዴሬ ኣስ ባኔ፥


\par }{\QB \VS{37}ኣሞኔ ዴሬ ኣስ ዛላቃ፥

\par }{\Q ጹሪያ ና ኢዮኣቤስ

\par }{\QB ጎንዳሌ ኦይኪዛ ቢኤሮቴ

\par }{\QB ዴሬ ኣስ ናሂራዬ፥


\par }{\QB \VS{38}ያቲሬ ዴሬ ኣስ ኢራ፥

\par }{\QB ያቲሬ ዴሬ ኣስ ጋሬቤ፥


\par }{\QB \VS{39}ሄሳꬆካ ሂቴ

\par }{\QB ዴሬ ኣስ ኦሪዮ፥

\par }{\QB ኢስቲ ኢሲ ቦላ ሄꬑ

\par }{\QB ታማኔ ላፑና።




\par }\Chap{24}{\SH ዳዊቲ ኦላ ኣሳ ቆዲዳ ቆዶ
\par }
{\R (1ታሪ 21፡1-27)

\par }{\PP \VerseOne{1}ቃሴካ ጎዳይ ኢስራኤሌ ኣሳ ቦላ ኬሂ ሃንቄቲዴስ፤ ኢስታ ቦላ ዳዊቴ ዴንꬄꬂዲ፥ «ባ! ኢስራኤሌ ኣሳኔ ዩሁዳ ኣሳ ቆዳ!» ጊዴስ።


\par }{\PP \VS{2}ሄሳ ጊሻስ ካዎዚ ኢዮኣቤኔ ኢዛራ ዲዛ ኦላ ኣሳ ኣዛዚዛይታ፥ «ዳኔፔ ቢዲ ቤርሳቤሄ ጋካናስ ዲዛ ኢስራኤሌ ቆሞታ ኡባታኮ ቢቴ፤ ኢስታ ቆዳይ ኣይ ኬና ጊዲዳኮ ኑ ኤራና ማላ ኦላ ኣሳታ ማዝጋቢቴ» ጊዴስ።


\par }{\PP \VS{3}ኢዮኣቤይ ካዎዛስ፥ «ጎዳ ኔ ጾሳይ ኦላ ኣሳ ጼቱ ኩሼ ዳሪሶ፤ ታ ጎዳ ካዎ ኣይፌይ ሄሳ ጋኪ ቤዮ፤ ጊዶ ኣቲን ታ ጎዳ ካዎይ ሄሳꬆ ኦꬃናስ ኣይስ ኮዪዴ?» ጊዴስ።


\par }{\PP \VS{4}ጊዲኮካ ካዎዛ ቃላይ ኢዮኣቤኔ ኦላ ኣሳ ኣዛዚዛይታ ጾኒዳ ጊሻስ ኢስራኤሌ ኦላ ኣሳ ማዝጋባናስ ኢዛ ሲንꬃፌ ኬዚ ቢዳ።


\par }{\PP \VS{5}ኢስቲ ዮርዳኖሴ ሻፋ ፒኒዳፔ ጉዬ ሾባዛ ጊዶን ዲዛ ካታማፔ ዱጌሃ ባጋራ ዲዛ ኣሮኤሬ ማታን ዱንካኒዳ፤ ሄፔካ ጋዴ ባጋራ ኣꬊ ኢያዜሬ ቢዳ።

\VS{6}ሄፔ ጋላኣዴኔ ሂቴ ዴሬን ዲዛ ቃዴሴ ኣሳኮ ቢዳ፤ ቃሴ ዳኒ-ጃኔራ ዩዪዲ ሲዶና ቢዳ።

\VS{7}ቃሴ ጺሮሴ ሚጻ፥ ሂዌታ ካታማታኔ ካናኔታ ካታማታ፥ ዉርሴꬃን ዩሁዳፔ ዱጌሃ ባጋራ ዲዛ ቤርሳቤሄ ቢዳ።


\par }{\PP \VS{8}ቢታዮ ኡዱፉን ኣጊናኔ ናምኡ ታሙ ጋላስ ኡባ ዩዪ ጼሊዳፔ ጉዬ ዬሩሳላሜ ሲሚዳ።


\par }{\PP \VS{9}ኢዮኣቤይ ኦላ ኣሳ ቆዳ ኡባ ካዎዛ ኤሪሲዴስ፤ ኢስራኤሌን 800,000 ዩሁዳን 500,000 ማሻ ሾዲ ኦሌታና ዳንዳይዛቲ ቤቲዳ።


\par }{\PP \VS{10}ዳዊቲ ኦላንቻታ ቆዲዳፔ ጉዬ ባ ዎዚናራ ሞꬌቲዲ፥ «ታ ጊታ ናጋራ ኦꬃዲስ፤ ሃኢካ ጎዳዉ! ታና ኔ ኣይሌዛ ኔ ማራና ማላ ታ ኔና ዎሳይስ፤ ሃኢካ ጎዳዉ ታኒ ኔ ኣይሌይ ጊታ ባላ ኦሶ ኦꬂዳ ጊሻስ ማራርኪ?» ጊዴስ።


\par }{\PP \VS{11}ዎንቴꬃ ጋላስ ዳዊቲ ዴንዳናፔ ሲንꬃን ጎዳ ቃላይ ዳዊቴስ ኣጁታ ዮቲዛ ናቤይ ጋዴኮ ዪዲ፥

\VS{12}«ባዳ ዳዊቴስ፥ ‹ጎዳይ ኔና ኢስታፌ ኢሲኒዮ ዶራና ማላ ሄꬑ ዮኦታ ሺሻዲስ፤ ታ ኔ ቦላ ኦꬃና ማላ ኢሲኒዮ ዶራ› ጊዴስ» ጋዳ ዮታ።


\par }{\PP \VS{13}ጋዴይ ዳዊቴኮ ቢዲ፥ «ኔ ቢታ ቦላ ሄꬑ ላይꬃ ኮሻይ ዮ ጋይ? ዎይኮ ኔ ሞርኬቲ ኔና ሄꬑ ኣጊና ጋካናስ ጎዲን ባቃታና ኮያይ? ዎይኮ ኔ ቢታ ቦላ ሄꬑ ጋላስ ኩሜꬅ ኢታ ሃርጌይ ዮ ጋይ? ሄሳ ጊሻስ ታና ኪቲዳይሳስ ታ ኣይ ዛሮ ኢማናኮ ቆፓ» ጊዴስ።


\par }{\PP \VS{14}ዳዊቲ ጋዴስ፥ «ታኒ ኬሃ ጬጫዲስ፤ ኢዛ ማሮቴꬃይ ጊታ ጊዲዳ ጊሻስ ጎዳ ኩሼን ኑ ኩንዳና ኣቲን ታ ኣሳ ኩሼን ኩንዲኬ» ጊዴስ።

\VS{15}ሄሳ ጊሻስ ጎዳይ ሄ ጋላሳ ማላዶፔ ዶሚዲ ባ ባሪዳ ጋላስ ጋካናስ ኢስራኤሌ ቦላ ኢታ ሃርጌ ዬዲዴስ፤ ሄሳ ጋሶን ዳኔፔ ቢዲ ቤርሳቤሄ ጋካናስ 70,000 ኣሲ ዉሪዴስ።

\VS{16}ጎዳ ኪታንቻይ ዬሩሳላሜ ዲፒ ሂስቲዲ ꬋይሳናስ ባ ኩሼ ዬዲን ኣሳ ቦላ ጋኪዳ ቆሆይ ጎዳ ቃꬌꬂዴስ፤ ሂስቲን ዴሬዛ ዉርሲዛ ኪታንቻዛ፥ «ጊዳና! ኣጋ!» ጊዴስ። ሄ ዎዴ ጎዳ ኪታንቻይ ያቡሴ ዴሬ ኣስ ኦርና ባሌ ኣቻን ኤቂ ዴስ።


\par }{\PP \VS{17}ዳዊቲ ዴሬዛ ቦላ ቦሻ ጋꬂዛ ኪታንቻዛ ቤኢዲ ጎዳስ፥ «ናጋራ ኦꬂዳይ ታና፥ ባሌቲዳይ ታና፤ ሃይቲ ጊዲኮ ዶርሳታ፤ ኢስቲ ኣይ ሞሪዶ? ኔ ኩሼይ ታ ቦላኔ ታ ኬꬃ ቦላ ጊዶ» ጊዴስ።


\par }{\SH ዳዊቲ ጊግሲዳ ያርሺዛሶ
\par }
{\PP \VS{18}ሄ ጋላስ ጋዴይ ዳዊቴኮ ቢዲ፥ «ፑዴ ያቡሴ ዴሬ ኣስ ኦርና ባሌ ኬዛዳ ጎዳስ ያርሾ ያርሻናሶ ጊጊሳ» ጊዴስ።

\VS{19}ሄሳ ጊሻስ ዳዊቲ ጎዳይ ጋዴ ባጋራ ኢዛስ ኣዛዚዳ ማላ ኬዚዴስ።

\VS{20}ኦርናይ ዱጌ ሲሚ ጼሊሺን ካዎዚኔ ኢዛ ዴሬዚ ባኮ ዪዛይሳ ቤኢዴስ፤ ኢዚ ካሬ ኬዚዲ ኢዛስ ቢታ ቦላ ሆኪ ዚጊዴስ።


\par }{\PP \VS{21}ኦርናይካ፥ «ካዎ! ታ ጎዳዉ ታኮ ኢንቴ ኣይሌዛኮ ኣይስ ዪዴቲ?» ጊዴስ።

\par }{\PP ዳዊቲ ዛሪዲ፥ «ዴራ ቦላ ያና ቦሻይ ሲማና ማላ ጎዳስ ያርሾ ያርሺዛሶ ጊጊሳናስ ኔ ባሌዛ ሻማና ያዲስ» ጊዴስ።


\par }{\PP \VS{22}ኦርናይካ ዳዊቴስ፥ «ካዎይ! ታ ጎዳይ ባና ሎኢዳይሳ ኤኪዲ ያርሾ ሺሾ፤ ጹጌቲዛ ያርሾስ ቦራቲ ዴቴስ፤ ኤሶ ሚꬃስ ካꬅ ቡኪዛ ሎዳኔ ቦራ ቃምባራይ ዴስ።

\VS{23}ካዎ! ታኒ ኦርናይ ሃይሳ ኡባ ካዎስ ኢማይስ» ጊዴስ፤ ቃሴካ ኦርናይ፥ «ጎዳ ኔ ጾሳይ ኔኮ ጼሎ» ጊዴስ።


\par }{\PP \VS{24}ካዎዚ ጊዲኮ ኦርናስ፥ «ሄሳꬆ ሃኖፖ፤ ዋጋዛ ታ ኔስ ቃንጻና ቤሴስ። ጎዳ ታ ጾሳስ ሚሼ ቃንጾንታ ያርሾ ሺሺኬ» ጊዴስ።

\par }{\PP ሄሳ ጊሻስ ዳዊቲ ባሌዛኔ ቦራታ 50 ሳቂሌን ሻሚዴስ።

\VS{25}ሄን ዳዊቲ ያርሾ ያርሺዛሶ ጊግሲዴስ፤ ጹጌቲዛ ያርሾኔ ኢሲፌቴꬃ ያርሾ ያርሺዴስ፤ ሄሳፌ ጉዬ ጎዳይ ቢታይ ጊሻስ ሺቂዳ ዎሳ ሲዪዴስ። ኢስራኤሌ ቦላ ዪዳ ቦሻዚ ሲሚዴስ።


\par }